EP a a j | 
PE a 2 | J 
Fergus Hume 
laris 


FERGUS HUME 


Mumia verde 


Editura ALDO PRESS 
2004 


Fergus Hume 


Mumia verde 


Editor ALDO PRESS, Bucureşti 
© by Aldo Press 


Toate drepturile pentru această versiune aparţin Aldo Press 
Informaţii, comenzi ramburs, comenzi 
pentru editare şi tipărire de cărţi şi broşuri 
OP 76, CP 161, Bucureşti, 062590 
Tel./Fax 4341750; 
Email aldopress(Ordsmail.ro 


www.aldopress.ro 


ISBN eBOOK: 978-973-701-115-2 
ISBN 973-701-033-7 


Lectura digitală protejează mediul 


Versiune digitală realizată de elefant.ro 


Capitolul 1. IUBIŢII 


— Sunt foarte furioasă! s-a îmbufnat domnişoara. 

— Pentru numele lui Dumnezeu, de ce? s-a mirat burlacul. 

— De fapt, într-un fel, m-ai cumpărat. 

— Imposibil, ai un preţ de neatins. 

— Chiar aşa, când o mie de lire... 

— Meriţi de-o sută cincizeci de ori mai mult. Ptiu! 

— Interjecţia asta nu-mi răspunde la întrebare. 

— Nu cred că e una la care trebuie dat un răspuns, a spus tânărul 
glumeţ, sunt subiecte de discuţie mai importante decât lirele, şilingii şi 
amărâtele de pence. 

— Zău?! Cum ar fi...? 

— Despre dragoste într-o zi ca asta. Uită-te la cer, albastru ca ochii tăi, 
la soare, auriu ca părul tău. 

— Cald ca afecțiunea ta ar fi trebuit să spui. 

— Afecţiune! E un cuvânt rece fiindcă eu te iubesc. 

— În valoare de-o mie de lire! 

— Lucy, tu eşti o... femeie. Banii aceia n-au cumpărat dragostea ta, ci 
consimţământul tatălui tău vitreg pentru căsătoria noastră. Dacă nu i-aş fi 
făcut capriciul acesta ar fi insistat să te măriţi cu Random. 

Lucy s-a bosumflat iar, dispreţuitoare. 

— N-aş fi făcut-o niciodată! 

— Păi, nu ştiu. Random e ofiţer şi baronet, frumos şi agreabil, oarecum 
talentat. Ce obiecţii poţi găsi la o asemenea alianţă? 

— Una insurmontabilă, el nu e ca tine, Archie, scumpule. 

— Hmmm, ai adăugat adjectivul destul de târziu, a mormăit burlacul. 

Apoi, după ce ea a râs tachinându-l într-o manieră tipic feminină, el a 
adăugat irascibil: 

— Nu, pe legea mea, Random nu-i ca mine, chiar deloc. Eu sunt doar 
un artist fără faimă şi poziţie socială care se luptă pe trei sute de lire pe an 
să fie cu greu cunoscut. 

— Unora le-ar ajunge, fiinţă lacomă ce eşti. 


— Dar pentru doi? a-ntrebat el şoptit. 

— Din plin. 

— Oh, prostii, prostii, prostii! 

— Ce? Când sunt logodită cu tine? Faptele vorbesc mult mai clar ca 
vorbele, domnule Archibald Hope. Te iubesc mai mult decât ţin la bani. 

— Eşti un înger, un înger! 

— Tocmai ai spus că sunt o femeie. De fapt ce crezi? 

— Asta, a spus el sărutându-i buzele lacome pe poteca nepăzită decât 
de mierle şi gândăcei. E o explicaţie destul de clară? 

— Nu pentru un înger, care are nevoie de adoraţie, ci pentru o femeie 
care... Dar hai să mergem, Archie, să nu întârziem la cină. 

În numai treizeci de secunde tânărul a zâmbit, s-a încruntat, a oftat şi a 
râs, cu ceva îndemânare pentru această “gimnastică emoţională”. Firea 
capricioasă a femeii îl nedumerea aşa cum îl nedumerise şi pe Adam, iar el 
nu putea înţelege această schimbare rapidă de la poezie la proză. Cum putea 
fi altfel când avea doar douăzeci şi cinci de ani şi era logodit pentru prima 
oară? Şaptezeci de ani nu-ţi ajung să înţelegi femeia şi fiecare învățăcel 
părăseşte lumea asta cu convingerea că din cele o mie de feţe pe care 
perechea bărbatului i le prezintă bărbatului-pereche nici una nu e a fiinţei pe 
care doreşte s-o descopere. Există totdeauna mister în spatele misterului, un 
voal peste alt voal, o sferă în interiorul altei sfere. 

— E absolut extraordinar, a spus în cele din urmă mirat bărbatul. 

— Ce e? a-ntrebat prompt enigmatica. 

Ca să evite o ceartă la care nu putea face faţă, Archie a schimbat 
subiectul vorbind despre vreme. 

— Ce zi de septembrie, ai putea crede că eşti în iulie! 

— Cum?! Când gardurile vii sunt veştejite şi frunzele cad, grânele sunt 
secerate şi căpiţele aurii, când.... când... 

A privit în jur căutând mai multe exemple care să-l contrazică. 

— Văd toate lucrurile astea, draga mea, şi ziua asta nepotrivită cu ele! 

— Nepotrivită? 

— O zi de iulie strecurată în septembrie. Vine în peisajul acestei luni de 
toamnă cum vine dragostea în inimile unui cuplu matur care simte că-i prea 


târziu pentru pasiune. 

Ochii lui Lucy au respins ideea, iar soarele aproape primăvăratic ce 
arăta prea clar ridurile Naturii îmbătrânite, i-a confirmat părerea. 

— Înţeleg. Dar şi tinereţea are înţelepciunea ei. 

— lar bătrâneţea are experienţa. E legea compensaţiei, draga mea. Dar 
nu-nţeleg, a spus el gânditor, ce legătură e între remarca ta şi răspunsul meu 
cu priveliştea. 

După aceste cuvinte Lucy i-a declarat că a luat-o razna. 

În ultimele cinci minute, ieşiseră de pe o potecă ascunsă unde gardurile 
vii erau albite de praf şi uscate de căldură într-un spaţiu larg deschis, un fel 
de capăt de lume. Aici, terenurile saline se întindeau dezordonate, spre 
impunătoarea Tamisa, intersectate de canale de scurgere şi şanţuri, metereze 
de pământ, garduri strâmbe, valuri de iarbă şi linia neregulată a copacilor 
piperniciţi de pe malul apei. Mlaştinile erau pline de stuf şi papură, părând 
maro din cauza ierburilor sălbatice uscate deşi, ici şi colo, străluceau în 
culoarea smaraldului petice de pământ îmbibat de apă, tocmai bune pentru 
un inel de zână. Dincolo de un taluz nu prea înalt din buşteni şi iarbă, 
îndrăgostiţii au putut vedea fluviul cel larg şerpuind la est cu corăbiile 
revenind acasă sau plecând spre depărtări plutind pe valurile aurii. Peste apa 
sclipitoare, de unde malul ei se continua până la piciorul molcomelor 
dealuri din Kent, se întindeau terenuri aluvionare, cu puţini copaci şi-n aerul 
limpede se zăreau grupuri de case mici şi mari, fabrici cu coşuri înalte 
fumegând, pâlcuri de copaci şi linii de cale ferată. Peisajul nu era frumos 
deşi soarele îl poleia cu generozitate, dar celor doi îndrăgostiţi li se părea 
Paradisul. Cupidon, stăpânul zeilor şi oamenilor, îi înzestrase cu obişnuiţii 
ochelari cu lentile roz care fac parte din recuzita meseriei lui, iar ei vedeau 
în preajmă o lume de vis. Dacă EL era acolo, dacă EA era acolo, ce altceva 
îşi puteau dori Romeo şi Julieta? 

De la picioarele lor se desfăşura şoseaua îngustă, dreaptă, care era ruta 
principală a districtului, o linie albă cochetă, pretențioasă, deasupra 
dezordinii pitoreşti a mlaştinilor. Cotea pe lângă câmpiile joase de la 
poalele dealurilor şi se strecura printr-o poartă de fier, ca să dispară la 
orizont la portalul gigantic al fortului. Acesta era o grămadă pitică, diformă, 


de piatră gri colţuroasă, construită simetric, dar de-o urâţenie agresivă exact 
din cauza asta, fiindcă graţioasele curbe ale naturii fuseseră distruse în 
fiecare punct vizibil. Stătea golaş în mijlocul luncilor sterpe, mohorâte, pe 
care sclipeau doar bălțile, n-avea nici măcar o frunză de plantă agăţătoare 
pe zidurile amenințătoare deşi deasupra lui apăreau vârfurile copacilor 
plantați în curtea cazarmei. Arăta de parcă zidurile sumbre ar fi înconjurat o 
livadă secretă. Cu parapetele agresive, ferestre foarte mici şi puţine, bine 
zăbrelite, intrarea posacă şi absenţa vreunei urme de verdeață, Fortul 
Gartley semăna cu Castelul Disperării. Pe partea frontală, dar invizibile 
pentru îndrăgostiţi, tunuri mari priveau mânioase spre fluviul pe care îl 
apărau şi când răsunau primeau răspuns de la tunurile mai mici de peste 
apă. Acolo, ascunse de copaci şi mascate de taluzuri înierbate, se aflau 
forturi mai mici menite să supravegheze şi protejeze flota de aur a 
comerţului englez. 

Lucy, totdeauna impresionabilă, tremura cu mâna în mâna lui Archie în 
timp ce privea cu ochi mari peisajul acela, dezolant chiar şi la lumina 
puternică a soarelui. A spus brusc: 

— Nu mi-ar plăcea deloc să stau în Fortul Gartley. E ca şi cum ai fi la 
închisoare. 

— Dacă te măriţi cu Random va trebui să locuieşti acolo sau într-un 
vagon de tren. El este căpitan, îţi aminteşti, şi trebuie să meargă unde îl 
cheamă gloria, ca un bun soldat. 

— După mine gloria poate să-l cheme până răguşeşte, a replicat cu 
candoare fata, eu prefer un atelier de artist în loc de o tabără. 

— De ce? a întrebat Hope râzând de însufleţirea cu care vorbea. 

— Motivul este evident: îl iubesc pe artist! 

— Şi dacă l-ai iubi pe soldat? 

— Aş urca în vagonul de tren şi i-aş da Bovril când e rănit. Dar pentru 
tine, dragul meu, voi găti şi coase şi coace şi... 

— Stop, stop! Vreau o nevastă, nu o menajeră. 

— Orice om deştept le vrea pe amândouă în una singură. 

— Dar tu ar trebui să fii ca o regină, draga mea. 


— Nu fără s-o vreau şi eu, Archie, e o sarcină prea grea. Să trăiesc din 
şase lire pe săptămână cu tine va fi mai amuzant. Ştii, putem lua o căsuţă şi 
trăi o viaţă simplă în satul Gartley până o să devii lord, iar eu voi putea fi 
lady Hope şi voi purta rochii de mătase. 

— Vei fi Regina Lumii, draga mea, vei fi unică! 

— Ce trist! Aş prefera să fiu cu tine. lar asta-mi aminteşte că suntem 
aşteptaţi la cină. Hai s-o luăm pe scurtătură spre casă trecând prin sat. Pe 
drum poţi să-mi spui exact cum m-ai cumpărat de la tatăl meu vitreg pe-o 
mie de lire. 

Archie Hope s-a încruntat văzând încăpăţânarea incurabilă a femeilor. 

— Nu te-am cumpărat, scumpa mea, de câte ori vrei să neg o vânzare 
care n-a avut loc? Doar am obţinut consimţământul tatălui tău vitreg la 
căsătoria noastră în viitorul apropiat. 

— Ca şi când el ar fi avut vreun cuvânt de spus în legătură cu căsătoria 
mea din moment ce e doar tatăl meu vitreg şi-n faţa mea n-are nici o 
autoritate. Cum ai obţinut consimţământul lui... care oricum nu era necesar, 
a repetat ea apăsat. 

Sigur că n-avea rost să te cerţi cu o femeie care se hotărâse. Cei doi au 
început să meargă spre sat pe digul rutier, iar Hope şi-a dres glasul să 
explice răbdător, ca unui copil. 

— Ştii că tatăl tău vitreg, profesorul Braddock, e nebun după mumii? 

Lucy şi-a clătinat capul în modul ei îndărătnic, dar amuzant. 

— Doar este egiptolog. 

— Exact, dar mai puţin celebru şi bogat decât ar trebui să fie având în 
vedere cunoştinţele lui despre antichităţile plicticoase. Ei, ca să scurtez 
povestea, mi-a spus că tare şi-ar dori să vadă care e diferenţa între modul 
egiptean şi cel peruvian de-a îmbălsăma morţii. 

— Totdeauna am crezut că e prea pasionat de Egipt ca să-i mai pese de 
vreo altă ţară, a spus Lucy gânditoare. 

— Draga mea, nu-i preocupat de ţară, ci de civilizaţia din trecut. Incaşii 
îşi îmbălsămau morţii, tot aşa şi egiptenii, iar Profesorul a auzit cumva de 
Mumia Regală înfăşurată în bandaje verzi... aşa că mi-a descris-o. 

— Ar trebui numită Mumia Irlandeză, a spus Lucy în glumă. 


— Această mumie e în posesia unui bărbat din Malta şi când Profesorul 
Braddock a auzit că e de vânzare pentru o mie de lire... 

— Oh! l-a întrerupt vioaie fata, deci de asta l-a trimis tata pe Sidney 
Bolton undeva acum şase săptămâni? 

— Da. După cum ştii, Bolton e asistentul tatălui tău şi e la fel de 
înnebunit după mumii ca şi Profesorul. L-am întrebat pe Profesor dacă e de 
acord să mă căsătoresc cu tine... 

— Absolut inutil, l-a oprit Lucy abrupt. 

Archie a trecut peste remarcă doar ca să evite o ceartă. 

— Când l-am întrebat, a spus că vrea să te căsătoreşti cu Random, care 
e bogat. Am subliniat că mă iubeşti pe mine şi nu pe Random, iar el e plecat 
cu iahtul în timp ce eu sunt aici. Atunci el a spus că nu putea să aştepte 
întoarcerea lui Random şi-mi va da o şansă. 

— Cum adică? 

— Păi, se pare că se grăbea să-şi ia Mumia Verde din Malta ca nu 
cumva altcineva să strice târgul. Aminteşte-ţi că asta se întâmpla acum două 
luni, iar Profesorul Braddock vroia banii imediat. Dacă Random ar fi fost 
aici i-ar fi dat el, dar fiindcă Random era plecat, Profesorul mi-a spus că 
dacă-i înmânez o mie de lire să cumpere mumia el va permite logodna 
noastră acum şi căsătoria peste şase luni. Am văzut că-i şansa mea şi-am 
profitat de ea fiindcă tatăl tău a fost totdeauna un obstacol în calea noastră, 
dragă Lucy. Peste o săptămână, Profesorul Braddock avea banii, fiindcă am 
vândut nişte acţiuni ca să fac rost de ei. Atunci l-a trimis pe Bolton la Malta 
cu un cargobot ca să-l coste mai ieftin, iar acum îl aşteaptă să vină cu 
“Mumia Verde”. 

— Sidney a cumpărat-o? 

— Da. Profesorul mi-a spus c-a luat-o cu nouă sute de lire şi o aduce 
înapoi cu “Diver”, acelaşi cargobot cu care a plecat la Malta. Deci asta-i 
toată povestea şi poţi să vezi că nici vorbă să te fi cumpărat. Cele o mie de 
lire mi-au servit ca să obţin consimţământul tatălui tău. 

— Nu e tatăl meu! a izbucnit Lucy fiindcă n-a găsit altceva de spus. 

— Aşa-i spui. 


— Numai din obişnuinţă. Nu pot să-i spun “domnule Braddock” sau 
“Profesore Braddock” din moment ce locuiesc cu el, iar “tată” e singurul 
mod de adresare care mi-a mai rămas. De fapt, a spus ea luându-l de braţ pe 
iubit, îmi place Profesorul, e foarte bun şi blând, chiar dacă-i aşa de distrat. 
Şi sunt bucuroasă că a consimţit, fiindcă eram grozav de îngrijorată că va 
trebui să mă mărit cu sir Frank Random. Sunt bucuroasă că m-ai cumpărat. 

— Dar nu te-am cumpărat! a tipat exasperat îndrăgostitul. 

— Ba eu cred că da şi n-ar fi trebuit să-ţi micşorezi venitul cumpărând 
ce-ai fi putut obţine gratis. 

Archie a ridicat din umeri. Era inutil să-i contrazici ideea fixă. 

— Încă mi-au mai rămas trei sute pe an. Şi meriti toţi banii. 

— N-ai nici un drept să vorbeşti despre mine ca şi când m-ai fi 
cumpărat. 

Tânărul a-nghiţit în sec. 

— Dar ai spus... 

— Oh, ce contează ce-am spus. O să mă căsătoresc cu tine chiar dacă ai 
trei sute pe an şi... asta e! Probabil când Bolton se întoarce, tata va fi 
bucuros să scape de mine şi apoi va merge în Egipt cu Sidney să exploreze 
acest mormânt secret de care vorbeşte într-una. 

Archie a replicat sec: 

— Expediția aceea va costa mai mult de o mie de lire. Profesorul mi-a 
explicat obstacolele. Totuşi ce face el n-are nici o legătură cu noi, draga 
mea. Lasă-l pe Profesorul Braddock să bâjbâie printre morţi, dacă vrea. Noi 
să trăim! 

— Despărţiţi, a oftat Lucy. 

— Doar pentru şase luni, iar apoi ne putem cumpăra căsuţa şi trăi din 
dragoste, scumpo. 

— Plus trei sute pe an, a observat cu înţelepciune fata, după care a 
adăugat: oh, săracul Frank Random! 

— Lucy! a strigat indignat iubitul ei. 

— Păi, doar îl compătimeam. E un om bun şi nu poţi să te-aştepţi să fie 
încântat de căsătoria noastră. 


— Probabil, a spus Hope pe un ton foarte rece, tu ai vrea să fie el 
mirele. Dacă-i aşa, să ştii că mai e timp. 

— Prostuţule! l-a strâns de braţ. Din moment ce-am fost cumpărată, ştii 
că nu pot fugi de la cumpărător. 

— Tocmai ai negat c-ai fost cumpărată! Lucy, tare mi se pare c-am să 
mă însor cu o giruetă. 

— E nepoliticos să-i spui aşa unei femei, dragul meu. N-ai simţul 
umorului, Frank, altfel mi-ai spune Capricioasa. 

— Pentru că te schimbi din cinci în cinci minute. Hmmm! Mă 
nedumereşti. 

— Zău?! Poate-ai vrea să semăn cu văduva Anne, care-i totdeauna aşa 
de funebră. Uite-o, arată ca Niobe. 

Se plimbau deja prin satul Gartley, iar locuitorii ieşeau la porţi, în faţa 
caselor, să se uite la cuplul tânăr şi frumos. Toți ştiau de logodnă şi o 
aprobau deşi unii sugerau că Lucy Kendal ar fi fost mai deşteaptă dacă s-ar 
fi căsătorit cu soldatul-baronet. Printre acestea era şi văduva Anne care de 
fapt era doamna Bolton, mama lui Sidney, o femeie groaznică îmbrăcată 
totdeauna în haine de doliu prăfuite şi voluminoase, deşi soţul ei murise de 
peste douăzeci de ani. Din cauza acestui doliu permanent şi pentru că 
vorbea totdeauna despre morţi i se spunea “văduva Anne”, iar ea lua asta 
drept un compliment la adresa fidelității ei. La momentul respectiv stătea la 
poarta micuţei ei grădini ştergându-şi ochii cu o batistă slinoasă. 

— Ah, dragoste de copii, dragoste de copii, scumpă lady, a mormăit ea 
când cuplul a trecut prin faţa ei dându-i lui Lucy un titlu de parcă s-ar fi 
căsătorit deja cu sir Frank, dar cine ştie cât ar putea dura?! 

— Cât vom trăi, i-a replicat Lucy enervată de această profeție. 

Văduva Anne a mormăit cu plăcere : 

— Aşa credeam eu şi Aaron care-i mort şi-ngropat, scumpă lady. Dar 
peste şase luni mă bătea de mă snopea. 

— Bărbatul care pune mâna pe-o femeie cu alt scop de-a o... 

— Oh, Archie, ce prostii vorbeşti! a ţipat domnişoara Kendal supărată. 

— Ah! a oftat femeia mai experimentată. Aşa ziceam şi eu, scumpă 
lady, înainte ca Aaron, pe care acum îl mănâncă viermii, să mă lase lată cu- 


n drug de fier. lo am zis mereu că locu” bărbaţilor e la-nchisoare. 

— Frumoasă părere mai ai despre bărbaţi, a remarcat acru Archie. 

— Sigur că da, domnule. Aş putea să vă zic nişte chestii de vi s-ar face 
păru” măciucă de groază. 

— Dar fiul dumitale Sidney?... Şi el e rău? 

— Ar fi dacă ar avea putere, dar n-are, a exclamat văduva cam 
arţăgoasă. Doar e băiatu” lu Aaron şi Aaron n-avea prea multe-n cap şi uite 
unde-a ajuns, s-a uitat ea în jos cu subînţeles. 

— Sidney e un tip de treabă, a spus Lucy cu asprime. Cum îndrăzneşti 
să vorbeşti de rău pe cineva carne din carnea ta şi sânge din sângele tău, 
văduvă Anne? Tatăl meu are o părere foarte bună despre Sidney, altfel nu l- 
ar fi trimis la Malta. Încearcă să fii mai veselă, el are suflet bun. Sidney o 
să-ţi povestească multe lucruri amuzante când o să vină acasă. 

— Dacă se mai întoarce vreodată, a oftat bătrâna. 

— Ce vrei să spui cu asta? 

— Oh, e uşor să pui întrebări fără răspuns, scumpă lady, da” io sunt 
aşa... întoarsă pe dos, sunt un talmeş-balmeş, asta e! 

— Cum adică un talmeş-balmeş? a căscat Hope ochii mari. 

— I-o senzaţie ciudată de moarte, tristeţe, lacrimi şi sânge, de gemete 
cu nasu'n pernă, a continuat văduva Anne fără şir, şi tot talmeş-balmeşul 
ăsta înseamnă ceva, aşa zice şi-n Scriptură. Nu că Profesoru’ n-a fost 
milostiv cu Sid când nu l-a mai lăsat să umble de colo-colo cu căruţa de la 
spălătorie şi l-a învăţat să ştie de cadavrele cu formol, nu că mie mi-ar 
plăcea să fiu tot timpu” cu nasu'n aşa ceva. Da” pe băiatu” meu îl aşteaptă 
altele, aşa am visat. 

— Ce-ai visat? a-ntrebat Lucy curioasă. 

Văduva Anne a ridicat spre cer două mâini butucănoase, zbârcite de 
vreme şi slujba de spălătoreasă şi a clătinat din cap. 

— Am visat lupte şi crimă şi moarte năprasnică, scumpă lady, şi pe Sid 
în mormântul cel rece cântând la harpă ca un înger. Da! şi-a strâns mai bine 
şalul demodat în jurul corpului uscăţiv şi a clătinat din cap, era Sid al meu, 
frumos în coşciug şi parcă tăiat bucățele cu... 

— Uhh! Uhh! s-a înfiorat Lucy, iar Archie s-a străduit s-o ia de-acolo. 


— Cu moartea pecetluită pe faţa lui sărmană, a continuat văduva, şi io” 
m-am trezit scâncind, cu junghiuri în picioare şi plămânii mă dureau şi 
inima-mi bătea, şi nu-mi mai simţeam... 

— Oh, taci, încetează! a strigat Archie văzând cum păleşte Lucy în faţa 
acestui recital plin de orori. Nu te prosti, femeie! Profesorul Braddock 
spune că Bolton se întoarce peste trei zile cu mumia pe care trebuie s-o 
aducă din Malta. Ai avut coşmaruri! Nu vezi cum o înspăimânţi pe 
domnişoara Kendal? 

— Vrăjitoarea din Endor, domnule... 

— Dracii s-o ia pe Vrăjitoarea din Endor şi pe tine! Uite un şiling. Du- 
te şi bea până te-nveseleşti puţin. 

Văduva Anne a muşcat moneda cu unul din cei doi dinţi pe care-i mai 
avea şi a făcut o reverență. 

— Sunteţi un gentleman bun, cumsecade, s-a smiorcăit ea înveselită la 
gândul belşugului de gin care-o aştepta. Şi când mi s-o-ntoarce Sid al meu 
în sicriu sper c-o să veniţi la-nmormântare, sir. 

— Ce cucuvea! a exclamat Lucy după ce Văduva Anne o pornise agale 
în direcţia unei cârciumi din Gartley. 

— Nu mă mir că răposatul domn Bolton a pocnit-o cu un drug de fier. 
Ar putea fi un merit să asasinezi o femeie ca asta. 

— Mă-ntreb cum poate fi mama lui Sidney, a spus domnişoara Kendal 
gânditoare, când şi-au reluat plimbarea, el e aşa un tânăr isteţ, elegant şi 
frumos. 

— Cred că Bolton datorează totul Profesorului, care l-a instruit şi i-a 
fost un exemplu, Lucy, i-a replicat iubitul. Am înţeles că era un flăcău 
necivilizat, acum şase ani, când tatăl tău vitreg l-a luat în casă. Acum e 
chiar prezentabil. Nu m-ar mira dacă s-ar căsători cu doamna Jasher. 

— Hmmm! Cred mai degrabă că doamna Jasher îl admiră pe Profesor. 

— Oh, el nu se va căsători niciodată cu ea. Dacă ar fi o mumie ar avea 
desigur o şansă, dar fiindcă-i vie Profesorul nu-i va da niciodată atenţie. 

— Nu ştiu ce să spun, Archie. Doamna Jasher e atrăgătoare. 

Hope a râs. 

— Fără îndoială, ca un lup în piele de oaie. 


— Şi are bani. Tatăl meu e sărac aşa că... 
— Tu faci legătura imediat, de altfel ca orice femeie. Ei, hai să ne 
întoarcem la “Pyramids”l şi să vedem cum merge cu flirtul. 

Lucy a mers câţiva paşi în tăcere. 

— Crezi în visul doamnei Bolton, Archie? 

— Nu! Cred că-i cad greu cinele. Bolton o să revină cu bine, e un tip 
deştept, nu-i uşor să profiţi de el. Nu-ţi mai bate capul cu Văduva Anne şi 
profeţiile ei îngrozitoare. 

— O să încerc, a spus Lucy şovăind şi cutremurându-se. Oricum, mai 


bine nu-mi spunea despre visul ei. 


1 Piramide (eng.), aici, denumirea locuinţei (n.red.). 


Capitolul II. PROFESORUL BRADDOCK 


În Gartley era doar un conac cu adevărat luxos, iar acesta era antica 
reşedinţă în stil georgian cunoscută sub numele de “Pyramids”. Tatăl vitreg 
al lui Lucy dăduse locului acest nume excentric când, în urmă cu zece ani, îl 
făcuse locuinţa lui. Înainte de asta, casa fusese ocupată de stăpânul moşiei 
şi familia lui. Dar acum bătrânul moşier era mort, iar copiii lui care 
sărăciseră, erau împrăştiaţi în cele patru colţuri ale lumii în căutarea banilor 
cu care să-şi reclădească averea în ruină. Fiindcă satul era destul de izolat şi 
plasat cam prost în mijlocul unor terenuri mlăştinoase, nu fusese uşor să 
închirieze vechea şi imensa fermă, iar de vândut fusese imposibil. În aceste 
condiţii dezastruoase, Profesorul Braddock, care se autocaracterizase ca un 
intelectual sărac, obținuse casa pentru o chirie ridicol de mică şi fusese 
foarte satisfăcut. 

Mulţi oameni ar fi plătit bani buni să evite exilul în aceste ţinuturi 
sterpe şi umede aflate cumva la marginea civilizaţiei, dar Profesorului i-a 
convenit tocmai singurătatea. Avea nevoie de mult spaţiu pentru colecţia lui 
de antichităţi egiptene şi de mult timp să descifreze hieroglifele şi să 
studieze dinastiile dispărute din Valea Nilului. Lumea prezentului nu-l 
interesa câtuşi de puţin pe Braddock. Trăia aproape continuu în plan mental, 
într-o lume a trecutului îndepărtat, şi se preocupa de existenţa fizică doar 
dacă era vorba de mumii şi scarabei mistici, ornamente sepulcrale, 
documente pictate, zeități cu cap de şoim şi alte asemenea lucruri de o 
vechime aproape de neimaginat. leşea rareori din casă şi întârzia totdeauna 
la masă, în afară de cazurile în care nu mai apărea deloc, ceea ce se 
întâmpla destul de frecvent. Distrat în conversații, neîngrijit în 
îmbrăcăminte, nepriceput la afaceri, visător din fire, Profesorul Braddock 
trăia doar pentru arheologie. Era un mister cum de un asemenea bărbat se 
căsătorise. 

Totuşi, o făcuse în urmă cu cincisprezece ani când luase o văduvă care 
avea un venit limitat şi un copil mic. Posibilitatea de a-şi asigura un venit 
sigur îl făcuse pe Braddock să cadă pradă capcanei matrimoniale întinsă de 
doamna Kendal. Ca s-o spunem pe şleau, el se căsătorise cu văduva cea 


plăcută pentru bani, deşi n-ar putea fi numit un vânător de zestre. Ca şi 
Eugene Aram, el dorea să aibă bani ca să poată studia şi cum acel savant 
fusese capabil de crimă ca să obţină ce dorea, tot aşa Profesorul s-a căsătorit 
ca să-şi atingă scopurile. Aceste scopuri erau să aibă pe cineva care să-i 
administreze casa şi să scape de nevoia de a-şi câştiga traiul pentru a se 
putea dedica unor activităţi mai plăcute, decât a face bani. Doamna Kendal 
era o femeie placidă, flegmatică, mai mult îl plăcea pe Profesor, decât îl 
iubea şi avea mai mult nevoie de un tovarăş, decât de un soţ. Cu Braddock 
n-a fost vorba de o căsătorie romantică, ci mai degrabă de un parteneriat 
perfect. Ea dorea un bărbat în casă, iar el dorea eliberarea de jena 
financiară. Aceştia au fost termenii prozaicului târg şi doamna Kendal a 
devenit soţia Profesorului, iar mariajul a fost un succes. Ea i-a dat soţului o 
casă şi copilului ei un tată care a îndrăgit-o pe Lucy şi care, având în vedere 
că era doar un părinte amator, s-a comportat admirabil. 

Dar acest parteneriat foarte chibzuit a durat doar cinci ani. Doamna 
Braddock a murit de-o afecţiune a ficatului şi a lăsat pe viaţă Profesorului 
cinci sute de lire pe an, iar restul l-a lăsat lui Lucy, care avea la momentul 
respectiv zece ani. În momentul acela, Braddock a devenit un om practic, 
pentru prima şi ultima oară, într-o viaţă trăită ca-n vis. Şi-a îngropat soţia cu 
sincer regret fiindcă fusese legat de ea, în felul lui zăpăcit de-a fi, şi a 
trimis-o pe Lucy la un internat din Hampstead. După o discuţie avută cu 
avocatul răposatei sale soţii, discuţie din care a reieşit că venitul era sigur, a 
căutat o casă la ţară şi a descoperit repede ferma Gartley, pe care nimeni nu 
voia s-o ia fiindcă era prea izolată. La trei luni de la înmormântarea 
doamnei Braddock, văduvul se mutase cu toată colecţia la Gartley şi îşi 
rebotezase noua locuinţă cu numele de “Pyramids”. Locuia acolo în linişte 
şi fericire, din punctul de vedere de om plicticos, de zece ani şi Lucy 
Kendal venise şi ea după ce-şi terminase studiile. Sosirea unei tinere 
domnişoare la vârsta măritişului n-a influenţat deloc obiceiurile 
Profesorului, iar el a primit-o cu plăcere în calitate de succesoare a mamei 
ei în activitatea de administrare a locuinţei. Ne temem că Braddock era 
puţin egoist, dar asta datorită ideii sale fixe cu cercetarea arheologică. 


Conacul care avea trei etaje şi acoperiş plat era extrem de urât şi 
neaşteptat de puţin confortabil. Construit din cărămidă de-un roşu stins, cu 
ornamente de-un alb murdar, se înălța retras cu câţiva yarzi faţă de şoseaua 
care pornea de la Fortul Gartley şi trecea prin sat, iar acolo, exact unde de 
înălța conacul, cotea brusc spre pădure ca să se termine o milă mai departe, 
la Jessum, gara locală de pe ruta Thames Railway. O şină metalică 
încastrată în piatră despărţea grădina din faţă, destul de îngustă, de şosea, 
iar de fiecare parte a uşii, la care se putea ajunge pe cinci trepte joase, 
creşteau doi arbori pitici de tisă, bine tunşi şi dichisiţi în formă de conuri, 
de-un verde închis. Aceşti arbuşti aveau o semnificaţie magică pe care 
Profesorul Braddock o explica uneori rarilor vizitatori interesaţi de 
problemele oculte; asta fiindcă, printre alte lucruri legate de Egipt, 
arheologul cercetase vrăjile fiilor lui Khem şi susţinea că e mai mult adevăr, 
decât superstiție în incantaţiile lor. 

Braddock folosea toate camerele mari de la parter ca să-şi păstreze 
colecţia de antichităţi pe care o strânsese după mulţi ani de muncă. El locuia 
de fapt în acest muzeu, fiindcă dormitorul lui era lângă birou şi adesea 
mânca în grabă printre lăzile frumos colorate conţinând mumii. Lumea lui 
era plină de morţi îmbălsămaţi şi doar, din când în când, la insistenţele lui 
Lucy, urca la etajul unu unde locuia ea. Acolo se aflau salonul, sufrageria şi 
budoarul lui Lucy, precum şi alte dormitoare, mobilate şi nemobilate, într- 
unul dormind domnişoara Kendal în timp ce toate celelalte rămâneau goale 
să aştepte musafiri întâmplători, mai ales din rândul savanților. La nivelul 
trei stăteau bucătăreasa, soţul ei care era grădinarul şi menajera, o servitoare 
harnică ce lucra de dimineaţa până seara ca să păstreze curată o casă atât de 
mare. În timpul zilei aceşti servitori îşi vedeau de treburi într-un subsol 
confortabil, unde bucătăreasa era stăpână supremă. În spatele conacului se 
întindea o grădină de legume destul de mare, căreia bărbatul bucătăresei îi 
dădea toată atenţia. Acesta era tot domeniul care aparţinea chiriaşului, 
fiindcă desigur că Profesorul nu închiriase terenul arabil şi fermele care 
aparținuseră familiei sărăcite. 

Totul în casă mergea cum trebuie, pentru că Lucy era o persoană 
metodică şi se organiza ca la carte. Braddock nici nu ştia cât de mult din 


confortul lui incontestabil îl datora grijii ei aproape materne şi că înainte de 
venirea ei de la şcoală fusese furat ca-n codru de servitori fără scrupule. 
Când sosise fiica lui vitregă, doar îi dăduse cheile şi banii pentru 
gospodărie, o sumă fixă, împreună cu instrucţiuni ferme să nu-l deranjeze. 
Domnişoara Kendal respectase întocmai aceste cerinţe pentru că-i plăcea să 
fie stăpână unică şi ştia că atâta timp cât tatăl ei vitreg avea pregătită masa, 
patul, baia şi hainele, nu-i mai trebuia nimic în afară de compania mumiilor 
lui iubite, de care nimeni nu vroia să-l lipsească. Pe ele le ştergea de praf, le 
curăța şi le rearanja el însuşi. Nici măcar Lucy nu îndrăznea să-i pătrundă în 
muzeu şi simpla menţiune a curăţeniei de primăvară îl înnebunea atât pe 
Profesor, încât ajungea să folosească un limbaj cam colorat. 

Întorcându-se de la plimbarea cu Archie, fata îşi convinsese tatăl vitreg 
să-şi pună o jachetă ponosită care-şi făcuse datoria mulţi ani, şi-l linguşise 
destul ca să-l facă să-i promită că va veni la cină. Doamna Jasher, văduva 
veselă a regiunii, venea şi ea, iar lui Braddock îi plăcea o femeie care îl 
considera cel mai deştept bărbat din lume. Chiar şi savanții sunt sensibili la 
linguşire, iar doamna Jasher nu se zgârcea niciodată cu complimentele când 
îşi exprima admiraţia. Femeile bârfeau că văduva dorea să devină a doua 
doamnă Braddock, dar dacă lucrurile stăteau chiar aşa, ea n-avea nici cea 
mai mică şansă de a-şi atinge scopurile. Profesorul îşi sacrificase o dată 
libertatea pentru a-şi asigura un trai bun, dar după ce obținuse cinci sute pe 
an nu era amator de a doua aventură matrimonială. Nici dacă văduva ar fi 
fost o moştenitoare în dolari cu un milion zestre, nu s-ar fi deranjat să-i 
pună inelul pe deget. Şi desigur, doamna Jasher nu prea avea ce câştiga 
dintr-o asemenea căsătorie, poate o grămadă de prostii sau cel puţin aşa 
spunea ea, şi o căsoaie mohorâtă plasată într-o zonă locuită doar de ţărani, 
de pe vremea saxonilor. 

Archie Hope a lăsat-o pe Lucy la “Pyramids”, la uşă, şi a plecat spre 
locuinţa lui din sat ca să se îmbrace pentru cină. Fiindcă Lucy era şi 
menajeră şi-a ajutat servitoarea prea trudită să aşeze şi să împodobească 
masa pentru musafiri. De aceea, pe doamna Jasher n-a întâmpinat-o nimeni 
în salon şi sub pretextul unei vechi prietenii, ea a coborât să intre-n gura 
lupului, adică în biroul lui Braddock. Profesorul a ridicat ochii de la noul 


scarabeu din colecţie şi a zărit o doamnă mică şi-ndesată, zâmbindu-i din 
pragul uşii. Nu părea prea recunoscător pentru întrerupere, dar doamna 
Jasher nu s-a lăsat înspăimântată fiindcă era de profesie vânătoare de 
bărbaţi. De fapt, a văzut că Braddock era ca de obicei cu capul în nori şi l-ar 
fi primit chiar pe Rege cu acelaşi aer distrat. Văduva a ridicat la nas o 
batistă minusculă exclamând: 

— Pffff! Ce miros pestilenţial. Un fel de miros de camfor, pantofi, 
lemn, capelă mortuară. Mă-ntreb cum de nu te asfixiezi?! Pouf! Uhh! Brrr! 

Profesorul s-a uitat la ea fix, cu ochi reci, ca de peşte. 

— Ai spus ceva? 

— Vai de mine, sigur că da, şi nici măcar nu mi-ai oferit un scaun. Dac- 
aş fi o mumie veche şi nesuferită m-ai îmbrăţişa deja. Prostuţule, nu ştiai c- 
am venit la cină? l-a tachinat ea atingându-l jucăuşă cu evantaiul închis. 

— Eu am cinat, a spus Braddock, egoist ca totdeauna. 

— Nu, nu-i aşa, doamna Jasher vorbea foarte sigură de ea şi a arătat 
spre o tavă mică aflată pe o măsuţă de alături, pe care mâncarea era 
neatinsă. N-ai luat nici prânzul. Probabil trăieşti cu aer, ca un cameleon... 
sau poate cu dragoste! a încheiat ea pe un ton tandru, cu subînţeles. 

Putea la fel de bine să vorbească statuii de granit a lui Horus care stătea 
într-un colţ. Braddock şi-a frecat doar bărbia şi a căscat ochii şi mai mari la 
strălucitoarea musafiră. Apoi a spus nevinovat: 

— Vai de mine! Sigur, am uitat să mănânc. Ard lămpile! s-a uitat în jur 
distrat. Desigur, îmi amintesc c-au aprins lămpile. Timpul a trecut foarte 
repede. Chiar mi-e foame, a făcut o pauză ca să se asigure şi apoi a repetat 
remarca pe un ton mai sigur. Da, mi-e foarte foame, doamnă Jasher, s-a uitat 
la ea de parcă abia atunci ar fi văzut-o. Desigur, doamna Jasher. Doriţi să- 
mi spuneţi ceva în mod special? 

Văzând cât e de distrat, mai întâi văduva s-a încruntat şi apoi a râs. Era 
imposibil să te superi pe acest visător. 

— Am venit la cină, Profesore. Hai, încearcă să te aduni, cred că eşti pe 
jumătate adormit şi pe jumătate mort de foame. 

— Mi-e într-adevăr neobişnuit de foame, a admis Braddock şovăielnic. 


— Neobişnuit, când n-ai mâncat nimic de la micul dejun! Ce om 
ciudat, cred că eşti şi tu o mumie. 

Dar Profesorul se întorsese la examinarea scarabeului, de data asta cu o 
lupă puternică. A murmurat încruntând sprâncenele: 

— Sigur aparţine dinastiei a douăsprezecea... 

Doamna Jasher pocnea şi flutura evantaiul bosumflată. S-a decis că 
omul nu era în toate minţile şi până-şi revenea va continua s-o ignore. 
Iritată ca orice femeie căreia nu-i faci pe plac s-a tolănit într-unul din 
confortabilele scaune ale lui Braddock, pe care-l ochise imediat, şi l-a 
examinat cu atenţie. Poate că bârfitorii aveau dreptate, iar ea încerca să-şi 
imagineze ce fel de soţ ar fi. Dar oricare i-ar fi fost gândurile, ea îl studia pe 
Braddock cu aceeaşi atenţie cu care el studia scarabeul. 

Ca exterior, Profesorul nu părea un savant, aşa cum avea reputaţia. Era 
mic de statură, dolofan, rozaliu ca un Cupidon şi părea extraordinar de tânăr 
dacă te gândeai la cei peste cincizeci de ani de chinuri şi patimi în slujba 
ştiinţei. Cu faţa netedă, bine bărbierită, păr alb bogat şi mătăsos, mâini şi 
picioare frumoase, îngrijite, el nu-şi arăta vârsta. Privirea visătoare din 
micuţii ochi albaştri era mai degrabă contrazisă de asprimea gurii cu buze 
subţiri şi linia agresivă a maxilarelor. Ochii şi fruntea boltită sugerau o 
persoană inteligentă, dar partea inferioară a acestei feţe lipsite de armonie ar 
fi putut aparţine unui luptător profesionist. Faptul că era atât de rotofei, 
risipea în mare măsură aerul agresiv. El exista, oarecum latent, dar ieşea la 
iveală doar când avea o dispută cu vreun alt savant despre vreo mumie din 
Teba. În lumina dulce a lămpilor arăta ca un heruvim războinic şi era păcat, 
din punct de vedere artistic, că faţa roz-albă lipsită de păr nu apărea 
deasupra unei perechi de aripi mai degrabă decât deasupra unei uzate 
jachete de seară. 

Doamna Jasper, care era scoţiancă deşi se pretindea cosmopolită, a 
reflectat: “Nici nu-i aşa scrântit cum pare. Cât stă printre mumii e-n regulă, 
dar în afară de asta s-ar putea să fie cam greu de controlat. Şi toate astea...”, 
s-a oprit şi a privit în jur prin camera plină de umbre, înţesată de morţi şi 
bunurile lor pământeşti. “Nu cred că vreau să mă mărit cu British Museum. 
E prea mult de muncă şi nu mai sunt la fel de tânără cum eram odată.” 


Cea mai apropiată oglindă, din argint lustruit, care aparținuse unei 
cochete din Memphis, nega aceste gânduri puţin măgulitoare, fiindcă 
doamna Jasher nu arăta nici cu o zi mai bătrână de treizeci de ani, deşi 
certificatul de naştere îi dădea patruzeci şi cinci. La lumina lămpilor putea 
părea chiar mai tânără, fiindcă păstrase cu grijă aparenţa tinereţii. Sigur, era 
cam solidă şi nu fusese niciodată aşa înaltă cum şi-ar fi dorit. Dar silueta ei 
era acceptabilă datorită rochiei bine croite şi, deşi micuță, avea o ţinută atât 
de demnă, încât oamenii treceau cu vederea umilitoarea înălţime, doar un 
pic peste cinci picioare. Trăsăturile îi erau precise şi delicate, dar ochii mari, 
albaştri, erau atât de impresionanţi, încât cei care erau cuprinși de vraja lor 
nu observau lipsa de fermitate a bărbiei şi a nasului. Avea părul castaniu, 
aranjat după ultima modă, iar tenul era atât de proaspăt şi de roz, încât dacă 
era fardat, aşa cum spuneau gurile rele, o făcea cu mare măiestrie cu 
ajutorul labei de iepure, borcanului de ruj şi pufului de pudră. 

Hainele doamnei Jasher justificau timpul pierdut cu ele, fiindcă, la fel 
ca alte lucruri, îi trădau firea de artist. Era îmbrăcată într-o rochie de seară 
de culoarea şofranului, cu mâneci scurte care-i dezvăluiau braţele frumoase 
şi un decolteu adânc spre bustul splendid; arăta foarte elegantă. O femeie ar 
fi declarat că banda lată de dantelă neagră cu care era împodobită rochia e 
ieftină şi ar fi observat că văduva purta prea multe bijuterii în păr, la corsaj, 
în jurul braţelor şi avea inele ridicol de ţipătoare pe degete. Se poate să fi 
fost adevărat, fiindcă doamna Jasher sclipea precum Calea Lactee la fiecare 
mişcare, dar strălucirea aurului şi scânteierea giuvaerelor părea să se 
potrivească cu frumuseţea ei opulentă. Cea mai mică mişcare împrăştia în 
jurul ei un straniu parfum chinezesc pe care-l obținea, după cum susţinea 
ea, de la un prieten al răposatului, funcţionar la Ambasada Britanică din 
Pekin. Doar doamna Jasher avea acest parfum special şi toţi cei care o 
întâlniseră o singură dată, dacă o reîntâlneau pe întuneric ar fi ghicit cine 
este. Cu un zâmbet care-i dezvăluia dinţii albi, cu rochia aurie şi bijuteriile 
scânteietoare, văduva cea drăguță strălucea în camera aceea slab luminată 
ca o pasăre tropicală. 

Profesorul şi-a ridicat ochii visători şi a lăsat gândăcelul deoparte când 
şi-a dat seama în sfârşit că frumoasa lui vizitatoare aştepta să fie distrată. 


Era mai plăcută la vedere chiar decât scarabeul lui iubit, iar el a înaintat să-i 
strângă mâna de parcă ea de-abia ar fi intrat în cameră. Doamna Jasher care 
îi cunoştea felul de-a fi, s-a ridicat să-i întindă mâna, iar cele două siluete 
micuţe şi-ndesate arătau absurd, ca o pereche de ornamente bucălate de 
Dresda care ar fi plecat de pe polita căminului. 

— Stimată doamnă, mă bucur să vă văd. Aţi... aţi..., a ezitat 
Profesorul şi apoi a revenit pe pământ, aţi venit la cină dacă nu mă înşel. 

— Lucy m-a invitat acum o săptămână, a replicat ea acră, fiindcă nici 
unei femei nu-i place să fie neglijată pentru un biet gândăcel, indiferent 
dacă-i antic sau nu. 

— Atunci cu siguranţă veţi cina bine, a spus Braddock agitându-şi 
mânuţele albe şi grăsuţe. Lucy e o menajeră excelentă, n-am nimic să-i 
reproşez, absolut nimic. Dar e încăpăţânată, oh, foarte încăpăţânată, exact 
cum era mama ei. Ştiţi, scumpă doamnă, că pe un sul de papirus cumpărat 
de curând am găsit reţeta unei mâncări egiptene specifice, pe care 
Amenemha, ştiţi, ultimul faraon al dinastiei a unsprezecea, se poate să-l fi 
mâncat şi probabil chiar l-a mâncat! Am vrut ca Lucy să-l servească în 
seara asta, dar a refuzat, iar asta m-a enervat mult. Ingredientele, pe lângă 
carne de gazelă, erau ulei şi sămânță de coriandru şi.. dacă nu mă înşală 
memoria, asafoetida. 

— Uuh! batista doamnei Jasher a ajuns iar la gură. Nu mai spune 
nimic, Profesore, felul dumitale sună oribil. Nu vreau să-l mănânc şi să mă 
transform în mumie mai devreme decât trebuie. 

— Ai fi o mumie într-adevăr frumoasă, a spus Braddock cu intenţia de 
a-i face un compliment, iar dacă ai muri, aş asista desigur la îmbălsămarea 
dumitale sau, dacă preferi, la incinerare. 

— Ce om groaznic! a strigat văduva pălind şi tremurând. Doamne, 
chiar cred că ţi-ar face plăcere să mă vezi într-unul din coşciugele acelea 
dezgustătoare. 

— Dezgustătoare! a tipat scandalizat Profesorul atingând unul din 
sarcofagele minunat colorate. Poţi numi un specimen atât de frumos de artă 
sepulchrală “dezgustător”? Uită-te la culori, la hieroglifele perfecte, uite, 
viaţa mortului e povestită într-o serie de desene minunate. 


Şi-a potrivit mai bine pince-nezul şi a început să citească: 

— Osiriana Scemiophis, adică un nume de femeie, doamnă Jasher, 
care... 

— Nu vreau să-mi scrie povestea vieţii pe sicriu, l-a întrerupt isteric 
văduva înspăimântată de această discuţie macabră. Mi-ar trebui mai mult 
spaţiu decât un sarcofag... Viaţa mea a fost tumultuoasă, ascultă ce-ţi spun. 
Apropo, a spus ea repede văzând că Braddock avea de gând să reia lectura, 
spune-mi despre mumia Inca. A venit deja? 

Profesorul a muşcat imediat momeala. 

— Încă nu, a spus vioi frecându-şi mâinile fine, dar peste trei zile 
“Diver” va fi la Pierside, iar Sidney va aduce mumia încoace. O voi 
despacheta imediat şi voi afla imediat cum îşi îmbălsămau vechii peruvieni 
morţii. Fără îndoială au învăţat această artă de la... 

— De la egipteni, a riscat doamna Jasher pripită. 

Braddock s-a uitat urât. 

— Nici pomeneală, dragă doamnă, a replicat furi-os. Absurd! Ridicol! 
Sunt înclinat să cred că Egiptul a fost doar o colonie a marei insule 
Atlantida menţionată de Platon. Acolo a început civilizaţia, dacă teoria mea 
e corectă, iar regii Atlantidei, fără îndoială, consideraţi zei de triburile 
istorice, guvernau toată lumea, inclusiv acea porţiune pe care acum o 
numim America de Sud. 

— Vrei să spui că erau yanchei pe vremea aceea? a-ntrebat doamna 
Jasher frivolă. 

Profesorul şi-a vârât mâinile sub coada redingotei ponosite şi s-a 
plimbat, încolo-şi-ncoace, prin cameră clocotind de furia provocată de atâta 
ignoranță. 

— Sfinte Sisoe, doamnă, unde-aţi trăit până acum? a explodat el. 
Sunteţi proastă sau doar o femeie ignorantă? Vorbesc despre vremurile 
preistoriei, acum mii de ani, când probabil eraţi un atom rătăcit căzut în 
mocirlă. 

— Oh, fiinţă oribilă! a strigat indignată doamna Jasher gata să-i spună 
lui Braddock părerea ei fie şi ca să-i arate că-şi menţine poziţia. 

Dar uşa s-a deschis şi Lucy a înaintat zâmbind: 


— Ce mai faceţi, doamnă Jasher? Şi eu şi Archie suntem aici. Cina e 
gata. Dar dumneata... 

— Mi-e foarte foame, a replicat doamna Jasher. Tocmai am fost numită 
“un atom în mocirlă”. 

Apoi a râs şi l-a luat de braţ pe tânărul Hope. Lucy s-a încruntat fiindcă 
nu-i plăcea că văduva acapara orice bărbat. 


Capitolul III. UN MORMÂNT MISTERIOS 


Un membru al gospodăriei Braddock nu fusese inclus în personalul 
general, fiindcă era un biet apendice al Profesorului însuşi. Acesta era un 
Kanaka, mic de statură cât un pitic, diform, cu înălţime de pigmeu, dar 
lăţime de uriaş, picioare scurte, groase şi braţe lungi, puternice. Avea un cap 
mare şi o faţă oarecum frumoasă, cu ochi mari, negri, melancolici şi dinţi 
albi sclipitori. Ca majoritatea polinezienilor avea pielea roşcată ca bronzul 
şi foarte elaborat tatuată, chiar bărbia şi obrajii fiindu-i plini de curbe şi linii 
cu semnificaţie mistică. Dar lucrul cel mai izbitor la el era coama uriaşă de 
păr creţ, pe care printr-o metodă cunoscută doar de el îl vopsea de obicei 
într-un galben viu. Şuviţele rebele care-i împodobeau capul îl făceau să 
semene cu imaginea peruviană a soarelui şi tocmai din cauza acestei coafuri 
stranii primise neobişnuitul nume Cockatoo. Faptul că această creatură 
grotescă purta invariabil un costum alb din nanchin accentua şi mai mult 
asemănarea lui cu un papagal australian. 

Cockatoo venise în adolescenţă din Insulele Solomon în colonia din 
Queensland ca să muncească pe plantaţii şi de acolo îl luase Profesorul ca 
valet. Când Braddock se întorsese să se căsătorească cu doamna Kendal 
băiatul refuzase să-l părăsească deşi i se spusese tânărului sălbatic că e prea 
înapoiat pentru rigida Anglie. În cele din urmă, Profesorul consimţise să-l 
aducă peste ocean şi nu o regretase niciodată, fiindcă Cockatoo, găsind în 
savantul lui stăpân un adevărat prieten, îl adora vizibil ca pe un zeu. Fiind 
capturat de mic de vânătorii de sclavi din Pacific, el vorbea excelent 
engleza şi pentru că venise în contact cu restricţiile necesare ale traiului 
civilizat era, în ansamblu, extrem de binecrescut. Din când în când, dacă era 
tachinat de săteni sau de ceilalţi servitori mai izbucnea în ţipete copilăreşti 
care riscau să devină agresive. Dar un singur cuvânt de-al lui Braddock îl 
potolea totdeauna şi când se căia obişnuia să se târască precum un câine 
bătut la picioarele divinității lui. Majoritatea timpului trăia în muzeu având 
grijă de colecţie şi păzind-o de rele. Lucy, care nu putea suferi înfăţişarea 
neobişnuită ca acestei creaturi, nu era de acord ca Cockatoo să servească la 
masă şi doar în ocazii foarte rare i se permitea s-o ajute pe aglomerata fată 


în casă. În seara aceea, Kanaka a fost un majordom excelent care s-a 
strecurat tăcut în jurul mesei, îndeplinind dorinţele mesenilor. Era un 
servitor minunat, îndemânatic şi agil, dar faţa lui brăzdată de linii albastre, 
statura pitică şi haloul de-un galben ţipător o cam nelinişteau pe doamna 
Jasher. De fapt, în ciuda obişnuinţei, şi Lucy se simţea stânjenită când acest 
gnom se învârtea pe lângă cotul ei. Era ca şi cum unul din idolii din muzeul 
de jos ar fi venit să-i bântuie pe cei vii. Pe când Cockatoo era lângă 
servantă, doamna Jasher i-a şoptit gazdei: 

— Nu-mi place mormolocul acesta. Îmi dă fiori. 

— Închipuiri, iubită doamnă, simple închipuiri. De ce să nu fim serviţi 
de-un animal pitoresc? 

— Ar servi la fel de pitoresc şi la o masă de canibali, a sugerat Archie 
râzând. 

— Taci! a murmurat Lucy tremurând. N-o să pot mânca nimic dacă 
vorbeşti aşa. 

— E straniu că Hope a spus exact cuvintele astea, a observat Braddock 
liniştit către văduvă. Cockatoo vine de pe o insulă de canibali şi fără 
îndoială a fost martor la consumul de carne umană. Nu, nu, dragă doamnă, 
nu fiţi aşa îngrijorată. Nu cred că el a mâncat, fiindcă a fost dus în 
Queensland cu mult înainte să poată participa la asemenea festinuri. E o 
fiinţă foarte civilizată. 

— Una foarte periculoasă, îmi închipui, i-a replicat doamna Jasher 
foarte palidă. 

— Doar când îşi iese din fire, dar eu pot totdeauna să-l calmez chiar în 
cele mai urâte momente. Dar de ce nu vă mâncaţi carnea, scumpă doamnă? 

— De ce vă miră când vorbiti de canibali? 

Hope, care avea o poftă de mâncare excelentă, a sugerat: 

— Haideţi să vorbim despre cereale, de exemplu grâul. În sătucul 
acesta ciudat am observat că toate casele sunt despărțite de-un lan de grâu. 
Parcă nu prea merge pentru grâne să fie îngrămădite între case. 

— Trebuie să fie vorba de bătrânul fermier Jenkins, a spus Lucy vioaie, 
are trei sau patru acri lângă cârciumă şi nu lasă pe nimeni să construiască 
acolo, deşi i s-au oferit o groază de bani. Am observat şi eu, Archie, ce 


straniu e să vezi un lan de grâne înconjurat de căsuțe. E ca-n Alice în Ţara 
Minunilor. 

— Dar imaginează-ţi că cineva ar oferi bani pentru teren aici, a 
intervenit Hope jucându-se cu paharul de vin roşu care tocmai îi fusese din 
nou umplut de Cockatoo cel eficient. La naiba-n praznic, cum ar veni. Nu 
mi-ar plăcea să trăiesc aici... locurile sunt absolut dezolante. 

— Şi totuşi, locuieşti chiar aici! i-a replicat doamna Jasher ironică 
aruncând o privire şmecheră spre Lucy. 

Archie a prins privirea şi a văzut îmbujorarea de pe faţa domnişoarei 
Kendal. 

— Chiar dumneata ai răspuns la întrebare, doamnă Jasher, a spus el 
zâmbind. Am un stimulent la care faci aluzie ca să rămân aici şi, desigur, ca 
pictor de peisaje admir mlaştinile şi apusurile. M-am oprit în Gartley ca 
artist şi ca bărbat logodit, altfel aş pleca. Dar nu înţeleg cum o doamnă atât 
de atrăgătoare ca dumneata poate... 

— S-ar putea să am şi eu un motiv sentimental, l-a întrerupt văduva cu 
o privire vicleană spre zăpăcitul de Profesor care desena cu furculita 
hioeroglife pe faţa de masă, pe lângă faptul că am o casă ieftină şi foarte 
confortabilă. Răposatul domn Jasher nu mi-a lăsat suficienţi bani ca să 
trăiesc la Londra. Ştiţi că era consul în China, iar consulii nu sunt foarte 
bine plătiţi. Totuşi, în curând voi avea un venit foarte mare. 

— Într-adevăr, a spus politicoasă Lucy mirâdu-se că doamna Jasher era 
aşa comunicativă. Sper că în curând. 

— S-ar putea să fie chiar foarte curând. Ştiţi, fratele meu era negustor 
în Pekin. A venit acasă ca să-şi dea sufletul şi nu-i căsătorit. Când o să 
moară, o să plec la Londra. Dar, a adăugat văduva gânditoare uitându-se la 
Profesor, o să-mi pară rău să plec din scumpul Gartley. Totuşi, amintirea 
orelor fericite petrecute în această casă va rămâne pe veci cu mine. Ah, ah! 
şi-a dus ea batista la ochi. 

Lucy i-a făcut semne lui Archie că văduva era o prefăcută, iar Archie i- 
a răspuns tot prin semne că era perfect de acord. Dar Profesorul, pe care 
tăcerea temporară îl adu-sese la realitatea înconjurătoare, s-a uitat în sus şi a 
întrebat-o pe Lucy dacă terminaseră de cinat. I-a mărturisit: 


— Am nişte treabă în seara asta. 

— Ah, tată, dar spuneai c-o să faci o pauză! i-a zis Lucy cu reproş. 

— Asta fac acum. Uite cât timp preţios irosesc mâncând, draga mea. 
Viaţa e scurtă şi mai sunt atâtea de aflat despre civilizaţia egipteană. Mai e 
mormântul reginei Tahoser. Ce bine-ar fi dac-aş putea să intru, şi a oftat în 
timp ce se servea cu smântână. 

— De ce n-o faci? s-a interesat doamna Jasher care începea să renunţe 
la vânarea lui Braddock fiindcă n-avea rost să-i facă avansuri unui bărbat 
care nu avea în minte decât morminte egiptene. 

— Fiindcă nu l-am descoperit, a spus simplu Profesorul. 

Apoi, înflăcărându-se pe tema aceasta atât de dragă, s-a uitat în jur şi a 
ţinut o scurtă prelegere despre istorie: 

— Tahoser a fost prima soţie şi regina unui faraon celebru... de fapt, 
faraonul din timpul Exodului. 

— Cel care s-a înecat în Marea Roşie? a întrebat moale Archie. 

— Păi da, dar asta s-a întâmplat mai târziu. Înainte de-ai urmări pe 
evrei, dacă e să ne luăm după religia mozaică, acest faraon a înaintat mult în 
interiorul Africii, în Libia antichităţii, şi i-a înrobit pe băştinaşii din Etiopia 
de Nord. Fiind foarte îndrăgostit de regina lui, a luat-o cu el în toate 
expedițiile, iar ea a murit înainte ca faraonul să ajungă la Memphis. Din 
documente pe care le-am descoperit în muzeul din Cairo, am motive să cred 
că faraonul a îngropat-o cu mult fast în Etiopia, sacrificând se pare mulţi 
prizonieri la minunatele ritualuri funerare. Având în vedere averea acelui 
faraon, pentru că sigur era bogat, după atâtea victorii, şi dragostea pe care i- 
o purta soţiei, sunt absolut sigur, absolut sigur, a bătut Braddock pătimaş cu 
pumnul în masă, că atunci când va fi descoperit mormântul ei, se va dovedi 
plin de bogății şi s-ar putea să conţină şi documente de o valoare 
incalculabilă. 

— Şi te interesează banii? a-ntrebat cam plictisită doamna Jasher. 

Profesorul s-a ridicat furios. 

— Bani! Nu mă interesează deloc banii! Vreau să obţin podoabele 
funerare, măştile de aur şi preţioasele imagini ale zeilor ca să le duc la 
British Museum. lar sulurile de papirus îngropate cu mumia lui 'Tahoser s-ar 


putea să conţină informaţii despre civilizaţia etiopiană, despre care nu ştim 
nimic. Oh, mormântul acela, mormântul acela! 

Braddock a-nceput să se plimbe agitat prin cameră, uitând complet că 
nu-şi terminase cina. 

— Ştiu în măruntaiele căror munţi au săpat ca să facă mormântul. Dac- 
aş putea merge în Africa, sunt sigur c-aş descoperi mormântul. Ah, cu ce 
glorie mi-ar fi acoperit numele, ce norocos aş fi! 

— Atunci de ce nu vă duceţi în Africa să încercaţi, domnule? s-a 
interesat Hope. 

— Zănatic! a strigat Profesorul ironic Ca să finanţez o expediţie, ar 
costa cam cinci mii de lire sau poate mai mult. Ar trebui să pătrund într-un 
ţinut ostil, ca să ajung la şirul de munţi despre care vorbesc, acolo unde ştiu 
că se găseşte preţiosul mormânt. Am nevoie de provizii, de-o escortă, puşti, 
cămile şi tot ce mai e! Trebuie găsit un şef care să coordoneze luptătorii 
necesari pentru a străbate această zonă periculoasă. Nu-i lucru uşor să 
găseşti mormântul lui Tahoser. Şi totuşi, dac-aş putea... dac-aş face rost de 
bani..., vorbea şi se plimba încoace şi-ncolo cu capul în piept. 

Doamna Jasher era deja obişnuită cu excentricităţile lui Braddock şi 
continua să-şi facă placidă vânt cu evantaiul. A spus calmă: 

— Aş vrea să te pot ajuta cu expediţia. Mi-ar plăcea să am şi eu o parte 
din acele minunate bijuterii egiptene. Dar sunt absolut lefteră până moare 
fratele meu, sărmanul. Apoi..., a ezitat. 

— Apoi ce? a-ntrebat Braddock întorcându-se brusc. 

— O să te ajut cu plăcere. 

— Facem târgul! a strigat Braddock întinzând mâna. 

— Facem târgul! a repetat doamna Jasher acceptând strângerea de 
mână cam cu inima strânsă, fiindcă nu se aşteptase să fie luată în serios aşa 
repede. 

A aruncat o privire nesigură spre Lucy. Tânăra a spus: 

— Hai, tată, stai jos şi termină-ţi cina. Sunt sigură că vei avea destule 
de făcut după sosirea mumiei. 

— Mumie... care mumie? a murmurat Braddock întorcându-se la 
mâncare. 


— Mumia incaşă. 

— Desigur. Mumia de la Inca Caxas, pe care Sidney o aduce din Malta. 
Când o să desfăşor bangajele verzi de pe corpul acela, voi afla... 

— Ce vei afla? a-ntrebat Archie văzând că Profesorul ezită. 

Braddock a aruncat o privire scurtă spre el. 

— Voi afla modul special de îmbălsămare al peruvienilor, a răspuns 
repezit, iar ceva din tonul lui i-a dat lui Hope impresia că răspunsul era doar 
o scuză. 

Dar înainte ca Hope să poată formula gândul că Braddock ascunde 
ceva, doamna Jasher a răspuns frivolă: 

— Sper că mumia dumitale are bijuterii. 

— Nu are, a replicat Braddock aspru. După câte ştiu, cei din neamul 
incaşilor nu-şi îngropau niciodată morţii cu bijuteriile. 

— Dar eu am citit în Istoria lui Prescott că o făceau, a spus Hope. 

— Prescott! Prescott! a strigat dispreţuitor Profesorul. O sursă foarte 
îndoielnică. Totuşi, îţi promit ceva, Hope, dacă sunt bijuterii sau podoabe, o 
să ţi le dau ţie pe toate. 

— Dă-mi şi mie o parte, domnule Hope! a strigat văduva. 

— Nu pot, a râs Archie, mumia verde îi aparţine Profesorului. 

— Nu pot să accept un asemenea dar, Hope. Date fiind împrejurările, 
am fost obligat să împrumut bani de la tine, altfel mumia ar fi fost 
cumpărată de altcineva. Dar când voi termina mormântul reginei Tahoser, 
îţi voi înapoia împrumutul. 

— Mi l-ai plătit deja, a spus Hope uitându-se la Lucy. 

Ochii lui Braddock i-au urmărit privirea şi sprâncenele i s-au încruntat. 
A mormăit: 

— Hmmm! Nu ştiu dacă am făcut bine consimţind la căsătoria lui Lucy 
cu un bărbat sărac. 

— Oh, tată! a tipat fata. Archie nu-i sărac. 

Hope s-a îmbujorat: 

— Am destul pentru traiul meu şi al lui Lucy, iar dacă aş fi fost sărac 
nu v-aş fi dat mia aceea de lire. 


— Vei fi răsplătit, vei fi răsplătit, a spus Braddock fluturând mâna ca să 
încheie subiectul. Iar acum, s-a ridicat el căscând, dacă ospăţul ăsta 
plictisitor s-a terminat, o să mă întorc la munca mea. 

Fără un cuvânt de scuză către dezamăgita doamnă Jasher, el a avansat 
până la uşă şi s-a oprit. S-a întors: 

— Apropo, Lucy, azi am primit o scrisoare de la Random. Se întoarce 
cu iahtul la Pierside peste două-trei zile. De fapt, sosirea lui va coincide cu 
cea a lui “Diver”. 

— Nu-nţeleg ce legătură are sosirea asta cu mine. a spus Lucy caustică. 

— Oh, nici una... absolut nici una, a spus Braddock lejer, credeam 
doar... adică, dar nu contează, nu contează. Cockatoo, vino jos cu mine. 
Noapte bună! şi a dispărut. 

— Ei, a tras doamna Jasher aer în piept, dacă vreţi un om necioplit şi 
egoist, apelaţi la un savant. Ne dă tot atâta atenţie de parc-am fi ţărâna pe 
care calcă. 

— Nu contează, a replicat domnişoara Kendal ridicându-se, vino în 
salon să cântăm ceva. Archie, rămâi aici? 

— Nu. Nu vreau să-mi beau vinul singur, a spus tânărul gentleman 
ridicându-se. O să merg cu tine şi doamna Jasher. Ei, Lucy, s-a oprit el la 
uşă după ce văduva ieşise deja, ce-a vrut să spună tatăl tău cu aluziile alea 
despre Random? 

— Cred că regretă că şi-a dat consimţământul la căsătoria cu tine, a 
şoptit fata. Nu l-ai auzit vorbind despre mormântul acela? Vrea să obţină 
bani pentru expediţie. 

— De la Random? Ce prostie! Mai degrabă, dacă suntem împiedicaţi să 
ne căsătorim din motivul acesta absurd, vând totul şi... 

— Nici să nu te gândeşti! l-a întrerupt fata energică. Trebuie să trăim 
din ceva dacă ne căsătorim. I-ai dat tatălui meu destul. 

— Dar dacă Random îi împrumută banii pentru expediţie? 

— O face pe riscul lui. N-o să mă mărit cu sir Frank din cauză că mi-o 
cere tatăl meu vitreg. N-are nici un drept asupra mea şi mă voi căsători cu 
tine, fie că acceptă, fie că nu. 


— Iubita mea! a sărutat-o Archie înainte să o urmeze pe doamna Jasher 
în salon. 
Totuşi întrezărea probleme. 


Capitolul IV. EVENIMENTE NEAŞTEPTATE 


În următoarele două-trei zile Archie s-a simţit cu siguranţă îngrijorat cu 
privire la căsătoria cu Lucy. Sigur că el, ca s-o spunem pe şleau, cumpărase 
consimţământul lui Braddock, iar acel domn nu prea putea să se eschiveze 
de la promisiunea făcută pe cuvânt de onoare şi care-l costase pe îndrăgostit 
atât de mult. Totuşi, Hope nu avea deplină încredere în Profesor, fiindcă din 
cele câteva cuvinte pe care acesta le lăsase să-i scape la cină, era clar că el 
tânjea după banii cu care să organizeze expediţia de căutare a misteriosului 
mormânt la care făcuse aluzie. Archie ştia, de altfel ca şi Profesorul, că nu 
putea furniza toate cele cinci mii de lire necesare fără să se ruineze pur şi 
simplu şi că deja îşi diminuase resursele plătind preţul cerut pentru mumia 
verde. Crezuse sincer că Braddock va fi mulţumit să aibă relicva civilizaţiei 
peruviene, dar se părea că Profesorul, după ce obținuse ceea ce dorea, acum 
tânjea după ceva ce nu-şi putea permite. Mumia era proprietatea lui, dar el 
dorea şi conţinutul mormântului reginei Tahoser. Această nouă “lună de pe 
cer” după care plângea era ceva extrem de scump, iar Archie nu vedea cum 
ar putea s-o obţină. 

Doar dacă nu cumva, şi aici se afla sursa îngrijorării lui Archie, dacă nu 
cumva cele cinci mii de lire erau împrumutate de la sir Frank Random; 
altfel, Profesorul trebuia să se mulţumească doar cu mumia malteză. Dar 
tânărul văzuse cât de mult se frământa Braddock pentru mormântul lui 
special, pe care-l dorea cu ardoare, aşa că nu credea ca savantul va renunţa 
uşor la capriciul lui. Random îi putea cu uşurinţă împrumuta sau da banii, 
fiindcă era extrem de bogat şi de generos, dar era puţin probabil să-l ajute 
pe Braddock fără să vrea ceva în schimb. Cum singura dorinţă a sufletului 
baronetului era ca Lucy să-i devină soţie, se putea uşor ghici că-l va ajuta pe 
Profesor să-şi satisfacă ambiția doar cu condiţia ca savantul să-şi folosească 
influenţa pe lângă fiica lui vitregă. Asta însemna ruperea logodnei cu Hope 
şi căsătoria cu ofiţerul. Sigur că o asemenea întâmplare ar face-o pe Lucy 
nefericită, dar lui Braddock nu-i prea păsa de asta. Ca să-şi satisfacă patima 
pentru cercetările de egiptologie, era gata să sacrifice o duzină de fete ca 
Lucy. 


Fără îndoială, Lucy ar refuza să fie trecută de la un bărbat la altul ca un 
balot de mărfuri, iar în ceea ce-o privea, Archie era sigur că-şi va ţine 
promisiunea, mai ales, fiindcă susţinea că Braddock nu are dreptul de a 
hotărî cu cine se mărită. Totuşi, Profesorul, în ciuda înfăţişării lui de 
heruvim, putea deveni extrem de nesuferit şi avea să facă exact aşa dacă era 
contrazis. Dacă Braddock începea operaţiunile de desfacere a logodnei, lui 
Archie nu-i rămânea decât să se căsătorească cu Lucy imediat. Ar fi făcut-o 
bucuros, dar îl împiedicau dificultăţile financiare. Nu vorbise nimănui 
despre ele, nici măcar fetei pe care o iubea, dar ele existau. Mulţi ani ajutase 
rude mai nevoiaşe, iar astfel se strâmtorase, în ciuda venitului său. Făcuse 
mari eforturi să obţină cele o mie de lire necesare pentru a-l forţa pe 
Braddock să i-o dea pe Lucy, fără ca prin asta să afecteze plata altor datorii 
provocate de filantropia lui, dar efortul îl adusese la fundul sacului. În şase 
luni spera să fie liber să-şi păstreze venitul doar pentru el şi apoi, deşi nu 
era prea mare, spera să-i ajungă să-şi întreţină soţia. Dar până la scurgerea 
celor şase luni nu-i putea asigura lui Lucy nici un confort, iar în timpul 
acesta, ea putea fi supusă persecuțiilor Profesorului. Poate persecuții e un 
cuvânt prea aspru, fiindcă Braddock era foarte bun cu fata. Totuşi, când era 
vorba să-şi atingă scopurile legate de hobby-ul lui, Profesorul era foarte 
încăpățânat şi indiscutabil, dacă ar fi întrezărit vreo şansă de a obţine bani 
de la Random din vânzarea fiicei vitrege, n-ar fi ezitat. Categoric, era 
dezonorant să te comporţi aşa, dar Profesorul era un iezuit savant şi 
considera că scopul scuză mijloacele, iar scopul era să obţină celebritatea 
pentru el şi să îmbogăţească British Museum. 

La trei zile după cină, Archie îşi exprima temerile faţă de domnişoara 
Kendal: 

— Dar s-ar putea să-i fac o nedreptate. La urma urmei, Profesorul e un 
gentleman şi, probabil, îşi va respecta cuvântul dat. 

Lucy i-a replicat foarte îmbujorată, aruncând din ochi săgeți: 

— Nu-mi pasă dacă o face sau nu. N-am să mă las cumpărată şi 
vândută ca să-i înlesnesc aceste nesuferite cercetări ştiinţifice. Tatăl meu 
poate spune şi face exact ce vrea, dar eu sunt gata să mă mărit cu tine 
mâine, dacă vrei. 


Archie a roşit şi el: 

— Exact asta-i problema. Nu ne putem căsători. 

— De ce? a-ntrebat ea uluită. 

Hope s-a uitat în jos şi a început să deseneze ceva pe nisip cu vârful 
bastonului. Stăteau sub soarele arzător, fiindcă vara târzie continua, la 
adăpostul unui zid părăginit de cărămidă care înconjura cea mai frumoasă 
dintre grădinile de legume. Semăna cu Grădina Zânelor din povestirea 
“Pisica Albă” de doamna D’Alnoy, iar toamna îi dăruise o recoltă bogată de 
fructe aromate. Dar acum copacii erau desfrunziţi, iar grădina părea aproape 
abandonată fiindcă nu avea verdeață. În ciuda toamnei târzii, Lucy aducea 
adesea o carte să citească sub zidul acela şi se rumenea ca o piersică sub 
căldura soarelui. De data asta îl adusese pe Archie în grădina de basm, 
fiindcă el păruse dispus să-i facă destăinuiri. Venise timpul să vorbească 
deschis, iar Hope începea să creadă că n-o tratase corect pe Lucy 
ascunzându-i că trece printr-o jenă financiară. 

Văzând că iubitul ei tace şi pare încurcat, Lucy a întrebat: 

— De ce nu ne putem căsători? 

Hope n-a răspuns imediat. Apoi a spus poticnindu-se: 

— Ar fi mai bine să te las să desfaci logodna. 

Nările lui Lucy s-au dilatat şi ea a dat dispreţuitoare capul pe spate: 

— Care-i numele celeilalte femei? 

— Nu există altă femeie. Te iubesc doar pe tine. Dar... banii... 

— Ce-i cu banii? Ai venitul tău! 

— Oh, da, asta-i sigur, chiar dacă-i mic. Dar am făcut datorii în numele 
unui unchi şi a familiei lui. Pe moment mă văd strâmtorat şi nu pot să mă 
căsătoresc cu tine, cel puţin şase luni, Lucy. 

A luat-o de mână: 

— Mi-e ruşine că nu ţi-am spus-o mai devreme, dar m-am temut că te 
voi pierde. Totuşi, m-am gândit mai bine şi cred că e dezonorant să te ţin în 
întuneric şi dacă tu crezi că m-am comportat greşit... 

— Păi, într-un fel da, l-a întrerupt ea repede, fiindcă nu trebuia să ţii 
secretul. Nu mă trata ca pe o păpuşă, dragul meu. Vreau să împărţim şi 
necazurile şi bucuriile. Hai, spune-mi totul despre asta. 


— Nu eşti supărată? 

— Ba da, sunt... fiindcă tu ai crezut că te iubesc aşa de puţin încât voi 
fi împotriva căsătoriei dacă ai probleme cu banii. Pufff! i-a suflat ea o 
scamă de pe haină. Nu-mi pasă de lucrurile astea. 

— Eşti un înger! a strigat el pătimaş. 

— Ba sunt o fată foarte practică, acum, pe loc, i-a replicat ea. Continuă, 
mărturiseşte! 

Archie, astfel încurajat, a făcut-o, iar fata a ascultat o confesiune 
sentimentală despre multe sacrificii inutile de a ajuta un unchi sărac. Hope 
se străduia să-şi minimalizeze faptele bune pe cât posibil, dar Lucy vedea 
clar că inima lui bună îl îndemnase să renunţe la micul lui venit timp de 
câţiva ani. După ce-a aflat toate faptele, ea şi-a aruncat braţele pe după gâtul 
lui şi l-a sărutat şoptind: 

— Ce băieţel prostuţ eşti... Ca şi cum orice mi-ai spune m-ar influenţa 
vreun pic. 

— Dar nu ne putem căsători încă şase luni, draga mea. 

— Sigur că nu. Doar nu-ţi închipui că eu, ca femeie, pot să-mi 
pregătesc trusoul în mai puţin de şase luni? Nu, dragul meu. Nu trebuie să 
ne căsătorim în grabă şi să regretăm pe-ndelete. Peste o jumătate de an vei 
avea tot venitul şi ne vom putea căsători. 

Archie a sărutat-o şi a adăugat: 

— Dar între timp, Profesorul te va bate la cap să te căsătoreşti cu 
Random. 

— Oh, nu! M-a vândut ţie pe-o mie de lire. Asta e! Aşa e, nu mai spune 
nimic! Doar te tachinez. Hai să spunem că tatăl meu a consimţit la căsătoria 
cu tine şi nu-şi poate retrage cuvântul. Nici nu-mi pasă dacă o face. Sunt 
stăpână pe faptele mele! 

El i-a luat mâna şi s-a uitat în ochii ei: 

— Lucy, Braddock e un savant zănatic şi ar face orice să-şi atingă 
scopul de a ajunge la mormântul acela preţios pe care şi-a pus în minte să-l 
descopere. Fiindcă eu nu pot să-i împrumut sau să-i dau banii, sigur va 
apela la Random, iar Random... 


— Va dori să se însoare cu mine! a strigat Lucy ridicându-se Nu, dragul 
meu, nicidecum. Sir Frank este un gentleman şi când va afla că sunt 
logodită cu tine, va deveni pur şi simplu un prieten drag. Aşa, nu-ţi mai face 
griji pentru asta. Ar fi trebuit să-mi spui de necazurile tale dinainte, dar 
fiindcă te-am iertat, nu mai e nimic de spus. Peste şase luni voi deveni 
doamna Hope şi între timp pot să rezist la orice neplăcere provocată de tatăl 
meu. 

— Dar... 

S-a ridicat şi a-nceput să protesteze, nerăbdător să se umilească şi mai 
mult în faţa acestui înger de femeie. Ea i-a pus o mână pe gură: 

— Nu mai spune nici o vorbă, dacă nu vrei să te trag de urechi, 
domnule... adică să-mi exercit privilegiile de soţie înainte să-ţi fiu. Iar 
acum, a spus strecurându-şi braţul pe sub al lui, hai să mergem să vedem 
sosirea preţioasei mumii. 

— Oh, deci a şi sosit! 

— Nu tocmai. Tatăl meu o aşteapta la ora trei. 

Archie s-a uitat la ceas. 

— E trei fără un sfert. Ieri am fost toata ziua la Londra şi nu ştiam că 
“Diver” a ajuns la Pierside. Ce mai face Bolton? 

Lucy a încruntat sprâncenele şi a spus cu îngrijorare în voce : 

— Sunt cam îngrijorată în legătură cu Sidney, iar tata la fel. Încă n-a 
apărut. 

— Cum adică? 

— Pai, şi-a plecat ea capul gânditoare, tata a primit o scrisoare de la 
Sidney ieri după-amiază. Îi scria ca vasul cu mumia şi cu el la bord sosise 
cam pe la patru. Scrisoarea a fost trimisă prin mesager special şi a venit la 
şase. 

— Deci a sosit seara şi nu după-amiază? 

— Ce chiţibuşar eşti! a ridicat din umeri domnişoara Kendal. Ei, şi apoi 
Sidney scria că nu poate aduce mumia aici în seara trecută, fiindcă se făcea 
prea târziu. Voia, cel puţin aşa i-a scris tatei, să debarce lada cu mumia şi s- 
o ducă la un han de lângă chei în Pierside, unde să rămână peste noapte ca 
să aibă grijă de ea. 


— Totul pare în regulă, a spus Hope nedumerit. Şi care-i problema? 

— Azi-dimineaţă a sosit un bilet de la proprietarul hanului şi în el scria 
că potrivit instrucţiunilor domnului Bolton, adică Sidney, el ne trimite 
mumia în lada ei, până la Gartley cu o birjă şi că va sosi azi după-amiază la 
trei. 

— Şi? a făcut Hope încă nelămurit. 

— Cum şi?! a reluat ea nerăbdătoare. Nu vezi cât e de ciudat că Sidney 
a scăpat din ochi mumia după ce-o păzise cu atâta atenţie nu numai din 
Malta până în Anglia, ci şi toată noaptea la hotelul din Pierside? De ce nu 
aduce chiar el mumia şi nu vine cu birja? 

— Nu e nici o explicaţie... nici o scrisoare de la Sidney Bolton? 

— Nici una. A scris doar ieri, după cum ţi-am spus, declarând că va 
ţine lada la hotel şi o va trimite de dimineaţă. 

— A folosit cuvântul “trimite” sau cuvântul “aduce”? 

— A fost “trimite”. 

— Atunci asta înseamnă că nu avea de gând s-o aducă el însuşi. 

— Dar de ce să n-o facă? 

— Cred că ne va explica atunci când va apărea. 

— O să-mi pară foarte rău pentru el când va veni, a spus serioasă Lucy, 
pentru că tata e furios. Păi cum, preţioasa lui mumie pentru care a plătit atât 
de mult se putea rătăci! 

— Pooh! Cine-ar fura aşa ceva? 

— Un asemenea lucru valorează aproape o mie de lire, i-a replicat 
Lucy destul de acră, şi dacă cineva a aflat, i-ar fi uşor s-o fure fiindcă se 
pare că Sidney a trimis lada nepăzită. 

— Ei, hai să ne întoarcem şi să vedem dacă Sidney vine cu lada. 

Au ieşit din grădină şi s-au grăbit spre partea din faţă a casei. Acolo, 
aşteptând pe şosea, au văzut o birjă mare cu un vizitiu cam fioros pe lângă 
cai. Uşa din faţă a casei era deschisă, deci aparent lada cu mumia venise 
înainte de ora promisă şi fusese dusă în muzeul lui Braddock, în timp ce ei 
stăteau de vorbă în grădină. 

— A venit şi domnul Bolton cu lada? a-ntrebat Lucy aplecându-se 
peste balustradă şi adresându-se vizitiului. 


— N-a mai venit nimeni, domnişoară, doar eu şi doi hamali care au dus 
lada înăuntru. 

Vizitiul a arătat peste umăr cu un deget butucănos. 

— Era domnul Bolton la hotelul unde a stat lada peste noapte? 

— Nu, domnişoară, adică nu ştiu unde e domnu” Bolton. Proprietaru” 
de la “Sailor's Rest” ne-a zis mie şi hamalilor mei să aducem lada la casa 
asta şi noi am făcut-o. Asta-i tot ce ştiu, domnişoară. 

— Ciudat, a murmurat Lucy îndreptându-se spre uşa din faţă. Ce crezi, 
Archie? Nu-i straniu? 

Hope a încuviinţat. 

— Dar cred că Bolton îşi va explica absenţa, a spus el urmând-o. Va 
veni la timp să deschidă lada mumiei împreună cu Profesorul. 

— Aşa sper, a replicat domnişoara Kendal care părea stupefiată. Nu 
înţeleg cum de Sidney a abandonat lada când putea fi furată aşa de uşor. 
Vino să-l vezi pe tatăl meu, Archie! 

Ea a intrat în casă urmată de tânărul a cărui curiozitate fusese deja 
stârnită. În timp ce ei intrau, cei doi oameni care căraseră lada s-au năpustit 
afară şi-n scurt timp au plecat cu birja către gara Jessum. 

În muzeu l-au găsit pe Braddock roşu de furie şi înjurând cu sete. Se 
uita ţintă la o ladă mare care fusese rezemată în picioare, lângă perete. 
Lângă el era ghemuit Cockatoo care ţinea dălţile, ciocanele şi penele de 
lemn necesare ca să deschidă sarcofagul. 

Lucy, care a văzut că Profesorul e furios, l-a întrebat: 

— Deci preţioasa mumie a sosit, tată. Nu eşti mulţumit? 

— Mulţumit?! Mulţumit?! a ţipat savantul. Cum să fiu mulţumit când 
văd ce neglijent au manipulat lada? Uite cum a fost de zgâriată, lovită şi 
zgâlţâită! O să-l dau în judecată pe căpitanul Hervey de pe “Diver” dacă mi- 
au deteriorat mumia. Sidney trebuia să aibă mai multă grijă de-un obiect 
atât de preţios. 

— El ce spune? a-ntrebat Archie uitându-se în jur să vadă dacă 
inculpatul venise. 

— Ce să zică?! a strigat iar Braddock smulgând o daltă de la Cockatoo. 
Ce poate să zică dacă nu-i aici? 


— Nu-i aici? a repetat Lucy din ce în ce mai surprinsă de inexplicabila 
absenţă a asistentului lui Braddock. Atunci unde e? 

— Nu ştiu. Aş vrea şi eu să ştiu, o să pun să-l aresteze pentru că n-a 
avut grijă de ladă. Oricum, când o să vină, o să-l concediez. Poate să se 
ducă înapoi la spălătoria lui oribilă să muncească împreună cu maică-sa, 
vrăjitoarea aia bătrână. 

— Dar de ce nu s-a întors Bolton, domnule? a-ntrebat aspru Hope. 

Braddock a lovit furios capătul dălţii pe care o băgase în capacul lăzii. 

— Tare-aş vrea să ştiu. A dus lada la “Sailor's Rest” şi ar fi trebuit să 
vină cu ea în dimineaţa asta. În loc să facă asta, i-a spus hangiului, un om 
foarte dubios, s-o trimită aici. lar preţioasa mea mumie, mumia care m-a 
costat nouă sute de lire, a ţipat Braddock muncind furios şi lovind dalta de 
parcă ar fi fost capul lui Bolton, a fost lăsată să fie furată de orice hoţ 
interesat de ştiinţă. 

În timp ce Profesorul, cu ajutorul lui Cockatoo, slăbea capacul lăzii, s-a 
auzit de la uşă o voce dulce. Lucy şi Archie s-au întors simultan şi au zărit- 
o pe văduva Anne stând în pragul uşii făcând reverenţe. Ocupat cu munca 
lui, Braddock n-a observat intrarea ei decât mai târziu, când a înjurat nu 
prea academic printre dinţi. Era furios pe Bolton că nu-şi făcuse datoria, iar 
Hope era de acord cu el. Era o chestiune foarte gravă să laşi un obiect 
preţios ca mumia verde la cheremul unor cărăuşi neglijenţi. 

Văduva Anne, care arăta mai prăfuită, mai ponosită şi mai deprimată ca 
oricând, a început să se smiorcăie: 

— Iertaţi-mă, doamna mea, Sid al meu a venit? Am văzut trăsura şi 
coşciugul. Unde-i băiatu”' meu? 

— Coşciug! Coşciug! a urlat Braddock furios printre bubuiturile 
loviturilor. De ce-i spui lăzii coşciug? 

Doamna Bolton a făcut încă o reverență: 

— Păi, dacă-n ea e unv’ din corpurile alea pline de camfor, domnule... 
Băiatu” meu, Sid, mi-a spus măcar asta înainte să plece-n străinătăţile alea. 

— L-ai văzut de când s-a întors? a-ntrebat Lucy în timp ce Braddock şi 
Cockatoo se opinteau cu capacul şi aproape reuşiseră să-l scoată. 


— Păi, nu-l văzui încă, a gemut îndurerată văduva, şi ceva-mi spune că 
no” să-l mai văz vreodată. 

— Nu mai vorbi prostii, femeie! a spus Archie aspru fiindcă nu vroia 
ca Lucy să se necăjească iar din pricina acestei bătrâne jeluitoare de 
cadavre. 

— Chiar sunt femeie, domnule. Aşa să ştiţi, ...oh! văduva a sărit şi 
vocea i-a tremurat când capacul lăzii a căzut cu zgomot pe podea. Oh, 
cerule, domnule, ce m-aţi speriat! 

Dar Braddock n-avea ochi pentru ea şi nu auzea pe nimeni. Trăgea de 
zor de paiele care protejau sicriul şi-n curând podeaua era plină de gunoi. 
Dar n-a apărut nici un sarcofag şi nici o mumie verde. Brusc văduva Anne a 
tipat iar: 

— E Sid al meu... mort... oh, băiatu” meu, mort! Mort! 

Avea dreptate. În faţa lor se găsea trupul lui Sidney Bolton. 


Capitolul V. MISTER 


După strigătul de agonie scos de văduva Anne, tăcerea a domnit cam 
un minut. Toţi cei de faţă erau speriaţi şi îngroziţi de conţinutul lăzii. Palidă, 
gata să leşine, Lucy s-a agăţat de braţul iubitului ei ca să nu cadă la pământ 
ca doamna Bolton. Archie s-a uitat cu ochii larg deschişi la corpul atât de 
rigid de parcă ar fi fost de piatră, iar Profesorul Braddock făcea acelaşi 
lucru abia putând să-şi creadă ochilor. Doar Kanaka stătea nemişcat, 
ghemuit şi obez, supraveghindu-i indiferent pe cei vii şi cadavrul. Nu te 
puteai aştepta de la un sălbatic să aibă sensibilitatea unui om civilizat. 

Braddock, după ce scăpase dalta şi ciocanul într-o mişcare de 
surprindere, a fost primul care şi-a recăpătat glasul. Unica întrebare pe care 
a pus-o dezvăluia superbul egoism al unui savant dominat de-o singură 
idee: 

— Unde e mumia mea Inca Caxas? a murmurat cu un aer uluit. 

Văduva Anne, prăbuşită pe podea, se trăgea înnebunită de părul cărunt 
şi scotea ţipete în care durerea şi furia se amestecau. Se îneca şi se bâlbâia: 

— Asta-ntreabă?! Asta-ntreabă după ce l-a omorât pă bietu” meu Sid?! 

— Cum adică? a întrebat Braddock aspru revenindu-şi din stupoarea pe 
care i-o provocaseră dispariţia mumiei şi vederea cadavrului asistentului 
său. 'Ţi-am omorât fiul?! Cum puteam eu să-ţi omor fiul? Ce avantaj aş fi 
avut eu dacă-ţi omoram fiul? 

— Doar Domnu” ştie! Doar Domnu” ştie! a hohotit bătrâna, dar tu... 

— Doamnă Bolton, aiurezi, a spus repede Hope luptându-se s-o ridice 
de pe podea. Las-o pe domnişoara Kendal să te ia de-aici. Pleacă şi tu, 
Lucy, priveliştea asta nu-i pentru ochii tăi. 

Lucy, fără să poată vorbi din cauza fricii, a încuviinţat din cap şi s-a 
îndreptat clătinându-se către uşa muzeului, dar văduva Anne a refuzat să fie 
pusă în picioare. Se văieta: 

— Băiatu” meu e mort, băiatu” meu Sid e-un cadavru cum l-am văzut 
în vis. Şi tot în coşciug, tăiat în bucăţi... 

— Prostii! Prostii! a întrerupt-o Braddock uitându-se atent în ladă. Nu 
văd nici o rană. 


Doamna Bolton a sărit în picioare cu o agilitate surprinzătoare la o 
femeie atât de bătrână. Ţipa aruncându-se cu pieptul înainte: 

— Lasă-mă să găsesc rana! 

Hope a prins-o şi a împins-o spre uşă. 

— Nu! Corpul nu trebuie atins până nu-l vede poliţia. 

— Poliţia... ah, da, poliţia! a remarcat Braddock repede, trebuie să 
anunţăm poliţia din Pierside şi să le spunem că mumia a fost furată. 

— Că băiatu” meu a fost ucis! a ţipat strident văduva Anne agitându-şi 
braţele slăbănoage şi străduindu-se să scape de Archie. Diavol bătrân 
împieliţat care mi l-ai omorât pe dragu'meu Sid! Dacă nu pleca-n 
străinătăţile alea, acu” nu era cadavru. Da” o să te dau pe mâna legii, o să fi 
spânzurat, tu... tu... 

Sub acest torent de acuzaţii nedrepte, Braddock şi-a pierdut răbdarea şi 
s-a repezit spre doamna Bolton trăgându-l pe Cockatoo de braţ. Într-un timp 
mai scurt decât o putem spune, i-a împins şi pe văduvă şi pe Archie pe holul 
unde Lucy stătea tremurând, iar Cockatoo, la ordinele stăpânului, a încuiat 
uşa. 

— Nimeni nu atinge nimic până nu vine poliţia. Hope, tu eşti martor că 
n-am făcut nimic mortului, erai prezent când am deschis lada, ai văzut că un 
cadavru inutil a înlocuit pretioasa mea mumie. Şi totuşi vrăjitoarea asta 
bătrână îndrăzneşte... îndrăzneşte... 

Braddock a bătut din picior devenind incoerent din cauza furiei. Dând 
drumul braţului văduvei Anne, Archie l-a calmat: 

— Şşş! Şşş! Biata femeie nu ştie ce vorbeşte. O să merg la poliţie şi... 

— Nu, l-a întrerupt Profesorul tăios. Cockatoo poate să se ducă după 
inspectorul din Pierside. O să-l chem pe polițistul din sat. Între timp tu ţine 
cheia muzeului, a lăsat-o să cadă în buzunarul de la piept al lui Hope, ca tu 
şi poliţia să fiţi siguri că leşul n-a fost atins. Văduvă Anne, du-te acasă, s-a 
întors el furios spre bătrâna care tremura istovită după accesul de furie, şi să 
nu îndrăzneşti să vii aici din nou până nu ceri iertare pentru ce tocmai ai 
spus. 

Văduva a început să jelească: 


— Vreau să fiu lângă corpu’ băiatului meu... şi-mi pare tare rău, 
Profesore. N-am vrut să... 

— Ba da, vrăjitoareo. Pleacă! a bătut Braddock din picior. 

Între timp, Lucy îşi recăpătase stăpânirea de sine pierdută la vederea 
cadavrului. 

— Las-o în seama mea, a spus ea luând braţul doamnei Bolton şi 
conducând-o spre scări. O s-o duc în camera mea şi să-i dau nişte coniac. 
Tată, trebuie să-i înţelegi durerea şi să... 

Braddock a bătut iar din picior. Apoi a ţipat încăpățânat: 

— [a-o de-aici! la-o de-aici! 'Ţine-o departe de mine! Nu-i destul c-am 
pierdut un asistent valoros şi o mumie scumpă de-o inestimabilă valoare 
istorică şi arheologică, acum mă mai şi acuză de... de... oh! 

Profesorul s-a înecat de furie şi şi-a agitat mâinile prin aer. Văzând că e 
incapabil să vorbească, Lucy a profitat de ocazie ca să limpezească apele şi 
a grăbit-o pe bătrâna care hohotea şi gemea îndemnând-o să urce scările. 
Ţipetele ascuţite ale doamnei Bolton şi ocările lui Braddock îi atrăseseră 
deja pe bucătăreasă, pe soţul ei şi pe fata în casă din subsol la parter. 
Stăpânul s-a enervat şi mai tare când le-a văzut feţele surprinse şi i-a 
înfruntat furios: 

— Duceţi-vă înapoi jos, coborâţi când vă spun! 

— Dar dacă s-a întâmplat ceva rău, domnule..., a îndrăznit timid 
grădinarul. 

— Totul merge rău. Mumia mea e pierdută, domnul Bolton a fost ucis. 
Vine poliţia şi... şi..., s-a sufocat iar. 

Dar servitorii n-au aşteptat să mai audă nimic. Simpla menţiune a 
cuvintelor “ucis” şi “poliţie” i-a trimis, palizi şi speriaţi, jos la subsol unde 
s-au strâns ca o turmă de oi. Braddock s-a uitat în jurul lui după Hope, dar 
şi-a dat seama că deschisese uşa din faţă şi dispăruse. Era prea tulburat ca să 
se gândească de ce dispăruse Archie şi mai erau multe de făcut până să 
pună lucrurile la punct. Chemându-l pe Cockatoo, s-a strecurat într-o 
cameră alăturată şi i-a scris în grabă cu creionul inspectorului de poliţie din 
Pierside povestindu-i ce s-a întâmplat şi rugându-l să vină imediat la 
“Pyramids” cu subordonații lui. Acest bilet a fost expediat prin Cockatoo, 


care s-a repezit să-şi ia bicicleta. În cel mai scurt timp pedala în mare viteză 
spre Brefort, care era pe partea lor de fluviu, vizavi de Pierside. De acolo 
putea trece cu bacul în oraş ca să transmită îngrozitorul mesaj. 

Deoarece făcuse tot ce-i stătea în putere până la sosirea poliţiei, 
Braddock a ieşit pe uşa principală şi s-a dus până la drum să se uite dacă se 
vedea Archie. Nu l-a zărit pe tânăr, dar, aşa cum vrea norocul şi prin una din 
acele coincidenţe care sunt mult mai dese decât se crede, l-a văzut pe 
doctorul din Gartley trecând cu pas vioi. 

— Salut! a strigat Profesorul roşu la faţă şi respirând agitat. Salut, 
doctore Robinson! Am nevoie de dumneata. Vino! Vino! Grăbeşte-te, 
omule, grăbeşte-te! s-a răstit îndărătnic. 

Doctorul, care cunoştea ciudăţeniile lui Braddock, s-a apropiat 
zâmbind. Era un om zvelt, brunet, tânăr, cu o înfăţişare plăcută, care nu 
părea a unui om prea inteligent. 

— Ei, Profesore, a spus el moale, vrei să faci o criză de apoplexie? Fii 
calm, dragă domnule... fii calm. 

L-a bătut pe savant pe umăr să-i potolească furia zgomotoasă: 

— Deja eşti roşu ca focul la faţă. Nu lăsa să ţi se urce sângele la cap. 

— Robinson, eşti un... un... un zevzec! a ţipat Braddock uitându-se 
urât la faţa senină a doctorului. Sunt perfect sănătos, ce dracu?! 

— Atunci domnişoara Kendal...? 

— Şi ea e foarte bine. Dar Bolton... 

— Oh! a părut interesat Robinson. S-a întors cu mumia dumitale? 

— Mumia! a răcnit Braddock bătând din picior ca un Cupidon nebun, 
mumia n-a sosit. 

— Zău, Profesore, mă surprinzi, a spus moale doctorul. 

— O să te surprind şi mai mult, a mârâit Braddock târându-l pe 
Robinson în grădină şi apoi în sus pe scări. 

Doctorul chiar începuse să creadă că prea mult studiu îl făcuse pe 
Profesor să-şi piardă minţile. 

— Uşurel! Uşurel, stimate domn! Bolton n-a...? 

— Bolton e mort, tâmpitule! 

— Mort? doctorul aproape s-a rostogolit în jos pe scări. 


— Asasinat. Cel puţin aşa cred. Oricum, aici a ajuns astăzi într-o ladă 
care ar fi trebuit să conţină mumia mea verde! Vino şi examinează imediat 
cadavrul! Nu, l-a împins Braddock pe doctor exact la fel de violent cum îl 
târâse înainte, aşteaptă până vine polițistul. Vreau să vadă el cadavrul 
primul şi să vadă că n-a fost nimic atins. Am trimis după inspectorul din 
Pierside. Vor fi tot felul de probleme, a tipat Braddock disperat, iar munca 
mea, lucrările mele importante vor fi amânate doar fiindcă dobitocul ăsta, 
tânărul Sidney Bolton, s-a lăsat omorât! 

După aceste cuvinte, Profesorul s-a năpustit afară pe hol agitându-şi 
neputincios mâinile prin aer. 

— Doamne, Dumnezeule! s-a bâlbâit Robinson, care avea o fire 
impresionabilă şi era oarecum novice în profesie. Probabil... probabil vă- 
nşelaţi. 

— Să mă-nşel! Să mă-nşel! a ţipat Braddock cu o privire cruntă. Atunci 
vino să vezi cadavrul amărâtului ăla! E mort, asasinat. 

— De cine? 

— De unde să ştiu eu, afurisitule”?! 

— Cum a fost omorât? Înjunghiat, împuşcat sau... 

— Nu ştiu... nu ştiu! Ce pacoste să pierzi un om ca Bolton, un asistent 
aşa valoros! Chiar nu ştiu ce-o să mă fac fără el. Şi maică-sa a fost aici şi-a 
făcut un tărăboi de nedescris. 

— Cum să n-o înţelegi? a spus doctorul recăpătându-şi vocea. La urma 
urmei, e mamă, iar bietul Bolton era unicul ei fiu. 

— Nu le contest înrudirea, fir-ar al naibii! a izbucnit Profesorul 
ciufulindu-şi părul până i s-a ridicat ca o creastă de papagal. Dar nu era 
nevoie să... ah! 

A aruncat o privire prin uşa deschisă şi s-a grăbit până la prag. 

— Uite-i pe Hope şi Painter. Intraţi... intraţi. Doctorul e aici. Hope, tu 
ai cheia. Vă rog să observați, domnule poliţist, că Hope are cheia. Deschide 
uşa, deschide uşa şi lasă-ne să ne dăm seama care-i sensul acestei crime 
oribile. 

— Crimă, domnule? a întrebat politistul, care aflase de la Hope tot ce 
se ştia, dar dorea să vadă ce are de spus Braddock. 


— Da, crimă, crimă, idiotule! Mi-am pierdut mumia! 

— Dar crezusem, domnule, că un asasinat... 

— Oh, desigur, desigur..., a mormăit Profesorul de parcă moartea ar fi 
fost doar un fleac. Bolton e mort... asasinat presupun, fiindcă nu prea văd 
cum şi-ar fi bătut singur lada în cuie. Dar eu mă gândesc la pretioasa mea 
mumie, Painter. O mumie, dacă ştii ce-i aia o mumie, care m-a costat nouă 
sute de lire. Intră, omule! Intră, nu sta acolo cu gura căscată. Nu vezi că 
domnul Hope a deschis uşa? L-am trimis pe Cockatoo la Pierside să anunţe 
poliţia. Vor fi aici curând. Între timp dumneata, doctore, poţi examina 
cadavrul, iar Painter aici de faţă ne poate spune părerea lui despre cine mi-a 
furat mumia. 

— Asasinul a furat mumia, a spus Archie când cei patru bărbaţi au 
intrat în muzeu, şi a înlocuit-o cu trupul mortului. 

— Asta nu-i decât A-B-C, a izbucnit Braddock intrând ca din puşcă în 
camera cea mare, dar noi trebuie să ştim numele asasinului dacă vrem să 
răzbunăm moartea lui Bolton şi să recuperăm mumia. Oh, ce pierdere! Ce 
pierdere! Am pierdut nouă sute de lire, sau de fapt o mie dacă punem şi 
costul transportului acestei Inca Caxas în Anglia. 

Archie s-a abținut să-i amintească Profesorului cine pierduse de fapt 
banii, fiindcă savantul nu era într-o dispoziţie în care-i puteai vorbi ca unui 
om raţional şi părea mai îngrijorat că relicva civilizaţiei peruviene se 
pierduse decât de teribila moarte a lui Sidney Bolton. În timpul acesta 
Painter, un poliţist blond şi nu prea inteligent, examina lada şi cadavrul. 
Doctorul Robinson se uita şi el cu atitudinea unui profesionist, iar 
Braddock, ştergându-şi faţa congestionată şi gâfâind de oboseală, s-a aşezat 
pe un sarcofag din piatră. Archie şi-a încrucişat braţele, s-a rezemat de 
perete şi a aşteptat liniştit să audă ce vor spune experţii în criminalistică şi 
medicină. 

Lada era adâncă, lată şi lungă, făcută din lemn dur de tek şi înconjurată 
din loc în loc cu fâşii de metal. În ea era o ladă de metal care atunci când 
conţinuse mumia fusese sudată ca să fie impermeabilă la aer şi apă. Dar 
persoana necunoscută care scosese mumia ca s-o înlocuiască cu corpul 
bărbatului ucis tăiase acest înveliş de metal cu un instrument ascuţit. Erau 


paie în jurul lăzii de metal şi paie în interiorul ei, iar pe ele se afla întins 
corpul nefericitului tânăr. Se instalase rigor mortis, iar corpul, cu mâinile şi 
picioarele bine întinse, stătea pe fundul lăzii înconjurat mai mult sau mai 
puţin de paie, de fapt de cele pe care Profesorul nu le smulsese. Faţa îi era 
pământie, iar ochii larg deschişi, cu o privire stranie. Robinson a păşit în 
faţă şi şi-a plimbat mâna pe gâtul mortului. A scos o exclamaţie şi a dat la o 
parte fularul de lână pe care probabil mortul îl purtase ca să se ferească de 
răceală; cei care s-au uitat au văzut că un şnur de jaluzea de culoare roşie 
era strâns înfăşurat în jurul gâtului victimei. 

— Bietul de el a fost strangulat, a spus încet doctorul. Vedeţi, asasinul a 
lăsat coarda pe loc şi a avut curajul să pună peste ea această eşarfă care-i 
aparţinea lui Bolton. 

— De unde ştiţi asta, domnule? a întrebat greoi Painter. 

— Pentru că văduva Anne a tricotat fularul acesta pentru Bolton înainte 
să plece el în Malta. El mi l-a arătat râzând şi glumind că desigur maică-sa 
îşi închipuie că pleacă în Laponia. 

— Când vi l-a arătat, domnule? 

— Înainte să plece în Malta, desigur, a răspuns Robinson puţin 
surprins. Doar nu credeţi că mi l-a arătat când s-a întors. De fapt, când s-a 
întors în Anglia? l-a întrebat el pe Profesor ca şi cum i-ar fi venit o idee. 

— Ieri după-amiază pe la ora patru, a replicat Braddock. 

— Atunci, după starea cadavrului, doctorul a pipăit carnea mortului, 
trebuie să fi fost omorât aseară. Hmmm! Cu permisiunea dumitale, Painter, 
voi examina cadavrul. 

Polițistul a clătinat din cap: 

— Mai bine aşteptaţi până vine inspectorul, domnule. Sărmanul Sid! 
Păi, îl cunoşteam. A fost cu mine la şcoală, iar acum e mort. Cine l-a 
omorât? 

Nici unul din cei de faţă nu-i putea răspunde la întrebare. 


Capitolul VI. ANCHETA 


Ca un fel de “Lord Byron” al geografiei, izolatul sat Gartley s-a trezit 
peste noapte celebru. Până atunci cu-noscut doar de locuitorii din Brefort, 
Jessum şi împrejurimile lor sau de toţi militarii cazaţi în fort, el a devenit 
timp de nouă zile un loc foarte interesant. Inspectorul Date din Pierside a 
sosit cu poliţiştii lui să ancheteze crima, iar ziariştii locali, adulmecând 
senzaţionalul, s-au revărsat spre Gartley pe biciclete şi în trăsuri cu două 
roţi. A doua zi dimineaţă, Londra a fost conştiincios informată că o mumie 
valoroasă se furase, iar asistentul Profesorului Braddock, care fusese trimis 
s-o aducă din Malta, fusese ucis prin strangulare. Peste trei zile, cele trei 
regate vuiau de ştiri despre acest mister. 

Şi a rămas un mister, fiindcă, în ciuda eforturilor inspectorului Date şi 
acţiunilor întreprinse de detectivii de la Scotland Yard chemaţi de Profesor, 
nu s-a găsit nici un indiciu asupra identităţii asasinului. Pe scurt, povestea 
spusă de ziare suna cam aşa: 

“Cargobotul «Diver», comandat de căpitanul George Hervey, a 
ancorat la cheiul din Pierside la ora patru după-amiază, într-o miercuri, pe 
la mijlocul lui septembrie şi două ore mai târziu, Sidney Bolton şi-a văzut 
descărcată la țărm lada care conţinea mumia verde. 

Deoarece îi era imposibil să ducă acel colet la «Pyramids» în noaptea 
aceea, Bolton a pus-o în dormitorul lui de la «Sailor s Rest», un local mizer 
cu o reputaţie cam dubioasă aflat aproape de apă. Ultima oară a fost văzut 
în viaţă de hangiu şi de barmaniţă, când, după ce a băut o inofensivă bere 
de ghimbir, s-a retras în pat la opt lăsând instrucţiuni hangiului, aşa cum a 
auzit şi barmanița, ca lada să fie trimisă a doua zi către Profesorul 
Braddock din Gartley. Bolton a făcut o aluzie că s-ar putea să părăsească 
hotelul devreme şi probabil va ajunge înaintea lăzii la destinaţie ca să-l 
înştiințeze pe Profesorul Braddock care era desigur furios, că totul e în 
siguranţă. Înainte să se retragă şi-a achitat nota de plată şi i-a dat 
hangiului ceva bani ca lada să fie trecută cu bacul la Brefort, iar de acolo 
să fie dusă cu brişca la «Pyramids». Hangiul şi barmaniţa spuneau că 
Bolton nu dădea nici un semn c-ar plănui să se sinucidă sau că se teme de o 


moarte violentă. Avea o mină veselă şi părea extrem de fericit să fie iar în 
Anglia. 

A doua zi dimineaţă, la unsprezece, după ce au bătut insistent la uşa lui 
Bolton şi apoi au deschis-o, s-a dovedit că el nu era acolo deşi 
aşternuturile mototolite dovedeau că se odihnise puţin. Nimeni din han n-a 
fost alarmat de absenţa lui Bolton din moment ce sugerase că va pleca 
devreme, deşi cameristei i s-a părut ciudat că nimeni nu-l văzuse părăsind 
hotelul. Hangiul a respectat instrucţiunile lui Bolton şi a trimis lada, 
lăsând-o în grija unui om de nădejde, să fie trecută la Brefort cu bacul. 
Acolo s-a făcut rost de-o birjă, iar lada a fost dusă la Gartley, unde a ajuns 
la trei după-amiază. Atunci când Profesorul Braddock a deschis lada, a 
descoperit trupul nefericitului său asistent, ţeapăn, mort, cu o coardă roşie 
de jaluzea strâns înfăşurată în jurul gâtului. Ziarele spun că Profesorul a 
trimis după poliţie, iar mai târziu a insistat ca cei mai inteligenţi detectivi 
de la Scotland Yard să vină să elucideze misterul. În prezent, şi poliţia, şi 
detectivii caută acul în carul cu fân şi n-au avut încă nici un succes.” 

Aşa a fost povestea expusă în ziarele din provincie şi din Londra. Deşi 
s-a discutat mult şi au fost oferite multiple teorii, nimeni n-a putut risipi 
misterul, dar toţi au fost de acord că era inexplicabilă imposibilitatea 
poliţiei de a găsi vreun indiciu. Era destul de greu de înţeles cum putuse 
asasinul să-l omoare pe Bolton, să deschidă lada, să scoată mumia şi s-o 
înlocuiască cu corpul victimei sale într-o casă în care se aflau cel puţin şase 
oameni, dar şi mai greu de ghicit era cum scăpase criminalul cu un obiect 
aşa de special ca mumia bandajată cu nişte fâşii de lână de culoare verde- 
smarald ţesute din păr de lamă peruviană. Dacă făptaşul era unul care fura 
şi omora pentru bani nu putea să vândă mumia, fără să fie arestat, din 
moment ce toată Anglia vuia de vestea dispariţiei ei, iar dacă era un om de 
ştiinţă împins spre furt de pasiunea pentru arheologie, nu putea păstra 
mumia fără ca cineva să afle că o deţine. Între timp, hoţul şi prada lui se 
evaporaseră complet, de parcă i-ar fi înghiţit pământul pe amândoi. Toţi se 
mirau foarte tare de isteţimea criminalului şi se ofereau multe soluţii pentru 
a-i explica dispariţia. Un săptămânal întreprinzător care trăia mai mult 
publicând limerickuri? a oferit o casă mobilată şi trei lire pe săptămână 


norocoasei persoane care va putea dezlega misterul. Deoarece nimeni nu 
câştigase încă premiul şi mai existau multe posibilităţi, cel puţin cinci mii 
de detectivi particulari au încercat să rezolve problema. 

Normal, lui Hope îi părea rău de moartea timpurie a lui Bolton, pe 
care-l cunoscuse ca pe un tânăr plăcut şi deştept. Dar era, de asemenea, 
nemulţumit că împrumutul lui către Braddock era într-un fel anulat de 
dispariţia mumiei. Profesorul era de extrem de furios pentru dubla pierdere, 
a asistentului şi a cadavrului îmbălsămat, şi singurul lucru care-l împiedica 
să ofere o recompensă pentru descoperirea hoţului şi asasinului era 
dureroasa realitate că nu avea bani. I-a făcut aluzii lui Archie că ar trebui 
oferită o recompensă, dar tânărul, susţinut şi de Lucy, n-a fost de acord să 
mai arunce alţi bani pe apa sâmbetei. Braddock a fost atât de afectat de 
acest refuz, încât Hope era perfect convins că va încerca să-şi retragă 
promisiunea de a permite căsătoria şi va încerca s-o convingă pe Lucy să se 
logodească cu sir Frank Random, dacă baronetul voia să ofere o 
recompensă. Hope mai era sigur că Braddock, un om extrem de încăpățânat, 
nu va avea odihnă până nu va redobândi mumia. Profesorului nu-i prea păsa 
dacă ucigaşul lui Sidney Bolton avea să fie spânzurat sau nu. 

Între timp, văduva Anne insistase ca trupul mortului să fie dus la ea 
acasă, iar Braddock, cu consimţământul inspectorului Date, acceptase 
bucuros fiindcă nu voia să ţină sub acoperişul lui un mort proaspăt. Prin 
urmare, rămăşiţele nefericitului tânăr au fost duse la casa lui umilă, iar 
corpul a fost inspectat de juriu acolo, când a avut loc ancheta la cafeneaua 
de la “Warrior Inn” aflată exact vizavi de locuinţa doamnei Bolton. Era 
foarte multă lume în jurul hanului, pentru că oamenii veniseră de foarte 
departe ca să aducă verdictul juriului, iar Gartley, pentru prima şi ultima 
oară în existenţa lui, arăta ca în timpul Sărbătorii Băncii din august. 

Medicul legist, un doctor mai în vârstă, cam iute la mânie din cauza 
ambițiilor nesatisfăcute ale unui doctor de ţară, a deschis procedura cu un 
discurs elegant în care a expus detaliile crimei în aceeaşi manieră clară în 
care fuseseră expuse în ziare. Apoi a fost pus în faţa juriului un plan al 
clădirii “Sailor's Rest”, iar medicul legist le-a atras atenţia celor 
doisprezece oameni buni şi de ispravă asupra faptului că dormitorul ocupat 


de decedat era la parter, iar o fereastră dădea spre fluviu, care era doar la o 
aruncătură de băț. 

— Vedeţi domnilor, a spus legistul, că nu era aşa de greu cum s-a spus 
ca asasinul să plece din han cu prada lui. Trebuia doar să deschidă fereastra 
în timpul nopţii când era mai linişte, când nu era nimeni prin preajmă, şi să 
predea mumia unui complice care, probabil, aştepta afară. De asemenea, se 
poate ca o barcă să fi aşteptat lângă malul fluviului, iar după ce au pus 
mumia în ea, asasinul şi prietenul lui au putut vâsli departe de acolo, spre o 
destinaţie necunoscută, fără cea mai mică şansă de a fi descoperiţi. 

Inspectorul Date, un bărbat înalt, subţire, impozant, cu un maxilar rigid 
şi o expresie severă, a atras atenţia legistului asupra faptului că nu era nici o 
probă care să demonstreze că asasinul avusese un complice. A vorbit aspru, 
cu o atitudine de comandant de armată: 

— Se prea poate să se fi întâmplat ceea ce aţi descris, domnule, dar nu 
putem dovedi că presupunerile dumneavoastră sunt reale, din moment ce 
probele de care dispunem sunt doar circumstanţiale. 

— Nici n-am susţinut vreodată c-ar fi altfel, s-a repezit legistul. Vă 
pierdeţi vremea contrazicându-mi declaraţiile. Spuneţi ce aveţi de spus, 
domnule inspector, şi aduceţi martorii... dacă aveţi. 

— Nu există martori care să dezvăluie sub jurământ identitatea 
criminalului, a spus inspectorul Date rece, hotărât să nu se lase atras într-o 
dispută de atitudinea potrivnică a legistului. Criminalul s-a evaporat, nimeni 
nu-i poate ghici numele sau ocupaţia, sau măcar motivul care l-a determinat 
să omoare victima. 

Legistul: 

— Motivul e clar, voia mumia. 

Inspectorul: 

— De ce-ar fi vrut mumia? 

Legistul: 

— Asta am dori toţi să aflăm. 

Inspectorul: 

— Exact, domnule. Vrem să aflăm motivul pentru care criminalul l-a 
strangulat pe decedat. 


Legistul: 

— Cunoaştem acest motiv. Ceea ce dorim să ştim este de ce criminalul 
a furat mumia. Şi aş vrea să subliniez, domnule inspector, că până acum nu 
ştim nici măcar sexul asasinului. S-ar putea ca o femeie să-l fi omorât pe 
decedat. 

Profesorul Braddock, care era aşezat lângă uşa cafenelei şi era mai 
irascibil ca oricând, s-a ridicat să-l contrazică. 

— Nu-i nici urmă de probă că asasinul ar fi o femeie. 

Legistul: 

— Intervenţia dumneavoastră e deplasată, domnule. Şi aş vrea să 
evidenţiez că deocamdată inspectorul Date nu a adus nici un martor. 

Date s-a uitat la el urât. El şi legistul erau vechi duşmani şi se certau 
totdeauna când se întâlneau. Se părea că existau toate şansele ca mărunțelul 
şi certăreţul Profesor să li se alăture şi să fie un duel în trei, dar Date nu 
dorea ca ziarele să scrie că nu se comportase adecvat în investigarea 
cazului, aşa că s-a mulţumit cu privirile duşmănoase despre care am vorbit 
şi, după un scurt discurs, l-a chemat ca martor pe Braddock. Profesorul, a 
cărui înfăţişare amintea mai mult ca oricând de cea a unui heruvim mânios, 
a depus mărturie pe un ton iritat. În mintea lui plină de prejudecăţi i se 
părea ridicol că se face atâta caz de cadavrul lui Bolton când mumia nu 
fusese găsită încă. Totuşi, convins că descoperirea criminalului avea, fără 
îndoială, să conducă la recuperarea preţioasei relicve peruviene, şi-a învins 
furia şi a răspuns la întrebările medicului legist într-un mod destul de 
amabil. 

De fapt Braddock nu avea prea multe de spus. A declarat că văzuse un 
anunţ într-un ziar că o mumie învelită în bandaje verzi urma să fie vândută 
în Malta şi îşi trimisese asistentul s-o cumpere şi s-o aducă acasă. Toate 
astea se întâmplaseră, iar ce se petrecuse după ce mumia părăsise 
cargobotul era cunoscut de toată lumea prin intermediul relatărilor din 
presă. 

— Cu care, a mai mormăit Profesorul, eu nu sunt de acord. 

— Cum adică? a întrebat răstit legistul. 


— Vreau să spun, domnule, a răspuns la fel de răstit Profesorul, că din 
cauză că aceste detalii au fost făcute publice de către presă, asasinul va fi 
pus, probabil, în gardă. 

— De ce nu spuneţi “asasina”? a insistat legistul cu îndărătnicie. 

— Prostii! Prostii! Prostii! Mumia mea n-a fost furată de-o femeie. De 
ce naiba ar vrea o femeie o mumie? 

— Fiţi mai respectuos, Profesore! 

— Atunci vorbiţi mai raţional, doctore! 

Cei doi s-au uitat urât unul la celălalt. După un moment sau două de 
tăcere, situaţia s-a îmbunătăţit, iar legistul a pus câteva întrebări pertinente 
referitoare la chestiunea pe rol. 

— Decedatul avea duşmani? 

— Nu, domnule, nu avea, fiindcă nu era destul de celebru sau destul de 
bogat, sau destul de isteţ ca să stârnească ura oamenilor. Era pur şi simplu 
un tânăr inteligent, care lucra minunat când era îndrumat de mine. Mama lui 
e spălătoreasă în acest sat, iar tânărul aducea rufăria acasă la mine. Văzând 
că era inteligent şi domic să se ridice deasupra condiţiei lui, l-am angajat ca 
asistent şi l-am instruit să mă ajute în muncă. 

— Munca de arheolog? 

— Da. Doar nu la spălătorie ca pe mama lui?! Nu puneţi întrebări 
stupide. 

— Fiţi mai respectuos, a spus iar legistul înroşindu-se. Aveţi vreo 
informaţie despre numele cuiva care dorea să obţină această mumie? 

— Îndrăznesc să spun că zeci de oameni de ştiinţă din zona mea de 
activitate s-ar fi bucurat să aibă corpul lui Inca Caxas. Printre ei ar fi..., 
după care a înşirat o listă de nume celebre. 

— Prostii! a mârâit legistul. Oameni renumiţi ca acei pe care-i 
menţionaţi nu ucid nici măcar de dragul de-a obţine o asemenea mumie. 

— Nici n-am spus c-ar face-o, a replicat Braddock, dar dumneata ai 
vrut să afli cine ar fi vrut să aibă mumia, iar eu ţi-am spus. 

Legistul a renunţat la întrebare. A pus o alta: 

— Erau pe mumie bijuterii de natură să suscite interesul unui hoţ? 


— De unde naiba să ştiu? a spumegat Profesorul. Nici n-am 
despachetat mumia, nici măcar n-am văzut-o! Orice bijuterie îngropată cu 
Inca Caxas trebuie să fi fost sub bandaje. Din câte ştiu eu, acele bandaje n- 
au fost deloc scoase. 

— Ne puteţi lămuri asupra subiectului? 

— Nu, nu pot! Bolton s-a dus să ia mumia şi a adus-o acasă. Am 
înţeles că va aduce personal acasă preţi-oasa încărcătură, dar n-a făcut-o. De 
ce, nu ştiu. 

După ce Profesorul s-a retras, încă furios din cauza întrebărilor 
legistului pe care el le considera inutile, a fost chemat tânărul doctor care 
examinase cadavrul. Robinson a depus mărturie că decedatul fusese 
strangulat cu un şnur roşu de jaluzea şi, după starea cadavrului, el era de 
părere că moartea survenise cam cu douăsprezece ore înainte de 
deschiderea lăzii de către Braddock. Asta s-a întâmplat joi la ora trei după- 
amiază, aşa ca după opinia martorului crima se comisese între două şi trei în 
noaptea precedentă. 

— Dar nu pot fi absolut sigur asupra orei, a adăugat martorul. Oricum, 
sărmanul Bolton a fost strangulat după miezul nopţii şi înainte de ora trei. 

— Asta-i o marjă de eroare cam mare, a bombănit legistul gelos pe 
confratele lui. Mai erau şi alte răni pe corp? 

— Nu. Puteaţi vedea şi dumneavoastră dacă cercetaţi cadavrul. 

Astfel mustrat, legistul l-a privit urât. Văduva Anne a depus mărturie 
după Robinson. A declarat printre multe suspine că fiul ei nu avea duşmani 
şi era un băiat bun, cumsecade. De asemenea, a relatat visul ei, dar a fost 
ridiculizată de legist care nu credea în fenomene oculte. Totuşi, descrierea 
acestei premoniţii a fost ascultată cu cel mai mare interes de cei de faţă. 
Văduva Anne şi-a încheiat mărturia cu întrebarea despre cum va putea ea 
trăi fără băiatul ei. Legistul s-a declarat incapabil să-i răspundă la o 
asemenea întrebare şi a expediat-o. 

Următorul chemat a fost Samuel Quass, hangiul de la “Sailor's Rest”. 
S-a dovedit a fi un om solid, zdravăn, cu părul roşcat şi favoriţi roşcovani, 
care arăta ca un marinar. Într-adevăr, după câteva întrebări, s-a dovedit că 
era căpitan în retragere. Şi-a depus mărturia grosolan, dar cinstit şi deşi 


ţinea un local atât de dubios, el părea o persoană destul de onestă. A spus, 
în mare, aceeaşi poveste apărută în ziare. În han, în seara aceea, se aflau 
doar el, soţia, cei doi copii şi servitorii. Bolton s-a dus la culcare spunând că 
s-ar putea să plece la Gartley devreme şi a plătit o liră ca să-i treacă lada 
peste fluviu şi să i-o pună în birjă. Cum Bolton n-a mai apărut a doua zi 
dimineaţă, Quass i-a respectat instrucţiunile şi toată lumea a putut vedea cu 
ce rezultat. De asemenea, a declarat că nu ştia ca lada conţine o mumie. 

— Dar ce credeai că conţine? a-ntrebat legistul repede. 

— Haine şi curiozităţi din străinătate, a răspuns calm martorul. 

— Aşa ţi-a spus domnul Bolton? 

— Nu mi-a spus nimic despre ladă, a mârâit martorul, dar a sporovăit o 
groază despre Malta, pe care o cu-nosc bine, fiindcă nu o dată am debarcat 
în portul ăla când eram marinar. 

— A amintit că s-ar fi certat cu cineva în Malta? 

— Nu, n-a spus nimic. 

— A spus c-ar avea duşmani? 

— Nu. 

— Ţi s-a părut că e un om căruia îi e frică de moarte? 

— Nu, a spus martorul pentru a treia oară. Părea destul de fericit. Nu 
m-am gândit nici o clipă că e mort, până n-am auzit că i-au găsit corpul în 
lada aia. 

Legistul a pus tot felul de întrebări, iar inspectorul Date a făcut la fel, 
dar toate încercările de a-l incrimina pe Quass au eşuat. Era direct şi sincer 
şi a spus, după toate aparențele, tot ce ştia. Nu le-a mai rămas de făcut decât 
să-l lase să plece, iar Fliza Flight a fost chemată ca ultim martor. S-a 
dovedit a fi cea mai importantă, fiindcă ştia multe lucruri pe care nu le 
spusese stăpânului ei sau reporterilor, sau chiar poliţiei. Fiind întrebată de 
ce păstrase tăcere, a spus că dorinţa ei era să obţină orice recompensă care 
se oferea, dar, fiindcă auzise că nu va fi nici o recompensă, era domică să 
spună ce ştia. A adus o mărturie importantă. 

Fata a declarat că Bolton se retrăsese la culcare la opt, la parter şi, aşa 
cum era marcat şi pe plan, camera avea o fereastră care dădea spre fluviul 
aflat doar la o aruncătură de băț. Pe la nouă, nouă şi un pic, martora ieşise 


puţin să vorbească cu iubitul ei. Pe întuneric, a văzut că fereastra era 
deschisă, iar Bolton vorbea cu o bătrână învelită într-un şal. N-a văzut faţa 
femeii şi nici nu şi-a dat seama de statura ei fiindcă ea se aplecase ca să-l 
asculte pe Bolton. Martora nu le-a dat mare atenţie fiindcă se grăbea să se 
întâlnească cu iubitul. Când a trecut pe lângă fereastră la ora zece, ea era 
închisă, iar lumina era stinsă, aşa că a crezut că Bolton doarme. 

— Dar ca să fiu cinstită, a spus Eliza Flight, nici nu m-am gândit la 
toată treaba asta. Doar după crimă mi-am dat seama ce important e să-mi 
amintesc totul. 

— Şi ti-ai amintit? 

— Da, domnule, a spus cu sinceritate fata, v-am spus tot ce s-a 
întâmplat în noaptea aia. A doua zi dimineaţă..., a ezitat ea. 

— Ei, ce-i cu a doua dimineaţă? 

— Domnul Bolton şi-a încuiat uşa. Ştiu asta pentru că în seara dinainte, 
fără să ştiu că s-a retras, cu câteva minute înainte de opt, am încercat să 
intru în cameră şi să pregătesc patul pentru culcare. A strigat prin uşă, care 
era încuiată, fiindcă o încercasem, că e în pat. Şi asta era o minciună pentru 
că după nouă l-am văzut vorbind cu femeia aceea la fereastră. 

— Mai devreme ai spus că era bătrână, a spus legistul consultându-şi 
notițele. De unde ştii că era bătrână? 

— N-aş putea să spun dacă era bătrână sau tânără, a răspuns cu 
sinceritate martora, e doar un fel de-a vorbi. Avea un şal negru peste umeri 
şi o rochie neagră. N-aş putea spune dacă era bătrână sau tânără, blondă sau 
brunetă, robustă sau slabă, înaltă sau scundă. Era prea întuneric. 

Legistul s-a uitat la schiţă. 

— E un felinar cu gaz lângă fereastra dormitorului. N-ai avut destulă 
lumină ca să vezi? 

— Oh, ba da, domnule, dar doar pentru o clipă. N-am fost prea atentă. 
Dac-aş fi ştiut că domnul va fi omorât, aş fi fost mult mai atentă. 

— Fi, şi ce-i cu această uşă încuiată? 

— A fost încuiată în timpul nopţii, domnule, dar când m-am dus în 
dimineaţa următoare nu era încuiată. Am ciocănit şi-am ciocănit, dar nu mi- 
a răspuns nimeni. Era unsprezece şi-am crezut că domnul doarme până 


târziu, aşa că am încercat s-o deschid. Nu era încuiată, v-am spus, dar..., a 
adăugat martora accentuând cuvintele, fereastra era închisă şi jaluzeaua era 
trasă. 

— E destul de normal, a spus legistul. Domnul Bolton, după ce-a vorbit 
cu femeia, fireşte că a închis fereastra şi a tras jaluzeaua. A doua zi 
dimineaţă, la plecare, a descuiat uşa. 

— Îmi cer scuze, domnule, dar după cum ştim n-a plecat în dimineaţa 
următoare, fiindcă era în ladă, strangulat. 

Legistului îi venea să-şi dea palme pentru greşeala foarte firească pe 
care o făcuse când a văzut rânjete dispreţuitoare pe feţele celor din jur şi, 
mai ales, pe faţa inspectorului Date. 

— Atunci, pe uşă a ieşit asasinul, a spus el cu voce slabă. 

— Dar nu ştiu cum a ieşit, a strigat Eliza Flight, pentru că eu m-am 
sculat la şase, iar uşile din spate şi din faţă ale hanului erau încuiate. După 
şase am circulat pe coridoare şi prin camere făcându-mi treaba, iar stăpânul, 
stăpâna şi alţii erau şi ei pe-acolo. Cum putea să iasă criminalul fără ca unul 
din noi să-l vadă? 

— Poate a ieşit şi nu l-aţi observat. 

— Oh, domnule, dacă ar fi fost un necunoscut l-am fi observat toţi! 

Cu aceasta s-a încheiat această depoziţie destul de inconsistentă. A fost 
rechemată văduva Anne să vadă dacă domnişoara Flight o poate identifica 
drept femeia care vorbise cu Bolton, dar martora n-a recunoscut-o, iar 
văduva a dovedit cu mărturia a trei prieteni că în noaptea şi la ora cu pricina 
era acasă bând gin. De asemenea, nu era nici o probă care s-o lege pe 
această femeie necunoscută de crimă şi nici un sunet, după mărturia 
unanimă a chiriaşilor hanului “Sailor's Rest”, nu fusese auzit din dormitorul 
lui Bolton. Totuşi, după cum a observat legistul, trebuie să fie fost ceva 
lovituri de ciocan, bufnituri şi alte zgomote. Dar nu s-a putut dovedi nimic 
şi, deşi s-au examinat din nou mai mulţi martori, nimeni n-a putut elucida 
misterul. În aceste condiţii, juriul nu a putut da decât verdictul de crimă 
făptuită de una sau mai multe persoane necunoscute. Se mai poate menţiona 
că şnurul cu care Bolton fusese strangulat a fost identificat de hangiu şi 
cameristă ca fiind cel de la jaluzeaua dormitorului. 


— Ei, a spus Hope la sfârşitul anchetei, deci nu s-a dovedit nimic, nici 
un făptaş. Ce-i de făcut acum? 
— O să-ţi spun după ce-l văd pe Random, i-a replicat scurt Profesorul. 


2 Poezii umoristice scurte compuse din cinci versuri (eng.) (n.red.). 


Capitolul VII. CĂPITANUL LUI “DIVER” 


A doua zi după anchetă, trupul lui Bolton a fost îngropat în cimitirul 
din Gartley. Datorită naturii morţii şi publicităţii făcute de presă, la 
înmormântare au venit foarte multe persoane şi s-a lăsat o tăcere 
impresionantă când cadavrul a fost coborât în groapă. După aceea, după 
cum era normal, au urmat multe discuţii despre verdictul anchetei. Părerea 
unanimă era că juriul nu putea da alt verdict având în vedere probele de 
care dispunea, iar mulţi oameni au fost de părere că ar fi trebuit citat 
căpitanul Hervey de pe “Diver”. Dacă decedatul avea duşmani, spuneau 
aceşti atotştiutori, desigur vorbise despre ei cu căpitanul. Dar uitau că toţi 
martorii chemaţi la anchetă, inclusiv mama mortului, specificaseră că 
Bolton nu avea duşmani, aşa că e greu de spus ce se aşteptau să declare 
căpitanul Hervey. 

După înmormântare, ziarele au mai scris foarte puţin despre această 
enigmă. Din când în când se făcea aluzie la un indiciu proaspăt pe baza 
căruia, mai devreme sau mai târziu, poliţia va da de urma criminalului. Dar 
toate aceste palavre n-au dus nicăieri şi pe măsură ce zilele au trecut 
populaţia, cel puţin cea din Londra, şi-a pierdut interesul pentru caz. 
Săptămânalul întreprinzător care oferise casa mobilată şi venitul pe viaţă 
persoanei care găsea asasinul, a primit de la guvern un avertisment că o 
asemenea loterie nu putea fi permisă. Prin urmare, ziarul a revenit la 
publicarea de limerick-uri, iar detectivii amatori, ca tot atâţia Othello, s-au 
văzut lăsaţi fără ocupaţie. Apoi, în Orientul Extrem, a avut loc o criză 
politică, iar publicul capricios a adăugat asasinarea lui Bolton la lista 
crimelor cu autori nedescoperiţi. Chiar şi detectivii de la Scotland Yard, 
care nu găsiseră nici o pistă, şi-au pierdut interesul pentru această chestiune 
şi se părea că misterul morţii lui Bolton nu va fi dezlegat până-n ziua 
Judecăţii de Apoi. 

Totuşi, în sat, oamenii continuau să fie foarte interesaţi de asta din 
moment ce Bolton fusese unul de-al lor şi, mai ales, fiindcă văduva Anne 
jelea continuu moartea băiatului ei. Pierduse o sumă mică pe care Sidney i- 
o dădea din leafa lui, aşa că vecinii, mica boierime din împrejurimi şi 


ofiţerii de la fort îi dădeau să spele mai mult ca oricând. Peste câteva 
săptămâni, văduva Anne avea chiar o mică afacere dacă ne gândim la 
mărimea satului, aşa că a observat gânditoare în faţa unui vecin că “vijelia 
nenorocului nu aduce la nimeni vreun bine”, dar a adăugat şi că Sidney e 
mai bun cu ea de când e mort, decât când trăia. Dar până şi-n Gartley sătenii 
s-au săturat să discute despre un mister care nu putea fi limpezit, aşa că au 
început s-o facă din ce în ce mai rar. În timpurile astea de agitaţie, 
frământări şi concurenţă, e de mirare cum oamenii uită chiar evenimente 
importante. Dacă în loc de un soare galben ar apărea pe cer unul albastru 
care să ne lumineze, după nouă zile de întrebări omul s-ar întoarce în tihnă 
la existenţa lui confortabilă. lată minunata putere de adaptare a omenirii! 

Profesorul Braddock nu era aşa de uituc, îşi aducea mereu aminte de 
pierderea mumiei şi făurea neîncetat planuri de cum să-l prindă pe asasinul 
răposatului său asistent. Nu că i-ar fi păsat vreun pic de mort, altfel decât 
din punctul de vedere al afacerilor, dar prinderea criminalului ar fi însemnat 
restituirea mumiei şi, după cum repeta Braddock tuturor celor întâlniți, era 
hotărât să reintre în posesia comorii lui. S-a dus el însuşi la “Sailor’s Rest” 
şi i-a înnebunit pe hangiu şi servitori punând întrebări acide şi înfuriindu-se 
când nu primea un răspuns satisfăcător. Quass s-a bucurat când l-a văzut 
plecat pe omuleţul cel dolofan şi irascibil care continua atât de încăpățânat 
ceea ce toţi ceilalţi abandonaseră. 

— Viaţa e prea scurtă, a mormăit Quass, ca să fi hărțuit în felul ăsta. 

Idila dintre Archie şi Lucy mergea foarte bine, iar Profesorul nu dădea 
semne că ar vrea să rupă logodna. Dar Hope i-a mărturisit lui Lucy că e 
puţin îngrijorat, fiindcă unchiul lui cel sărac începuse să speculeze pe nişte 
mine din Africa de Sud cu un capital împrumutat, dar insuficient şi probabil 
va pierde toţi banii. În acest caz, era foarte probabil să apeleze iar la Hope, 
ca de la unchi la nepot, să acopere această pierdere, iar nunta va trebui 
amânată. Dar s-a întâmplat ca unchiul cel sărac să aibă mare noroc cu 
speculaţiile lui încât a câştigat bani pe care i-a reinvestit imediat în alte 
mine, o investiţie la fel de riscantă ca prima. Oricum, pe moment, totul era 
bine, iar îndrăgostiţii au avut câteva zile perfecte, pline de pace şi fericire. 


Apoi, din senin, a căzut lovitura de trăsnet personificată de căpitanul 
Hervey care a sosit în vizită la două săptămâni după înmormântare ca să-l 
vadă pe Profesor. Căpitanul era un bărbat înalt, slab, uscat ca un călugăr 
care o ţine doar în posturi, dur ca fierul, cu păr roşcat tăiat scurt, mustață de 
aceeaşi nuanţă stridentă şi ţăcălie după moda americană. Vorbea cu accent 
de yankeu şi pe un ton agresiv, destul de enervant pentru Profesor care era 
atât de irascibil. Când căpitanul şi Braddock s-au văzut la muzeu au devenit 
duşmani din prima clipă, s-au displăcut imediat pentru că erau amândoi 
încăpăţânaţi şi arţăgoşi. Cei care se aseamănă nu prea voiau să se adune de 
data asta. 

Braddock fusese deranjat de Cockatoo de la studiul unui nou papirus ca 
să-l primească pe musafir şi era nervos. A-ntrebat răstit: 

— Pentru ce-ai vrut să mă vezi? 

— Am trecut pe-aici pentru o leacă de flecăreală, a replicat Hervey cu 
un puternic accent american. 

— Sunt ocupat, ieşi afară! a fost răspunsul lipsit de menajamente. 

Hervey a luat un scaun, s-a aşezat întinzându-şi picioarele lungi şi a 
scos o ţigară de foi neagră şi subţire ca şi el. 

— Dac-ai fi în State, Profesore, ţi-aş trage un glonţ pentru felul acesta 
de-a vorbi. Nu continua aşa. Te avertizez! apoi şi-a aprins ţigara. 

— Eşti căpitanul de pe “Diver”? 

— Aşa e, adică am fost. Acu’ m-am mutat pe-o corabie cu vele aşa 
rapidă că poate dă facă ture în jurul bătrânului hârb. Cred că peste trei luni o 
să fiu în Mările Sudului pescuind perle. Îl iau şi pe Kanaka cu mine dacă 
vrei, Profesore, a spus căpitanul aruncând o privire spre Cockatoo care 
stătea pe vine cu şuncile atârnând ca de obicei şi lustruia un vas emailat 
dintr-un mormânt din Teba. 

Braddock i-a replicat sec: 

— Am nevoie de serviciile unui bărbat. Cât despre dumneata, domnule, 
ai fost plătit pentru serviciile dumitale legate de trecerea lui Bolton şi 
expediţia mumiei aşa că nu mai e nimic de spus. 

— Da, grămezi, grămezi de bani, ce să zic! a remarcat marinarul placid 
controlându-şi temperamentul care în părţi ale lumii mai puţin civilizate l-ar 


fi făcut să măture pe jos cu savantul cel bondoc. Proprietarii vasului au fost 
plătiţi, nu eu. Nu, domnule! Aşa că am acostat în portul acesta să văd dacă 
pot să smulg câţiva dolari pentru mine. 

— N-am ce dolari să-ţi dau... adică nu de pomană. 

— Puah! Cine-a cerut de pomană, cap de piftie cheală? 

Braddock s-a făcut stacojiu de furie. 

— Dacă-mi mai vorbeşti aşa, necioplitule, te arunc afară! 

— Nu zău?! Tu? 

— Da, eu, iar Profesorul s-a sumeţit ca un cocoș. 

— Mă faci să râd şi mă agasezi, a spus încet Hervey admirând tupeul 
omuleţului. Vezi, Profesore, e-n legătură cu mumia aia. 

— Mumia mea, mumia mea verde. Ce-i cu ea? 

Braddock s-a ridicat spre momeala oferită de acest pescar priceput. 

— Uite care-i treaba. Ce-mi iese dacă-ţi fac rost de mortăciunea aia? 

— Ah! s-a înfoiat iar Profesorul cu răsuflarea tăiată şi faţa purpurie, 
aproape schelălăind de furie. Ştiam eu! 

— Ce ştiai? a-ntrebat căpitanul sincer uimit. 

— Ştiam eu că tu mi-ai furat mumia. Da, nu-i nevoie să negi. Bolton, 
care era un fraier, ţi-a spus ce valoroasă e mumia, iar tu l-ai strangulat pe 
amărât ca să-mi furi ce-i al meu. 

— la-o uşor, a spus căpitanul deloc deranjat de această acuzaţie. Aş 
vrea să-ţi amintesc că la anchetă s-a arătat că fereastra era închisă, iar uşa 
era descuiată. Atunci cum puteam eu să intru în hanv’ ăla afurisit şi să-i fac 
de petrecanie? Şi pe urmă, io mai bine-l împuşcam, nu prea-i stilu’ meu să 
strâng de gât. Las plăcerea asta gălbejiţilor de pe Coasta de Est. 

Braddock s-a aşezat şi s-a şters pe faţă. Vedea destul de clar că n-are 
nici un argument şi că Hervey era complet nevinovat. Căpitanul a continuat 
muşcându-şi ţigara: 

— În plus, dacă voiam mortăciunea aia a matale îi făceam vânt lui 
Bolton peste bord şi dădeam totu” pe seama unei furtuni. Era mai bine 
pentru mine s-o rezolv pe apă decât să mă fac de râs pe uscat. Nu, domnule, 
H.H. nu-şi rezolvă treburile murdare în felul acesta tâmpit. 

— H.H. Cine naiba-i H.H.? 


— Io sunt, găgăuţă. Hiram Hervey, cetăţean al S.U.A., de fel din 
Nantucket. Şi vezi să nu mă calci pe nervi că... te scalpez! 

— Nu poţi să mă scalpezi, a chicotit Braddock trecându-şi mâna peste 
capul complet chel. Ascultă, ce vrei? 

— Zi o sumă şi te duc înapoi să-ţi iei verzitura. 

— Parcă plecai în Mările Sudului. 

— Peste trei luni, la pescuit de perle. Cred c-am timp berechet să mă 
ocup de trebuşoara pe care vreau s-o finanţezi. 

— Ai vreo bănuială? 

— Nu, da? nu cred în chestia cu fereastra. 

— Cum adică? şi-a îndreptat Braddock spatele devenind brusc atent. 

— Fi, a spus tărăgănat yankeul, vezi, am vorbit cu fătuca aia care-a zis 
minciuna la proces. 

— Eliza Flight. A spus o minciună? 

— Păi, nu chiar. Fereastra a fost închisă, da” asta s-a făcut după ce 
individu’ care ţi-a trimis tovarăşu” pe lumea ailaltă ieşise. 

— Vrei să spui că fereastra a fost închisă din afară? a-ntrebat Braddock 

Hervey a încuviinţat în tăcere, iar Profesorul a exclamat: 

— Imposibil! 

— Ba nu-i imposibil, găgăuţă. Tipu’ care-a făcut treaba avea mintea 
brici. Cremonu’ era vechi şi el a legat o sfoară în jurul lui şi pe urmă a 
trecut-o printre crăpătura dintre cerceveaua de jos şi aia de sus a ferestrei. 
Când a ajuns afară, a tras şi cremonu” a alunecat la locul lui. Dar el a lăsat 
sfoara afară pe pământ. Am cules-o a doua zi şi-am ghicit cum făcuse 
şmecheria. Am încercat să fac la fel şi mi-a ieşit ca lumea. 

— Sună grozav, dar tot imposibil, a strigat Braddock frecându-şi capul 
chel şi plimbându-se agitat de colo-colo. Ştii ce, o să vin cu tine să văd cum 
se face. 

— Ba nu vii nicăieri dacă nu dai banu”. Ascultă, Hervey s-a aplecat 
înainte, după treaba cu fereastra e limpede că nimeni dinăuntru nu ţi-a gâtuit 
tovarăşu”. Tipu?’ care-a făcut-o a intrat, a ieşit pe fereastră şi s-a făcut 
nevăzut cu mumia aia pe care-o vrei. Acum, ieşi la interval cu cinci sute de 
lire... parcă asta-i moneda englezească... şi io întind plasa să-l prind pe hoţ. 


— Şi cam de unde crezi că pot să obţin cinci sute de lire? a-ntrebat 
Profesorul pe-un ton sec. 

— Păi, cred că dacă afurisita aia de mortăciune face banii, o să vrei să 
faci târgu”. Nu degeaba stai în hardughia asta. 

— Prietene, abia am din ce trăi şi am obţinut casa asta pe-o chirie mică 
din cauză că-i aşa izolată. Dar mi-e la fel de imposibil să găsesc cinci sute 
de lire, cum mi-ar fi să zbor. 

Hervey s-a ridicat şi şi-a dezmorţit picioarele. 

— Atunci cred că-i mai bine să mă-ntorc la Pierside. 

— Un moment, domnule. S-a întâmplat ceva în călătorie? A spus 
Bolton ceva de natură să te facă să crezi că era în pericol de-a fi jefuit şi 
omorât? 

— Nu, a răspuns marinarul gânditor trăgându-se de ţăcălie. Mi-a spus 
că făcuse rost de mortăciune şi o aducea acasă. N-am vorbit mult cu Bolton, 
nu era genu” meu. 

— N-ai nici o idee cine l-a omorât? 

— Nu, n-am. 

— Atunci cum intenţionezi să găseşti criminalul care are mumia? 

— Dă-mi cinci sute de lire şi-o să vezi, a răspuns calm Hervey 

— N-am atâţia bani 

— Atunci probabil n-o să obţii mumia. Adio. 

Căpitanul a pornit-o cu paşi mari spre uşă. Braddock s-a ţinut după el. 

— Ai vreo idee? 

— Nu, n-am nimic, nici măcar alea cinci sute de lire de care faci atâta 
caz. Pentru H.H. asta-i zi pierdută, se pare. Aşteaptă! a mâzgălit ceva pe-un 
cartonaş şi l-a azvârlit în cameră. Asta-i adresa mea din Pierside dacă te 
răzgândeşti cumva. 

Profesorul a ridicat cartonaşul. 

— “Sailor”s Rest”! Ce, acolo stai?! 

După ce Hervey a încuviinţat, Braddock a strigat furios: 

— Păi eu cred că ai o pistă şi stai la han ca s-o verifici. 

— Poate-i aşa sau poate nu, i-a întors-o căpitanul deschizând uşa dintr- 
o smucitură. Oricum, nu m-apuc să caut mortăciunea fără bani. 


După ce Hervey a plecat, Profesorul a urlat prin cameră atât de tare, 
încât Cockatoo a fost speriat de furia lui. Aparent, acest căpitan american 
ştia ceva care putea duce la descoperirea asasinului şi implicit la revenirea 
mumiei verzi în posesia proprietarului ei de drept. Dar nu voia să facă nici 
un pas, dacă nu primea cinci sute de lire, iar Braddock nu ştia de unde să 
procure această sumă. Fiindcă era de mult familiarizat cu situaţia financiară 
a lui Hope, ştia că nu există nici o şansă să obţină de la el un al doilea cec. 
Desigur, mai era şi Random, despre care auzise, întâmplător, că se întorsese 
din călătoria cu iahtul şi era înapoi la fort. Dar Random era îndrăgostit de 
Lucy şi probabil i-ar da banii cu condiţia ca Profesorul să-l susţină când o 
va curta. În cazul acesta, din moment ce Lucy e logodită cu Hope, vor fi 
ceva probleme ca să schimbe această stare de fapt. Ajungând în acest stadiu 
al meditaţiilor sale pline de nemulţumire, Braddock l-a trimis pe Cockatoo 
cu un mesaj la fiica lui vitregă, mesaj care spunea că vrea s-o vadă. 

— O să văd dacă-l iubeşte cu adevărat pe Hope, s-a gândit Profesorul 
frecându-şi mâinile grăsuțe. Dacă nu, poate există vreo şansă să-l 
abandoneze şi să devină lady Random. Atunci aş face rost de bani. Şi, de 
fapt, monologa Profesorul moralist, trebuie să-i arăt că nu e bine să se 
mărite cu un bărbat sărac când poate avea unul bogat. Îmi voi face doar 
datoria faţă de scumpa mea soţie decedată, împiedicând-o pe fiica ei să se 
mărite cu un sărăntoc. Dar fetele sunt aşa de încăpăţânate, iar Lucy e o fată 
cu personalitate. 

Această amabilă preocupare pentru binele domnişoarei Kendal a fost 
întreruptă chiar de intrarea ei. Profesorul şi-a dezvăluit planurile prea clar, 
manifestând o dorinţă intensă de a-i câştiga bunăvoința cu orice preţ. A 
poftit-o să stea jos, a întrebat-o de sănătate, i-a spus că se face din zi în zi 
mai drăguță şi s-a purtat tot timpul atât de diferit de felul lui de-a fi, încât 
Lucy s-a alarmat. 

— De ce-ai trimis după mine? a-ntrebat ea nerăbdătoare să treacă la 
subiect. 

— Aha! Braddock şi-a lăsat capul bătrân pe-un umăr ca o pasăre 
zglobie şi a zâmbit copilăreşte. Am veşti bune pentru tine. 

— Despre mumie? a-ntrebat ea cu nevinovăție. 


— Nu, despre cineva în carne şi oase, care îţi place mai mult. Sir 
Francisc Random s-a întors la fort. Asta e! 

Domnişoara Kendal i-a dat o replică neaşteptată: 

— Ştiu asta. lahtul lui a ajuns în Pierside în aceeaşi după-amiază ca şi 
“Diver”. 

— Zău?! a spus Profesorul făcând ochii mari izbit de coincidenţă. De 
unde ştii? 

— Archie l-a întâlnit pe sir Frank zilele trecute şi a aflat asta. 

— Cum?! a adoptat Braddock un aer tragic. Vrei să spui că cei doi 
tineri îşi vorbesc? 

— Da. De ce nu? Sunt prieteni. 

— Oh! Braddock a privit-o iar ştrengăreşte. Credeam că sunt 
îndrăgostiţi de-o anumită domnişoară care se află în camera asta. 

Lucy începuse deja să bănuiască unde bate tatăl ei vitreg şi se înfuria la 
fel ca el mai devreme. A remarcat acru: 

— Acum Archie e singurul meu iubit, sir Francis ştie că suntem 
logodiţi şi este gata să fie prieten cu noi amândoi. 

— Şi mai zice că te iubeşte! Ce idiot! a ţipat foarte dezgustat 
Profesorul. Dar la ce-aş vrea să-ţi atrag atenţia, Lucy... şi o fac doar fiindcă 
am atâta afecţiune pentru tine, copilă dragă, e că sir Francis e bogat. 

— La fel e şi Archie... fiindcă are dragostea mea! 

— Prostii! Prostii! Asta-i doar dragoste romantică. N-are bani! 

— N-ar trebui să spui asta. Archie a avut o mie de lire pe care ţi le-a 
dat dumitale. 

— O mie de lire, mai nimic! Gândeşte-te, Lucy, că dacă te măriţi cu 
Random vei avea un titlu. 

Domnişoara Kendal, a cărei răbdare se epuizase, a bătut în podea cu o 
ghetuţă cochetă: 

— Nu ştiu de ce vorbeşti aşa, tată! 

— Vreau să te văd fericită. 

— Atunci dorinţa ţi s-a împlinit, chiar mă vezi fericită. Dar nu voi mai 
fi dacă mă sâcâi mereu să mă căsătoresc cu un bărbat de care nu-mi pasă cât 
negru sub unghie. O să fiu doamna Hope şi cu asta basta! 


— Draga mea copilă, a continuat Profesorul care totdeauna adopta un 
ton patern când era mai încăpățânat, am motive să cred că poate fi 
descoperită mumia verde şi poate fi răzbunată moartea bietului Sidney, dacă 
se oferă o recompensă de cinci sute de lire. Dacă Hope îmi poate da banii 
ăştia... 

— N-o să ţii dea, eu n-o să-l las. A pierdut deja prea mult. 

— În acest caz va trebui să apelez la sir Frank Random. 

— Păi, apelează, a izbucnit ea extrem de nervoasă, nu-i deloc treaba 
mea. Nu mai vreau să aud nimic despre asta! 

— Ba e treaba dumitale, domnişoară, a ţipat Braddock la rândul lui 
furios şi foarte roşu la faţă, ştii că nu pot face rost de bani decât dacă te 
conving să te măriţi cu Random. 

— Oh! a spus Lucy rece. Deci de-asta ai trimis după mine. Ei, tată, m- 
am săturat de asta! Ţi-ai dat consimţământul la logodna mea cu Archie când 
ai primit o mie de lire. Fiindcă îl iubesc, voi respecta promisiunea pe care ai 
făcut-o. Dacă nu l-aş fi iubit aş fi refuzat să mă căsătoresc cu el. Înţelegi? 

— Înţeleg că am de-a face cu o fată foarte încăpăţânată. O să te măriţi 
cu cine spun eu. 

— Ba n-am să fac nimic de felul ăsta. N-ai nici un drept să-mi dictezi 
ce soţ să-mi aleg. 

— Nici un drept când sunt tatăl tău? 

— Nu eşti tatăl meu, eşti doar tată vitreg... doar o rudă prin alianţă. 
Sunt majoră. Pot face cum vreau şi asta şi intenţionez. 

— Dar Lucy, a implorat Braddock schimbând tonul, gândeşte-te... 

— M-am gândit. O să mă căsătoresc cu Archie. 

— Dar e sărac, pe când Random e bogat. 

— Nu-mi pasă! Îl iubesc pe Archie şi nu-l iubesc pe Frank. 

— Vrei să pierd mumia pentru totdeauna? 

— Da, vreau, dacă preţul recâştigării ei este nefericirea mea. De ce să 
mă vând unui bărbat de care nu-mi pasă doar pentru că dumneata vrei un 
cadavru mucegăit, vechi şi prăfuit? Acum o să plec. 

Lucy s-a îndreptat spre uşă. 


— N-o să mai ascult nici o vorbă. lar dacă o să mă mai sâcâi, o să mă 
căsătoresc cu Archie imediat şi o să plec din casa asta. 

— Oricum, pot să te dau afară, fată nerecunoscătoare! a urlat 
Braddock, care n-avea un temperament prea plăcut nici în zilele lui bune, 
iar acum era pur şi simplu vânăt de furie. După tot ce-am făcut pentru tine! 

Domnişoara Kendal ar fi putut sublinia că tatăl ei vitreg nu făcuse decât 
să-şi vadă interesul. Dar n-a vrut să se certe şi fără o vorbă a deschis uşa şi a 
ieşit. Cockatoo a intrat aproape imediat, spre uşurarea Profesorului care s-a 
răcorit trăgându-i un picior nefericitului Kanaka. Apoi s-a aşezat iar să 
mediteze prin ce mijloace ar putea să obţină mumia atât de necesară şi banii 
cu atât mai necesari cu care s-o răscumpere. 


Capitolul VIII. BARONETUL 


Sir Frank Random era un tânăr foarte plăcut cu, aşa cum vine expresia, 
“toate mărfurile în vitrină”. Blond şi înalt, cu o siluetă bine clădită, atletică, 
maniere elevate şi un aer de om de societate, el semăna leit cu portretul 
ofițerului romantic din lucrările publicate în Bow Bells, Family Herald sau 
Young Ladies Journal. Dar tot romantismul era în înfăţişarea lui dichisită, 
fiindcă, de fapt, era un tip comun de saxon cum întâlneşti pe toate 
drumurile. Îndrăgea sportul, îşi făcea datoria de căpitan de artilerie şi era 
devotat reprezentantelor a ceea ce romantici numim “sexul frumos”, trecea 
uşor şi sprinten prin viaţă, foarte mulţumit de sine şi de tot ce-l înconjura. 
Când citea, prefera romanele şi săptămânalele sportive, nu se prea preocupa 
de politică, dacă nu era vorba de vreo invazie germană şi era oricând gata să 
facă o faptă bună. Camarazii lui ofiţeri declarau că nu era un tip de lepădat, 
ceea ce e o mare laudă din partea unor soldaţi de obicei zgârciţi la vorbă. 
Calitățile lui pot fi înţelese mai bine dacă spunem că nu avea nici un 
duşman şi toată lumea îl vorbea de bine. Un om care nu are nici o calitate 
pentru care cei din jur să-l invidieze face parte, cu siguranţă, din marea 
masă a omenirii, din oamenii de rând. Dar aceşti oameni nebăgaţi în seamă 
se pot totdeauna consola cu faptul de necontestat că oamenii mediocri sunt 
totdeauna fericiţi. 

Un om ca Random n-ar fi descoperit niciodată America şi nici n-ar fi 
avut măcar ambitia să plece s-o găsească. Îşi iubea profesia şi intenţiona să 
rămână în armată cât mai mult posibil. Dorea să se căsătorească şi să-şi 
întemeieze o familie, iar când n-ar mai fi fost în armată, să se retragă la 
moşie, la ţară, unde să-şi joace fără greşeală rolul plăcut de moşier, până va 
fi chemat să se alăture vrednicilor strămoşi din neamul Random în cripta 
familiei. Nu c-ar fi fost un sfânt sau şi-ar fi dorit să fie. Nu era nici negru, 
nici alb, era pur şi simplu gri, era obişnuitul amestec de bine şi rău. Fiindcă 
teologia nu a indicat o destinaţie în Viaţa de Apoi pentru oamenii “gri”, e 
greu de imaginat unde va merge majoritatea omenirii. Dar pe Random nu-l 
îngrijorau niciodată asemenea gânduri. Mergea la biserică, ţinea gura 


închisă şi urechile ciulite crezând vag că totul va fi bine. Într-adevăr, o 
filosofie confortabilă şi superficială. 

E de înţeles de ce personalitatea oarecum ştearsă a lui Random nu 
putea s-o atragă vreodată pe Lucy Kendal, care avea nuanţe mai ferme într- 
a ei. Din acest motiv era atrasă de Hope, care avea un temperament 
năvalnic, de artist, unde răul şi binele sunt în contrast puternic. Random 
împrumuta păreri din cărţi sau de la alţi oameni, iar mintea lui, ca o oglindă, 
reflecta tot ce întâlnea, dar Hope avea părerile lui, bune sau rele, pe care le 
menținea în orice dispută verbală. Putea să se certe şi o făcea, în timp ce 
Random pur şi simplu aproba. Şi Lucy avea un asemenea caracter puternic 
moştenit de la un tată deştept, aşa că era mai bine că-l prefera pe Archie în 
loc de Frank. Dacă al doilea tânăr s-ar fi căsătorit cu ea, s-ar fi transformat 
doar în soţul lui lady Random şi ar fi aflat prea târziu că luase de nevastă un 
fel de imitație de George Eliot. Când îl felicitase, cam trist, pe Archie 
pentru logodna lui, nici nu-şi dădea seama din ce scăpase. 

Dar Profesorul Braddock, care nu aparţinea masei de oameni “gri”, nu 
ştia nimic despre cele de mai sus, fiindcă studiile de egiptologie nu-i 
permiteau să piardă timp cu asemenea chestiuni mărunte. Deci a eşuat din 
start încercând să-l convingă pe Random să o curteze mai departe pe Lucy. 
După cum s-a exprimat chiar colericul omuleţ mai târziu “era ca şi cum ai fi 
vorbit cu o moluscă”, deoarece Random a refuzat politicos să fie folosit ca 
un instrument de satisfacere a ambițiilor Profesorului, dacă asta urma să 
aducă nefericirea domnişoarei Kendal. Întrevederea avusese loc în 
apartamentul lui sir Frank, de la fort, a doua zi după ce Hervey venise să 
propună căutarea mumiei. Chiar în timpul acestei întrevederi, Braddock a 
aflat ceva care l-a speriat şi deranjat deopotrivă. 

La ora trei, Random tocmai se schimbase în haine civile când servitorul 
lui i-a anunţat vizita Profesorului. Braddock, hotărât să nu lase gazdei şansa 
de a se scuza, venise imediat în spatele servitorului şi intrase în cameră 
aproape înainte ca sir Frank să termine de citit cartea de vizită. Era o 
cameră cam golaşă, puţin mobilată, în conformitate cu standardele de 
confort ale Ministerului de Război şi deşi baronetul îi adăugase câteva 
lucruri necesare şi moderne, încă arăta destul de deprimant. Braddock, un 


amator de confort, a dat mâna neglijent cu gazda lui şi a aruncat o privire 
dezaprobatoare în jur: 

— Coteţ de câini! Coteţ de câini! a murmurat politicosul Profesor. 
Goală şi tristă ca o temniţă de condamnat. Ai putea tot aşa de bine să fi în 
Sahara. 

— Ar fi cu siguranţă mai cald, a replicat Random care ştia foarte bine 
cât de ţâfnos e savantul. Luaţi loc, domnule! 

— E tare ca piatra, fir-ar al naibii! Dă-mi o perniţă! Aşa, acum e mai 
bine! Nu, nu beau niciodată între mese, mulţumesc. Să fumez? Ce dracu, 
Random, trebuia să ştii până acum că nu vreau să-mi transform gâtul într-un 
horn! Hai, hai, nu te necăji! la-ţi un scaun şi ascultă ce am de spus. E 
important. Aţâţă focul, te rog, e frig! 

Placid, Random a făcut ce i s-a spus şi apoi şi-a aprins un trabuc 
aşezându-se liniştit. 

— Mi-a părut rău când am auzit de necazul dumneavoastră, domnule. 

— Necaz! Necaz! Care dintre ele? 

— Moartea asistentului. 

— Ah, da. Prostovanul ăla care s-a lăsat omorât. Mi-am pierdut şi 
mumia, ăsta da necaz! 

— Mumia verde, spuse Random uitându-se la foc. Da, am auzit de 
mumia verde. 

— Cred şi eu c-ai auzit, a izbucnit Braddock încălzindu-şi mâinile 
grăsuţe. Toţi scârţa-scârţa de-un penny rândul au scris despre ea. Când te-ai 
întors? 

Replica lui Random a fost ciudată: 

— În aceeaşi zi ca şi cargobotul cu mumia la bord. 

Profesorul a făcut ochii mari bănuitor şi a replicat: 

— Nu-nţeleg de ce îţi cronometrezi mişcările după mumia mea. 

— Păi, aveam un motiv s-o fac. 

— Ce motiv? 

— Mumia. 

— Ce-i cu ea?... Ştii unde e? 


Braddock a sărit în picioare şi s-a uitat nerăbdător la faţa calmă a 
gazdei lui. 

— Nu. Aş vrea să ştiu. Cât ai plătit pe ea, Profesore? 

— De ce te interesează? s-a burzuluit acesta reaşezându-se. 

— Nu mă interesează. Dar e important pentru don Pedro Gayangos. 

— Ăsta cine naiba mai e? Vreun egiptolog spaniol? 

— Nu cred că e egiptolog, domnule. 

— Trebuie să fie, dacă vrea mumia. 

— Ai uitat, Profesore, că mumia verde vine din Peru. 

— Cine-a zis că nu-i aşa, domnule? Nu vorbeşti cu şir... absolut deloc. 

Omuleţul s-a ridicat şi s-a aşezat în faţa focului cu spatele la şemineu şi 
mâinile sub coada redingotei. S-a uitat urât la tânăr, ca un învăţător la un 
elev: 

— Ei, domnule, despre ce naiba vorbeşti? Dă-i drumul, n-o lua pe 
ocolite. 

— Oh, fir-ar să fie, Profesore, nu-mi sări în cap şi nu mă îmboldi aşa! a 
spus Random cam enervat de acest ton poruncitor. 

— N-am pinteni să te îmboldesc. Hai, continuă, nu mai protesta. 

Sir Frank nu şi-a putut stăpâni râsul, deşi ştia că n-are rost să încerci să- 
| faci pe Profesor să fie politicos. Acesta n-avea nici o intenţie să fie lipsit 
de politeţe, mai ales că dorea să-i fie pe plac lui Random. Dar anii lungi de 
controverse ştiinţifice cu alţi savanţi şi de încercări de a-şi impune părerea îl 
transformaseră într-un fel de învăţător şi toată lumea ştie că sunt persoanele 
cele mai dominatoare din toată rasa umană. 

— E-o poveste lungă, a spus baronetul ridicând din umeri şi zâmbind. 

— Poveste! Poveste! Ce poveste? 

— Cea pe care o să v-o spun. 

Şi Random a început repede ca să preîntâmpine alte contradicții, total 
neproductive. 

— Eram la Genova cu iahtul meu şi acolo m-am oprit pe țărm la “Casa 
Bianca”. 

— Ce loc e ăsta? 


— Un hotel. Acolo m-am întâlnit cu un oarecare don Pedro de 
Gayangos şi fiica lui, donna Inez. El era un domn din Lima şi venise în 
Europa să caute mumia verde. 

Braddock a făcut ochii mari. 

— Şi ce vroia spaniolul ăsta nenorocit cu mumia mea? a întrebat el 
indignat. De unde ştia de existenţa ei? Ce motiv avea să încerce s-o aibă? 
Răspunde, domnule! 

— O să-l las chiar pe don Pedro, a spus sec Random. O să vină peste 
câteva zile şi vrea să ia camere la “Warrior Inn” pentru el şi fiica lui. Atunci 
îl poţi întreba, Profesore. 

— Te întreb pe tine! s-a răstit furios Profesorul. 

— Iar eu îţi răspund cât pot mai bine. Don Pedro nu mi-a spus decât că 
voia mumia şi venise în Europa s-o ia. Aflase cumva că era în Malta şi că 
era de vânzare. 

— Aşa e, aşa e, s-a iritat Profesorul. A văzut anunţul în ziare, ca şi 
mine, şi a vrut s-o cumpere peste capul meu. 

— Da, e adevărat că vroia s-o cumpere şi a telegrafiat la Malta, dar a 
primit o scrisoare în care i se spunea că îţi fusese vândută dumitale şi era 
adusă în Anglia cu “Diver”. Am urmărit “Diver” în iahtul meu şi am ajuns 
la Pierside cu o oră mai târziu ca el. 

Braddock s-a uitat urât: 

— Încep să înţeleg. Acest nemernic de spaniol era la bord şi voia 
mumia mea. Ştia că Bolton a dus-o la “Sailor's Rest”, s-a dus acolo să-l 
omoare pe bietul băiat şi să-mi ia... 

— Nici pomeneală, l-a întrerupt sir Frank nerăbdător. Don Pedro a 
rămas la Genova cu intenţia să-ţi scrie şi să te întrebe dacă nu vrei să-i vinzi 
mumia. l-am scris despre asasinarea asistentului dumitale şi i-am explicat 
tot ce s-a întâmplat. Mi-a telegrafiat că vine imediat în Anglia, aşa cum ţi- 
am spus. Va ajunge în Gartley peste câteva zile. Asta-i toată povestea. 

— E una destul de stranie, a mârâit Braddock încruntându-se. Ce vrea 
de la mumia mea? 

— Nu pot să-ţi spun. Dar dacă o vinzi... 

— S-o vând! S-o vând! Vânzare! a vociferat Braddock furios. 


— Don Pedro o să-ţi dea un preţ bun, a terminat calm Random 

— N-am mumia, a spus Profesorul aşezându-se şi ştergându-şi capul 
congestionat, şi chiar dacă aş avea-o, fii sigur că n-aş vinde-o. Totuşi, o să 
ascult ce are de spus acest domn când va veni. Poate e capabil să 
lămurească puţin misterul acestei crime. 

— Sunt perfect sigur că nu poate, domnule. Pe don Pedro, după cum v- 
am spus, l-am lăsat în urmă la Genova. 

— Hmmm! a făcut neconvins Profesorul. Putea foarte uşor să angajeze 
pe altcineva. 

Random s-a ridicat părând şi simțindu-se iritat. 

— Vă asigur că don Pedro este un om de onoare. Nu s-ar înjosi să... 

— Hai! Hai! şi-a fluturat Braddock mânuţele. Stai jos, stai jos! 

— N-ar trebui să spui asemenea lucruri, Profesore. 

— Spun ce-am chef, a replicat bătrânul pe-un ton răstit, dar putem 
abandona subiectul deocamdată. 

— Chiar mă bucur s-o facem, a spus Random care-şi pierduse calmul 
obişnuit din cauza acuzațiilor aduse de Braddock prietenului său străin, şi 
ca să trecem la un subiect mai plăcut, spune-mi ce mai face domnişoara 
Kendal. 

— E bolnavă, foarte bolnavă, a spus solemn Profesorul. 

— Bolnavă?! Păi Hope, pe care l-am întâlnit ieri, zicea că se simte bine 
şi e foarte fericită. 

— Aşa crede Hope, pentru că a forţat-o să se logodească cu el. 

Random a sărit în picioare. 

— A forţat-o? Prostii! 

— Nu sunt prostii şi să nu îndrăzneşti să-mi vorbeşti aşa, domnule! Îţi 
repet că Lucy, biata copilă, se stinge de dor după dumneata. 

Tânărul a căscat ochii mari şi apoi a izbucnit într-un râs sincer. 

— Scuză-mă, domnule, dar asta e imposibil. 

— Nu e, fir-ar al naibii! a strigat Braddock căruia nu-i plăcea să fie luat 
în râs. Eu cunosc femeile. 

— N-o cunoşti pe fiica dumitale. 

— Vrei să spui fiică vitregă. 


— Ah, poate această relaţie mai îndepărtată de rudenie explică de ce 
nu-i cunoşti caracterul, a spus sec Random. Greşeşti total. Eram îndrăgostit 
de domnişoara Kendal şi am cerut-o de soţie înainte să plec în permisie. M- 
a refuzat spunând că-l iubeşte pe Hope şi din cauza refuzului ei am plecat 
cu inima zdrobită la Monte Carlo, unde am pierdut mai mulţi bani decât îmi 
puteam permite. 

— Inima dumitale zdrobită pare să-şi fi revenit destul de repede, a spus 
Braddock încercând să-şi înăbuşe furia faţa de ceea ce el considera 
duplicitatea lui Lucy. 

— Oh, phhh, aşa vorbesc eu, a râs tânărul. Dacă inima mea ar fi fost 
cu-adevărat zdrobită, n-aş fi menţionat faptul. 

— Deci n-o iubeai pe Lucy şi-ai îndrăznit să te joci cu uşurinţă, cu 
frivolitate, cu sentimentele ei, a urlat Braddock bătând din picior. 

— Te înşeli mult, a spus Random tăios, chiar o iubeam pe domnişoara 
Kendal, altfel n-aş fi rugat-o să-mi fie soţie. Dar când mi-a spus că iubeşte 
alt bărbat, m-am retras aşa cum ar fi făcut oricine. 

— Ar fi trebuit să insişti, să... 

— Să nimic, domnule. Nu sunt bărbatul care să oblige o femeie să-mi 
dea o inimă care aparţine altcuiva. Sunt foarte bucuros că domnişoara 
Kendal e logodită cu Hope, care e un tip grozav şi-i va fi un soţ mai bun 
decât i-aş fi putut deveni eu vreodată. Şi pe urmă, a ridicat Random din 
umeri, cui pe cui se scoate. 

— Hmmm! Asta înseamnă că iubeşti pe altcineva. 

— Nu sunt obligat să-ţi vorbesc despre problemele mele intime, 
Profesore. 

— Aşa e, aşa e, dar Inez e un nume drăguţ şi romantic. 

— Nu ştiu despre ce vorbiţi, domnule, a spus Random înţepat. 

Braddock a chicotit fiindcă citise adevărul în îmbujorarea care apăruse 
pe faţa bronzată a lui Random. 

— Îţi cer scuze, a spus el protocolar, sunt un om bătrân şi am fost 
prietenul tatălui dumitale. Nu trebuie să te superi dacă am fost puţin cam 
băgăcios. 

— Nu mai spuneţi nimic, domnule, e perfect în regulă. 


— Nu sunt de acord cu tine, Random. Lucrurile nu sunt în regulă şi nu 
vor fi până nu va fi descoperită mumia mea. Acum mă poţi ajuta. 

— În ce fel? a-ntrebat celălalt stânjenit. 

— Cu bani. Înţelege, băiete, a adăugat Profesorul pe un ton blând pe 
care ştia foarte bine să-l adopte, aş fi preferat ca Lucy să-ţi devină soţie. 
Totuşi, din moment ce ea îl preferă pe Hope, nu mai e nimic de spus despre 
subiectul acesta. Deci nu-ţi voi face oferta pe care venisem să ţi-o fac. 

— O ofertă, domnule? 

— Da! Mi-am închipuit c-o iubeşti pe Lucy şi eşti distrus la vestea că 
ea e logodită cu Hope. Deci doream să te rog să-mi dai sau mai degrabă să- 
mi împrumuţi cinci sute de lire cu condiţia să te ajut... 

— Opriţi-vă, Profesore! a spus Random înroşindu-se. N-aş fi cumpărat- 
o niciodată pe domnişoara Kendal ca să-mi fie soţie în condiţiile astea. 

— Desigur! Desigur! Şi cum spuneam, nu mai e nimic de discutat. Prin 
urmare, voi consimţi la logodna lui Lucy cu Hope, Braddock a trecut cu 
grijă peste faptul că deja acceptase logodna şi fusese plătit cu o mie de lire 
ca s-o facă, şi te voi felicita când o vei conduce pe donna Inez la altar. 

— Dar n-am spus nimic despre donna Inez, Profesore Braddock. 

— Sigur că nu, eşti reticent cum e moda acum. Totuşi, pot să citesc 
printre rânduri ca oricine altcineva. Înţeleg, aşa că hai să abandonăm 
subiectul, băiete dragă. Şi aceste cinci sute de lire... 

— Nu te pot împrumuta, Profesore. Problema e că am pierdut o groază 
de bani la Monte Carlo şi nu sunt în măsură să... 

— Foarte bine, hai să lăsăm baltă şi asta! a spus Braddock cu aparentă 
sinceritate, deşi de fapt era foarte furios că planul nu-i reuşise. Totuşi, îmi 
pare rău, fiindcă vreau să recuperez mumia şi să răzbun moartea bietului 
Sidney Bolton. 

— Şi cum ai face-o cu cinci sute de lire? a întrebat foarte interesat 
Random. 

— Păi, a-nceput tărăgănat Profesorul cu ochii pe faţa atentă a tânărului, 
căpitanul Hervey de pe “Diver” a venit la mine ieri şi mi-a propus să caute 
asasinul şi prada cu condiţia să-i plătesc cinci sute de lire. După câte ştii, 


sunt un savant foarte sărac, aşa că voiam să împrumut cele cinci sute de lire 
de la tine, cu condiţia ca Lucy... 

— Să nu mai vorbim despre asta, a spus repede Random, dar vrei să 
spui că acest căpitan Hervey ştie ceva de natură să limpezească misterul? 

— El zice că nu ştie şi propune doar să cerceteze. Din cât l-am 
cunoscut pe om, aş zice că are toate calităţile unui copoi bun şi, cu 
siguranţă, ar reuşi. Dar nu vrea să facă nici un pas fără bani. 

— Cinci sute de lire, a murmurat Random gânditor în timp ce 
Profesorul îl supraveghea atent. Pot să-ţi spun cum să faci rost de ei. 

— Cum? Pe ce căi? 

— Don Pedro pare bogat şi el vrea mumia, a spus baronetul. Deci, când 
va veni, cere-i să... 

— Absolut în nici un caz, absolut în nici un caz! a urlat Braddock 
trântindu-şi pălăria furios. Cum îndrăzneşti să-mi faci o asemenea 
propunere, Random?! Dacă acest don Pedro oferă o recompensă şi Hervey 
găseşte mumia, atunci el i-o va da pur şi simplu prietenului tău. 

— Ba nu poate face asta din moment ce-ai cumpărat mumia. Dar don 
Pedro e domic s-o cumpere de la dumneata. 

— Hmmm! Braddock s-a apropiat de uşă gânditor. O să hotărăsc când 
va veni omul. La revedere! şi a plecat. 

Random n-a încercat să-l reţină, fiindcă era cam sătul de excentricităţile 
Profesorului. El ştia foarte bine că Braddock îl va vizita pe don Pedro când 
acesta va sosi la “Warrior Inn” şi împreună vor căuta bunurile pierdute. 
Aceste raționamente legate de vizita Profesorului l-au condus apoi pe 
Random către un anumit sertar, de unde a luat fotografia unei femei 
splendide. A sărutat-o de mai multe ori, gândind “Mă întreb dacă tatăl tău 
mi te va da în schimbul acelei mumii.” 


Capitolul IX. NOROCUL DOAMNEI JASHER 


Trecuseră deja câteva săptămâni de la moartea şi înmormântarea lui 
Sidney Bolton, iar toată zarva lăsase loc doar unei întrebări: “cine-l 
omorâse?” Această dilemă era discutată cam fără însufleţire la gura sobei, 
în casele din Gartley, iar apoi treptat oamenii şi-au pierdut interesul pentru o 
crimă care aparent nu avea să fie niciodată rezolvată. Viaţa mergea mai 
departe în sat şi la “Pyramids” cam în acelaşi fel, doar că Profesorul avea 
grijă de muzeu cu Cockatoo şi nu a angajat un alt asistent. 

Archie şi Lucy erau perfect fericiţi şi de-abia aşteptau să se 
căsătorească în primăvara următoare, iar Braddock nu manifesta nici o 
intenţie de a se opune planurilor lor. Desigur, ştiau că-l vizitase pe sir Frank, 
dar nu ştiau ce se întâmplase. Random însuşi a venit la “Pyramids” s-o 
felicite pe domnişoara Kendal pentru logodnă şi părea foarte încântat că ea 
se va căsători cu bărbatul dorit, ceea ce a enervat-o oarecum pe ea ca 
femeie. Fiindcă baronetul fusese îndrăgostit de ea, se aştepta să-l vadă mai 
mâhnit. Dar Random n-a dat deloc semne de tristeţe, aşa că Lucy, isteaţă, a 
ghicit că inima lui frântă fusese reparată de o altă femeie. Profesorul ar fi 
putut confirma acest raţionament din indiciile pe care i le dăduse Random, 
dar n-a spus nimic despre convorbirea pe care-o avusese cu tânărul şi nici n- 
a menţionat că un domn spaniol din Peru căuta celebra mumie verde. 

Destul de nemulțumită de veselia lui Random, Lucy a încercat să afle 
adevărul. Nu putea să-l întrebe chiar pe baronet, iar Archie s-a declarat 
incapabil să-i dea explicaţii. Domnişoarei Kendal nici prin gând nu-i trecea 
să-l întrebe pe Braddock, fiindcă nu-şi închipuia că savantul cel plicticos ar 
şti ceva. Apoi acestei iscoditoare domnişoare i-a venit ideea că doamna 
Jasher ar putea cunoaşte secretul lui Random, lucrul care-l făcea aşa de 
vesel. Sir Frank era bun prieten cu dolofana văduvă şi mergea des după- 
amiaza să ia ceaiul în căsuţa ei, care era situată nu departe de fort. De fapt, 
doamna Jasher primea frecvent ofiţeri pentru că era ospitalieră din fire şi-i 
plăcea să aibă în preajmă bărbaţi prezentabili cu care să flirteze. Cu tinerii 
chipeşi lua un aer matern şi, ca o adevărată femeie de lume, susţinea că le 
este confidentă tuturor. În felul acesta a devenit favorita lor, iar micul ei 


salon, cum îi plăcea să-i spună, era destul de plin la ora ceaiului de după- 
amiază. 

Lucy trecuse deja pe la doamna Jasher de două ori după agitația 
provocată de crimă, fiindcă voia să-i vorbească exact despre asta, dar în 
ambele cazuri văduva era plecată la Londra. Totuşi, la a treia vizită, Lucy a 
avut mai mult noroc; doamna Jasher era acasă şi s-a arătat fericită s-o vadă 
pe fată. 

— Ce drăguţ din partea ta să vii să mă vezi în coliba mea de lemn! a 
spus văduva sărutându-şi musafira. 

Casa doamnei Jasher era chiar era o colibă de lemn, fiind o rămăşiţă 
dintr-o fermă veche construită pe vremea lui Pazvante. Era plasată la 
marginea mlaştinilor, într-o zonă izolată şi se ridica în mijlocul unei grădini 
pătrate protejată de inundaţiile de primăvară de un zid de piatră bine 
construit, dar nu prea înalt. Drumul spre fort trecea pe lângă partea din faţă 
a grădinii, dar în spatele ei mlaştinile se întindeau spre taluzul care 
ascundea priveliştea Tamisei. Nici aşezarea, nici casa nu erau grozave, dar 
doamna Jasher nu avea mulţi bani şi obținuse totul pentru o chirie 
surprinzător de mică. Casa şi pământurile erau destul de uscate vara, dar cu 
siguranţă foarte umede iarna. Văduva se muta de regulă în sezonul rece într- 
un apartament din Londra. Dar în iarna aceea, după cum i-a declarat lui 
Lucy, se hotărâse să rămână în micul ei castel şi să înfrunte curajoasă 
ameninţarea mlaştinilor. 

— Pot să las focul să ardă în fiecare cameră, a spus doamna Jasher 
după ce luase pălăria musafirei şi-o instalase pe sofa pentru o discuţie 
intimă. Şi la urma urmei, draga mea, nicăieri nu-i ca acasă. 

Camera era micuță, dar şi doamna Jasher era la fel, aşa că se potrivea 
minunat cu ambianța. De asemenea, văduva avusese bunul gust să o 
păstreze aerisită, în loc s-o încarce de mobilă, iar ceea ce se afla acolo era 
de cea mai bună calitate. Erau scaune Chippendale, o masă Ludovic al XVI- 
lea, o servantă Sheridan şi un birou din lemn preţios, pictat de mână, despre 
care se spunea că fusese al nefericitei Maria Antoaneta. Pereţii trandafirii 
erau împodobiţi cu tablouri vechi, mai ales peisaje, dar şi unul sau două 
portrete. Mai erau şi acuarele, caricaturi semnate şi înrămate, multe farfurii 


din porțelan vechi, chinezesc, şi suveniruri din hârtie de orez aduse de la 
Canton. Camera era extrem de feminină, plină ce obiecte indiene, obiecte 
ciudate din argint, flori şi alte fleacuri. Pereţii, covorul, draperiile şi 
tapiseria scaunelor aveau o nuanţă rozalie, aşa că doamna Jasher arăta ca 
Dame Holda de pe muntele Venusberg. Ofițerii de la fort care veneau aici să 
flirteze când datoria nu-i chema să-şi apere ţara dădeau verdictul că-i o 
cameră foarte drăguță în care găseşti o gazdă încântătoare. 

Doamna Jasher, într-o rochie de după-amiază de culoare roz-ceai 
pentru ceaiul de după-amiază, fiindcă-i plăcea să fie totdeauna asortată, a 
sunat să li se aducă băutura dragă tuturor femeilor şi a aprins o lampă cu 
abajur roz. După ce o lumină asemănătoare soarelui la răsărit s-a răspândit 
prin camera elegantă, ea a aşezat-o pe Lucy pe sofa lângă foc şi şi-a tras un 
fotoliu de cealaltă parte a căminului. Afară era ceaţă şi frig, dar draperiile 
trandafirii ascundeau tot ce era dezagreabil în natură şi, în absenţa 
bărbaţilor, cele două femei au vorbit mai degrabă confidenţial. Doamna 
Jasher nu-i displăcea lui Lucy deşi îşi închipuia că fermecătoarea văduvă 
plănuieşte să devină stăpână la Piramyds. 

— Ei, drăguţa mea, a spus doamna Jasher apărându-şi cu un evantai 
faţa de dogoarea focului, şi ce mai face tatăl dumitale după această 
întâmplare oribilă? 

— E perfect sănătos, dar extrem de supărat, a replicat Lucy zâmbind. 

— Supărat? 

— Desigur. A pierdut mumia aceea groaznică. 

— Şi pe bietul Sidney Bolton. 

— Oh, nu cred că regretă moartea sărmanului Sidney, doar că nu mai 
beneficiază de serviciile lui. Dar mumia a costat nouă sute de lire, iar tata e 
foarte nervos, mai ales pentru că mumiile peruviene sunt cam greu de 
obţinut. Vedeţi, doamnă Jasher, tata doreşte să afle diferenţele dintre modul 
peruvian şi cel egiptean de îmbălsămare a morţilor. 

— Ugh! Ce scârbos! şi doamna Jasher s-a cutremurat. Dar s-a 
descoperit ceva de natură să indice cine l-a omorât pe nefericitul tânăr? 

— Nu, întreaga chestiune e un mister. 

Doamna Jasher s-a uitat la foc pe deasupra evantaiului. 


— Am citit ziarele, a spus ea rar, şi am înţeles cât am putut din ceea ce 
explicau reporterii. Dar intenţionez să trec pe la Profesor şi să aflu despre 
toate probele care n-au fost prezentate în ziare. 

— Cred că totul a fost făcut public. Poliţia n-are nici un indiciu despre 
criminal. De ce vreţi să ştiţi? 

Doamna Jasher a făcut o mişcare surprinsă. 

— Păi, desigur, draga mea, sunt prietenă cu Profesorul şi e normal să 
vreau să-l ajut să rezolve enigma asta. 

— După câte văd, nu există nici o şansă să fie rezolvată vreodată, a 
răspuns Lucy. Bineînţeles, sunteţi foarte drăguță, dar dacă aş fi în locul 
dumitale n-aş vorbi despre asta cu tata. 

— De ce? a-ntrebat doamna Jasher repede. 

— Pentru că se gândeşte numai la asta, iar eu şi Archie încercăm să-i 
abatem gândurile de la acest subiect. Mumia e pierdută, iar sărmanul Sidney 
e îngropat. Nu mai e nimic de spus. 

— Totuşi, dacă se oferă o recompensă... 

— Tatăl meu e prea sărac ca să ofere o recompensă, iar guvernul nu 
vrea. Şi cum oamenii nu muncesc fără bani... Lucy şi-a terminat ideea cu o 
ridicare din umeri. 

— Aş putea să ofer eu o recompensă dacă dragul nostru Profesor mă 
lasă, a spus văduva pe neaşteptate. 

— Dumneata! Dar am crezut că eşti săracă, la fel ca noi. 

— Am fost şi nici acum nu sunt foarte bogată. Totuşi am intrat în 
posesia câtorva mii de lire. 

— Felicitări! O moştenire? 

— Da. Îţi aminteşti când ţi-am povestit de fratele meu care era negustor 
la Pekin. A murit. 

— Oh, îmi pare rău. 

— Draga mea, ce rost au regretele. Eu nu plâng niciodată după laptele 
vărsat şi nu-mi atribui o calitate pe care nu o am. Fratele meu şi cu mine am 
fost aproape ca doi străini, fiindcă am trăit departe unul de celălalt atât de 
mulţi ani. Totuşi, a venit acasă ca să moară la Brighton şi acum câteva 
săptămâni, de fapt exact după crima asta, am fost chemată la patul lui de 


moarte. A zăcut până săptămâna trecută şi a murit în braţele mele. Mi-a 
lăsat aproape toţi banii lui, aşa că voi putea să-l ajut pe profesor. 

— Nu prea văd de ce-ai face-o, a spus Lucy întrebându-se de ce 
doamna Jasher nu purta doliu după fratele mort. 

— Oh, ba da, pentru că, a remarcat văduva ridicând ochii şi frecându-şi 
mânuţele dolofane, vreau să mă căsătoresc cu tatăl tău. 

Lucy nu s-a arătat uimită fiindcă înţelesese asta demult. 

— Mi-am dat seama. 

— Şi ce spui? 

Domnişoara Kendal a ridicat din umeri. 

— Dacă tatăl meu vitreg, Lucy a pus accentul pe ultimul cuvânt, dacă 
tatăl meu vitreg consimte, de ce m-ar deranja pe mine? O să mă căsătoresc 
cu Archie şi desigur Profesorul se va simţi singur. 

— Atunci nu te deranjează să-ţi fiu... mamă. 

— Draga mea doamnă Jasher, i-a replicat Lucy rece, nu există nici o 
relaţie între mine şi tatăl meu vitreg în afară de cea creată fiindcă s-a însurat 
cu mama. Prin urmare, nu vei putea niciodată să-mi fi mamă. Dacă aş 
rămâne la “Pyramids”, poate s-ar pune problema, dar cum peste şase luni 
voi deveni doamna Hope putem fi prietene... nimic mai mult. 

— Sunt chiar mulţumită de asta, a spus doamna Jasher pe tonul cu care 
închei o afacere. La urma urmei, nu sunt o sentimentală. Dar sunt bucuroasă 
că nu te deranjează că mă voi căsători cu Profesorul, fiindcă n-aş vrea să ne 
împiedici alianţa, draga mea. 

Lucy a râs. 

— Te asigur că nu am nici un fel de influenţă asupra tatălui meu, 
doamnă Jasher. Se va căsători cu dumneata dacă-i convine şi fără să mă 
consulte. Dar, a accentuat fata, nu văd ce câştigi devenind doamna 
Braddock. 

— S-ar putea să devin lady Braddock, a spus sec văduva. 

Apoi, ca răspuns la uluirea evidentă pe care o exprima faţa lui Lucy ea 
s-a grăbit să adauge: 

— Vrei să spui că nu ştii că tatăl tău va moşteni titlul de baronet? 


— Oh, ştiu asta, a ripostat domnişoara Kendal, fratele Profesorului, sir 
Donald Braddock, este bătrân şi necăsătorit. Dacă moare fără moştenitori, 
ceea ce pare foarte posibil, Profesorul îi va moşteni cu siguranţă titlul. 

— Ei, deci asta e! a strigat doamna Jasher cu tonul cel mai vioi. Vreau 
să dau moştenirea mea pentru titlu şi să fiu amfitrioana unui salon plin de 
savanţi în Londra. 

— Înţeleg, dar nu-l vei convinge niciodată pe tata să trăiască la Londra. 

— Aşteaptă până mă mărit cu el, a spus cu viclenie văduva cea 
mititică. O să-l umanizez. Sigur că ştiu că mumiile, podoabele sepulcrale şi 
felul ăsta de lucruri oribile sunt extrem de plictisitoare, dar Profesorul va 
deveni sir Julian Braddock şi asta-mi ajunge. Bineînţeles, nu-l iubesc, iar 
dragostea dintre doi oameni de-o anumită vârstă e absurdă, dar o să-i fiu o 
soţie bună şi cu banii mei îşi poate ocupa poziţia meritată în lumea ştiinţei, 
ceea ce nu are în prezent. Aş fi preferat să fie pasionat de artă, fiindcă 
ştiinţa e prea monotonă. Totuşi, nu întineresc şi vreau să am parte de ceva 
distracţie înainte de moarte aşa că trebuie să profit de ce am. Ce spui? 

— Sunt perfect de acord, fiindcă atunci când voi pleca, cineva va trebui 
să aibă grijă de tata ca să nu fie jefuit ca-n codru de toată lumea în ce 
priveşte chestiunile gospodăreşti. Suntem prietene bune aşa că de ce nu te- 
aş accepta ca pe oricine altcineva? 

— Eşti o fată scumpă, a spus doamna Jasher cu un oftat de uşurare şi a 
sărutat-o pe Lucy din tot sufletul. Sunt sigură că ne vom împăca excelent. 

— Dacă stăm la distanţă. Ştii că lumea artiştilor şi a oamenilor de 
ştiinţă nu se intersectează. Şi uiţi, doamnă Jasher, că tatăl meu doreşte să 
plece în Egipt ca să exploreze acel mormânt misterios. 

Doamna Jasher a încuviinţat cu o mişcare a capului. 

— Da, am promis ca atunci când moştenesc banii fratelui să-l ajut pe 
Profesor să-şi pregătească expediţia. Dar mi se pare ca banii vor fi mai bine 
cheltuiţi dacă ofer o recompensă ca să se găsească mumia. 

— Fi bine, a râs Lucy, poţi să-l laşi pe Profesor să aleagă. 

— Înainte de căsătorie, nu după. Trebuie să fie condus, ca toţi bărbaţii. 

— N-o să fie uşor de manipulat, a spus Lucy sec. E un om foarte 
încăpățânat şi are o insistenţă aproape feminină. 


— Hmmm! Admit că are un caracter dificil şi-ţi spun aşa, între patru 
ochi, draga mea, că nu m-aş mărita cu el dacă n-ar fi titlul. Par o aventurieră 
când vorbesc aşa, dar, la urma urmei, dacă el mă face Lady Braddock pot 
să-i dau destui bani să-şi realizeze dorinţa de a recăpăta mumia. Sunt şanse 
unu la şase pentru primul lucru şi doisprezece la unu pentru al doilea. Şi voi 
fi bună cu el, nu trebuie să te temi. 

— Sunt sigură că într-un fel sau altul Profesorul va face cum doreşte. 
Mă gândesc mai mult la fericirea dumitale decât la a lui. 

— Aşa e. Uite, a sosit ceaiul. Pune masa lângă foc, Jane, între 
domnişoara Kendal şi mine. Mulţumesc. Brioşele pe suport. Mulţumesc. 
Nu, nu mai vrem nimic. Închide uşa când ieşi. 

După ce serviciul de ceai fusese aranjat, doamna Jasher l-a turnat într-o 
cană de Souchong şi i-a dat-o musafirei; apoi a reluat subiectul căsătoriei 
planificate. 

— Nu văd de ce-ai fi neliniştită pentru mine, draga mea. Sunt perfect 
capabilă să-mi port singură de grijă, iar Profesorul pare să fie un om destul 
de bun la suflet. 

— Oh, da, e blând când îi faci poftele. Lasă-l cu pasiunea lui şi nu te va 
necăji cu nimic. Dar n-o să vrea să stea la Londra şi nu va consimţi să 
înfiinţezi salonul de care vorbeai. 

— De ce nu? Îi va aduce celebritatea. Voi aduna în jurul meu toţi 
oamenii de ştiinţă din Londra şi voi face din casa mea un punct de interes. 
Profesorul poate să rămână în laboratorul lui dacă vrea. În calitate de soţie a 
lui pot face tot ce e necesar. Ei, draga mea, doamna Jasher a luat o cană de 
ceai, nu-i nevoie să vorbim despre acest subiect până-l epuizăm. Tu nu te 
opui căsătoriei mele cu tatăl tău vitreg aşa că poţi lăsa restul în seama mea. 
Dacă poţi să-mi dai un indiciu despre cum să procedez ca să aduc vorba de 
această căsătorie, fii sigură că voi profita de el. 

Lucy a aruncat o privire spre masa de ceai. 

— Fiindcă va trebui să-i spui Profesorului că banii pe care i-ai obţinut 
sunt prin decesul fratelui dumitale te sfătuiesc să porţi doliu. Altfel 
Profesorul Braddock va fi şocat. 


— Draga mea, ce inimă simţitoare trebuie să ai! a replicat doamna 
Jasher frivolă. Fratele meu nu însemna mare lucru pentru mine, sărmanul, 
aşa că nu poate avea nici o importanţă pentru Profesor. Totuşi o să ascult 
sfatul tău, fiindcă de altfel negrul îmi vine foarte bine. Aşa..., şi-a trecut ea 
mâinile pe deasupra măsuţei de ceai, am aranjat asta. Vorbeşte-mi despre 
tine. 

— Archie şi cu mine ne căsătorim la primăvară. 

— Dar celălalt admirator care s-a întors? 

— Sir Frank Random? a-ntrebat Lucy roşind. 

— Desigur. A trecut să mă vadă acum o zi sau două şi pare mai puţin 
nefericit decât ar trebui. 

Lucy a aprobat tăcută şi s-a îmbujorat mai tare. 

— Presupun că s-a consolat cu o altă femeie. 

— Absolut. Nu mai vezi un bărbat în ziua de astăzi să deplângă 
pierderea unei fete, oricât i-ar fi de dragă. Eşti supărată? 

— Oh, nu, deloc. 

— Ah, dar eu aş spune că da, a râs văduva, altfel nu te-ai comporta ca o 
femeie, draga mea. Ştiu că eu aş fi furioasă dacă un bărbat ar trece aşa de 
repede peste o respingere. 

— Cine e ea? a-ntrebat brusc Lucy. 

— Donna Inez de Gayangos. 

— O spaniolă? 

— Aşa cred, cel puţin o spaniolă din colonii, din Lima. Tatăl ei, don 
Pedro de Gayangos, l-a întâlnit pe sir Frank întâmplător la Genova. 

— Şi? a-ntrebat nerăbdătoare Lucy. 

Doamna Jasher a ridicat din umerii grăsuţi. 

— Păi, draga mea, ştii să aduni unu şi cu unu. Sigur că sir Frank s-a 
îndrăgostit de acest înger cu piele măslinie. 

— Măslinie! lar eu sunt blondă! Ce compliment! 

— Poate că sir Frank dorea o schimbare. A jucat pe alb şi a pierdut, aşa 
că îşi pune miza pe negru ca să câştige. Asta-i rezultatul drumului la Monte 
Carlo. Şi apoi, această tânără e bogată, iar sir Frank, după cum mi-a spus, a 


pierdut mai mulţi bani la Monte Carlo decât putea să-şi permită. Ei, nu pari 
încântată. 

Lucy şi-a revenit devenind iar practică. 

— Ba da, sunt încântată. Presupun că, la fel ca orice femeie, m-am 
simţit cam jignită în primul moment fiindcă m-a uitat aşa de repede. Dar la 
urma urmei nu pot să-l învinovăţesc pe sir Frank pentru că s-a consolat. 
Dacă eu o să mă căsătoresc prima, el va dansa la nunta mea, iar dacă se va 
căsători el primul, voi dansa eu la nunta lui. 

— Şi amândoi veţi dansa la a mea, a spus doamna Jasher. Ce să spun, e 
o adevărată epidemie de nunţi. Ei, donna Inez va sosi aici cu tatăl ei peste o 
zi sau două. Cred că se vor caza la “Warrior Inn”. 

— Locul ăla oribil? 

— Oh, dar e curat şi respectabil. Şi apoi, sir Frank nu le poate cere să 
stea la fort, iar eu nu am spaţiu în cutia asta de chibrituri a mea. Totuşi cei 
doi, adică donna Inez şi Frank, pot veni să flirteze aici, la fel ca tine şi 
Archie dacă vreţi. 

— Mă tem că n-ar fi bine să fim patru în camera asta! a râs Lucy 
ridicându-se ca să plece. Ei, sper că sir Frank se va căsători cu această 
domnişoară şi dumneata vei deveni doamna Braddock. Aş mai vrea să ştiu 
doar un lucru. 

— Care? 

— De ce-a fost mumia furată? Nu era valoroasă decât pentru un om de 
ştiinţă. 

— Conform acestor argumente, un savant trebuie să fie şi criminalul, şi 
hoţul, a replicat doamna Jasher. Totuşi vom vedea. Între timp să te bucuri de 
fiecare clipă de dragoste şi extaz, nu se mai întorc niciodată. 

— E un sfat cu adevărat bun, o să-l accept şi... să plec, a spus Lucy 
părăsind-o într-o stare de spirit foarte bună. 


Capitolul X. UN DON ŞI FIICA LUI 


Profesorul Braddock era, de obicei, un om extrem de ordonat care-şi 
programa viaţa zi de zi şi oră de oră. Se scula la şapte şi vara, şi iarna ca să 
aibă parte de-un mic dejun copios care să-i ajungă până la cinci şi jumătate. 
Braddock lua cina la această oră neobişnuită, în afara ocaziilor când avea 
musafiri, fiindcă nu mânca deloc la prânz şi respingea vehement ideea unui 
ceai de după-amiază. El susţinea că două mese pe zi erau de ajuns pentru un 
om care ducea o viaţă sedentară şi prea multă mâncare putea să 
împotmolească rotiţele minţii. De obicei muncea în muzeul lui, de fapt nici 
nu ştim dacă ar trebui să numim muncă ceea ce era mai mult un hobby, de 
la nouă la patru, iar după aceea făcea o scurtă plimbare prin gradină sau prin 
sat. După cină consulta diverse publicaţii ştiinţifice şi uneori ca să se 
relaxeze dădea o pasenţă sau două, dar la şapte se retrăgea invariabil în 
camerele lui şi relua munca. Se băga în pat la douăsprezece, aşa că putem 
înţelege că într-un an Profesorul muncea un număr impresionant de ore. 
Nici nu exista un om mai metodic sau mai harnic. Dar din când în când, 
chiar entuziasmul lui pălea răpus de oboseală şi de rutina unui an întreg. Îl 
cuprindea dorul de a se întâlni cu confraţi de-ai lui, oameni de ştiinţă, şi 
pleca pe neaşteptate la Londra ca să găsească o locuinţă liniştită şi să se 
delecteze cu discuţiile avute cu oamenii din branşa lui. Braddock dădea rar 
dinainte semne despre această nostalgie. La micul dejun anunţa deodată că 
i-a venit chef să plece la Londra şi merge până la Jessum cu Cockatoo ca să 
prindă trenul de ora zece. Uneori îl trimitea pe Kanaka înapoi, iar alteori îl 
lua cu el la oraş, dar fie că micul Cockatoo rămânea, fie că pleca, muzeul 
era totdeauna încuiat ca să nu fie profanat de servitorii din casă. De fapt lui 
Braddock n-ar fi trebuit să-i fie frică fiindcă Lucy, care cunoştea capriciile 
şi temperamentul violent al tatălui ei, avea grijă ca acest sanctuar să nu fie 
violat. 

Uneori, Profesorul se întorcea după câteva zile, alteori, absenţa lui dura 
o săptămână, iar în două sau trei ocazii a rămas plecat două săptămâni. 
Când se întorcea nu-i povestea lui Lucy mare lucru despre ce făcuse, 
probabil, fiindcă îşi închipuia că aridele detalii ştiinţifice n-ar încânta o 


domnişoară aşa vioaie. De îndată ce se stabilea iar în muzeul lui, viaţa la 
“Pyramids” reintra în rutina obişnuită până când Braddock era cuprins iar 
de dorul de schimbare. Având în vedere natura muncii lui şi implicarea lui 
permanentă, e de mirare că aceste izbucniri boeme nu apăreau mai des în 
viaţa lui. 

Deci Lucy n-a fost mirată când, într-o dimineaţă după vizita ei la 
doamna Jasher, Profesorul a anunţat-o în stilul lui abrupt, obişnuit, că are 
intenţia să plece la Londra, dar îl va lăsa pe Cockatoo să se ocupe de 
preţioasa lui colecţie. Lucy a fost totuşi puţin nemulțumită fiindcă din 
dorinţa de a favoriza planurile matrimoniale ale văduvei o invitase la cină a 
doua zi. l-a spus asta tatălui ei şi a rămas surprinsă când el şi-a exprimat 
regretul că nu poate rămâne. 

— Doamna Jasher, a spus Braddock repede sorbind din cafea, e o 
femeie foarte raţională, care ştie când să tacă. 

— Cred că e şi o bună gospodină, a spus în treacăt domnişoara Kendal. 

— Poftim, cum? De ce spui asta? s-a repezit aspru Braddock. 

Lucy a atacat. 

— Doamna Jasher te admiră, tată. 

Braddock a mârâit, dar n-a părut nemulţumit din moment ce chiar şi un 
savant are obişnuita portie de vanitate a unui bărbat şi nu e insensibil la 
linguşeală. 

— Doamna Jasher ţi-a spus asta? s-a interesat el zâmbind satisfăcut. 

— Nu cu prea multe cuvinte. Totuşi, sunt femeie şi pot să ghicesc ceea 
ce o alta lasă nerostit, Lucy a făcut o pauză şi apoi a adăugat cu subînţeles: 
nu cred că e prea în vârstă şi cred că se conservă încă admirabil. 

— Ca şi o mumie, a remarcat neatent Profesorul; apoi şi-a împins 
înapoi scaunul şi a adăugat energic: Ce înseamnă toate astea, obrăznicătură? 
Ştiu că femeia aia e perfectă în măsura în care poate fi o femeie, dar restul, 
chestia cu vârsta şi cu aspectul, şi admiraţia ei fără rezerve?! Ce legătură au 
astea cu un om bătrân ca mine? 

— Tată, i-a răspuns Lucy cinstită, când mă voi căsători cu Archie, mai 
mult ca sigur că voi părăsi Gartley şi voi locui la Londra. 


— Ştiu, ştiu. Doamne, fetiţo, crezi că nu m-am gândit la asta? Dac-ai fi 
deşteaptă, cum văd că nu eşti, te-ai mărita cu Random şi ai rămâne la fort. 

— Sir Frank are deja alte interese, tată. Şi chiar dacă aş rămâne la fort 
ca soţia lui, tot n-aş putea să mai am grijă de dumneata. 

— Hmm! Încep să înţeleg unde baţi. Dar nu pot s-o uit pe mama ta, 
scumpo. Mi-a fost o soţie bună. 

— Totuşi, a-ncercat Lucy să-l convingă devenind din ce în ce mai mult 
aliata doamnei Jasher, nu poţi administra casa asta mare de unul singur. Nu 
vreau să te las pe mâinile servitorilor după ce plec. Doamna Jasher e foarte 
de casă şi... 

— Şi ar fi o menajeră bună. Nu, nu, nu vreau să-ţi găsesc altă mamă, 
draga mea. 

— Nu e nici un pericol să fie aşa, chiar dacă nu mă căsătoresc, a 
replicat sec Lucy. O fată nu poate avea decât o mamă. 

— Dar un bărbat, aparent, poate avea două soţii, a spus Braddock cu 
umor englezesc. Hmm! s-a ciupit de bărbia grăsuţă. Nu-i o idee rea. Dar 
fireşte nu mă pot îndrăgosti la vârsta mea. 

— Nu cred că doamna Jasher aşteaptă imposibilul. 

Profesorul s-a ridicat vioi. 

— O să mă mai gândesc. Între timp o să plec la Londra. 

— Când te întorci, tată? 

— N-aş putea să-ţi spun. Nu pune întrebări prosteşti. Nu-mi place să 
fiu presat de timp. S-ar putea să stau o săptămână sau doar câteva zile. 
Lucrurile aici vor merge ca de obicei, dar dacă Hope vine să te vadă, roag-o 
pe doamna Jasher să vină să-ţi fie însoţitoare. 

Lucy a fost de acord cu sugestia lui, iar Braddock s-a dus să se 
pregătească de drum. Plecarea lui din casă era ca lansarea unei nave, fiindcă 
toată lumea din gospodărie trebuia să fie pe urmele lui împachetând cutii, 
rulând covoare, tăind sandvişuri, ajutându-l să-şi pună haina, urcându-l în 
trăsura care fusese trimisă în grabă de la “Warrior Inn”. Tot timpul 
Braddock vorbea, bombănea şi dădea instrucţiuni, până când toată lumea 
era năucită. Lucy şi toţi servitorii răsuflau uşuraţi când vedeau trăsura 
dispărând după cotitura drumului, spre Jessum. Pe lângă faptul că era un 


mare arheolog, Profesorul era cu siguranţă o mare pacoste pentru cei care 
trebuiau să-i suporte mofturile şi capriciile. 

În următoarele două-trei zile, Lucy s-a delectat în linişte de Archie. În 
ciuda anotimpului, vremea era încă frumoasă, iar artistul a profitat de 
soarele timid ca să facă multe schiţe cu ţinutul mlăştinos. De obicei, Lucy îl 
însoțea când ieşea în natură, iar doamna Jasher, vorbăreaţă şi veselă, mergea 
cu ei ca să joace rolul de însoţitoare. Dar fata a observat că uneori veselia 
doamnei Jasher era cam forţată, iar la lumina necruțătoare a dimineţii părea 
chiar bătrână. Faţa ei rotofeie avea riduri, iar în jurul gurii îi apăruseră cute 
de expresie. De asemenea, era destul de distrată când vorbeau îndrăgostiţii 
şi dacă i te adresai revenea la realitate cu o tresărire. Din moment ce văduva 
o ducea bine cu banii, iar planurile de a se căsători cu Braddock erau pe 
cale de a se îndeplini, ceea ce putuse deduce când Lucy îi relatase despre 
atitudinea Profesorului, era greu de înţeles de ce părea doamna Jasher aşa 
de îngrijorată. Într-o zi, Lucy i-a vorbit despre asta. Random se dusese spre 
mlaştini să se uite la schiţele lui Hope, cei doi bărbaţi stăteau de vorbă, iar 
domnişoara Kendal a luat-o pe văduva cea mărunţică deoparte. 

— Sper că nu s-a întâmplat nimic, a spus Lucy cu blândeţe. 

— Nu. De ce mă-ntrebi asta? a roşit doamna Jasher. 

— De câteva zile arăţi cam îngrijorată. 

— Am câteva probleme, a oftat văduva, probleme legate de moştenirea 
de la răposatul meu frate. Avocaţii sunt foarte dezagreabili şi-mi fac tot 
felul de greutăţi ca să-şi umfle onorariile. Şi apoi, un lucru destul de straniu, 
încep să resimt moartea fratelui meu mai mult decât credeam c-o voi face. 
Vezi că sunt în doliu, draga mea. După ce mi-ai spus zilele trecute, m-am 
gândit că e o greşală să nu port doliu. Sigur că bietul meu frate şi cu mine 
eram ca nişte străini. Totuşi, fiindcă mi-a lăsat bani şi era singura mea rudă, 
cred că e decent să par puţin îndurerată. Sunt o femeie singură, draga mea. 

— Când se va întoarce tatăl meu nu vei mai fi singură, i-a răspuns 
Lucy. 

— Sper că nu. Simt că am nevoie de-un bărbat care să aibă grijă de 
mine. Ţi-am spus că vreau să mă mărit cu Profesorul pentru că s-ar putea să 
primească titlul şi fiindcă vreau să am un salon unde să mă distrez şi să mă 


simt puternică. Dar mai vreau şi un tovarăş la bătrâneţe. Nu pot să neg, a 
oftat doamna Jasher, că îmbătrânesc în ciuda tuturor precauţiilor. Îţi sunt 
recunoscătoare pentru că-mi eşti priete-nă, draga mea. A fost o vreme când 
credeam că nu mă placi. 

— Oh, eu cred că ne înţelegem foarte bine împreună, a spus Lucy 
destul de evaziv fiindcă nu voia ca văduva să-i devină prietenă intimă, şi 
după cum ştii sunt chiar încântată că o să te căsătoreşti cu tatăl meu vitreg. 

— E o plăcere să văd că asta-i atitudinea ta faţă de ambiția mea, a spus 
doamna Jasher bătând-o uşor pe braţ. Când se întoarce Profesorul? 

— N-aş putea să spun. A refuzat să fixeze o dată. Dar de obicei stă cam 
două săptămâni. Îl aştept înapoi cam peste atâta timp, dar poate să vină mult 
mai devreme. O să se întoarcă atunci când va avea chef. 

— N-o să mai facă aşa după ce ne căsătorim, a mormăit doamna Jasher 
încruntându-se. Trebuie obişnuit să nu mai fie aşa de egoist. 

— Mă tem că nu vei face niciodată mare lucru în privinţa asta, a spus 
Lucy scurt, după care s-au alăturat domnilor exact la timp ca să-l audă pe 
Random rostind numele lui don Pedro de Gayangos. 

— Cine e, sir Frank? a-ntrebat ea. 

Random s-a întors spre ea cu un zâmbet plăcut. 

— Prietenul meu spaniol pe care l-am cunoscut la Genova şi vine aici 
mâine. 

— Cu fiica lui? l-a descusut şireată doamna Jasher. 

— Desigur, a replicat ofiţerul îmbujorându-se, donna Inez e foarte 
devotată tatălui ei şi nu-l părăseşte niciodată. 

— Dar sper că o s-o facă odată, a spus nevinovat Hope cu ochii aţintiţi 
pe desen şi nu pe faţa lui Random, când va găsi soţul dorit. 

— Poate că l-a şi întâlnit, a chicotit cu subînţeles doamna Jasher. 

Lui Lucy i-a fost milă de încurcătura lui Random. 

— Unde vor sta? 

— La “Warrior Inn”. Am rezervat cele mai bune camere de acolo. Cred 
că se vor simţi bine acolo fiindcă doamna Humber, proprietăreasa, este o 
gospodină excelentă şi o bucătăreasă grozavă. Şi nu cred că don Pedro e 
greu de mulţumit. 


— Zici că-i spaniol, a remarcat calm Archie. Vorbeşte englezeşte? 

— Admirabil. Ca şi fiica lui. 

— Dar ce caută un spaniol în locuri atât de îndepărtate de cele natale? 
a-ntrebat doamna Jasher după o pauză. 

— Parcă v-am spus zilele trecute când am vorbit despre asta, a răspuns 
surprins sir Frank. Don Pedro a venit să vorbească cu Profesorul despre 
mumia dispărută. 

Hope a ridicat brusc privirea. 

— Ce ştie despre mumie? 

— După câte ştiu eu, nimic în afară de faptul că a venit în Europa cu 
intenţia de a o cumpăra şi s-a trezit că Profesorul Braddock i-o luase 
înainte. Don Pedro nu mi-a spus mai multe. 

— Hmm! a mormăit Hope în barbă. Don Pedro va fi dezamăgit când va 
afla că mumia a dispărut. 

Random nu-i înţelesese mormăiala şi tocmai se pregătea să-l întrebe ce- 
a spus când două siluete înalte conduse de una mai scundă au apărut pe 
drumul alb care ducea spre fort. 

— Străini! a spus doamna Jasher ridicând la ochi lometa pe care o 
folosea din cochetărie fiindcă avea vederea remarcabil de bună. 

— Dar de unde ştii? a-ntrebat distrată Lucy, 

— Draga mea, uită-te cât de ciudat e îmbrăcat bărbatul. 

— Nu văd de la distanţa asta, a spus Lucy, iar dacă dumneata, doamnă 
Jasher, vezi, chiar nu înţeleg de ce ai nevoie de ochelari. 

Doamna Jasher a râs primind complimentul pentru vederea ei ageră, 
dar s-a îmbujorat la aluzia despre vanitatea ei. Între timp, silueta cea 
scundă, care era un flăcău din sat care conducea un domn înalt şi o 
domnişoară zveltă, a arătat spre grupul din jurul şevaletului lui Hope. Apoi 
băiatul a alergat înapoi spre drumul care ducea în sat, iar domnul şi 
domnişoara au venit pe potecă. Random care se uitase foarte atent spre ei, a 
tresărit brusc fiindcă, în cele din urmă, îi recunoscuse. 

— Don Pedro şi fiica lui! a spus el cu o voce uluită repezindu-se să-i 
întâmpine pe neaşteptaţii vizitatori. 


— Acum, draga mea, i-a şoptit doamna Jasher lui Lucy, vom vedea 
care-i femeia care i-a furat inima lui sir Frank. 

— Ei, din moment ce sir Frank îl cunoaşte pe bărbatul care mi-a răpit 
mie inima, i-a întors-o Lucy, cred că suntem chit. 

— Sunt bucuros că nou-veniţii vorbesc engleza, a spus Hope ridicându- 
se în picioare. Eu nu ştiu o boabă de spaniolă. 

— Ei nu sunt spanioli, sunt din Peru, a spus doamna Jasher. 

— Limba e cam aceeaşi, cu mici deosebiri. Fir-ar să fie! Random îi 
aduce aici. Aş fi vrut să-i ducă la fort. Cred că n-o să mai pot lucra cel puţin 
o oră. 

Hope, cam enervat, a început să-şi strângă sculele de desen. 

Privit mai de-aproape, don Pedro s-a dovedit a fi un bărbat înalt, suplu, 
ţeapăn, foarte apropiat de concepţia lui Dore despre Don Quijote. Probabil 
avea sânge indian în vene judecând după ochii foarte negri, părul drept şi 
aspru, lăsat cam prea lung, şi pomeţii înalţi. De asemenea, deşi era 
înveşmântat într-un negru de puritan, dragostea lui primitivă pentru culori 
se trăda printr-o cravată purpurie şi o eşarfă roşie care era răsucită lejer în 
jurul unei pălării moi cu boruri late. Chiar pălăria şi roşul eşarfei şi cravatei 
atrăseseră privirea doamnei Jasher de la atâta distanţă şi o făcuseră să spună 
că omul e străin, fiindcă doamna Jasher ştia bine că nici un englez n-ar 
purta culori atât de vii. În ciuda acestei excentricităţi, don Pedro arăta din 
cap până-n picioare ca un adevărat nobil din Castilia şi a făcut o plecăciune 
adâncă atunci când a fost prezentat doamnelor de către Random. 

— Doamnă Jasher, domnişoară Kendal, permite-ţi-mi să vi-l prezint pe 
don Pedro de Gayangos. 

— Sunt încântat, a spus peruvianul aplecându-se cu pălăria în mână, şi 
la rândul meu permiteţi-mi, doamnelor, să v-o prezint pe fiica mea, donna 
Inez de Gayangos. 

Archie a fost şi el prezentat, iar după aceea, Lucy şi doamna Jasher, pe 
furiş, au examinat-o atent pe domnişoara de care era îndrăgostit Random. 
Fără îndoială, donna Inez făcea şi ea o examinare similară şi cu isteţimea 
caracteristică sexului, în timp ce flecăreau amabile. În mai puţin de trei 
minute, au aflat tot ce le interesa judecând după înfă-ţişarea exterioară. 


Domnişoara Kendal nu putea nega că donna Inez era foarte frumoasă şi a 
admis cinstită, desigur în sinea ei, că îi era inferioară. Ea era doar drăguță în 
timp ce tânăra din Peru era realmente răpitoare şi avea o alură impunătoare. 

Totuşi, donna Inez avea acelaşi vag aer sălbatic pe care îl observaseră 
la tatăl ei. Faţa era încântătoare, măslinie şi mândră, dar mai era şi o răceală 
care a nedumerit-o pe englezoaică. Donna Inez părea să aparţină unei alte 
rase care popula o altă planetă a sistemului nostru solar. Avea ochi mari, 
negri, misterioşi, un nas grecesc drept şi o gură perfectă, o bărbie bine 
rotunjită şi păr minunat, întunecat şi lucios ca aripile corbului, aranjat după 
ultima modă de la Paris. După cum au ghicit imediat cele două femei, şi 
rochia ei era de la Paris. Avea ghete şi mănuşi desăvârşite, iar dacă trăda 
totuşi un gust primitiv pentru culoare prin ruginiul închis al rochiei care era 
ornată cu şnur negru, arăta negreşit ca o femeie foarte rasată. Totuşi, în 
ansamblu, înfăţişarea ei dădea unui observator atent ideea că s-ar simţi mai 
în largul ei într-o rochie mai sărăcăcioasă, dar sclipind de ornamente aurii 
primitive. Poate faptul că venea din Peru i-a sugerat comparaţia, iar gândul 
lui Lucy a zburat spre o relatare despre Fecioarele Soarelui pe care i-o 
făcuse odată Profesorul. I s-a părut, poate greşit, că în donna Inez vede o 
femeie cum erau altădată miresele minunaţilor războinici incaşi. Încheind 
rapida inspecţie, Lucy i s-a adresat donnei Inez: 

— Mă tem că Anglia ţi se pare posomorâtă după soarele din Lima. 

Donna Inez a avut un frison şi a privit în jur către aerul lăptos, încărcat 
de ceaţă prin care soarele palid pătrundea cu greu. 

— Sigur că prefer tropicele şi nu locurile astea, a răspuns într-o engleză 
muzicală, dar tatăl meu a venit aici cu afaceri şi până nu le rezolvă, nu vom 
pleca. 

— Atunci trebuie să te facem să te simţi cât mai bine, a spus doamna 
Jasher veselă şi extrem de nerăbdătoare să afle mai multe despre noii veniţi. 
Trebuie să vii să mă vizitezi, donna Inez, acolo e căsuţa mea. 

— Mulţumesc, doamnă, sunteţi foarte bună. 

Între timp, don Pedro vorbea cu cei doi tineri. 

— Da, am sosit aici mai devreme decât mă aşteptam, dar trebuie să mă 
întorc repede la Lima şi vreau să închei afacerea cu Profesorul Braddock cât 


mai repede posibil. 

— Îmi pare rău, a spus politicoasă Lucy, dar tata e absent. 

— Şi când se întoarce, domnişoară Kendal? 

— N-aş putea să spun... peste o săptămână sau două. 

Don Pedro a făcut un gest de enervare. 

— Ce păcat că sunt aşa presat de timp. Totuşi trebuie să rămân până se 
întoarce Profesorul. Sunt nerăbdător să aud dacă s-a găsit mumia. 

— Încă nu s-a găsit, a răspuns repede Hope, şi nici nu se va găsi. 

Don Pedro l-a privit în tăcere. 

— Trebuie găsită, a spus el. Am venit tocmai de la Lima pentru ea. 
Când vei afla povestea mea nu te va mira dorinţa mea de a regăsi mumia. 

— Regăsi? au spus într-un glas Hope şi Random. 

Don Pedro a aprobat dintr-o mişcare: 

— Mumia a fost furată de la tatăl meu. 


Capitolul XI. MANUSCRISUL 


Desigur că era straniu ce des apărea în discuţie problema mumiei 
dispărute. Din moment ce dispăruse, iar omul care o cumpărase era mort, s- 
ar fi putut crede că nu mai era nimic de spus despre această chestiune. Dar 
Profesorul Braddock se tânguia neîncetat de pierderea ei, ceea ce probabil 
era normal, iar văduva Anne vorbea la fel de mult despre posibilitatea ca 
mumia să fie găsită fiindcă spera ca astfel să afle numele asasinului care-i 
strangulase bietul băiat. Acum don Pedro de Gayangos apăruse cu strania 
informaţie că această relicvă de civilizaţie peruviană fusese furata de la tatăl 
său. Aparent soarta nu avea de gând să abandoneze mumia dispărută şi 
avansa către un deznodământ care putea include dezlegarea misterului 
asasinării lui Sidney Bolton. Însă în aparenţă nu exista nici o şansă ca 
adevărul să iasă la lumină. 

Desigur, când don Pedro a anunţat că mumia aparținuse tatălui său 
toată lumea a devenit nerăbdătoare să afle cum fusese furată. Familia 
Gayangos era stabilită în Lima, iar cadavrul îmbălsămat Inca Caxas fusese 
cumpărat de la un domn care locuia în Malta. Atunci cum traversase 
oceanul, de unde aflase don Pedro unde s-o caute şi cum de ajunsese prea 
târziu pentru a-şi recupera proprietatea pierdută? În special doamna Jasher 
era nerăbdătoare să afle aceste lucruri şi i-a explicat lui Lucy motivele ei. 

În după-amiaza sosirii lui don Pedro la Gartley, ea i-a spus fetei: 

— Vezi, draga mea, dacă aflăm trecutul acelei oribile mumii, poate 
căpătăm un indiciu asupra persoanei care dorea să aibă acest obiect odios şi 
putem urmări criminalul. Odată ce-l găsim putem recupera mumia şi i-o 
putem reda tatălui tău, care din recunoştinţă, desigur, se va căsători cu mine. 

— Pari convinsă că asasinul e un bărbat, a spus sec Lucy, uiţi că 
persoana care vorbea cu Sidney prin fereastra de la “Sailor's Rest” era o 
femeie. 

— O bătrână, a accentuat doamna Jasher, perfect adevărat. 

Lucy a contrazis-o: 

— Eliza Flight n-a spus dacă femeia era tânără sau bătrână, a spus doar 
că purta o rochie de culoare închisă şi un şal la fel pe cap. Totuşi, femeia 


aceea misterioasă are o legătură cu crima, altfel n-ar fi vorbit cu Sidney. 

— Nu te înţeleg, draga mea. Vorbeşti de parcă sărmanul domn Bolton 
se aştepta să fie omorât. În ceea ce mă priveşte eu menţin verdictul de crimă 
săvârşită de o persoană sau mai multe persoane necunoscute. Dacă adevărul 
e de găsit undeva, atunci va fi găsit în trecutul mumiei. 

— Nu putem descoperi nimic despre asta. 

— Uiţi ce-a spus don Pedro, draga mea, a remarcat repede doamna 
Jasher, că mumia a fost furată de la tatăl său. Hai să vedem ce are de spus şi 
poate găsim un fir. Sunt nerăbdătoare ca Profesorul să-şi găsească mumia 
verde exact din motivele pe care le ştii. Draga mea, poţi veni la cină 
diseară? 

— Păi, nu ştiu, domnişoara Kendal a ezitat. Archie a spus că va trece 
pe la mine în seara asta. 

— O să-l invit şi pe domnul Hope, scumpa mea. Vine şi don Pedro cu 
fiica lui. Nu-i nevoie să mai spun că sir Frank n-o va scăpa din ochi pe 
domnişoară. Vom fi şase la masă, iar după cină trebuie să-l convingem pe 
don Pedro să ne relateze despre cum a fost furată mumia. 

— S-ar putea să nu vrea. 

— Oh, ba eu cred ca da, a replicat repede doamna Jasher. Vrea să aibă 
iar mumia, iar dacă discutăm subiectul s-ar putea să găsim o cale de ao 
recupera. 

— Dar don Pedro nu va vrea să-i fie înapoiată tatei. 

Doamna Jasher a ridicat din umerii rotunzi. 

— Don Pedro şi tatăl tău pot aranja asta între ei. Tot ce doresc eu e să 
fie găsită mumia. Sigur, ea aparţine Profesorului fiindcă a cumpărat-o, dar 
dacă a fost furată, atunci acest peruvian o poate reclama. Ei? 

— Vom veni şi eu, şi Archie, a declarat Lucy începând să fie interesată 
de problemă. Toată chestiunea e cumva romantică. 

— Criminală, draga mea, criminală! a spus doamna Jasher sculându-se, 
gata de plecare. Nu e o chestiune în care aş vrea să mă amestec. Totuşi, a 
râs, ştii de ce o fac. 

— Dac-ar fi trebuit să fac atâtea eforturi să-mi găsesc un soţ, a spus 
Lucy cam acră, aş fi rămas nemăritată toată viaţa. 


— Dacă ai fi la fel de singură ca mine, i-a replicat văduva cea dolofană, 
ai face tot posibilul să-ţi găseşti un bărbat care să aibă grijă de tine. Aş 
prefera un bărbat mai tânăr şi mai frumos, cam în genul lui sir Frank 
Random, de exemplu, dar nu-mi permit să mai fac şi mofturi, aşa că trebuie 
să mă mulţumesc cu un om bătrân, savant celebru şi moştenitor de titlu 
nobiliar. Aşa că ai grijă, draga mea, diseară la şapte, nici un minut mai 
târziu. 

Cu aceste cuvinte a plecat repede să se pregătească de primirea 
oaspeţilor. 

Lui Lucy i se părea că doamna Jasher îşi dădea prea mare osteneală să 
devină doamna Braddock, mai ales că fratele Profesorului putea să mai 
trăiască mult şi bine, caz în care văduva ar fi avut de aşteptat mult râvnitul 
titlu poate chiar câţiva ani. Totuşi, fetei îi era destul de simpatică doamna 
Jasher care era o persoană plăcută şi foarte sociabilă. Împrejurările o 
condamnaseră la o viaţă singuratică în casa aceea izolată dintr-o zonă cam 
deprimantă, aşa că nu-i de mirare că se străduia să mute munţii din loc, şi 
aproape reuşea, pentru a scăpa de singurătate. Şi apoi, deşi domnişoara 
Kendal nu intenţiona să aibă o relaţie foarte strânsă cu văduva, ea nu-i 
displăcea şi chiar credea că va fi o soţie foarte prezentabilă pentru 
Profesorul Braddock. Acestea fiindu-i gândurile, Lucy era perfect de acord 
să urmeze planul doamnei Jasher de a-l convinge pe don Pedro să le spună 
ce ştia despre mumia dispărută. 

Aşa se face că şase oameni s-au adunat în micuțul salon roz al doamnei 
Jasher la ora şapte fix. Era nevoie de multă îndemânare să aşezi tot grupul 
în sufragerie, care era doar puţin mai mare ca salonul. Totuşi doamna Jasher 
a reuşit să-i aranjeze, ospitalieră, în jurul unei mese destul de confortabile şi 
odată aşezaţi li s-a servit o cină atât de gustoasă, încât nimeni n-a simţit 
neajunsurile lipsei de spaţiu. Văduva, în calitate de gazdă, a stat în capul 
mesei, don Pedro, ca cel mai vârstnic bărbat, în capătul opus, sir Frank şi 
donna Inez au stat faţă în faţă cu Archie şi Lucy Kendal. Jane, care era bine 
instruită de stăpâna ei în ceea ce priveşte servitul la masă, şi-a făcut datoria 
admirabil ţinând loc de lacheu şi majordom. De fapt Lucy i-l oferise 


doamnei Jasher pe Cockatoo să se ocupe de vinuri, dar văduva avusese un 
frison scurt şi refuzase declarând: 

— Creatura aceea oribilă cu coama lui de păr galben îmi dă fiori. 

Având în vedere cât de izolată era de lume şi cât de limitate îi erau 
veniturile, doamna Jasher a oferit o masă într-adevăr admirabilă, bine gătită 
şi bine servită, iar masa era împodobită ca un altar pentru primirea felurilor 
foarte variate. Doamna Jasher se poate să fi fost şi o aventurieră, dar sigur 
s-a dovedit o gospodină excelentă, iar Lucy şi-a dat seama că dacă urma să 
devină doamna Braddock atunci Profesorul avea să ducă o viaţă 
îmbelşugată. La sfârşitul mesei văduva a adus o cutie cu trabucuri fine şi o 
alta cu țigarete; i-a lăsat pe domni să-şi soarbă vinul şi le-a luat pe cele două 
tinere să pălăvrăgească despre rochii în salonaş. Şi e o laudă la adresa 
excelentei organizări a doamnei Jasher că în ciuda spaţiului limitat totul a 
mers, cum se spune, “ca la carte”. De asemenea, văduva s-a dovedit o gazdă 
perfectă, a menţinut conversaţia vie şi a făcut să apară o notă prietenească 
neobişnuită la o cină. 

În timpul mesei, doamna Jasher ocolise subiectul mumiei, exact cauza 
întâlnirii, dar când domnii au revenit în salon bine hrăniţi şi bine dispuşi, ea 
a făcut aluzie la călătoria lui don Pedro. Fiindcă noaptea era rece, iar 
peruvianul venea de la tropice, l-a aşezat într-un fotoliu moale lângă foc, iar 
doamna Jasher însăşi i-a dat cu mâinile ei frumoase o ceaşcă cu cafea 
aromată făcută şi mai plăcută la gust cu ajutorul unui grăunte de vanilie. Cu 
asta şi un trabuc bun, după ce doamnele au permis domnilor să fumeze, don 
Pedro s-a simţit foarte fericit şi-n largul lui, aşa că a complimentat-o pe 
doamna Jasher cu căldură pentru priceperea ei de a-i face pe oameni să se 
simtă bine. 

— E foarte confortabil, doamnă, a spus don Pedro ridicându-se să facă 
o plecăciune curtenitoare. 

De fapt străinul era atât de agreabil, încât pentru o clipă doamna Jasher 
a visat să renunţe la demodatul savant pentru a deveni o doamnă spaniolă în 
Lima. 

— Mă flataţi, don Pedro! a răspuns ea fluturând un evantai complet 
inutil, dar folosit pentru a face un compliment la adresa originii spaniole a 


oaspetelui. Sunt cu adevărat bucuroasă că vă place căsuţa mea săracă. 

— Scuzaţi-mă, doamnă, dar nici o casă nu poate fi săracă atunci când e 
caseta unei asemenea bijuterii. 

— Iată! a spus Lucy puţin ironică către tinerii domni în timp ce 
doamna Jasher roşea şi făcea fasoane, ce englez ar putea face un asemenea 
compliment? Îmi aminteşte de secolul trecut. 

— Suntem mai sobri acum decât erau strămoşii noştri, a spus Hope 
zâmbind, şi sunt sigur că dacă Random s-ar gândi câteva minute ar putea 
găsi ceva frumos. Haide, Random. 

— Creierul meu nu poate face atâta efort după cină, a spus sir Frank. 

Cât despre donna Inez, ea nu vorbea ci stătea zâmbind în tăcere în 
colţul ei de cameră, arătând extrem de frumoasă. Lucy era o tânără drăguță, 
iar doamna Jasher era o văduvă atrăgătoare, dar nici una nu avea înfăţişarea 
maiestuoasă a peruvienei. Zâmbea ca o adevărată regină în mijlocul 
bibelourilor de proastă calitate din salonul doamnei Jasher, iar sir Frank, 
care era evident îndrăgostit până peste urechi, nu-şi putea lua ochii de pe 
faţa ei. 

Câteva minute conversaţia a fost foarte superficială, ceva foarte 
muzical şi sprinţar, ca-n unele din piesele lui Shakespeare. Apoi doamna 
Jasher care nici nu-şi închipuise că cina ei va fi irosită pe nimicuri 
amuzante, a introdus subiectul mumiei făcând referire la Profesorul 
Braddock. Era caracteristic pentru inteligenţa ei că nu s-a adresat direct lui 
don Pedro, ci lui Lucy Kendal. 

— Sper într-adevăr că tatăl tău se va întoarce cu mumia aceea, a 
observat ea după o aluzie pricepută la recenta tragedie. 

— Nu cred că s-a dus s-o caute, a replicat domnişoara Kendal 
indiferentă. 

— Dar nu mă îndoiesc că o vrea înapoi după ce a plătit aproape o mie 
de lire pentru ea, a spus doamna Jasher cu uimire bine simulată. 

— Ah, sigur, dar nu sunt şanse s-o găsească la Londra. 

— Profesorul Braddock s-a dus să caute mumia? a-ntrebat don Pedro. 

— Nu, a replicat Lucy. Vizitează British Museum să facă unele 
cercetări la secţia egipteană. 


— Şi când se întoarce, vă rog? 

Lucy a ridicat din umeri. 

— N-aş putea să spun, don Pedro. Tata pleacă şi vine după cum are 
chef. 

Peruvianul s-a uitat gânditor în gol. 

— O să mă bucur să-l văd pe Profesor când se întoarce, a spus el în 
engleza lui excelentă, muzicală. Mă interesează în cea mai mare măsură 
această mumie. 

— Vai de mine, a remarcat doamna Jasher umbrindu-şi obrazul 
îmbujorat cu evantaiul inutil şi riscând o glumă, mumia vă e rudă? 

— Da, doamnă, a replicat don Pedro grav şi pe neaşteptate. 

Normal, toată lumea a părut uluită de acest răspuns, de fapt toată lumea 
în afară de donna Inez, care încă păstra zâmbetul ei fix. Doamna Jasher a 
observat asta şi a decis că tânăra nu e foarte inteligentă. Între timp don 
Pedro şi-a continuat discursul după o privire aruncată în jurul mesei. 

A spus cu mândrie: 

— Am sângele regal Inca în venele mele. 

— Ha! şi-a spus în barbă văduva, aşa se explică pasiunea pentru culori, 
atât de puţin caracteristică englezilor. 

Apoi a vorbit mai tare pe un ton linguşitor: 

— Spuneţi-ne totul despre asta, don Pedro, suntem de obicei atât de 
plictisiţi aici, încât o poveste romantică ne face mare plăcere. 

— Nu ştiu dacă e foarte romantică, a replicat don Pedro cu un zâmbet 
politicos, şi dacă n-o să vi se pară prea tristă... 

— Oh, nu! a sărit Archie, care era la fel de nerăbdător ca doamna 
Jasher să audă ce are de spus despre mumie. Povestiţi, domnule, suntem 
numai ochi şi urechi. 

Don Pedro a mai făcut o plecăciune şi a mai aruncat o privire întregului 
grup cu ochii lui adânci. Apoi a început: 

— Inca Caxas era unul din conducătorii decadenţi din vechiul Peru. La 
cucerirea imperiului de către spanioli, Inca Atahuallpa a fost omorât de 
Pizarro, după cum probabil ştiţi. Inca Toparca i-a succedat, dar a fost un 
rege marionetă. A murit şi el şi s-a bănuit că a fost ucis de un şef băştinaş 


numit Challcuchima. Apoi a urmat Manco, cel care e considerat de istorici 
ca ultimul Inca din Peru. Dar n-a fost. 

— Asta-i, într-adevăr, o noutate, a spus molcom Random. Şi cine a fost 
ultimul Inca? 

— Bărbatul care e acum mumia verde. 

— Inca Caxas..., a spus Lucy timidă. 

Don Pedro s-a uitat la ea aspru: 

— De unde ştii numele? 

— L-ai menţionat chiar dumneata, dar înainte de asta îl auzisem pe tata 
rostindu-l, a spus Lucy surprinsă de asprimea tonului. 

— Şi de unde a aflat Profesorul numele? a-ntrebat nerăbdător don 
Pedro. 

Lucy a clătinat capul. 

— N-aş putea să spun. Dar continuaţi cu povestea, a spus ea cu o 
curiozitate de copil naiv. 

— Da, vă rugăm! a adăugat şi doamna Jasher, care era numai ochi şi 
urechi. 

Peruvianul a meditat câteva minute, apoi şi-a strecurat mâna în 
buzunarul hainei şi a scos un pergament decolorat, mâzgălit şi zgâriat, cu 
litere ciudate, aproape şterse, scrise cu cerneală roşie. 

— Ai mai văzut asta vreodată? a-ntrebat-o el pe Lucy. Sau un 
manuscris ca acesta? 

— Nu, a răspuns ea aplecându-se să examineze pergamentul cu atenţie. 

Don Pedro a aruncat din nou o privire întrebătoare în jur, dar toţi au 
negat că văzuseră manuscrisul. 

— Ce este? a-ntrebat curios sir Frank. 

Don Pedro a băgat manuscrisul înapoi în buzunar. 

— Este o relatare a îmbălsămării lui Inca Caxas scrisă de fiul lui, care a 
fost strămoşul meu. 

— Deci sunteţi un descendent al acestui Inca? a spus nerăbdătoare 
doamna Jasher. 

— Sunt. Dacă ni s-ar recunoaşte descendența aş conduce Peru. Aşa, 
sunt doar un nobil umil, cu foarte puţini bani. De aceea, a adăugat don 


Pedro accentuând cuvintele, vreau să recapăt mumia strămoşului meu. 

— E atât de valoroasă? a-ntrebat brusc Archie. 

Se gândea la motivul pentru care mumia fusese furată. 

— Păi, nu-i foarte valoroasă în sine decât pentru un arheolog, a fost 
replica lui don Pedro, dar mai bine să vă spun cum a fost furată de la tatăl 
meu. 

— Continuaţi, continuaţi, a strigat doamna Jasher. E foarte interesant. 

Don Pedro a intrat în miezul poveștii fără nici un preambul. 

— Inca Caxas se stabilise în singurătatea Anzilor, departe de oamenii 
cruzi care-i cuceriseră ţara. A murit şi a fost îngropat. Acest manuscris, don 
Pedro şi-a atins buzunarul, a fost scris de fiul lui şi conţine detaliile 
ceremoniei, locul mormântului, o listă a bijuteriilor cu care mumia a fost 
îngropată. 

— Bijuterii, a murmurat Hope către sine, mi-am închipuit. 

— Fiul lui Inca Caxas s-a căsătorit cu o spaniolă şi a făcut pace cu 
spaniolii. A coborât să trăiască la Cuzco şi a adus cu el, dintr-un motiv pe 
care manuscrisul nu-l dezvăluie, mumia tatălui său. Dar manuscrisul a fost 
pierdut mulţi ani şi deşi familia de Gayangos a sărăcit, nici un membru al ei 
nu ştia că, ascunse în cadavrul lui Inca Caxas, erau două smaralde mari de-o 
valoare imensă. Mumia strămoşului nostru regal a fost considerată un lucru 
sacru şi venerată în consecinţă. După aceea, familia mea a venit să 
locuiască la Lima şi eu trăiesc încă în casa cea veche. 

— Dar cum a fost mumia furată de la dumneavoastră? a-ntrebat 
Random curios. 

— Ajung şi la asta, s-a încruntat don Pedro pentru că fusese întrerupt, 
eu nu eram în Lima în momentul respectiv, dar îl cunoscusem pe omul care 
mi-a furat preţioasa mumie. 

— Era spaniol? 

— Nu, a răspuns încet don Pedro, era un marinar englez numit Vasa. 

— Vasa e un nume suedez, a observat critic Archie. 

— Acest om spunea că e englez şi vorbea exact ca un englez după câte 
mi-am putut da eu seama, care sunt străin. La momentul acela, când eu 
eram tânăr, în Peru a izbucnit războiul civil. Casa tatălui meu a fost prădată, 


iar acest Vasa, care fusese primit de tata cu ospitalitate când naufragiase la 
Callao, a furat mumia lui Inca Caxas. Tata a murit de durere şi m-a 
însărcinat pe mine să iau înapoi mumia. Când pacea a fost restaurată în 
nefericita mea ţară, am încercat să recuperez corpul venerat al strămoşului 
meu. Dar toată căutarea s-a dovedit zadarnică fiindcă Vasa dispăruse şi se 
presupunea că scosese cadavrul îmbălsămat din ţară. Exact când mumia s-a 
pierdut, am găsit pe neaşteptate manuscrisul care dezvăluia în detaliu 
ceremonia funerară a lui Inca Caxas şi aflând despre cele două smaralde, 
normal că am fost şi mai dornic decât oricând să descopăr mumia şi să-mi 
refac averea cu ajutorul giuvaerurilor. Dar, după cum am spus, toate 
căutările au fost zadarnice şi după aceea m-am căsătorit, hotărât să trăiesc 
din averea care-mi rămăsese. Am trăit liniştit la Lima ani întregi până mi-a 
murit soţia. Apoi am venit în Europa împreună cu fiica mea să facem o 
vizită. 

— Ca să căutaţi mumia? a-ntrebat repede Archie. 

— Nu, domnule. Renunţasem la orice speranţă de a o găsi. Dar norocul 
mi-a adus în mâini un fir. La Genova am văzut un ziar în care scria că o 
mumie într-o ladă verde, mai mult, chiar o mumie peruviană, era de vânzare 
în Malta. Am făcut imediat cercetări gândindu-mă că trebuie să fie corpul 
de mult pierdut al lui Inca Caxas. Dar s-a întâmplat să fie prea târziu, 
fiindcă mumia fusese deja vândută Profesorului Braddock şi adusă în 
Anglia la bordul lui “Diver” de către domnul Bolton. Întâmplarea, care îmi 
dăduse indicii şi despre unde se află mumia, m-a adus la Genova în legătură 
cu sir Frank Random, don Pedro şi-a înclinat capul spre baronet, şi cum se 
părea că-l cunoaşte pe Profesorul Braddock, am acceptat cu bucurie oferta 
lui de a mă prezenta. Deci, iată-mă aici doar pentru a afla că mumia mea e 
pierdută iar. Asta-i tot! a încheiat peruvianul fluturându-şi teatral braţul. 

Archie a vorbit primul: 

— lată o poveste stranie şi desigur limpezeşte, cel puţin, o parte a 
misterului. 

— Care-i aceea? a întrebat repede doamna Jasher. 

— Arată că mumia a fost furată din cauza smaraldelor. 


— Scuzaţi-mă, domnule, dar asta e imposibil, a spus don Pedro 
ridicându-se suplu. Nimeni în afară de mine nu ştia că mumia avea două 
smaralde în mâini, iar eu am aflat asta doar acum câţiva ani din manuscrisul 
pe care am avut onoarea să vi-l arăt. 

Hope a replicat foarte serios: 

— Sigur ăsta e un argument. Totuşi nu-mi vine să cred că vreun om şi- 
ar risca gâtul ca să fure o mumie atât de remarcabilă de care i-ar fi foarte 
greu să scape. Dar dacă asasinul ştia de smaralde, ar fi riscat mult ca să le 
obţină din moment ce poate scăpa de giuvaeruri mult mai uşor şi nu poate fi 
depistat. 

— Totuşi, a ridicat capul Random, nu văd cum putea asasinul să afle că 
bijuteriile erau învelite în bandaje. 

— Hmmm! a spus Hope aruncând o privire spre de Gayangos, poate 
există mai mult decât un exemplar din manuscrisul despre care vorbiti. 

— Eu nu ştiu asta. 

— Marinarul Vasa putea să-l copieze. 

— Nu, don Pedro a clătinat capul, este scris în latină, limbă pe care fiul 
lui Inca Caxas a învăţat-o de la un preot. Nu cred că Vasa ştia latină. De 
asemenea, dacă Vasa ar fi copiat manuscrisul, el ar fi desfăşurat bandajele 
de pe mumie ca să ia bijuteriile. Ori, în anunţul din ziar scria că bandajele 
mumiei erau intacte şi tot aşa era şi lada verde. Nu, a repetat hotărât don 
Pedro, sunt perfect sigur că nici Vasa nici altcineva nu ştia de manuscris. 

Doamna Jasher a sugerat: 

— Mi se pare că ar fi cel mai bine să-l găsim pe acest marinar. 

— Asta, a remarcat de Gayangos, e imposibil. Au trecut douăzeci de 
ani de când a dispărut cu mumia. Haideţi să abandonăm subiectul până se 
întoarce Profesorul Braddock ca să-l discute cu mine. 

Au făcut întocmai. 


Capitolul XII. O DESCOPERIRE 


Au trecut trei zile şi Profesorul Braddock era tot la Londra, deşi prin 
câte o scrisoare către Lucy cerea să-i fie trimis unul sau altul din articolele 
din muzeu, uneori cu poşta, iar alteori prin Cockatoo, care se ducea până în 
oraş special pentru asta. Kanaka se întorcea totdeauna cu vestea că stăpânul 
lui arată bine, dar nu scotea nici un cuvânt despre întoarcerea Profesorului. 
Lucy nu era surprinsă fiindcă ea era obişnuită cu ciudăţeniile lui Braddock. 

Între timp don Pedro, stabilit confortabil la “Warrior Inn”, hoinărea 
prin Gartley în felul lui demn, fiind destul de puţin interesat de sat, dar 
foarte interesat de “Pyramids”. Fiindcă Profesorul lipsea, Lucy nu-l putea 
invita la cină, dar i-a invitat pe el şi pe donna Inez la ceai. Don Pedro era 
nerăbdător să arunce o privire în muzeu, dar Cockatoo a refuzat categoric 
să-l lase să intre spunând că stăpânul lui a interzis tuturor să vadă colecţia în 
absenţa lui. Şi domnişoara Kendal l-a susţinut pe Cockatoo fiindcă era 
îngrozită de posibila furie a tatălui ei dacă se întorcea şi afla că un străin 
intrase liber în spaţiul lui sacru. Peruvianul s-a arătat extrem de dezamăgit, 
de fapt atât de dezamăgit, încât Lucy şi-a închipuit că el crede despre 
Braddock că a ascuns mumia verde în muzeu, în ciuda faptului că a 
reclamat furtul ei de la “Sailor's Rest”. 

După ce a reuşit să obţină permisiunea de a se plimba prin camerele de 
la “Pyramids”, don Pedro a făcut din când în când drumuri la Pierside şi a 
întrebat poliţia despre asasinarea lui Bolton. De la Inspectorul Date n-a aflat 
nimic interesant, iar ofiţerul şi-a exprimat chiar convingerea că adevărul nu 
se va afla până-n Ziua Judecăţii de Apoi. Pe urmă, lui de Gayanos i-a venit 
ideea să cerceteze împrejurimile de la “Sailor”s Rest” şi să examineze chiar 
hanul. A văzut celebra fereastră prin care femeia misterioasă vorbise cu 
decedatul şi a remarcat că dădea spre o potecă îngustă, pietruită, care ducea 
la malul apei, de unde un debarcader rudimentar intra pe o distanţă mică în 
valuri. Don Pedro s-a gândit că nimic nu era mai uşor decât ca asasinul să 
intre pe fereastră, să împlinească fapta şi să plece în acelaşi fel ducând cu el 
lada cu mumia. După câţiva paşi, omul şi povara lui ar fi ajuns la o barcă 
pregătită, care-i aştepta, şi odată aceasta pusă în mişcare pe fluviul învăluit 


în ceaţă, orice urmă s-ar fi pierdut... cum de altfel se şi întâmplase. Aşa 
credea peruvianul că se desfăşuraseră crima şi furtul, dar chiar presupunând 
că lucrurile se întâmplaseră exact aşa, tot rămânea la fel de departe de 
elucidarea misterului. 

În timp ce don Pedro căuta trupul strămoşului său de viţă regală şi mai 
căuta în acelaşi timp un hoţ şi-un criminal, fiica lui era curtată de sir Frank 
Random. Dumnezeu ştia ce vedea la ea, după cum i-a spus Lucy lui Hope, 
fiindcă fata nici nu deschidea gura. Era incontestabil frumoasă şi îmbrăcată 
cu mult gust, în afară de tendinţele occidentale de a folosi prea multe culori 
stridente, gusturi fără îndoială moştenite de la strămoşii ei incaşi. Totuşi 
rămânea lipsită de darul vorbirii, fie era frivolă sau serioasă, de fapt părea 
complet mută. Stătea zâmbind şi arăta ca un tablou frumos, dar după ce 
înfăţişarea ei îţi bucura ochiul, restul te cam dezamăgea. Totuşi, lui sir 
Frank îi plăcea tăcerea şi cuminţenia ei şi părea nerăbdător s-o ia de 
nevastă. Lucy, în ciuda faptului că el îşi revenise atât de repede după refuzul 
ei de a se căsători cu el, îi dorea să fie fericit cu donna Inez, pe care părea s- 
o iubească, şi-i dădea toate prilejurile s-o întâlnească şi să continue să-i facă 
o curte asiduă. Totuşi se mira că el doreşte să se însoare cu un aisberg, 
fiindcă donna Inez, cu tăcerea şi zâmbetul ei rece, exact asta îi sugera. 
Oricum, fiindcă Frank Random era cel direct implicat în această poveste de 
iubire, donna Inez fiind extrem de pasivă, Lucy nu avea ce spune. 

Uneori Hope venea să cineze la “Pyramids”, împrejurări în care 
doamna Jasher era şi ea prezentă în calitate de damă de companie. Pentru că 
domnişoara Kendal o ajuta pe văduvă să se căsătorească cu Profesorul 
Braddock, la rândul ei văduva făcea tot posibilul să încurajeze curtea făcută 
de Archie. Sigur, tinerii erau logodiţi şi nu trebuiau să mai ajungă la nici o 
înţelegere. Totuşi doamna Jasher era un “mobilier” util în cameră când erau 
împreună, pentru că Gartley, ca majoritatea satelor englezeşti, era plin de 
amatori de scandaluri care ar fi avut ce bârfi dacă Hope şi Lucy n-ar fi 
folosit-o pe doamna Jasher ca supraveghetoare. Când tatăl ei era plecat la 
Pierside în căutarea mumiei, donna Inez venea şi ea cu văduva, iar sir Frank 
Random apărea negreşit ca să-şi curteze şi să-şi admire Dulcineea în tăcere. 
Doamna Jasher spunea că cei doi se iubesc prin telepatie, fiindcă rareori 


schimbau vreun cuvânt. Dar asta era cu atât mai bine, fiindcă Archie şi 
Lucy vorbeau mult, iar doamna Jasher a declarat că două perechi de 
coţofene ar fi fost prea mult pentru nervii ei. Era o doamnă de companie 
foarte bună, fiindcă le permitea tinerilor să se comporte cum doreau şi 
singurul control impus întâlnirilor era prezenţa ei. 

Într-o seară, Hope deja sosise la cină, iar doamna Jasher era aşteptată. 
Nu mai venea nimeni pentru că don Pedro o luase pe fiica sa la teatru la 
Pierside, iar sir Frank plecase la Londra chemat de îndatoririle de militar. 
Era o seară îngrozitor de rece şi o primă ninsoare anunţase că avea să 
urmeze un adevărat Crăciun englezesc. Lucy pregătise o cină excelentă 
pentru trei persoane, iar Archie adusese un set nou de cărţi de dat pasienţe 
pentru doamna Jasher, căreia îi plăcea jocul. În timp ce văduva se juca, 
iubiții sperau să se giugiulească nestingheriţi şi de-abia aşteptau seara. Dar 
a apărut un impediment, fiindcă deşi ora stabilită pentru cină trebuia să fie 
opt, trecuseră deja treizeci de minute peste ea şi doamna Jasher nu apăruse. 
Lucy era în panică. 

— Ce-o poate reţine? l-a întrebat ea pe Archie. 

Tânărul a replicat că nu ştie şi în plus că nici nu-i pasă. Domnişoara 
Kendal a fost pe bună dreptate foarte necăjită de această replică. 

— Ar trebui să-ţi pese, Archie, fiindcă ştii că dacă doamna Jasher nu 
vine la cină tu va trebui să pleci. 

— Şi de ce mă rog? a-ntrebat el ursuz. 

— Oamenii vor bârfi. 

— N-au decât. Nu-mi pasă! 

— Nici mie, prostuţule. Dar tatălui meu o să-i pese şi dacă oamenii vor 
bârfi va fi furios. 

— Draga mea Lucy, a spus Archie punându-i braţul în jurul taliei, nu- 
nţeleg de ce să-ţi fie frică de Profesor. E doar tatăl tău vitreg şi nu ţi-e aşa 
de drag încât să-ţi pese de părerea lui. Şi apoi, ne vom căsători în curând 
şi... n-are decât să-l ia naiba! 

— Dar eu nu vreau să-l ia naiba, i-a replicat ea. La urma urmei 
Profesorul a fost totdeauna bun cu mine şi a fost un bun tată vitreg, deşi ar 
fi putut să fie dezagreabil. Alt lucru e că are un temperament vulcanic 


uneori şi dacă las oamenii să vorbească despre noi, ceea ce vor face imediat 
ce vor avea ocazia, el se va purta foarte rece cu mine şi nu mă voi simţi prea 
bine. Şi fiindcă mai e destul până ne putem căsători, nu vreau să mă simt 
stânjenită. 

— Ne putem căsători când vrei, a spus Hope pe neaşteptate. 

— Cum, cu venitul tău aşa nesigur”! 

— Nu mai e nesigur. 

— Ba da, este. O să-l ajuţi pe acel unchi oribil, cheltuitor, al tău, şi 
până când el şi familia lui nu sunt solvabili nu văd cum putem fi siguri de 
banii noştri. 

— Suntem siguri de ei acum, draga mea. În sfârşit, unchiul Simon a dat 
lovitura cu investiţiile lui. 

— Exact, ce vrei să spui? 

— Vreau să spun că ieri am primit o scrisoare de la el, în care scria că 
acum e bogat şi-mi va înapoia tot ce i-am dat. Am fost la Londra astăzi şi 
am avut o discuţie cu el. Rezultatul e că am câteva miişoare în plus, că 
unchiul Simon are din ce trăi confortabil tot restul vieţii şi nu va mai avea 
nevoie de ajutor şi că cele trei sute pe an sunt sigure de acum în vecii 
vecilor. 

— Deci ne putem căsători! a ţipat domnişoara Kendal în culmea 
încântării. 

— Oricând vrei... şi săptămâna viitoare dacă preferi. 

— Atunci în ianuarie... exact după Crăciun. O să mergem într-o 
excursie în Italia şi la întoarcere vom lua un apartament la Londra. Oh, 
Archie, îmi pare rău că am gândit lucruri atât de rele despre unchiul tău. S-a 
comportat foarte bine. Şi ce noroc că nu va mai avea nevoie de ajutor! Eşti 
sigur, nu-i aşa?! 

— Dacă mai are, n-o să-l primească, a spus Hope candid. Cât eram 
burlac îl puteam ajuta, dar după ce mă căsătoresc trebuie să am grijă de 
mine şi soţia mea, a spus şi a îmbrăţişat-o pe Lucy. E-n regulă acum, draga 
mea, iar unchiul Simon s-a purtat excelent, mult mai bine decât mă 
aşteptam. O să mergem în Italia pentru luna de miere şi nu-i nevoie să ne 
grăbim să ne întoarcem până când... păi, până când ne certăm. 


— În cazul acesta o să stăm în Italia pentru tot restul vieţii, a spus Lucy 
cu ochii strălucind, dar trebuie să ne întoarcem peste un an să luăm un 
apartament în Chelsea. 

— De ce nu în Gartley? Aminteşte-ţi, Profesorul se va simţi singur. 

— Nu, nu-i aşa. [i-am spus că doamna Jasher vrea să se căsătorească 
cu el. 

— S-ar putea ca el să nu vrea s-o ia. 

— Asta nu contează, a reluat Lucy cu perspicacitatea unei femei. Ea 
poate reuşi să facă această căsătorie. Şi apoi, vreau s-o rup cu vechea viaţă 
de aici şi să încep una nouă cu tine. Când voi fi soţia ta, iar doamna Jasher 
va fi soţia tatălui meu vitreg, totul va fi excelent aranjat. 

— Ei, aşa sper şi eu, a spus Archie din tot sufletul, fiindcă te vreau doar 
pentru mine şi nu vreau să te împart cu nimeni altcineva. Dar ia uite, a 
aruncat el o privire spre ceas, e aproape nouă şi mi-e groaznic de foame. Nu 
putem să mergem la cină? 

— Nu înainte să vină doamna Jasher, a răspuns Lucy strâmbând din nas 

— Oh, la naiba! 

Hope, care era chiar lihnit de foame, tocmai voia să se lanseze într-un 
discurs în care să critice lipsa de punctualitate a văduvei, când în holul de 
sub salon s-a auzit zgomotul unei uşi care s-a deschis şi s-a închis. Fără 
îndoială că doamna Jasher venise în sfârşit, aşa că Lucy a alergat afară din 
cameră şi-n jos pe scări s-o întâmpine fiindcă voia să-l aşeze , în sfârşit, pe 
Archie la cină. Tânărul zăbovea lângă uşa deschisă a salonului, gata s-o 
primească pe văduvă, când a auzit-o pe Lucy scoțând o exclamaţie de 
surpriză şi a văzut că ea urca scările cu Profesorul Braddock. Şi-a dat seama 
imediat că vor avea probleme fiindcă era singur în casă cu Lucy şi nu aveau 
doamnă de companie pe care educaţia rigidă anglo-saxonă a lui Braddock o 
impunea. 

— Nu ştiam că te întorci în seara asta! spunea Lucy reintrând în salon 
cu tatăl ei vitreg. 

— Am venit cu trenul de şase, a explicat Profesorul desfăcându-şi 
fularul mare şi roşu din jurul gâtului şi dându-şi jos paltonul cu ajutorul 
fiicei sale. Ha, Hope, bună seara! 


— Şi unde-ai stat până acum? a-ntrebat Lucy aruncând haina şi fularul 
Profesorului pe un scaun 

— La doamna Jasher, a răspuns Braddock încălzindu-şi la foc mâinile 
grăsuțe, deci pe mine trebuie să daţi vina că nu-i aici, la cină, ca să vă 
supravegheze pe voi, tinereii. 

Lucy şi iubitul ei s-au uitat unul la celălalt surprinşi. Tonul acela vioi şi 
plin de umor era complet nou pentru Profesor. În loc să fie furios, părea 
neobişnuit de vesel şi îi privea chiar glumet, nu ca un savant pedant. Lucy a 
îndrăznit timidă: 

— O aşteptam la masă, tată. 

— Atunci o să mănânc eu în locul ei, a anunţat Braddock. Mi-e foarte 
foame, draga mea. Ştii, eu nu mă hrănesc doar cu dragoste. 

— Să te hrăneşti cu dragoste? a făcut Lucy ochii mari în timp ce Archie 
râdea în barbă. 

— Oh, da, poţi să zâmbeşti şi să pari uimită, a continuat bine dispus 
Profesorul, dar ştiinţa nu distruge chiar total instinctele primare. Lucy, 
draga mea, a bătut-o tandru pe mână, în timp ce stăteam la Londra cu chirie, 
mi-am dat seama ce singur sunt şi ce singur voi fi când te vei căsători cu 
tânărul aici de faţă. Voiam să mă întorc mâine, dar în seara asta senzaţia de 
singurătate a fost atât de acută, încât mi s-a părut bună ideea de a-mi găsi o 
tovarăşă de viaţă în persoana doamnei Jasher. Am avut totdeauna o 
admiraţie profundă pentru această doamnă, aşa că, sub un impuls de 
moment aş putea spune, m-am decis să vin în seara asta şi să o cer în 
căsătorie. 

— Oh, a bătut Lucy din palme foarte mulţumită de vestea atât de 
neaşteptată. Şi ai cerut-o? 

— Doamna Jasher, a spus grav Profesorul, mi-a făcut onoarea de a-mi 
promite în seara asta să-mi devină soţie. 

— Vă veţi căsători în seara asta? a făcut Archie zâmbind. 

Braddock, cu una din acele ciudate schimbări de dispoziţie care-l 
caracterizau, a devenit irascibil: 

— Fir-ar să fie, domnule, doar vorbesc englezeşte! a izbucnit cu ochii 
aruncând fulgere. A promis în seara asta să devină doamna Braddock. Ne 


vom căsători, aşa am aranjat, în primăvară, care e sezonul normal de 
împerechere pentru oameni şi pentru păsări. Şi sunt bucuros să spun că 
doamna Jasher e foarte interesată de arheologie. 

— Şi, în plus, e o foarte bună gospodină, a spus Lucy. 

Furia trecătoare a Profesorului a dispărut. A tras-o pe fiica lui vitregă 
aproape şi a sărutat-o pe obraji. 

— Cred că ţie trebuie să-ţi mulţumesc fiindcă mi-ai dat ideea, a spus el, 
şi pentru că, dacă e aşa cum spune doamna Jasher, ai ajutat-o şi pe ea să 
vadă ce avantaje am avea amândoi în urma acestei căsătorii. Hai, i-a dat 
drumul lui Lucy şi şi-a frecat mâinile, haideţi la masă! 

— Sunt foarte bucuroasă, a spus sinceră domnişoara Kendal. 

— Şi eu, şi eu, a replicat Braddock clătinând capul. După cum ai 
observat pe bună dreptate, copilă, casa s-ar fi dus de râpă fără o femeie care 
să aibă grijă de mine. Ei, i-a apucat el de braţ pe cei doi tineri, chiar cred că 
e cazul să bem o sticlă de şampanie în cinstea evenimentului. 

În curând cei trei se aşezaseră la masă, iar Braddock le explica cum 
doamna Jasher, copleşită de propunerea lui, nu putuse face faţă valului de 
felicitări care ştia că vor urma. 

— Dar o să vină mâine, a spus el în timp ce Cockatoo umplea trei 
pahare. 

— De fapt chiar o s-o felicit în seara asta, a spus Lucy încăpăţânată. 
După ce terminăm cina, o să merg cu Archie acasă la ea şi o să-i spun cât de 
mulţumită sunt. 

— E prea frig afară ca să ieşi, Lucy dragă, i-a spus Archie neliniştit. 

— Oh, pot să mă îmbrac bine, a răspuns fata. 

Lucru destul de neobişnuit, Profesorul nu s-a opus la această vizită, 
deşi Hope chiar spera ca el să refuze să-i dea fiicei sale vitrege permisiunea. 
Dar Braddock părea mai mult bucuros, decât nemulţumit. Cererea lui în 
căsătorie părea să-l fi bine dispus foarte tare şi a ridicat paharul chicotind: 

— Beau în sănătatea ta, draga mea Lucy, şi în sănătatea doamnei 
Jasher. 

— lar eu beau pentru Archie şi dumneata, tată! a replicat fata. Sunt 
bucuroasă că nu vei rămâne singur când noi ne vom căsători. Archie şi cu 


mine vrem să ne unim destinele în ianuarie. 

— Da, a spus Hope terminându-şi şampania, ve-nitul meu e acum în 
siguranţă, iar unchiul mi-a înapoiat banii. 

— Foarte bine, foarte bine. Nu mă opun, a spus Braddock indiferent. O 
să-ţi dau un cadou frumos de nuntă, Lucy, fiindcă poate ai auzit că viitoarea 
mea soţie are o moştenire de la fratele ei, care a fost negustor în Pekin. E 
total de acord cu mine în ce priveşte expediţia în Egipt. 

— O să mergeţi acolo în luna de miere, domnule? a-ntrebat Hope. 

— Nu chiar în luna de miere fiindcă noi o să ne căsătorim la primăvară, 
iar expediţia mea la mormântul reginei Tahoser nu poate începe până la 
sfârşitul toamnei. Dar doamna Braddock va merge cu mine. Asta-i foarte 
normal, fiindcă banii ei vor finanța cele necesare acestei aventuri. 

— Ei, totul s-a aranjat foarte bine, a spus Lucy. Eu o să mă căsătoresc 
cu Archie, dumneata, tată, o vei lua de soţie pe doamna Jasher şi cred că sir 
Frank se va căsători cu donna Inez. 

— Ha! a tresărit Braddock. Fiica lui de Gayangos, care a venit aici 
după mumia dispărută. Doamna Jasher mi-a spus ceva despre asta, draga 
mea. Dar o să mă întâlnesc chiar eu cu don Pedro mâine. Între timp, haideţi 
să mâncăm şi să bem. Eu trebuie să cobor la muzeu, iar voi... 

— Noi vom merge s-o felicităm pe doamna Jasher, a spus Lucy. 

Totul s-a aranjat şi peste puţin timp Profesorul Braddock s-a retras în 
sanctuar cu credinciosul Cockatoo care arăta o mare bucurie la revederea 
stăpânului. După ce Lucy a fost bine înfofolită de Archie, tinerii au pornit s- 
o felicite pe viitoarea mireasă. Era exact nouă şi jumătate când au plecat. 

Noaptea era geroasă, iar stelele licăreau ca nişte bijuterii pe-un cer 
limpede de-un albastru închis. Luna făcea să strălucească foarte tare 
pământul pudrat de o zăpadă fină. Cum tinerii mergeau vioi prin sat, paşii 
lor se auzeau clar pe pământul îngheţat şi făceau zăpada să trosnească 
repede, sacadat. “Warrior Inn” era încă deschis fiindcă nu era prea târziu şi 
la unele ferestre unora din căsuțe se vedea lumină. Când cei doi, urmând 
drumul care trecea printre mlaştini, au ieşit din sat, au văzut silueta masivă 
şi întunecată a fortului profilându-se greoaie pe cer, sclipirile Tamisei şi 
mlaştinile cu delicate contururi albe. Lumea de basm creată de zăpadă şi de 


lună îi bucura lui Archie ochiul de artist, iar Lucy gândea la fel, aşa că nu se 
grăbeau să ajungă la destinaţie. 

În curând au văzut gardul pătrat care împrejmuia acrul de pământ de 
lângă taluz şi în interiorul gardului căsuţa umilă a doamnei Jasher. Lumina 
strălucea prin draperiile roz ale salonului indicând că văduva nu se culcase. 
Peste câteva minute îndrăgostiţii erau la poartă şi au intrat repede. Atunci s- 
a întâmplat unul din acele lucruri ciudate care dovedesc că unii oameni au 
un al şaselea simţ. Archie a închis poarta după el şi uitându-se iute la stânga 
şi la dreapta a păşit împreună cu Lucy pe poteca înzăpezită. La dreapta era 
un copac desfrunzit pudrat şi el cu zăpadă şi rezemat de trunchiul lui alb era 
ceva întunecat, ca un coşciug. Plin de curiozitate Hope s-a dus într-acolo. 

— Ce naiba e asta? s-a întrebat, apoi a ridicat vocea surprins. Lucy! 
Lucy! Vino aici! 

— Ce este? a întrebat ea venind în fugă. 

— Uite! a arătat el spre lada cu formă ciudată. E mumia verde! 


Capitolul XIII. MAI MULT MISTER 


Nici Lucy, nici Archie nu văzuseră vreodată mumia, dar ştiau cum 
trebuie să arate pentru că Profesorul Braddock, cu entuziasmul unui 
arheolog, le-o descrisese des. Conform celor spuse de Braddock, se părea că 
după ce cumpărase preţioasa mumie din Malta, asistentul lui, acum mort, îi 
făcuse o descriere completă a acelei comori. Prin urmare, fiind deja avizat, 
lui Hope nu i-a fost greu să recu-noască lada de formă ciudată, cu conturul 
specific egiptean. Dintr-o pornire de moment a declarat-o imediat ca fiind 
mumia de mult dispărută şi după o privire mai atentă la lumina înşelătoare a 
unui chibrit, văzând nuanţa verde a lemnului coşciugului, şi-a dar seama că 
avusese dreptate. 

Dar ce căuta mumia închisă în sarcofagul ei lângă copacul doamnei 
Jasher? Aceasta era întrebarea pe care tinerii şi-au pus-o în sinea lor şi apoi 
tare, unul altuia, pe când stăteau în lumina rece a lunii uitându-se ţintă la 
grotescul obiect. Mumia dispăruse din “Sailor's Rest” la Pierside în urmă cu 
Câteva săptămâni şi apăruse pe neaşteptate în grădina singuratică 
înconjurată de mlaştini. Cum sau de ce fusese adusă aici, cine o adusese 
într-un loc atât de ciudat, iată întrebări cu răspuns greu de găsit. Totuşi, cel 
mai normal lucru de făcut era s-o întrebe pe doamna Jasher din moment ce 
straniul obiect era la o aruncătură de băț de casa ei. După câteva vorbe, 
Lucy s-a dus să sune clopoţelul şi s-o aducă pe doamnă în timp ce Archie a 
rămas lângă copac întrebându-se cum ajunsese mumia acolo. Tot aşa se 
întrebase şi George III cum au ajuns merele în găluşti. 

Mlaştinile se întindeau până departe către malul fluviului într-o parte, 
iar în cealaltă parte urcau în pantă spre satul Gartley, care sclipea plin de 
lumini. La oarecare distanţă, la lumina lunii se ridica ameninţător fortul. iar 
valurile puternice ale Tamisei scânteiau ca oţelul lustruit în curgerea ei spre 
mare. Erau doar câţiva pomi desfrunziţi deasupra pământului mlăştinos care 
sclipea pudrat cu zăpadă măruntă, aşa că orice obiect care se mişca pe o 
rază de-o milă sau mai mult era vizibil şi Hope nu putea pricepe cum lada 
mumiei, care părea grea, putuse să fie adusă în grădina liniştită fără ca cei 
care o purtau să fie văzuţi. Nu era târziu, iar soldaţii încă se întorceau la fort 


prin Gartley. Şi pe urmă, un obiect atât de voluminos trebuie să fi făcut ceva 
zgomot când fusese strecurat prin spaţiul îngust, aşa că doamna Jasher, care 
locuia într-o casă de lemn, o veritabilă scoică rezonantă pentru zgomote, 
trebuie să fi auzit paşi şi voci. Dacă cei care aduseseră mumia aici, fiindcă 
lada era prea mare să fie cărată de un singur om, puteau fi descoperiţi, 
atunci enigma morţii lui Sidney Bolton era repede rezolvată. În acest 
moment al raţionamentului lui Hope, Lucy s-a întors la copac aducând-o pe 
doamna Jasher care era îmbrăcată într-o rochie de după-amiază şi arăta 
uluită. După ce Lucy a condus-o la copac a spus: 

— Despre ce vorbeşti, draga mea? Îţi spun că am fost extrem de uimită 
când Jane mi-a spus că vrei să-mi vorbeşti. Tocmai scriam o scrisoare 
avocatului care se ocupă de proprietatea răposatului meu frate şi-l 
înştiinţam că m-am logodit cu Profesorul. Domnul Hope? Şi dumneata eşti 
aici? Ei, normal! 

Lucy a devenit nerăbdătoare după toată flecăreala asta. A tipat iritată: 

— N-ai auzit ce-am spus, doamnă Jasher? Nu-ţi foloseşti ochii? Uite! 
Mumia verde e lângă pomul dumitale! 

— Mumia... verde... în... pomul... meu! a repetat doamna Jasher ca 
un copil care învaţă cuvinte pe silabe în timp ce se uita fix la obiectul în faţa 
căruia stăteau toţi trei. 

— După cum vezi! a spus brusc Archie. Cum a ajuns aici? 

Vorbise răstit. Fireşte, era absurd s-o acuze pe doamna Jasher că ştie 
ceva despre chestiune din moment ce ea scria scrisori. Totuşi rămânea 
faptul că mumia de care fusese jefuit mortul era în grădina ei şi normal era 
ca ea să fie întrebată. Bănuiala din tonul lui a izbit-o pe văduvă şi s-a întors 
spre el indignată. 

— Cum a ajuns aici? a repetat. Dar cum să ştiu eu, prostuţule? Eu îi 
scriam avocatului despre logodna cu domnul Braddock. Probabil că el v-a 
spus deja. 

— Da, a spus domnişoara Kendal, şi am venit să te felicităm, dar am 
găsit mumia. 

— Ăsta-i lucrul acela oribil?! doamna Jasher a deschis ochii mari şi a 
atins timid lemnul verzui. 


— Este doar sarcofagul... mumia e înăuntru. 

— Dar am crezut că Profesorul a deschis lada şi a găsit corpul 
sărmanului Sidney Bolton, a observat doamna Jasher. 

— Aceea era lada în care era asta, Archie a lovit coşciugul vechi. Dar 
aici e corpul lui Inca Caxas, despre care don Pedro ne-a povestit aseară. 
Cum se face că-i ascuns în grădina dumitale? 

— Ascuns! a repetat doamna Jasher râzând. Nu prea e ascuns. Păi, 
oricine poate să-l vadă de pe drum. 

— Şi de la uşa casei, a remarcat Hope cu subînţeles. Nu l-aţi văzut 
când v-aţi luat la revedere de la Braddock? 

— Nu! a izbucnit văduva. Dacă l-aş fi văzut aş fi venit cu siguranţă să 
mă uit. lar Profesorul Braddock, care era aşa de dornic să-l recupereze, nu l- 
ar fi lăsat aici. 

— Deci sarcofagul nu era aici când Profesorul a plecat de aici în seara 
asta? 

— Nu! A plecat pe la opt şi s-a dus acasă la cină. 

— La ce oră a ajuns aici? a-ntrebat Hope repede. 

— La şapte. Şi sunt sigură de oră fiindcă tocmai mă aşezam la masă. A 
stat aici o oră. Dar când a intrat n-a spus nimic despre vreo mumie care ar fi 
lângă pom şi nici când a plecat, iar când eu am ieşit să-i spun la revedere, 
nici unul din noi n-a văzut acest obiect. Ca să fiu sinceră, a continuat 
doamna Jasher gânditoare, nu ne-am uitat înadins în direcţia acestui copac. 

— Nu prea-mi dau seama cum ar putea cineva care intră sau iese din 
grădină să nu-l vadă, mai ales că zăpada reflectă lumina lunii atât de 
puternic. 

Doamna Jasher s-a înfiorat şi luând eşarfa rochiei ei a aruncat-o peste 
capul atât de atent coafat. 

— E foarte frig! a remarcat ea iritată. Nu crezi c-ar fi mai bine să ne 
întoarcem în casă şi să vorbim acolo? 

— Cum? a spus Archie mohorât. Şi să lăsăm mumia să fie luată înapoi 
tot aşa de misterios cum a fost adusă? Nu, doamnă Jasher. Mumia asta 
reprezintă o mie de lire din banii mei. 

— Am înţeles că Profesorul a cumpărat-o. 


— Aşa e, dar eu i-am pus la dispoziţie banii necesari. Prin urmare, nu 
intenţionez să-i pierd iar din ochi. Lucy, draga mea, fugi înapoi acasă şi 
spune-i tatălui tău ce-am găsit. Ar trebui să aducă oameni ca s-o ducă în 
muzeu. Când mumia va fi acolo, doamna Jasher ne va explica cum de-a 
ajuns în grădina ei. 

Lucy a pornit fără o vorbă şi chiar în grabă, nerăbdătoare să-şi 
îndeplinească misiunea şi să-l înveselească pe tatăl ei vitreg cu uimitoarea 
veste. Archie şi doamna Jasher au rămas singuri, iar tânărul şi-a aprins o 
ţigară în timp ce bătea în lada mumiei examinând-o cât de îndeaproape îi 
permitea lumina palidă a lunii. Doamna Jasher n-a încercat să intre în casă, 
deşi se plângea de frig. Dar poate i se părea că subţirica eţarfă a rochiei o 
protejează suficient. A spus foarte arţăgoasă bătând şi ea în coşciugul 
mumiei: 

— Domnule Hope, mi se pare că mă suspectezi c-aş avea de-a face cu 
asta. 

— Scuzaţi-mă, a observat Hope foarte politicos, dar nu suspectez pe 
nimeni pentru că nu am probe pe care să-mi bazez suspiciunile. Dar e, 
desigur, ciudat că această mumie dispărută se găseşte în grădina dumitale. 
Trebuie să admiţi asta. 

— Nu admit nimic de felul acesta, a răspuns ea rece. Doar Jane şi cu 
mine locuim aici şi doar nu crezi că două femei firave ar putea mişca 
obiectul acesta uriaş, a bătut iar în ladă. În plus, dacă eu aş fi găsit mumia aş 
fi dus-o la “Pyramids” imediat ca să-i fac o plăcere Profesorului Braddock. 

— Ar fi cu siguranţă un frumos cadou de nuntă, a spus Archie 
sarcastic. 

— Scuzaţi-mă, a protestat doamna Jasher, n-am nici o legătura cu ea 
nici în calitate de cadou, nici altfel. Chiar nu-mi dau seama cum a ajuns 
lucrul acesta sub pomul meu. După cum v-am spus, Profesorul Braddock n- 
a spus nimic despre el când a venit, iar când a plecat, deşi eram la uşă, n-am 
observat nimic lângă acest copac. Chiar n-aş putea să spun dacă m-am uitat 
măcar în direcţia asta. 

Archie a rămas gânditor şi a aruncat o privire la ceas. 


— Profesorul i-a spus lui Lucy că a venit cu trenul de ora şase, iar 
dumneata spui că a ajuns aici la şapte. 

— Da, şi a plecat la opt. Cât e ceasul acum? 

— Zece şi câteva minute. Prin urmare, din moment ce nici dumneata, 
nici Braddock n-aţi văzut mumia, înţeleg ca lada a fost adusă aici de nişte 
oameni necunoscuţi între opt şi zece fără un sfert, adică ora aproximativă 
când am venit aici cu Lucy. 

Doamna Jasher a aprobat din cap remarcând sec: 

— Ai pus chestiunea foarte clar. Ţi-ai greşit meseria, domnule Hope, 
trebuia să te faci criminalist. Eu m-aş face detectiv dac-aş fi în locul 
dumitale. 

— De ce? a tresărit Archie. 

— Ai putut stabili mişcările mele din noaptea crimei, a izbucnit 
văduva. O femeie înfăşurată într-un şal, cam cum am eu acum capul 
înfăşurat în eşarfă, a vorbit cu Bolton prin fereastra dormitorului de la 
“Sailor”s Rest”, doar ştii asta. 

Hope a spus cu mustrare în glas: 

— Draga mea doamnă, cum te-ai pornit! Te asigur că mai degrabă aş 
suspecta-o pe Lucy, decât pe dumneata. 

— Mulţumesc! a spus văduva foarte sec şi răstit. 

— Vreau doar să subliniez, a continuat Hope pe un ton împăciuitor, că, 
din moment ce mumia e în lada ei, după cum se pare, atunci a fost adusă în 
grădina dumitale între opt şi zece, cu aproximaţie de cincisprezece minute, 
şi că poate ai auzit vocile sau paşii celor care au adus-o aici. 

— N-am auzit nimic, a spus doamna Jasher întorcându-se spre potecă. 
Am luat cina, am dat o pasienţă sau două şi apoi am scris scrisori, după cum 
ţi-am spus mai devreme. Şi n-am de gând să stau în frig şi să răspund la 
întrebări prosteşti, domnule Hope. Dacă vrei să vorbim, trebuie să vii 
înăuntru. 

Hope a clătinat capul şi a mai aprins o ţigară. A vorbit cu hotărâre: 

— O să stau de pază lângă mumia asta până îi soseşte proprietarul de 
drept. 


— Bun! a spus doamna Jasher dispreţuitoare din pragul uşii. Am 
înţeles că dumneata ai cumpărat mumia şi prin urmare eşti proprietarul. Ei, 
sper doar că vei găsi smaraldele alea despre care a vorbit don Pedro. 

A râs scurt şi a intrat în căsuţă. Archie s-a uitat încurcat după ea. După 
câte vedea, nu mai avea nici un motiv s-o bănuiască pe doamna Jasher, 
chiar dacă femeia vorbise cu Bolton în noaptea crimei. Şi totuşi de ce se 
referise văduva la smaralde, care conform celor spuse de don Pedro aveau o 
valoare imensă? Hope s-a uitat la ladă şi a zgâlţâit sarcofagul primitiv, 
nerăbdător să-l deschidă şi să vadă dacă giuvaerurile mai erau încleştate în 
mâinile mumiei. Dar coşciugul era strâns închis cu bolţuri de lemn şi putea 
fi deschis doar cu mare grijă şi dificultate. De asemenea, s-a gândit Hope, 
chiar dacă ar reuşi să deschidă acest receptacul al mortului, tot n-ar reuşi să 
vadă dacă smaraldele sunt acolo, din moment ce-ar fi ascunse sub 
nenumărate fâşii tesute din lână de lama vopsită în verde. Deci a abandonat 
chestiunea şi privind ţintă la fluviu se întreba cum fusese mumia adusă în 
grădina de lângă mlaştini. 

Hope şi-a amintit că experţii hotărâseră în ce fel fusese mumia scoasă 
din hanul din Pierside. Inspectorul Date şi alţii spuneau că fusese scoasă pe 
fereastră şi după ce fusese dusă pe poteca îngustă de pe malul fluviului, 
fusese urcată într-o barcă. După aceea dispăruse doar ca să reapară sub 
acest copac. Dar dacă fusese transportată pe apă o dată, poate că fusese şi a 
doua oară. Era un debarcader rudimentar în spatele taluzului, iar Hope îl 
vedea bine de unde se afla. După toate probabilitățile, mumia fusese 
descărcată acolo şi cărată în grădină în timp ce doamna Jasher era ocupată 
să ia cina, să dea pasiente şi să scrie scrisori. Şi apoi, poteca de la țărm până 
la casă era foarte izolată, iar dacă se proceda cu atenţie, cum probabil se şi 
întâmplase, nimeni nu putea să-i vadă pe conspiratori aducând pe furiş 
ciudata povară, nici de pe drumul către fort, nici de pe cel dinspre sat. Până 
aici Hope considera că trăsese concluzii excelente. Dar cine adusese mumia 
în grădină şi de ce fusese adusă acolo? La aceste întrebări nu era uşor de 
răspuns, de fapt părea chiar imposibil. 

Meditând astfel, tânărul a auzit departe, în aerul liniştit, un pufăit, un 
vuiet şi-un gâfâit ca al unui motor de maşină ambalat. Înainte să ghicească 


ce se întâmplă l-a zărit pe Braddock care pur şi simplu alerga pe drumul 
dintre mlaştini; Cockatoo îl urma îndeaproape şi ceva mai la distanţă se 
zărea Lucy. Micuţul savant s-a năpustit pe poartă, care s-a trântit cu un 
zgomot asurzitor, bun să scoale şi morţii din morminte, şi s-a repezit înainte 
căzând cu mâinile întinse peste lada cea verde. A rămas acolo gâfâind şi 
răsuflând greu de parcă ar fi îmbrăţişat un uriaş gândac verde. Cockatoo, 
care era mai rezistent şi mai tânăr, respira mai uşor şi aştepta respectuos 
deoparte ca stăpânul lui să-i dea ordine, iar Lucy a venit tăcută până lângă 
poartă, zâmbind la vederea entuziasmului tatălui ei. În acelaşi timp a ieşit 
din casă doamna Jasher, bine înfăşurată într-o blană de samur. S-a grăbit să 
vină spre potecă strigând: 

— Te-am auzit venind, Profesore. 

— Cred că toată lumea de la fort l-a auzit pe Profesor venind, a spus 
Hope uitându-se la silueta întunecată. Probabil soldaţii cred că e o invazie. 

Dar Braddock n-a dat nici o atenţie acestor glume şi nici măcar 
doamnei Jasher, cu care se logodise de atât de puţin timp. Tot sufletul îi 
tremura pentru mumie şi de îndată ce şi-a recăpătat respiraţia şi-a exprimat 
zgomotos bucuria faţă de această miraculoasă recuperare a preţiosului 
obiect. 

— E a mea, a mea! striga el, iar cuvintele răsunau puternic în aerul 
îngheţat. 

— Fiţi calm, domnule! l-a sfătuit Hope. Fiţi calm. 

— Calm! Calm! a urlat Braddock luptându-se să se ridice. Oh, naiba să 
te ia, domnule, cum aş putea să fiu calm când am găsit ce-am pierdut? Ai un 
suflet meschin, josnic, Hope, nu spiritul plin de elan al unui colecţionar. 

— Nu trebuie să fi mojic cu Archie, tată! l-a admonestat Lucy cu 
asprime. 

— Mojic! Mojic! Eu nu sunt niciodată mojic. Dar mumia asta..., 
Braddock s-a uitat cu atenţie şi a bătut în lemn să se asigure că nu e un 
miraj. Da, e mumia mea, mumia lui Inca Caxas. Acum o să aflu cum îşi 
îmbălsămau peruvienii morţii de viţă regală. A mea! A mea! A mea! 

S-a aplecat cum se apleacă o mamă deasupra unui copil, mângâind 
sarcofagul, apoi s-a ridicat brusc în picioare şi s-a uitat indignat la doamna 


Jasher: 

— Deci dumneata, doamnă, ai fost cea care mi-a furat mumia! a spus el 
veninos. Şi eu care voiam să te iau de soţie! Ah, cum am scăpat ca prin 
minune! Ruşine, femeie, ruşine! 

Doamna Jasher a făcut ochii mari, apoi faţa ei s-a înroşit mai tare ca 
fardul de pe obraji şi a bătut furioasă din piciorul încălţat cu papucii frumoşi 
stil Ludovic XV cu care ieşise intenţionat. 

— Cum îndrăzneşti să spui una ca asta? a ţipat cu voce ascuţită şi plină 
de furie. Domnul Hope a spus acelaşi lucru. Sunteţi amândoi nebuni? N-am 
văzut niciodată în viaţa mea obiectul acesta oribil. Şi doar în seara asta mi- 
ai spus că mă iubeşti... 

— Da, da, sigur că am spus multe lucruri prosteşti, aşa a fost, doamnă. 
Dar nu asta-i problema. Mumia mea! Mumia mea! a bătut furios în lemn. 
Cum a ajuns mumia mea aici? 

— Nu ştiu, a spus doamna Jasher încă mânioasă, şi nici nu-mi pasă. 

— Nu-ţi pasă, nu-ţi pasă, iar eu contez pe sprijinul dumitale în munca 
mea de-o viaţă! Ca soţie... 

— N-o să-ţi fiu niciodată soţie! a ţipat văduva bătând iar din picior. Nu 
m-aş mărita cu tine nici pentru un milion de lire. Însoară-te cu mumia, om 
oribil, roşcovan la faţă, pitic veşnic urâcios... 

— Şşş! Şşş! a şoptit Lucy luând-o pe mânioasa femeie de talie, trebuie 
să-l înţelegi pe tatăl meu. E aşa de emoţionat de norocul lui, încât... 

— Ba n-am să-l înţeleg! a-ntrerupt-o nervoasă doamna Jasher. Pur şi 
simplu mă acuză că i-am furat mumia. lar dacă am făcut asta, l-am omorât 
şi pe bietul Sidney Bolton. 

— Nu, nu, a tipat Profesorul ştergându-şi faţa congestionată. N-am 
insinuat niciodată aşa ceva. Dar mumia e în grădina dumitale. 

— Şi ce-i cu asta? Nu ştiu cum a ajuns aici. Domnule Hope, cu 
siguranţă că dumneata nu-l susţii pe Profesor în acuzaţiile lui scandaloase! 

— Nu aduc nici o acuzaţie..., s-a bâlbâit Profesorul. 

— Nici eu, doamnă Jasher. Eşti agitată acum. Du-te şi dormi, iar mâine 
vom vorbi mai liniştiţi. 


Acest discurs genial rostit de Hope a adus-o pe doamna Jasher într-o 
stare de furie turbată. A rostit întretăiat: 

— Sigur, îmi spune să fiu calmă de parcă n-aş fi eu cea mai calmă 
persoană de aici. Doamne, mi se face rău! Lucy, a apucat-o pe fată de braţ 
trăgând-o spre căsuţă, vino şi dă-mi săruri de lavandă! O să stau în pat zile- 
ntregi de-acum încolo. Oh, ce brute pot fi bărbaţii! Dar ascultați, voi doi 
oameni oribili! a arătat spre Braddock şi Hope în timp ce deschidea uşa. 
Dacă îndrăzniţi să spuneţi un cuvânt împotriva mea vă dau în judecată 
pentru calomnie. Oh, vai de mine, cât îmi e de rău! Lucy dragă, ajută-mă, 
oh, ajută-mă, şi... şi... oh... oh... oh! s-a prăbuşit pe pragul uşii cu un țipăt. 

— Archie! Archie! A leşinat! 

Hope s-a repezit şi a ridicat-o pe femeia micuță, dar dolofană, în braţe. 
Jane, atrasă de hărmălaie, a apărut şi ea şi toţi trei au reuşit s-o pună pe 
doamna Jasher pe sofa în salonul cel roz. Era într-un leşin profund, aşa că 
Hope a lăsat-o pe mâinile lui Lucy şi ale servitoarei şi a ieşit iar în grădină 
închizând uşa de la căsuţă după el. L-a găsit pe nemilosul Profesor absolut 
insensibil la suferinţele doamnei Jasher, fiindcă era prea preocupat de 
mumia lui recent regăsită. Cockatoo fusese trimis după un cărucior şi-n 
timp ce el era plecat, Braddock a vorbit pe larg despre perfecțiunea acestei 
relicve de civilizaţie peruviană. 

— O să i-o vindeţi lui don Pedro? a întrebat Hope. 

— După ce termin cu ea, nu înainte! s-a răstit Braddock învârtindu-se 
în jurul comorii lui. Vreau şi un profit pentru mine din asta. 

Archie şi-a spus în sinea lui că dacă Braddock dezvelea mumia şi găsea 
smaraldele, probabil şi le însuşea ca să finanţeze expediţia în Egipt. În acest 
caz, don Pedro ar refuza să mai cumpere corpul strămoşului. Dar în timp ce 
Hope se gândea dacă e bine sau nu să-i spună Profesorului despre existenţa 
smaraldelor, Cockatoo s-a întors cu căruciorul. 

— Ai pierdut-o pe doamna Jasher, a spus Hope în timp ce-l ajuta pe 
Profesor să salte mumia pe cărucior. 

— Nu contează! Nu contează! Braddock a bătut în coşciug. Am găsit 
ceva mai pe placul meu, ceva mult mai bun. Ha! Ha! 


Capitolul XIV. SE ÎNTÂMPLĂ LUCRURI 
NEAŞTEPTATE 


În ciuda ziarelor, scrisorilor, maşinilor de scris, telegramelor şi altor 
asemenea ajutoare pentru rapida difuzare a ştirilor, acestea circulă mai 
repede în sate decât în oraşe. Pe cale orală, bârfele se pot răspândi cu o 
viteză uimitoare în comunităţile cu populaţie rară, din moment ce e evident 
că în asemenea locuri fiecare persoană cunoaşte pe toată lumea, după o 
expresie uzuală “ca pe propriile buzunare”. În fiecare sat englezesc zidurile 
au urechi, iar ferestrele au ochi, aşa că fiecare căsuţă e un cuib de scandal şi 
ce ştie cineva, vor şti peste o oră toţi. Chiar şi Sfinxul nu şi-ar fi putut păstra 
mult secretul într-un asemenea loc. În privinţa asta, Gartley era la înălţimea 
reputației, printre cele mai bune sate, deci nu-i de mirare că a doua zi 
dimineaţa, foarte devreme, lumea ştia că Profesorul Braddock îşi găsise în 
grădina doamnei Jasher mumia pierdută şi o dusese la “Pyramids” fără nici 
o întârziere inutilă. Nu era foarte târziu când căruciorul încărcat cu 
neobişnuita lui povară a trecut pe singura stradă a satului şi mai mulţi 
bărbaţi au ieşit din “Warrior Inn” cu scopul declarat de a da ajutor, dar cu 
scopul ascuns de a şti ce face excentricul proprietar al casei celei mari. 
Braddock a respins cu impoliteţe aceste oferte, dar fiindcă lada era de-o 
formă neobişnuită şi avea o culoare verde închis, nu le-a trebuit mult celor 
care o zăriseră ca să pună lucrurile cap la cap, mai ales că ciudatul obiect 
fusese descris la anchetă şi fusese subiectul de discuţie în fiecare căsuţă. Şi 
fiindcă acel cărucior ieşise din grădina văduvei e normal că sătenilor li s-a 
părut că doamna Jasher ascunsese mumia. În scurt timp s-a răspândit şi 
zvonul că-l omorâse pe Bolton, fiindcă dacă n-ar fi făcut-o, după opinia 
sătenilor, n-ar fi avut cum să posede obiectul. În sfârşit, pentru că uşile şi 
ferestrele casei doamnei Jasher erau mici, iar mumia destul de voluminoasă, 
era normal să presupună că ea ascunsese sarcofagul în grădină. Zvonurile 
spuneau că o îngropase şi apoi o dezgropase exact la timp ca să fie 
descoperită de adevăratul ei proprietar. Lucru din care se vede că bârfele nu 
sunt lipsite de lucruri inventate. 


Oricum s-ar fi întâmplat, vestea despre norocul Profesorului Braddock 
a ajuns în curând la urechile lui don Pedro care a aflat-o de la 
proprietăreasă. Când femeia i-a spus ce auzise de dimineaţă, peruvianul a 
fost cruțat de încă o noapte nedormită. De îndată ce a aflat adevărul, care 
era destul de surprinzător şi de neaşteptat, şi-a terminat iute micul dejun şi 
s-a îndreptat grăbit spre “Pyramids”. Înainte nu-şi propusese să-l vadă pe 
Braddock atât de repede, de fapt nu înainte să mai facă cercetări la Pierside, 
dar vestea că Braddock îl poseda pe strămoşul de viţă regală al familiei de 
Gayangos l-a îndrumat imediat spre muzeu. L-a salutat pe Profesor în felul 
lui caracteristic, grav şi demn, şi nimeni n-ar fi ghicit din atitudinea lui 
calmă că ştirea neaşteptată despre sosirea lui Braddock şi cea mult mai 
neaşteptată despre mumia verde îl surprinseseră în cel mai înalt grad. Fiind 
oarecum superstiţios, lui don Pedro i s-a părut că asta înseamnă noroc 
pentru el în legătură cu recuperarea strămoşului de mult dispărut. 

Braddock, deja ştiind o mulţime de lucruri despre don Pedro de la Lucy 
şi Archie Hope, era foarte bucuros să-l vadă pe peruvian, în care spera să 
găsească un spirit pereche. Deocamdată Profesorul nu cunoştea conţinutul 
vechiului manuscris în care scria despre smaraldele ascunse, fiindcă Hope 
se hotărâse să-l lase pe peruvian să-i dezvăluie această informaţie. Archie 
ştia foarte bine că don Pedro, după cum o şi spusese deschis, dorea să 
cumpere mumia şi i se părea normal ca Braddock să ştie ce vinde. Dar Hope 
uita un fapt foarte important, probabil pentru că don Pedro o spusese doar în 
treacăt, şi anume că de fapt Profesorul primise un bun furat. Prin urmare, 
era foarte posibil ca peruvianul să ceară mumia considerând-o proprietatea 
lui. Totuşi, în această eventualitate, trebuia să-şi dovedească drepturile şi 
asta nu avea să fie uşor. 

Dolofanul Profesor nu desigilase încă lada şi când don Pedro a intrat, 
tocmai stătea lângă ea frecând-şi mâinile grăsuţe cu o expresie triumfătoare 
pe faţă. Totuşi, fiindcă Cockatoo adusese cartea de vizită a peruvianului, 
Braddock îşi aştepta musafirul şi s-a întors cu faţa spre el. 

— Ce mai faceţi, domnule? a-ntrebat întinzând mâna. Mă bucur că vă 
văd, pentru că am auzit că ştiţi totul despre această mumie Inca Caxas. 


— Da, ştiu, a răspuns de Gayangos aşezându-se pe scaunul pe care 
gazda i-l arătase. Dar pot să vă întreb cine v-a spus că această mumie e 
aceea a ultimului Inca? 

Braddock şi-a ciupit bărbia grăsuţă şi a răspuns destul de repede. 

— Sigur, don Pedro. Voiam să aflu care e diferenţa între modul de 
îmbălsămare al egiptenilor şi cel al vechilor peruvieni, şi căutam un cadavru 
din America de Sud. Pe neaşteptate, am văzut în mai multe ziare europene 
şi câteva ziare englezeşti că o mumie verde peruviană era de vânzare în 
Malta pentru o mie de lire. Mi-am trimis asistentul, Sidney Bolton, s-o 
cumpere şi el a reuşit să obţină totul, cu sarcofag cu tot, pentru nouă sute de 
lire. În timp ce era în Malta şi nu se îmbarcase pe “Diver” pentru a se 
întoarce cu mumia, mi-a scris despre tranzacţie. Vânzătorul, care era fiul 
colecţionarului din Malta, i-a spus lui Bolton că tatăl lui cumpărase mumia 
în Paris cu mai mult de douăzeci de ani în urmă. Venise din Lima cam cu 
treizeci de ani înainte cred, şi după spusele colecţionarului din Paris era 
corpul lui Inca Caxas. Asta-i toată povestea. 

Don Pedro a dat din cap grav, apoi a întrebat: 

— Era şi un manuscris în latină cu mumia? 

Braddock a deschis ochii larg: 

— Nu, domnule. Mumia a venit acum treizeci de ani din Lima la Paris. 
Acum douăzeci de ani a intrat în posesia colecţionarului maltez, iar fiul lui 
mi-a vândut-o acum câteva luni. N-am auzit vreodată de vreun manuscris. 

— Deci domnul Hope nu v-a spus ce le-am povestit acum câteva seri? 

Profesorul s-a aşezat şi a luat o expresie îndărătnică. 

— Domnul Hope mi-a spus că aţi susţinut în faţa lui şi a altora că 
această mumie a fost furată de la dumneavoastră. 

— De la tatăl meu, l-a corectat serios peruvianul fără să-l scape din 
ochi, acesta-i adevărul. Inca Caxas este, sau era, strămoşul meu şi acest 
manuscris, don Pedro l-a scos din buzunar, dă detalii despre ceremonia 
funerară. 

— Foarte interesant, foarte interesant! s-a agitat Braddock întinzând 
mâna. Pot să-l văd? 

— Dacă ştiţi latina, a spus don Pedro dându-i manuscrisul. 


Braddock a ridicat mirat sprâncenele: 

— Desigur, a răspuns simplu, orice om educat ştie latina sau ar trebui 
s-o ştie. Aşteptaţi, domnule, vreau să arunc o privire pe acest document. 

— Un moment! a replicat don Pedro în timp ce Profesorul pur şi 
simplu mânca din ochi pergamentul decolorat. Ştiţi fără îndoială de la Hope 
cum s-a întâmplat să dau peste proprietatea mea în Europa? 

Braddock, cu ochii tot pe manuscris, a mormăit: 

— Proprietatea dumneavoastră. Da, desigur, desigur. 

— Deci recunoaşteţi asta. Atunci fără îndoială îmi veţi restitui mumia. 

Deja ţinta cuvintelor lui don Pedro s-a clarificat total în mintea 
savantului şi a scăpat din mână documentul pe care-l citea. A îngăimat: 

— Să-ţi restitui mumia! Păi e a mea! 

— Scuzaţi-mă, a spus peruvianul încă grav, dar foarte hotărât, aţi admis 
că-mi aparţine mie. 

Faţa lui Braddock s-a făcut purpurie. A protestat: 

— Nu eram atent ce vorbesc. Cum puteam să spun că e proprietatea 
dumitale când am cumpărat-o cu nouă sute de lire? 

— A fost furată de la mine. 

— Asta rămâne de dovedit, a spus Braddock nervos. 

Don Pedro s-a ridicat, semănând mai mult ca oricând cu Don Quijote. 

— Am onoarea să vă dau cuvântul meu şi... 

— Da, da. E-n regulă. Nu mă îndoiesc de onoarea dumitale. 

— Aşa sper şi eu, a replicat celălalt rece, dar hotărât. 

— Totuşi, doar nu te aştepţi să mă despart de-un obiect atât de valoros, 
Braddock a indicat sarcofagul, fără să fac cercetări amănunțite asupra 
împrejurărilor. De fapt, domnule, chiar dacă reuşeşti să demonstrezi că eşti 
proprietarul, nu sunt tentat să-ţi redau mumia indiferent la ce preţ. 

— Un lucru furat pe care nu mi-l înapoiaţi? 

— Nu ştiu nimic despre asta, am doar cuvântul du-mitale, don Pedro. 
Tot ce ştiu e că eu am plătit nouă sute de lire pentru mumie şi m-a costat 
aproape încă o sută s-o aduc în Anglia. Păstrez ceea ce am. 

— Ca şi ţara dumitale, a spus peruvianul sarcastic. 


— Exact, i-a replicat Profesorul cu seninătate. Fiecare englez e tenace 
ca un bull-dog. “Lauda” e câinele dumitale, dar “Apucă bine” e mai bun. 

— Atunci înțeleg, a spus peruvianul întinzând mâna să ridice 
manuscrisul căzut, că veţi păstra mumia. 

— Bineînţeles, a replicat liniştit Braddock, din moment ce am plătit-o. 
De asemenea, voi păstra bijuteriile despre care am aflat din manuscris că s- 
au îngropat cu ea. 

— Singurele bijuterii sunt două smaralde mari pe care mumia le ţine în 
mâini, a explicat don Pedro punând manuscrisul înapoi în buzunar, şi le 
vreau ca să am bani să refac averea familiei mele. 

— Nu! Nu! Nu! a spus Braddock hotărât. Am cumpărat mumia şi 
bijuteriile odată cu ea. Le voi vinde să-mi asigur banii pentru a-mi finanța 
expediţia la mormântul reginei Tahoser. 

— O să-ţi contest drepturile! a tipat de Gayangos pierzându-şi calmul. 

Braddock a dat din mână foarte mulţumit. 

— Pot să-ţi dau adresa avocaţilor mei, i-a întors-o el. Orice ai de gând 
să faci, o să pierzi oricum şi din ce spui nu cred că ai mulţi bani de pierdut 
cu procesele. 

Don Pedro şi-a muşcat buzele şi a realizat că să-l facă pe Braddock să 
renunţe la mumia lui era, într-adevăr, o problemă mai grea decât anticipase. 

— Dac-am trăi în Lima, a mormăit el în spaniolă din cauza enervării, 
ţi-ai da seama că spun adevărul. 

— Nu mă îndoiesc de asta, a răspuns Profesorul în aceeaşi limbă. 

De Gayangos s-a întors foarte surprins spre gazda lui: 

— Vorbiţi limba noastră, domnule? 

Braddock a aprobat: 

— Am fost în Spania şi în Peru, a răspuns el sec, prin urmare ştiu 
spaniola literară şi dialectele din colonii. Cât despre Lima, am fost acolo şi 
nu vreau să mă întorc fiindcă acum treizeci de ani m-am săturat de zona 
aceea necivilizată când ţara dumneavoastră era foarte tulburată după 
războiul civil. 

— Aţi fost în Lima acum treizeci de ani, a repetat don Pedro, deci eraţi 
acolo când Vasa a furat mumia. 


— Nu ştiu cine a furat-o sau măcar dacă a fost furată, a spus Profesorul 
încăpățânat, nu ştiu nici numele de Vasa. Ah! Acum îmi amintesc. Tânărul 
Hope a spus, într-adevăr, ceva despre un marinar suedez despre care susţii 
că ţi-a furat mumia. 

— Vasa a făcut-o şi a adus-o în Europa s-o vândă, probabil către omul 
acela din Paris care a vândut-o mai târziu colecţionarului dumitale din 
Malta. 

— Fără îndoială, a reluat calm Braddock, dar ce legătură au toate astea 
cu mine, don Pedro? 

— Vreau mumia mea! a ţipat celălalt cu un aer ameninţător. 

— Atunci n-o s-o ai! i-a replicat Braddock foarte calm, dar intrând în 
gardă. Mumia asta a provocat o crimă, don Pedro, şi după cum arăţi, cred c- 
ar putea provoca încă una. 

— Nu vrei să fi cinstit? 

— O să-ţi sparg nasul dacă o să mă faci necinstit! a ţipat Profesorul 
ridicându-se pe vârfuri ţanţoş ca un cocoş de luptă. Cel mai bun lucru ar fi 
să soluţionăm asta prin tribunal. Atunci legea ar decide şi nu mă îndoiesc că 
decizia ar fi în favoarea mea. 

Englezul şi peruvianul şi-au aruncat priviri crunte, iar Cockatoo, care 
stătea pe vine pe podea, s-a uitat de la unul la celălalt. A ghicit că albii se 
certau şi poate ajungeau să se bată. În momentul acela s-a auzit o bătaie în 
uşă şi un minut mai târziu a intrat Archie. Braddock i-a aruncat o privire şi 
luând brusc o decizie, a păşit înainte declarând: 

— Archie, ai venit exact la timp. Don Pedro susţine că mumia îi 
aparţine, iar eu spun că am cumpărat-o. O să te facem arbitru. El o vrea, eu 
o vreau. Ce-i de făcut? 

— Mumia e din carnea şi sângele meu, domnule Hope! a spus don 
Pedro. 

— Destul de puţin din fiecare! a răspuns Braddock dispreţuitor. 

Archie a apucat un scaun şi întorcându-l l-a încălecat cu picioarele lui 
lungi sprijinindu-şi mâinile pe spătar. Creierul lui isteţ înţelesese iute 
situaţia şi cunoscând ambele feţe ale monedei nu-i era greu să ajungă la o 
concluzie. Dacă lui don Pedro îi era greu să piardă mumia strămoşului, îi 


era la fel de greu lui Braddock sau chiar lui Hope însuşi să piardă banii 
investiţi, mai ales că fuseseră plătiţi cu bună credinţă vânzătorului din Malta 
pentru un obiect achiziţionat aparent în deplină legalitate. Pe aceste premise 
şi-a clădit tânărul Solomon raţionamentul. 

— Înţeleg, a spus el raţional, că mumia a fost furată de la don Pedro 
acum treizeci de ani, iar dumneata, Profesore, ai cumpărat-o cu impresia că 
acel om din Malta e proprietar de drept. 

— Da, s-a răstit Braddock, şi probabil că şi maltezul credea asta din 
moment ce a cumpărat-o de la acel colecţionar din Paris. 

Hope a aprobat tăcut. 

— lar dacă Vasa a fost cel care a vândut-o omului din Paris, a adăugat 
el calm, cu siguranţă nu a spus cumpărătorului că o furase din Lima, iar 
bietul om n-a ştiut că a cumpărat ceva furat. E adevărat, don Pedro? 

— Da, domnule, a aprobat peruvianul care-şi recăpătase calmul şi aerul 
grav, dar declar solemn că mumia a fost furată de la tatăl meu şi ar trebui 
să-mi revină mie. 

— Nimeni nu contestă asta, a spus vesel Archie, dar ar trebui să-i 
revină şi Profesorului fiindcă a cumpărat-o. Ei, cum e imposibil ca doi 
oameni s-o aibă, trebuie să o împărţim cumva. Dumneata, Profesore, trebuie 
să-i vinzi mumia lui don Pedro cu preţul pe care l-ai plătit pe ea şi apoi, don 
Pedro, dumneata trebuie să-l recompensezi pe Profesor pentru pierderea lui. 

— Nu am mulţi bani, a spus don Pedro grav, totuşi accept să fac aşa 
cum spuneţi. 

— Eu nu accept! a protestat zgomotos Braddock. Există cele două 
smaralde despre care don Pedro spune că au o valoare imensă şi ele îmi 
aparţin din moment ce mumia e proprietatea mea. 

— Profesore, a spus solemn Archie, trebuie să faci ce e corect chiar 
dacă ai de pierdut din asta. Eu cred povestea lui señor de Gayangos, iar 
mumia şi giuvaerurile îi aparţin lui. Şi pe urmă pe dumneata te interesează 
doar modul cum îşi îmbălsămau morţii cei din neamul Inca. Ei, atunci desfă 
mumia aici, în prezenţa lui don Pedro. După ce-ţi satisfaci curiozitatea şi 
seiior de Gayangos semnează un cec de o mie de lire, poate lua cadavrul. Ai 


avut atâtea necazuri din cauza lui, încât mă mir că nu eşti dornic să scapi de 
el mai repede. 

— Dar aş vinde smaraldele pe mulţi bani şi aş acoperi cheltuielile 
expediției mele în Egipt în căutarea mormântului reginei. 

— Am înţeles de la doamna Jasher că ar fi gata să-ţi finanţeze această 
expediţie când îţi devine soţie. 

— Hmmm! a mormăit Braddock frecându-şi bărbia grăsuţă. l-am spus 
nişte lucruri necugetate aseară când m-am înfierbântat. S-ar putea să nu mă 
ierte, Hope. 

— O femeie îi iartă orice bărbatului pe care-l iubeşte, a replicat Archie. 

Braddock nu era prost şi nu s-a putut abţine să nu arunce o privire spre 
oglinda care reflecta silueta lui bondoacă. Părea incredibil ca doamna Jasher 
să-l iubească pentru fizicul lui, iar faptul că urma să devină într-o zi baronet 
i-a scăpat pe moment din vedere. Totuşi, în caz că don Pedro se adresa 
justiţiei, aşa cum părea hotărât, Profesorul ştia că vor urma probleme şi 
cheltuieli. Cântărind în minte toate acestea, Braddock s-a gândit că Archie 
făcuse o apreciere justă şi a cedat. 

— Ei, a spus el după puţine clipe de gândire, haideţi să cădem de 
acord. Eu o să deschid lada şi să examinez mumia, ceea ce de altfel e exact 
scopul cu care am cumpărat-o. După ce o să mă lămuresc care sunt 
diferenţele între modurile de îmbălsămare, don Pedro o să-mi dea un cec şi 
să ia mumia. Sper doar că el o să aibă cu ea mai puţine necazuri ca mine. 

După ce-a spus asta, Braddock i-a făcut semn lui Cockatoo să aducă 
cele necesare scrisului şi şi-a aşezat mâinile pe ladă. 

— Sunt mulţumit, a spus scurt don Pedro. 

Apoi s-a aşezat pe un scaun lângă tânărul filosof care făcuse judecata. 
Hope s-a oferit să-l ajute pe Profesor să deschidă lada, însă a fost refuzat cu 
hotărâre. 

— Totuşi, mă bucur că sunteţi de faţă să vedeţi când desfac mumia, a 
spus Braddock lucrând la capacul lăzii, fiindcă dacă smaraldele lipsesc, don 
Pedro nu poate să mă acuze că le-am furat. 

— De ce să lipsească smaraldele? a-ntrebat repede Hope. 

Braddock a ridicat din umeri şi a spus încet: 


— Sidney Bolton a fost ucis şi e puţin probabil ca cel care a fost 
capabil de crimă ca să aibă această mumie s-o fi abandonat aşa, pur şi 
simplu, în grădina doamnei Jasher. Am îndoielile mele că smaraldele sunt 
aici, altfel n-aş fi acceptat să vând iar obiectul. 

După acest discurs cinstit, Profesorul a atacat hotărât capacul lăzii şi a 
introdus o sculă din oţel printre crăpături ca să ridice de el. Capacul era 
prins cu boţuri de lemn, după o metodă veche, dar foarte sigură şi în 
aparenţă nu fusese deschis de când acel Inca fusese întins în sarcofag cu 
sute de ani în urmă, în inima munţilor Anzi. Don Pedro a strâns pleoapele 
să nu vadă această pângărire a mortului, dar îşi dăduse consimţământul şi 
nu mai era nimic de făcut decât să strângă din dinţi şi să îndure în tăcere. 
Într-un timp incredibil de scurt, având în vedere precizia îmbinărilor şi 
rezistenţa bolţurilor de lemn, capacul a fost înlăturat. Atunci cei patru 
privitori au constatat că mumia fusese desigilată. Stătea rigidă în coşciugul 
ei învelită în fâşii verzi de pânză din lână de lama. Dar bandajele fuseseră 
tăiate, mâinile erau deschise, iar smaraldele lipseau... smulse cu brutalitate 
din încleştarea mâinilor mortului. 


Capitolul XV. O ACUZAŢIE 


Şi don Pedro, şi Profesorul au fost uluiţi şi furioşi văzând dispariţia 
giuvaerelor, dar Hope n-a părut foarte surprins. Având în vedere 
circumstanţele crimei, el se aştepta la asta, deşi trebuie spus că-şi dăduse 
seama prea târziu. 

— Mă gândesc la ce-aţi spus dumneavoastră, Profesore, exact înainte 
să deschideţi lada, a remarcat Hope după ce trecuse prima surpriză. 

— Ce-am spus eu! Ce-am spus! a izbucnit foarte nemulţumit 
Braddock. La ce te referi, Hope? 

— Aţi spus că e puţin probabil ca cineva care comite o crimă ca să ia 
mumia s-o lase aşa, abandonată, în grădina doamnei Jasher. De asemenea, 
aţi spus că vă îndoiţi că smaraldele există încă, altfel n-aţi fi consimţit să 
vindeţi iar mumia proprietarului ei de drept. 

Profesorul a clătinat din cap aprobativ. 

— Chiar aşa, chiar aşa. Şi-mi menţin afirmaţiile, a replicat, în special 
fiindcă am făcut prevestiri corecte. Puteţi să vedeţi amândoi, şi-a fluturat 
mâinile spre lada prădată, că bietul Sidney a fost omorât din cauza 
smaraldelor. Întrebarea e, cine l-a omorât? 

— Persoana care ştia de giuvaere, a spus repede don Pedro. 

— Sigur, dar cine ştia? Eu n-am ştiut nimic până nu mi-ai spus despre 
manuscris. Dar tu, Hope? L-a cercetat din priviri pe Archie. 

— Vreţi să mă acuzaţi pe mine? a-ntrebat tânărul râzând scurt. Vă 
asigur, Profesore, că nu ştiam ce s-a îngropat cu cadavrul până când don 
Pedro n-a spus povestea acum câteva seri de faţă cu mine, cu Random şi cu 
domnişoarele. 

Braddock s-a întors nerăbdător spre de Gayangos fiindcă nu era de 
acord cu aparenta neseriozitate a lui Archie. 

— Mai ştie cineva despre conţinutul manuscrisului? a întrebat el 
arţăgos. 

Don Pedro şi-a frecat barba şi a rămas îngândurat cu ochii în podea: 

— Probabil Vasa. 


— Vasa? Vasa? Oh, da, marinarul care a furat mumia acum treizeci de 
ani de la tatăl dumitale în Lima. Pff! Pff! Pff! Mi-ai spus că manuscrisul era 
scris în latină şi încă în cea folosită de călugări, care e cea mai complicată. 
Marinarul du-mitale nu putea să-l citească şi să ştie ce valoare are. Dacă ar 
fi ştiut, l-ar fi furat şi pe el. 

— Señor, a spus politicos peruvianul, cred că tatăl meu a făcut o 
traducere a manuscrisului sau măcar o copie. 

— Dar am înţeles, a intervenit Hope, tot călare pe scaunul lui, că n-ai 
găsit manuscrisul original până la moar-tea tatălui dumitale. 

— Asta-i foarte adevărat, domnule, a recunoscut imediat celălalt, dar 
nu v-am spus totul în seara aceea. Tatăl meu a găsit manuscrisul la Cuzco şi 
deşi nu pot s-o spun cu toată certitudinea, cred că am dreptate când afirm că 
avea o copie. Dar n-aş putea să spun dacă această copie era doar atât sau era 
de fapt o traducere. Cred că era doar o copie, fiindcă dacă Vasa ar fi citit o 
traducere şi ar fi aflat de giuvaere, desigur că le-ar fi furat înainte să vândă 
mumia colecţionarului parizian. 

— Poate aşa a fost, a spus Braddock arătând spre mumia prădată. Vezi 
că smaraldele lipsesc. 

— Asasinul asistentului dumitale le-a furat, a repetat don Pedro cu 
răceală. 

— Nu putem fi siguri de asta, a replicat Profesorul, deşi admit că nici 
un om nu şi-ar risca gâtul de dragul unei mumii. 

Archie l-a privit surprins: 

— Dar un pasionat ca dumneata, Profesore, ar putea s-o facă. 

Singura dată în viaţa lui Braddock a răspuns cu voie bună: 

— Nu, domnule. Nici măcar pentru mumia asta n-aş încălca legea. Şi 
cred că nici un alt om de ştiinţă n-ar face-o. Noi, savanții, poate nu suntem 
practici, dar nu suntem nici proşti. Totuşi, rămâne realitatea că smaraldele 
au dispărut şi nu ştiu, dar nici nu-mi pasă, dacă au fost furate de Vasa acum 
treizeci de ani sau de asasinul bietului Sidney acum, de curând. Voi examina 
mai departe mumia şi peste câteva zile don Pedro poate să-mi aducă un cec 
de o mie de lire şi să-şi ia strămoşul. 


— Nu! Nu! a tipat repede peruvianul. Din moment ce smaraldele 
lipsesc, nu mai pot să plătesc o mie de lire sterline, domnule. Vreau să duc 
înapoi corpul lui Inca Caxas la Lima deoarece orice om trebuie să-şi 
respecte strămoşii. Dar problema e că nu pot plăti banii. 

— Ai spus că poţi! a ţipat Profesorul exasperat, în felul lui caracteristic. 

— Admit, señor, dar speram s-o fac după ce voi vinde smaraldele pe 
care, după cum vedeţi, nu le pot avea. Deci trupul strămoşului meu regal 
trebuie să rămână aici până voi dispune de bani. S-ar putea ca sir Frank 
Random să mă ajute în privinţa asta. 

— Pe mine n-a vrut, a izbucnit Profesorul, de ce te-ar ajuta pe 
dumneata? 

Don Pedro, cu mai multă demnitate ca oricând, s-a ridicat în toată 
splendoarea înălţimii sale şi a spus solemn: 

— Sir Frank mi-a făcut onoarea de a dori să-mi fie ginere. Deoarece 
fiica mea îl iubeşte, sunt dispus să admit căsătoria, dar pentru că acum am 
descoperit lipsa smaraldelor nu voi consimţi până când sir Frank nu va 
cumpăra mumia de la dumneata, Profesore. Aşa se cuvine, ca mâna fiicei 
mele să răscumpere strămoşul ei regal din mâinile unui om de ştiinţă şi ea 
să ducă mumia înapoi pentru a fi îngropată la Lima. În acelaşi timp, 
domnule, trebuie să vă atrag atenţia că sunt posesorul de drept al cadavrului 
şi ar trebui să mi-l cedaţi fără să-mi cereţi bani. 

— Cum, să pierd o mie de lire? a ţipat Braddock furios. Nu, domnule, 
n-o să fac aşa ceva! Voiai mumia doar din cauza pietrelor, iar acum că nu 
le-ai găsit nu-ţi pasă ce se întâmplă cu strămoşul dumitale blestemat şi... 

Profesorul ar fi continuat din ce în ce mai mânios, dar Hope, văzând că 
don Pedro se simte jignit de aceste insulte, a intervenit: 

— Lăsaţi-mă să torn puţină apa peste foc, a spus el blând. Don Pedro 
nu poate răscumpăra mumia până nu sunt găsite smaraldele. Aşa stând 
lucrurile, trebuie să găsim smaraldele şi să-i permitem să facă ce e necesar. 

— Şi cum o să găsim giuvaerele? a întrebat Braddock supărat. 

— Găsindu-l pe asasin. 

— Şi cum vom face asta? a-ntrebat mohorât de Gayangos. Am făcut tot 
ce-am putut la Pierside, dar n-am găsit nici un indiciu. Vasa nu e de găsit. 


— Vasa! au exclamat Archie şi Profesorul simultan, foarte uimiţi. 

Don Pedro a ridicat din sprâncene. 

— Desigur. Vasa trebuie să fi fost cel care l-a omorât pe asistent din 
moment ce doar el putea şti că pietrele erau îngropate cu Inca Caxas. 

— Dar, stimate domn, a protestat Hope cu bunăvoință, dacă Vasa a 
furat manuscrisul, tradus sau nu, sigur a aflat adevărul acum mulţi, mulţi 
ani, doar au trecut treizeci! Atunci desigur el a furat pietrele, după cum a 
remarcat şi Profesorul, înainte să vândă mumia către colecţionarul parizian. 

— Se poate, a spus don Pedro cu încăpățânare în timp ce Profesorul 
mormăia aprobativ, dar nu putem fi siguri de asta. Nimeni, aici sunt de 
acord cu Profesorul, nu şi-ar fi riscat gâtul să fure doar mumia, deci mobilul 
comiterii acestei crime trebuie să fi fost furtul smaraldelor. În afară de mine 
şi de tatăl meu mort, doar Vasa ştia de existenţa lor. Deci el trebuie să fie 
asasinul. O să-l caut şi când o să-l găsesc o să fac să fie arestat. 

— Dar cum o să-l recunoşti pe om după treizeci de ani? s-a interesat 
neîncrezător Braddock. 

— Am o memorie vizuală excelentă, regală, a spus imperturbabil don 
Pedro, şi în trecut l-am văzut de multe ori pe Vasa. Pe atunci era un tânăr 
marinar de douăzeci de ani. 

— Hmm! a mormăit Braddock. Acum are cincizeci şi trebuie să se fi 
schimbat în treizeci de ani. N-o să-l recu-noşti niciodată. 

— Ba cred că da, a spus peruvianul. Avea ochii neobişnuit de albaştri şi 
luminoşi. Mai avea o cicatrice pe tâmpla dreaptă de la o lovitură pe care o 
primise într-o luptă de stradă în care am fost implicat şi eu. În cele din 
urmă, domnilor, Vasa iubea o fiică de ţăran de pe moşia tatălui meu, iar ea l- 
a convins să-şi tatueze pe încheietura stângă soarele încercuit de-un şarpe, 
un simbol peruvian. Cu toate aceste semne şi cu memoria mea pentru feţe, 
care nu m-a trădat niciodată, n-am nici o îndoială că voi recunoaşte omul. 

— Şi apoi? 

— Şi apoi voi pune să fie arestat. 

Hope a ridicat din umerii lui drepţi. Nu avea mare încredere în 
memoria regală cu care se lăuda don Pedro şi nu credea că va recunoaşte 
într-un om cărunt de cincizeci de ani pe tânărul de douăzeci. Totuşi era 


posibil ca omul să aibă dreptate, din moment ce Vasa era singurul care 
putea să ştie de smaralde. Singura întrebare este dacă ar fi aşteptat treizeci 
de ani înainte sa jefuiască mumia. Archie nu şi-a dezvăluit gândurile fiindcă 
n-ar fi făcut decât să lungească o discuţie sterilă. Dar a făcut o sugestie: 

— Cel mai bun plan ar fi să faceţi în scris o descriere a acestui Vasa 
care, apropo, probabil, şi-a schimbat numele, şi s-o daţi poliţiei împreună cu 
promisiunea unei recompense dacă este găsit. 

— Sunt foarte sărac, señor. Poate Profesorul, aici de faţă... 

— Nu vă pot oferi nimic, a spus repede Braddock, sunt la fel de sărac 
ca şi dumneavoastră sau poate mai rău, a adăugat sarcastic. Poate vă ajută 
sir Frank... 

— Nu-i voi cere, a spus distant don Pedro. Dacă sir Frank doreşte să- 
mi devină ginere cumpărând mumia strămoşului meu regal, un lucru pe care 
nu i-l pot impune, sunt hotărât să accept. Dar deşi sunt sărac, voi oferi eu 
însumi o recompensă dacă e în joc onoarea neamului de Gayangos. Ce 
recompensă îmi sugeraţi, Domnule Hope? 

— Cinci sute de lire, a spus repede Profesorul. 

— Prea mult, a intervenit tăios Hope, mult prea mult. Daţi recompensă 
o sută de lire, don Pedro. E destul ca să tenteze mulţi oameni. 

Peruvianul a făcut o plecăciune şi apoi şi-a notat suma. 

— Voi merge imediat la Pierside să vorbesc cu inspectorul Date, care a 
făcut ancheta. Între timp, Profesore, vă rog să nu pângăriţi trupul 
strămoşului meu mai mult decât e necesar. 

— Cu siguranţă nu voi mai căuta alte smaralde, i-a întors-o sec 
Braddock. Acum plecaţi amândoi şi lăsaţi-mă să examinez mumia. 
Cockatoo, condu-i pe aceşti domni şi nu lăsa pe nimeni să intre. 

Don Pedro s-a întors la “Warrior Hotel” să-şi informeze fiica despre 
cele întâmplate cu intenţia de a merge în aceeaşi după-amiază la Pierside. 
Între timp a scris o descriere completă a lui Vasa, anticipând urmele lăsate 
de trecerea anilor şi amintind de cicatrice şi simbolul de pe încheietura 
stângă. La rândul lui, Hope a căutat-o pe Lucy şi a pus-o la curent cu 
evenimentele. Fata n-a fost surprinsă, deoarece şi ea credea că asasinul 


dorea mai mult decât mumia când îl omorâse pe Sidney Bolton. L-a întrebat 
brusc: 

— Doamna Jasher nu ştia de smaralde? 

— Nu, a replicat Archie foarte surprins, doar n-o suspectezi c-ar fi 
amestecată în nenorocirea asta? 

— Sigur că nu, a venit prompt răspunsul. Doar că nu înţeleg cum a 
ajuns mumia în grădina ei. 

— Cred că a fost adusă pe fluviu. 

— Dar de ce în grădina doamnei Jasher? 

Hope a clătinat din cap. 

— Nu pot să-ţi răspund. Toate astea sunt un mister şi probabil vor 
rămâne aşa. 

— Mie mi se pare, a spus fata după o pauză, că tata ar face mai bine să- 
i redea mumia lui don Pedro şi să termine cu ea din moment ce pare să 
aducă numai ghinion. Atunci se poate căsători cu doamna Jasher şi folosi 
averea ei ca să meargă în Egipt să caute mormântul acela. 

— Nu prea mai cred că doamna Jasher vrea să se mărite cu Profesorul 
acum, după tot ce i-a spus el aseară. 

— Prostii, tata era furios şi a spus primele lucruri care i-au venit în 
minte. Sigur că ea e supărată. Oricum, o s-o întâlnesc în după-amiaza asta şi 
să îndrept lucrurile. 

— Eşti foarte nerăbdătoare ca Profesorul să se însoare cu această 
doamnă. 

— Sunt, a replicat serioasă Lucy, fiindcă vreau să-l las pe tatăl meu 
bine aranjat când mă voi căsători cu tine. Cu cât mai curând se va însura cu 
doamna Jasher, cu atât mai dornic va fi să mă lase să plec, iar eu vreau să 
mă căsătoresc cu tine cât mai repede posibil. M-am săturat de Gartley şi 
viaţa de acum. 

Desigur, Archie nu putea să aibă decât un răspuns la acest discurs, şi 
cum el a luat forma unui sărut, domnişoara Kendal a fost pe deplin 
mulţumită. Apoi au discutat despre viitor şi propunerea de logodnă făcută 
de sir Frank Random frumoasei peruviene. Amândoi n-au mai spus nimic 


despre mumie fiindcă erau sătui de acest subiect şi nici unul nu putea sugera 
o soluţie a misterului. 

Profesorul petrecuse în vremea asta o oră foarte plăcută examinând 
bandajele mumiei. Dar această plăcere avea să-i fie scurtată mai devreme 
decât şi-ar fi dorit din cauza sosirii neaşteptate a căpitanului Hiram Hervey. 
Deşi Cockatoo, aşa cum primise indicaţii, a încercat din răsputeri să-l ţină 
afară, marinarul a intrat cu forţa şi şi-a vestit prezenţa aruncându-l pe 
Kanaka în muzeu cu capul înainte. Cockatoo, cu o expresie furioasă, s-a 
ridicat în picioare, iar Hervey, cu nelipsita ţigară de foi în colţul gurii, stătea 
în pragul uşii. Profesorul s-a răstit mânios: 

— Ce înseamnă asta? Cum îndrăzneşti să-mi tratezi sclavul în felul 
ăsta? 

— Cred că sclavul dumitale trebuie să înveţe să se poarte, a replicat 
căpitanul pe-un ton nepăsător pătrunzând în cameră. Crezi că mă las gonit 
de-un amărât de negru şi... Sfinte Sisoe! 

Ultima exclamaţie fusese scoasă la vederea mumiei. Braddock i-a făcut 
semn lui Cockatoo, care era tot furios, să plece şi apoi a clătinat din cap 
triumfător. A întrebat: 

— Nu te aşteptai să vezi asta, nu-i aşa?! 

Hervey s-a trântit pe-un scaun şi a răsucit ţigara în gură aruncând 
mumiei o privire ciudată. 

— Când o să fie spânzurat? 

Braddock s-a holbat la el. 

— Cine să fie spânzurat? 

— Omul care a furat asta. 

— Încă nu l-am găsit, l-a informat repede Braddock. 

— Atunci cum naiba aţi dat de mortăciune? 

Profesorul s-a apucat să-i explice. Marinarul înalt şi suplu a ascultat 
liniştit, încuviinţând tăcut din când în când. N-a părut surprins când a auzit 
că trupul căpeteniei Inca fusese găsit în grădina doamnei Jasher, mai ales 
când Braddock i-a explicat topografia locului. 

— Ei, a vorbit el rar, asta nu-mi face păru” măciucă. Cred că grădina 
era-n drumu” lui şi-a folosit-o ca cimitir. 


— Despre ce vorbeşti? - a-ntrebat complet nedumerit savantul. 

— Despre omu” care ţi-a gâtuit ajutoru” şi ţi-a şutit mortăciunea. 

— Dar nu ştiu cine este. Nimeni nu ştie. 

— la-o încet. Ştiu io! 

— Tu! 

Braddock a tresărit şi s-a aruncat înainte ca să-l ia pe Hervey de 
reverele hainei groase marinăreşti. 

— Tu ştii! Spune-mi cine e ca să iau smaraldele! 

— Smaralde! 

Hervey a îndepărtat mâinile grăsuţe ale lui Braddock de pe haina lui şi 
s-a holbat lacom. Braddock i-a spus: 

— Nu ştii? Nu, sigur că nu. Cu mumia au fost îngropate două smaralde 
şi acum au fost furate. 

— De cine? 

— Fără îndoială de omul care l-a asasinat pe bietul Sidney. 

Hervey a scuipat pe podea şi faţa lui bătută de vânturi a luat o expresie 
de regret profund. 

— Cred că-s un mare tâmpit. 

— De ce? a întrebat iar Braddock uluit. 

— Şi când te gândeşti, a spus Hervey către mumie, că ai fost pe vasul 
meu şi nu te-am prădat. 

— Ce?! Braddock a bătut din picior. Ai fi comis un furt? 

— Furt pe dracu”! a sosit răspunsul. Nu-i furt dacă e de la un mort. 
Cred c-o mortăciune n-are ce face cu bijuteriile. Poţi să pariezi că nu m-aş fi 
dezlipit de mumia aia când am adus-o din Malta la bordu’ bătrânului 
“Diver” dacă ştiam că-i mai ceva ca un magazin de bijuterii. Ha! Două 
smaralde şi io să nu ştiu! Îmi vine să-mi dau palme. 

— Eşti un escroc! a bâiguit uluit Profesorul. 

— Ei, drace! i s-a replicat “elegant”. Mai tacă-ţi fleanca. Oricum nu-s 
mai prejos de domnu” ăla spilcuit care a omorât şi-a furat. 

— Ah! Braddock a sărit de pe scaun ca o minge de cauciuc. Ziceai că 
ştii cine-a comis crima. 


— Păi, a tărăgănat-o iar Hervey, ştiu şi nu ştiu. Adică bănuiesc, da” nu 
pot să jur în faţa unui judecător c-aşa-i. 

— Cine l-a omorât pe Bolton? a întrebat furios Profesorul. Spune-mi 
imediat. 

— Ba nu, dacă nu-mi iese ceva pentru osteneală. 

— O să-ţi iasă, de la don Pedro. 

— Gălbejitu” ăla! Ce legătură are cu el? 

— Tocmai ţi-am spus că mumia e a lui, a venit în Europa s-o găsească. 
Vrea smaraldele şi intenţionează să ofere o recompensă de o sută de lire 
pentru descoperirea asasinului. 

Hervey s-a sculat vioi. 

— Sunt chiar omu” potrivit, a zis el repezindu-se spre uşă. O să mă duc 
drept la hanv’ ăla vechi al vostru unde zici că stă donv’ ăsta şi o să-l caut. 
Cred că facem târgu'! 

— Dar cine l-a omorât pe Bolton? a întrebat Braddock alergând la uşă 
şi apucându-l pe Hervey de haină. 

Marinarul s-a uitat în jos rânjind spre faţa neliniştită a omuleţului: 

— Nu pot să-ţi spun, ca să nu poţi să-ţi dai seama care-i treaba până 
nu-s pe felie. Nu, dom'le, io's buricu” pământului în chestia asta. 

Plin de nerăbdare, Profesorul l-a zgâlţâit pe marinar: 

— Cine e? 

— Aristocratu” ăla plin de el care-a venit pe nava mea când am acostat 
pe Tamisa chiar în după-masa când am ajuns cu Bolton. 

— Adică cine? a-ntrebat Braddock din ce în ce mai nedumerit. 

— Sir Frank Random. 

— Cum?! El l-a omorât pe Bolton şi mi-a furat mumia? Şi-a ascuns-o 
în grădină pe drum spre fort? 

— Cred că el. 

Profesorul s-a aşezat şi a închis ochii plin de oroare. Când i-a deschis 
iar... Hervey dispăruse. 


Capitolul XVI. DIN NOU MANUSCRISUL 


Profesorul n-avea de gând să-l lase pe căpitanul Hervey să scape fără 
să-i dea explicaţii complete. Înainte ca yankeul să ajungă la uşa din faţă, 
Braddock îl şi ajunsese, răsuflând şi gâfâind ca o balenă. 

— Întoarce-te, întoarce-te! Spune-mi tot! 

— N-aş crede, i-a replicat marinarul desprinzându-se din încleştarea lui 
Braddock. Nu mata” eşti ăl cu biştarii. O să mă duc la don sau la inspectoru” 
Date din Pierside. 

— Dar sir Frank trebuie să fie nevinovat, a insistat Braddock. 

— Trebuie s-o dovedească, i s-a răspuns sec. Dă-mi drumu”. 

— Nu. Trebuie să-mi spui pe ce temei... 

— Oh, dracu să te ia! l-a repezit Hervey aşezându-se pe unul din 
scaunele de pe hol. Ascultă care-i treaba dacă nu mă laşi până nu-ţi spun. 
Aristocratu” ăsta înfumurat a venit la Pierside în aceeaşi după-masă când 
am ancorat io. Şi când Bolton era la bord, a venit să trăncănească de ceva. 

— Despre ce? 

— De unde naiba să ştiu io? s-a răstit căpitanul. Nu eram atent c-aveam 
destul de furcă să descarc marfa. Da” înălţimea sa a mers cu Bolton în 
cabină şi-au vorbit vreo juma” de oră. Când au ieşit, am văzut că înălţimea 
sa era cu capsa pusă şi l-am auzit zicând nişte lucruri lu” Bolton. 

— Ce fel de lucruri? 

— Ei, păi de exemplu a zis “O să te căieşti de asta” şi pe urmă “Viaţa 
nu ţi-e în siguranţă cât o ai”. 

— Se referea la mumie? 

— Aşa cred, da” poate greşesc, a spus Hervey se-nin. 

— De ce nu te-ai dus la poliţie cu informaţiile astea? 

— lo? Ca ce? Păi, dacă n-am văzut rost de ceva bani! Şi de fapt nu m- 
am gândit să pun lucrurile cap la cap până n-am văzut că înălţimea sa... 

— Adică sir Frank! l-a întrerupt Profesorul încruntându-se. 

— Cred că vorbesc engleza, nu chineza şi bineînţeles că vreau să spun 
că sir Frank! a spus sarcastic căpitanul. Zic, până n-am văzut că înălţimea sa 
a fost la cârciuma unde s-a comis crima. 


— La “Sailor”s Rest”! Când s-a dus acolo? 

— Seara. După discuţia cu Bolton şi după ceartă, fiindcă amândoi 
parcă erau cu capsa pusă, a coborât de la bord şi s-a dus pe iahtu” lui, care 
nu era aşa departe. Bolton şi-a dus blestemata de mumie la țărm şi s-a cazat 
la “Sailor's Rest”. Mai târziu am înţeles de la al doilea ofiţer de pe “Diver”, 
care nu mai e-n echipaju” meu acu”, că înălţimea sa a intrat în cârciumă să 
bea ceva. Mai târziu ofiţeru” meu l-a văzut vorbind cu Bolton care era la 
fereastră. 

— În acelaşi loc în care a vorbit cu femeia? a-ntrebat Profesorul. 

— Exact acolo, doar că femeia a venit mai târziu să vorbească cu el la 
fereastră. Trebuie să spun, a adăugat cu generozitate căpitanul, că nimeni 
cunoscut n-ar putea să jure că l-a văzut pe înălţimea sa dând târcoale pe la 
han după ce s-a-ntunecat. Şi ce-i cu asta? poate şi-a făcut treaba ş-a lăsat 
cadavru” să fie găsit mai târziu în lada aia nenorocită. 

— Astea-s toate probele? 

— Mi se pare destul. 

— Nu ajung pentru un mandat de arestare. 

— Păi, în State un om ar fi electrocutat pentru jumătate din probele 
astea! 

— Se prea poate, a replicat cu dispreţ omuleţul, dar suntem pe un 
teritoriu unde se face totdeauna dreptate. Toate probele dumitale sunt de 
circumstanţă. Nu dovedesc nimic. 

Căpitanul a fost foarte iritat. 

— Mi se pare că dovedesc că sir Frank voia mumia, altfel de ce-ar fi 
urcat la bord să-l vadă pe nenorocitu” ăla de asistent al dumitale?! Cuvintele 
pe care le-a folosit arată că l-a ameninţat pe Bolton cu ce-o să-i facă. Ş-a 
vorbit cu el la fereastră, a fost în cârciumă, care nu prea-i un loc unde să se 
aciueze un aristocrat sclivisit ca el. Cred că el e omu” căutat de poliţie. Păi, 
s-a înfierbântat Hervey pe măsură ce vorbea, avea un iaht elegant lângă 
hanv’ acela blestemat şi putea să ia uşor mortăciunea după ce-o trecea prin 
fereastră. Da” când s-a săturat de ea şi a şutit smaraldele a luat-o cu barca şi 
a dus-o de la fort în grădina doamnei Jasher şi-a lăsat-o acolo ca să-i 


îmbrobodească pe poliţişti. Mie mi-e clar ca bună ziua. Căutaţi în 
şandramaua înălţimii sale şi-o să găsiţi smaraldele. 

— E ciudat, a murmurat Braddock neîncrezător. 

— Ciudat, dar inexact, s-a auzit o voce din capul scărilor şi tânărul 
Hope a coborât încet, palid la faţă, dar cu un aer foarte hotărât. Random e 
complet nevinovat. 

— De unde ştii? a-ntrebat dispreţuitor căpitanul. 

— Pentru că e un ofiţer englez, iar eu îi sunt prieten bun. 

— Hmm! cred că apărarea asta n-o să împiedice să fie linşat. 

Între timp, Braddock se uita iritat la Archie. 

— Ai ascultat o conversaţie particulară, domnule! Cum îndrăzneşti să 
asculţi? 

— Dacă discutaţi în particular în gura mare în hol trebuie să vă 
închipuiţi că cineva vă ascultă, a spus Archie pe un ton rece. Sunt vinovat, 
dar nu-mi pare rău. 

— Când ai venit? 

— La timp ca să ascult explicaţiile căpitanului Hervey. Stătusem de 
vorbă cu Lucy şi tocmai plecam când v-am auzit strigând. 

— Lucy a auzit ceva? 

— Nu. E în camera ei, e ocupată. Dar o să-i spun, Hope s-a întors să 
urce scările. Îl place pe Random şi nu-l va considera mai vinovat decât îl 
consider eu acum. 

— Stai! a ţipat Braddock repezindu-se să-l tragă înapoi pe Hope exact 
când acesta punea piciorul pe prima treaptă. Nu-i spune deocamdată nimic 
lui Lucy. Trebuie să mergem la fort amândoi să-l vedem pe Random. 
Hervey, vino şi tu, ca să-l poţi acuza pe sir Frank în faţă. 

— Dacă îndrăzneşte s-o facă! a spus Archie foarte indignat. 

— Oh, fiţi siguri c-o să-l acuz când va veni vremea, a spus Hervey 
extrem de calm, dar acum nu e momentul. Pricepeţi? Întâi mă duc să-l văd 
pe don şi să mă asigur de recompensă. 

— Ptiu! a făcut dezgustat Hope. Bani murdari! 

— Şi ce-i cu asta? Dacă omu” e un criminal trebuie linşat. 

— Prietenul meu, sir Random, nu-i un criminal! 


— Trebuie să dovedească asta, cum am spus şi mai devreme, a replicat 
calm yankeul îndreptându-se spre uşă. La revedere, domnilor. O să mă 
îndrept spre “Warrior Inn” să-mi joc cărţile. Şi vă spun, a adăugat el 
oprindu-se în pragul uşii deschise, că n-am pus mâna pe vasu’ acela 
blestemat, aşa că am nevoie de bani să rezist până apare altceva. O sută de 
lire ar fi exact ce-mi trebuie. Aşa că acum ştiţi după ce umblu. Adio. 

A ieşit liniştit din casă lăsându-i pe Archie şi pe Braddock să se 
privească palizi unul pe celălalt. Siguranţa cu care vorbea Hervey îi 
surprindea şi-i oripila. Totuşi nu puteau crede că sir Frank Random ar fi 
capabil de o asemenea crimă odioasă. Hope a fost primul care a rupt 
tăcerea: 

— Random nu ştia unde să găsească smaraldele, nici nu ştia ca există. 

— Am înţeles că ştia, a spus Braddock şovăielnic. Şi tu, şi eu eram de 
faţă când don Pedro a afirmat că-i relatase lui Random povestea 
manuscrisului. 

— Uiţi că eu am aflat despre smaralde în acelaşi timp, a spus liniştit 
Hope. Totuşi căpitanul yankeu nu mă acuză pe mine. Random şi cu mine 
am aflat de existenţa smaraldelor la mult timp după crimă. Ca să aibă un 
motiv să-l omoare pe Bolton şi să fure smaraldele Random ar fi trebuit să 
ştie despre ele când a venit în Anglia. 

— Şi de ce n-ar fi ştiut? a-ntrebat Profesorul muşcându-şi buzele 
supărat. Nu vreau să-l acuz pe Random sau măcar să mă îndoiesc de el, 
fiindcă-i un tip tare de treabă chiar dacă a refuzat să mă ajute cu bani când 
am vrut să ofer o recompensă. Totuşi, l-a întâlnit pe don Pedro la Genova şi 
e posibil ca el să-i fi spus despre giuvaerele îngropate cu mumia. 

Archie a clătinat din cap. 

— Mă îndoiesc, a spus el gânditor. Random a fost la fel de uimit ca noi 
ceilalţi când don Pedro ne-a spus povestea asta parcă ruptă din “O mie şi 
una de nopţi”. Oricum, putem lămuri cu uşurinţă asta, dacă trimitem după 
Random. Cred că e la fort. 

— O să-l trimit imediat pe Cockatoo după el, a spus Profesorul repede 
şi s-a dus în muzeu să-i dea instrucţiuni lui Kanaka. 


Archie a rămas pe loc şi s-a aşezat pe un scaun ţinând braţele 
încrucişate şi sprâncenele încruntate. Era incredibil ca un nobil englez cu o 
reputaţie nepătată şi care se dovedise un soldat de renume să comită o crimă 
atât de atroce. Dar acuzaţiile lui Hervey erau complicate de faptul, pe care 
Hervey nu-l cunoştea de altfel, că don Pedro dorea ca Random să-i devină 
ginere. Hope se întreba ce va spune mândrul peruvian când îşi va auzi 
prietenul denunţat. Reflecţiile lui asupra acestui aspect al problemei au fost 
întrerupte de întoarcerea Profesorului, care a ieşit la uşa muzeului 
expediindu-l pe Cockatoo. După plecarea lui Kanaka Braddock l-a chemat 
pe tânăr. 

— N-avem nici un motiv să vorbim pe hol şi să-i lăsăm pe toţi din casă 
să afle despre această nouă problemă, a spus el iritat. Vino încoace! 

Hope a intrat privind cu scârbă nedisimulată la forma ciudată a mumiei 
verzi care era întinsă pe o masă lungă. A examinat zonele în care bandajele 
fuseseră tăiate cu un instrument ascuţit scoțând la iveală mâinile uscate, 
osoase care altădată ţinuseră preţioasele giuvaeruri. Faţa nu era vizibilă 
fiind acoperită cu o mască de aur patinat. Şi ochii fuseseră de pietre 
preţioase, dar acum lipseau. Hope i-a arătat masca Profesorului, care se 
plimba în jurul mortului cu o lupă mare. 

— E ciudat, a spus cu sinceritate tânărul, că n-a fost furată şi masca de 
aur care e atât de prețioasă. 

— Dacă nu e topită masca poate fi recunoscută, a spus Profesorul după 
o pauză. Pietrele, după spusele lui Don Pedro, sunt de-o valoare imensă şi 
poţi scăpa repede de ele. Random s-a mulţumit cu acestea. 

— Nu vorbi despre el aşa, de parcă i s-ar fi dovedit vinovăția! a spus 
Hope tresărind. 

— Păi, trebuie să recunoşti că dovezile împotriva lui sunt clare. 

— Dar pur incidentale. 

— Mulţi oameni nevinovaţi au fost până acum spânzurați pe bază de 
dovezi incidentale. Hmm! a făcut Braddock stânjenit. Sper să nu-l spânzure 
pe prietenul nostru. Totuşi, vom auzi ce are de spus. L-am trimis pe 
Cockatoo la fort să-l aducă imediat. Dacă Random nu e acolo, Cockatoo îi 
va lăsa un bilet în cameră pe birou. 


— N-ar fi fost mai bine să-i spuneţi lui Cockatoo să-i dea biletul 
ordonanţei lui Random? 

— Nu cred, a răspuns sec Braddock. Ordonanţei lui Random e fără 
îndoială unul dintre cei mai tâmpiţi oameni din toată armata. Probabil ar 
uita să-i dea biletul şi fiindcă e important să-l găsim pe Random imediat, e 
mai bine ca el să găsească mesajul lăsat pe birou personal de Cockatoo, pe 
care mă pot baza. 

Archie n-a vrut să-l contrazică pentru că în realitate nu prea conta. A 
schimbat subiectul. 

— Cred că dacă asasinul încearcă să scape de smaralde va fi prins, 
asemenea pietre mari sunt prea rare ca să scape neobservate. 

— Hmm! Depinde de isteţimea hoţului, a spus Profesorul mai atent la 
mumie decât la discuţie. Poate să taie giuvaerele în pietre mai mici sau 
poate merge în India să le vândă vreunui Rajah care să nu-l întrebe nimic. 
Nu prea ştiu cum procedează criminalii, fiindcă nu le-am studiat niciodată 
metodele. Dar sper că vom găsi un indiciu în felul acesta pentru că ar fi 
măcar în avantajul lui Random. 

— Nu cred nici o clipă că Random e în pericol, a spus Archie, iar dacă 
este mă voi transforma eu însumi în detectiv. 

— Îţi urez succes, a replicat Braddock aplecându-se peste mumie. Uite, 
Hope, ce culoare minunată are lâna asta. Există meşteşuguri care au 
dispărut complet, cum ar fi vopsitul de-o frumuseţe surprinzătoare ca 
aceasta. Hmm! a spus visător arheologul. Mă întreb de ce tocmai această 
mumie a fost vopsită în verde sau de fapt de ce a fost înfăşurată în bandaje 
verzi. Galbenul era culoarea regală a vechilor cârmuitori peruvieni. Lână de 
vicună vopsită în galben. Tu ce crezi, Hope? E ciudat. 

Archie a ridicat din umeri. 

— Nu pot să spun nimic pentru că nu ştiu nimic, a spus aspru. Tot ce 
ştiu e că mi-aş dori ca această prețioasă mumie să nu fi fost adusă niciodată 
aici. A provocat numai nenorociri încă de la venire. 

— Ei, a spus Braddock privind mortul cu oarecare neplăcere, trebuie să 
spun că şi eu o să mă bucur când n-o s-o mai văd. Acum ştiu tot ce voiam. 


Hmm! Mă întreb dacă don Pedro o să-mi dea voie să dezvelesc mumia. 
Bineînţeles! e a mea, nu-i a lui. O s-o dezvelesc complet. 

Braddock tocmai întinsese mâinile ca să înceapă să comită acest 
sacrilegiu asupra trupului, când Cockatoo a intrat respirând greu. Venise 
atât de repede, încât se vedea că fugise până la fort şi înapoi. Kanaka a 
început să povestească: 

— Am ciocănit la uşă, dar n-am auzit nimic. Am intrat şi nu era 
nimeni, aşa că am pus scrisoarea pe masă. Am coborât, am întrebat şi 
soldatu?’ mi-a spus, domnule, că stăpânu” lui se-ntoarce în jumătate de oră. 

— Trebuia să aştepţi, s-a răstit Braddock şi l-a gonit pe Cockatoo cu un 
gest. Vino cu mine la fort, Hope. 

— Dar Random va porni încoace de îndată ce se întoarce. 

— Se prea poate, dar nu putem aştepta. Sunt nerăbdător să văd ce are 
de spus în apărarea lui. Haide, Cockatoo, haina, pălăria, mănuşile. Mişcă-te, 
ticălosule! 

Şi Archie dorea să meargă, fiindcă era nerăbdător să vadă ce are de 
spus Random despre acuzaţiile absurde pe care i le aducea yankeul. Peste 
câteva minute cei doi mergeau vioi pe drumul care trecea prin sat, iar 
Profesorul se străduia să ţină pasul Cu picioarele mai lungi ale lui Hope 
tropăind cât de repede putea. La jumătatea satului au întâlnit o brişcă, iar în 
ea era căpitanul Hervey care se ducea la gara din Jessum. 

— L-ai văzut pe don Pedro? a-ntrebat Profesorul oprind vehiculul. 

— Nu încă, a răspuns Hervey indiferent. S-a dus la Pierside la poliţie. 
Mă duc şi io acolo. 

— Mai bine-ai veni cu noi, a spus Archie foarte serios, ne ducem să-l 
vedem pe sir Frank Random. 

— Transmiteţi-i salutările mele, a replicat cu sânge rece căpitanul, şi 
spuneţi-i că pentru mine valorează o sută de lire. 

Le-a făcut cu mâna în timp ce brişca pornea, dar s-a uitat înapoi 
zâmbind: 

— Ziceţi-i că mă fac c-am uitat tot pentru două sute şi comanda 
iahtului lui. 

Braddock şi Archie s-au uitat dezgustaţi după brişcă. 


— Ce om de două parale! a spus dispreţuitor Profesorul. Şi-ar vinde şi 
tatăl dacă i-ar ieşi ceva. 

— Asta arată câtă bază putem pune pe cuvântul lui. Cred că acuzaţia 
asta împotriva lui Random e o însce-nare. 

— Sper, de dragul lui Random, a spus Braddock mergând sprinten cu 
paşi mici pe lângă el. 

În scurt timp au ajuns la fort şi au fost informaţi că sir Frank nu se 
întorsese, dar trebuia să revină cât de curând. Între timp, fiindcă Braddock 
şi Hope erau “de-ai casei” au fost conduşi în apartamentul lui Random, care 
se găsea la primul etaj. După ce ordonanța s-a retras închizând uşa, Hope s- 
a aşezat lângă fereastră în timp ce Braddock se învârtea prin cameră 
uitându-se la lucruri. 

— E ca un coteţ, a spus Profesorul. I-am mai spus lui Random. 

— Poate era mai bine să-l aşteptăm în sala de mese, a sugerat Archie. 

— Nu! Nu! Nu! Nu puteam vorbi acolo cu atâţia tineri zevzeci 
fâţâindu-se de colo-colo. I-am spus lui Random că n-aş intra niciodată în 
sala de mese aşa că totdeauna m-a invitat în apartamentul lui. Atunci era 
îndrăgostit de Lucy, a chicotit Profesorul, şi nimic nu era prea bun pentru 
mine. 

— Nici măcar coteţul lui de câine, a zis sec Hope, pe care flecăreala 
Profesorului îl enerva, părându-i-se o impoliteţe. 

— Pff! Pff! Pff! Pe Random nu-l supără o glumă. Însă tu, Hope, n-ai 
simţul umorului. Te mai cheamă şi Scotch. Cred că eşti originar din 
Caledonia. 

— Nicidecum. M-am născut de partea asta a graniţei. 

— După mine n-ai decât să fi şi de la Polul Nord, a spus omuleţul 
nepoliticos. Nu-mi plac artiştii, sunt de obicei zăpăciţi. Aş vrea ca Lucy să 
se mărite cu un om de ştiinţă. Nu vorbi prostii! Ştiu ce ai de gând să spui. 

— Ei, i-a făcut pe plac Archie, ce-am de gând să spun? 

Această întrebare l-a pus în dificultate pe irascibilul savant. 

— Hm! Hm! Hm! Nu ştiu şi nu-mi pasă. Puff! Ce cald e-n camera asta! 
Ce de cărţi de călătorie are Random! 


Braddock era în faţa bibliotecii, care consta din nişte rafturi fixate de 
zid cu funii groase. Archie i-a amintit: 

— Random călătoreşte mult. 

— Aşa e, aşa e. lroseşte banii cu prostia aia de iaht. Dar n-a călătorit în 
America de Sud. Cred că are de gând să se ducă. Vino încoace, Hope, să 
vezi ce multe cărţi sunt despre Peru, Chile şi Brazilia. Cred că sunt vreo 
douăsprezece şi toate sunt noi. 

Archie s-a apropiat repede de rafturi. 

— Cred că Random se informează despre America de Sud ca să aibă ce 
vorbi cu donna Inez. 

— Probabil, probabil! s-a răstit Braddock scoțând câteva din cărţi de la 
locul lor. Uite, nu-i o... Ah, vai de mine! Ce catastrofă! 

Avea dreptate să spună asta fiindcă atunci când el începuse să tragă de 
ele, toate cărţile căzuseră de pe rafturi şi stăteau grămadă pe podea. Hope a 
început să le ridice şi să le pună la loc, iar autorul năzbâtiei îl ajuta. Printre 
cărţi erau mai multe hârtii mâzgălite cu notite, iar Braddock le-a strâns şi pe 
acestea grămadă... Deodată i-au picat ochii pe una din ele. 

— Hopa! Latină! a spus el; apoi a citit un rând sau două. Oh! Hope! 
Hope! Manuscrisul lui don Pedro! 

— Imposibil! 

Archie s-a ridicat holbându-se la hârtia decolorată. 

— Îmi pare rău că v-am făcut să aşteptaţi, a spus Random intrând în 
aceeaşi clipă. 

— Ticălosule! a ţipat furios Braddock. Deci de fapt eşti vinovat? 


Capitolul XVII. PROBE NEESENŢIALE 


Random a fost atât de impresionat de acuzaţia dură a Profesorului, 
încât s-a oprit brusc la uşă fără să îndrăznească să intre. Totuşi părea mai 
mult nedumerit decât speriat. Orice ar fi gândit Braddock, când Hope a 
văzut expresia feţei tânărului a fost mai sigur ca oricând că e nevinovat. 
Sincer surprins, Random a întrebat: 

— Despre ce vorbiţi, Profesore? 

— Ştii foarte bine, i-a replicat acesta. 

— Pe cuvântul meu că nu ştiu, a spus celălalt intrând în cameră şi 
desfăcând catarama de la centura sabiei. Vă găsesc aici, cu toate cărţile 
mele răsturnate pe podea, şi imediat mă acuzaţi că sunt vinovat. Aş vrea să 
ştiu, vinovat de ce?! Poate-mi poţi spune tu, Hope. 

— Nu e nevoie să-ţi spună Hope, domnule. Sunt perfect conştient de 
ticăloşia ta. 

Random s-a încruntat. 

— Dau oarecare libertate musafirilor mei, Profesore, a spus el demn, 
dar pentru un om de vârsta şi poziţia dumitale mergi prea departe. Fii mai 
clar! 

— Daţi-mi voie să vorbesc! a intervenit Archie luând-o înainte 
Profesorului. Random, Profesorul tocmai a fost vizitat de căpitanul Hiram 
Hervey, care a fost căpitan pe “Diver”. El te acuză că l-ai omorât pe Bolton. 

— Cum?! a păşit înapoi baronetul ca lovit de fulger. 

— Aşteaptă puţin. Încă n-am terminat. Hervey te acuză de această 
crimă, de furtul mumiei, de însuşirea smaraldelor şi de plasarea cadavrului 
prădat în grădina doamnei Jasher, pentru ca ea să fie acuzată că a comis 
crima. 

— Exact! a strigat Braddock văzând că oaspetele lui rămâne mut de 
uimire. Hope a expus cazul foarte clar. Ei, domnule, care ţi-e apărarea? 

— Apărarea! Apărarea! în sfârşit Random era în stare să vorbească şi 
chiar foarte indignat. N-am să mă apăr. 

— Aha! Deci îţi recunoşti vina? 


— Nu recunosc nimic. Acuzaţia e prea strigătoare la cer ca să fie 
nevoie să neg ceva. Asta credeţi despre mine? s-a uitat de la unul la celălalt. 

— Eu nu, a spus Archie repede. E o greşeală. 

— Mulţumesc, Hope. Şi dumneata, Profesore? 

Braddock se fâţâia prin cameră. În cele din urmă a răspuns: 

— Nu ştiu ce să cred. Hervey vorbea foarte hotărât. 

— Oh, desigur! i-a replicat Random sec mergând la uşă şi încuind-o. În 
cazul acesta trebuie să vă cer o explicaţie şi nici unul din dumneavoastră nu 
va părăsi camera înainte s-o obţin. Ce probe aveţi? 

— lată una din ele! a izbucnit Braddock aruncând manuscrisul pe 
masă. De unde ai asta? 

Random s-a uitat la hârtia decolorată cu un aer perplex. A răspuns 
foarte încurcat: 

— Nu l-am mai văzut în viaţa mea. Ce este? 

— O copie a manuscrisului menţionat de don Pedro şi care descrie cele 
două smaralde îngropate cu mumia Inca Caxas. 

— Înţeleg, Random a priceput totul într-o clipă. Deci spuneţi că de aici 
ştiam despre smaralde, aşa că l-am omorât pe Bolton ca să le obţin. 

— Scuză-mă, a spus Braddock cu politeţe studiată. Hervey a spus că l- 
ai omorât pe bietul meu asistent şi chiar dacă descoperirea de către mine a 
manuscrisului dovedeşte că ştiai despre giuvaere, eu n-am spus nimic. 
Aştept să-ţi aud apărarea. 

— Asta-i foarte amabil din partea dumneavoastră, a remarcat sir Frank 
ironic. Deci se pare că sunt în boxa acuzaților. Poate că avocaţii acuzării vor 
declara ce probe au împotriva mea. 

S-a uitat iar de la unul la celălalt. Archie i-a strâns cu căldură mâna 
baronetului spunând hotărât: 

— Dragul meu prieten, eu nu cred un cuvânt din toate astea. 

— În cazul acesta trebuie să fie o greşeală, a replicat Random fără a 
părea prea impresionat de gestul generos al lui Archie. Staţi jos, Profesore, 
se pare că dumneavoastră sunteţi împotriva mea. 

— Până aud apărarea, a spus cu încăpățânare bătrânul. 

— Nu pot să mă apăr înainte să aud ce probe aveţi. Continuaţi. Aştept! 


Sir Frank s-a aşezat pe un scaun şi a rămas calm, cu ochii fixaţi pe faţa 
Profesorului. Acesta a întrebat răstit: 

— De unde ai manuscrisul? 

— Nu-l am de nicăieri, asta-i prima oară când îl văd. 

— Şi totuşi era ascuns printre cărţile dumitale. 

— Atunci nu pot explica cum a ajuns acolo. Îl căutaţi? 

— Nu, sigur că nu. Ca să fac timpul să treacă mai repede în timp ce 
aşteptam, m-am uitat prin bibliotecă şi scoțând o carte am deplasat această 
bibliotecă suspendată, am răsturnat-o şi i-am împrăştiat conţinutul pe podea. 
Printre hârtiile care au căzut odată cu cărţile am zărit manuscrisul şi, 
observând că e scris în latină, l-am ridicat şi am fost surprins că un tânăr 
frivol ca dumneata studiază o limbă moartă. Câteva cuvinte m-au făcut să 
înţeleg că manuscrisul era o copie a celui la care se referea don Pedro. 

— O clipă, a spus Archie după un raţionament scurt. Poate că acesta e 
manuscrisul original pe care ţi l-a dat de Gayangos, Random. 

— E drăguţ din partea ta să-mi găseşti o portiţă de scăpare, a replicat 
sir Frank lăsându-se pe spate cu mâinile încrucişate la piept, dar de 
Gayangos nu mi-a dat nimic. Am văzut manuscrisul în mâinile lui când ni l- 
a arătat tuturor la doamna Jasher. Dar n-aş putea să spun dacă e originalul 
sau o copie. Cu siguranţă nu don Pedro mi l-a dat. 

— Don Pedro a fost în apartamentul tău? a întrebat Hope gânditor. 

— Nu. M-a vizitat doar în sala de mese. Şi chiar dacă don Pedro ar fi 
venit aici, pentru că-mi dau seama cum gândeşti, chiar nu văd de ce ar 
strecura printre cărţile mele un manuscris atât de valoros. 

— Atunci chiar n-ai mai văzut asta niciodată? s-a interesat Braddock 
impresionat de sinceritatea lui Random şi arătând spre documentul de pe 
masă. 

— De câte ori vreţi să vă repet? a spus nerăbdător tânărul, poate-mi 
veţi spune pe ce bază sunt acuzat?! 

Braddock a dat din cap şi şi-a limpezit glasul. 

— Căpitanul Hervey a declarat că iahtul dumitale a ajuns la Pierside 
aproape în acelaşi timp ca cargobotul. 


— Perfect adevărat. Când don Pedro a primit o telegramă din Malta 
cum că mumia îţi fusese vândută dumitale şi că era expediată la Londra pe 
“Diver”, eu am plecat cu vasul imediat şi am urmărit cargobotul până în 
port. Fiindcă el era foarte lent, iar iahtul meu era rapid am ajuns în aceeaşi 
zi şi aproape la aceeaşi oră, deşi vasul lui Hervey avea avans faţă de-al meu. 

— De ce erai atât de dornic să-l urmăreşti pe “Diver”? a-ntrebat Hope. 

— Don Pedro voia mumia înapoi şi m-a rugat pe mine să urmăresc 
vasul. Pentru că eram îndrăgostit de donna Inez, cum de fapt sunt încă, 
doream din tot sufletul să-i fac un serviciu. 

Braddock a aprobat din nou tăcut. 

— Hervey spune că ai urcat pe “Diver” şi ai discutat cu Bolton. 

— Asta-i perfect adevărat, iar vizita mea a avut acelaşi motiv pentru 
care urmărisem vaporul până la Londra, adică am acţionat în numele lui don 
Pedro. Doream să stabilesc precis ca mumia e la bord şi după ce-am aflat 
asta de la Bolton, l-am îndemnat să vă convingă s-o înapoiaţi pe gratis lui 
de Gayangos pentru că-i fusese furată. El a refuzat şi a declarat că 
intenţiona să v-o predea. 

— Ştiam eu că pot totdeauna avea încredere în Bolton, s-a entuziasmat 
Profesorul. Ar fi fost mai bine dacă veneai la mine, Random. 

— Aşa cred, dar v-am spus că voiam să mă asigur că mumia e la bord. 
Acesta a fost motivul real al vizitei mele, dar când l-am văzut pe Bolton, 
normal că i-am spus că don Pedro pretinde mumia deoarece e proprietatea 
lui şi l-am avertizat că dacă dumneavoastră sau el o păstraţi, vor apărea 
probleme. 

— L-ai ameninţat? l-a întrebat Hope amintindu-şi ce auzise. 

— Nu, sigur că nu. 

— Ba da! a spus repede Braddock, Hervey declară că i-ai spus lui 
Bolton că se va căi dacă păstrează mumia şi că viaţa lui nu e în siguranţă 
atâta timp cât o are. 

Spre surpriza celor doi vizitatori, după un moment de ezitare, Random 
a admis că făcuse aceste ameninţări serioase. 

— Don Pedro mi-a spus că mulţi indieni din Lima şi Cuzco, 
considerându-l descendentul de drept al ultimului Inca, aşteaptă cu 


nerăbdare ca el să primească înapoi mumia regală. De asemenea, mi-a 
destăinuit că dacă indienii ar şti cine o are, ar trimite pe unul din ei s-o 
aducă înapoi dacă el, adică don Pedro, n-ar reuşi. Don Pedro mi-a spus că 
aceşti indieni nu s-ar da în lături nici de la crimă pentru a obţine mumia. De 
aceea eu l-am prevenit pe Bolton. 

— Oh! Archie a sărit în picioare cu ochii larg deschişi. Atunci poate că 
asta rezolvă problema. Bolton a fost omorât de un indian peruvian. 

Random a clătinat din cap grav. 

— lar îmi oferi o portiţă de scăpare, dragul meu prieten, a spus 
sentenţios, dar teoria asta nu rezistă. În momentul de faţă, indienii din Lima 
şi Cuzco nu ştiu că mumia a fost găsită. Don Pedro a dat întâmplător peste 
ziarul care anunţa vânzarea şi nu a avut timp să-i înştiinţeze pe prietenii lui 
sălbatici din America de Sud. Dacă n-ar fi reuşit să ia mumia de la 
dumneata, Profesore, el s-ar fi întors în Peru şi le-ar fi spus cine posedă 
trupul lui Inca Caxas lăsându-i pe indieni să rezolve problema. În cazul 
acesta, avertismentul pe care i l-am dat lui Bolton s-ar fi dovedit util. Dar 
când i-am spus toate astea nu era. Totuşi Bolton v-a rămas credincios, 
Profesore, şi a refuzat să dea mumia. Atunci eu i-am telegrafiat lui don 
Pedro la Genova că mumia era la bordul lui “Diver” şi urma să fie trimisă la 
Gartley. De asemenea, l-am sfătuit să vină aici ca eu să vi-l prezint. Restul îl 
ştiţi. 

A urmat o clipă de tăcere. Apoi Archie, ca să vadă dacă Random era 
gata să recunoască totul, exact cum ar face un om nevinovat, a întrebat cu 
subînţeles: 

— L-ai mai văzut pe Bolton după ce-ai vorbit cu el pe vas? 

Atunci baronetul a demonstrat că era perfect sincer: 

— Oh, da, a răspuns repede şi fără să ezite, mai târziu mă plimbam prin 
Pierside şi trecând pe aleea de lângă apă, în apropiere de “Sailor's Rest”, 
am văzut deschisă o fereastră de la parter şi pe Bolton privind spre fluviu. 
M-am oprit şi l-am întrebat când avea de gând să aducă mumia la Gartley şi 
dacă o descărcase de pe vas. El a recunoscut că era în han, dar n-a vrut să 
spună când urma să v-o trimită, Profesore. Când el a închis fereastra, eu am 
intrat în han şi am băut ceva cu gândul să întreb aşa, ca din întâmplare, când 


urma să plece domnul Bolton. Am aflat, nu direct, fireşte, ci mai pe ocolite, 
că aranjase să plece a doua zi de dimineaţă şi să trimită şi bagajul. Apoi am 
plecat şi m-am dus la Londra. După un timp m-am întors aici şi am aflat de 
crimă şi de dispariţia lui Inca Caxas. lar acum, Random s-a ridicat, după ce- 
am admis toate astea, poate veţi crede că sunt nevinovat. 

— Nu aveţi nici o idee cine l-a omorât pe Bolton şi i-a pus corpul în 
ladă? a-ntrebat Braddock vizibil dezamăgit. 

— Nu. Tot aşa cum nu ştiu cine e persoana care a pus lada mumiei şi 
conţinutul ei în grădina doamnei Jasher. 

— Oh, ştii despre asta! a spus repede Archie. 

— Da. Vestea străbătuse tot satul în dimineaţa asta. Nu puteam să nu 
aud. Şi cred că mumia a fost dusă acasă la dumneata, Profesore. 

— Aşa e, a admis sec Profesorul. Am luat-o chiar eu pe un cărucior de 
la pomul doamnei Jasher cu ajutorul lui Cockatoo. Dar când am examinat-o 
azi-dimineaţă, în prezenţa lui Hope şi a lui don Pedro, am văzut că 
bandajele fuseseră tăiate, iar smaraldele menţionate în acel manuscris 
fuseseră furate. 

— Ciudat! s-a încruntat Random. De cine? 

— Fără îndoială de asasinul lui Sidney Bolton. 

— Probabil, Random a dat cu piciorul într-un covoraş. Oricum, furtul 
smaraldelor arată că nu un indian l-a omorât pe Bolton. Nici unul din ei n-ar 
pângări un corp sacru. 

— Şi, de altfel, după cum ai spus, indienii din Peru nu ştiu că mumia a 
reapărut după treizeci de ani, a spus Hope ridicându-se. Fi, acum ce-i de 
făcut? 

În loc de răspuns, sir Frank a ridicat de pe masă manuscrisul şi a spus 
liniştit: 

— O să vorbesc cu don Pedro despre asta ca să stabilim dacă e 
originalul sau o copie. 

Braddock s-a ridicat încet şi s-a uitat atent la hârtie. 

— Ştii latină? 

— Nu, a răspuns Random pricepând unde bate savantul. Am studiat-o, 
desigur, dar am uitat mult. Aş putea traduce un cuvânt-două, dar cu 


siguranţă nu latina încâlcită a clerului în care e scris acest document. 

S-a uitat bine la manuscris în timp ce vorbea. Archie a întrebat: 

— Dar cine să-l fi pus în camera ta? 

— Nu putem afla până nu-l vedem pe don Pedro. Dacă acesta e 
manuscrisul original pe care l-am văzut în seara aceea, putem afla cum a 
ajuns din posesia lui de Gayangos în biblioteca mea. Dacă e o copie, atunci 
trebuie să aflăm, dacă e posibil, cine o avea. 

Hope a amintit: 

— Don Pedro zicea că s-a făcut o transcriere sau o traducere. 

— Evident o transcriere, a spus Braddock uitându-se urât la hârtia din 
mâna lui Random. Dar cum a ajuns ea de la Lima până aici? 

— Se poate să fi fost împachetată cu mumia, a sugerat Archie. 

— Nu! s-a opus Random foarte hotărât. Dacă ar fi fost, aşa omul din 
Malta, de la care s-a cumpărat mumia, ar fi descoperit smaraldele şi le-ar fi 
luat. 

— Poate că aşa a fost. N-avem nici o dovadă că asasinul lui Bolton a 
comis crima din cauza giuvaerelor. 

— Sigur de asta a comis-o, a ţipat Profesorul iritat, altfel n-am avea 
nici un mobil. Dar eu cred că trebuie să pornim din sens invers ca să găsim 
un fir. Când vom descoperi cine a pus mumia în grădina doamnei Jasher... 

— Asta n-o să fie uşor, a murmurat Hope gânditor, deşi cu siguranţă că 
a fost transportată tot pe fluviu. Haideţi să mergem la debarcader să vedem 
dacă sunt semne că s-ar fi adus o barcă acolo aseară, s-a îndreptat spre uşă. 
Random? 

— Nu pot părăsi fortul pentru că sunt de gardă, a replicat ofiţerul 
punând manuscrisul într-un sertar pe care apoi l-a încuiat, dar în seara asta îl 
voi vedea pe don Pedro şi între timp o să încerc să aflu de la sordonanţa 
mea cine a fost pe la mine în ultima vreme când n-am fost acasă. Cu 
siguranţă manuscrisul a fost adus aici de cineva. Dar sunt sigur, a spus el 
conducându-şi musafirii spre uşă, că nu mă mai credeţi vinovat de... 

— Sigur! Sigur! a strigat Braddock întrerupându-l repede şi 
strângându-i mâna. Îmi cer scuze pentru bănuielile mele. Acum susţin că 
eşti nevinovat. 


— lar eu nu te-am crezut niciodată vinovat, a spus Hope din tot sufletul 

— Vă mulţumesc amândurora, a răspuns simplu Random. 

După ce a închis uşa s-a întors pe scaunul de lângă foc să-şi fumeze 
pipa şi să mediteze la următoarele mişcări. “Un duşman a făcut asta”, şi-a 
spus în sinea lui gândindu-se la manuscrisul ascuns, dar nu-i venea în minte 
nimeni care să vrea să-i facă vreun rău. 


Capitolul XVIII. MĂRTURISIREA 


Lucy şi doamna Jasher aveau o discuţie confidențială în salonaşul roz. 
Conform promisiunii, domnişoara Kendal venise ca să împace lucrurile 
între Profesorul cel coleric şi văduvă. Dar nu era o sarcină uşoară, fiindcă 
doamna Jasher era pe drept cuvânt indignată de cuvintele aspre spuse 
împotriva ei. Repeta iar şi iar pe-un ton furios: 

— De parcă aş şti ceva despre toată povestea! Păi, draga mea, e ca şi 
cum mi-ar fi spus că l-am omorât... 

Lucy n-a lăsat-o să termine. 

— Haide! Haide! a spus ea pe tonul pe care i-ar fi vorbit unui copil 
arţăgos, ştii cum e tata. 

— Mi se pare că tocmai încep să aflu, a spus văduva amar, şi când văd 
cât de repede crede tot ce-i mai rău despre mine, cred că e mai bine să ne 
despărţim pentru totdeauna. 

— Dar nu vei mai fi lady Braddock. 

— Chiar dacă m-aş mărita cu el, tot nu sunt sigură că aş deveni, pentru 
că am înţeles că fratele lui e sănătos şi provine dintr-o familie longevivă. Şi 
nu va fi plăcută viaţa cu tatăl tău dacă are un asemenea temperament. 

— A făcut asta doar pentru că era aşa agitat. Gândeşte-te la salonul 
dumitale şi la poziţia pe care vrei s-o ai în Londra. 

— Ah, da, a spus doamna Jasher vizibil calmată, aici ai dreptate. La 
urma urmei, nu poţi găsi bărbatul perfect. Şi un bărbat prea moale e de 
obicei un prostănac. Nu există trandafir fără spini... Dar zău, draga mea, a 
privit-o pe Lucy puţin surprinsă, pari foarte dornică să mă căsătoresc cu 
tatăl tău. 

— Vreau să-l văd pe tata bine aranjat înainte să mă căsătoresc cu 
Archie, a roşit fata. Desigur, tatăl meu e complet nepriceput în treburile 
casnice şi trebuie servit mereu. Archie, mă bucur s-o spun, poate să se 
însoare cu mine la primăvară. Vreau să vă căsătoriţi cam în acelaşi timp, iar 
dumneata ai putea veni să locuieşti la Gartley şi... 

— Nu, draga mea, a spus hotărâtă doamna Jasher, dacă mă căsătoresc 
cu tatăl tău, el doreşte să plecăm imediat în Egipt în căutarea mormântului. 


— Ştiu că vrea să-l ajuţi din banii lăsaţi dumitale de fratele decedat. 
Dar sper că n-ai de gând să mergi pe valea Nilului chiar dumneata?! 

— Sigur că nu, a răspuns prompt văduva, eu voi rămâne în Cairo în 
timp ce Profesorul va pleca în expediţie în Etiopia. Ştiu, Cairo e un loc 
încântător şi voi putea să mă distrez acolo. 

— Deci te-ai hotărât să-l ierţi pe tatăl meu pentru vorbele lui pripite? 

— Trebuie, a oftat doamna Jasher, m-am săturat să fiu o văduvă 
neprotejată de nimeni şi fără o poziţie în societate. Chiar şi cu banii fratelui 
meu, care oricum nu sunt foarte mulţi, încă voi fi privită pieziş dacă ies în 
lume. Dar ca doamna Braddock sau ca lady Braddock, nimeni nu va 
îndrăzni să spună nimic despre mine. Da, draga mea, dacă tatăl tău vine şi- 
mi cere iertare o va obţine... Noi, femeile, suntem aşa de slabe! ancheiat 
văduva moralistă de parcă n-ar fi făcut din nevoie o virtute. 

După ce aranjaseră lucrurile, cele două femei au discutat prieteneşte o 
vreme abordând şi subiectul şansei lui Random de a se căsători cu donna 
Inez. Amândouă au căzut de acord că peruviana era destul de frumoasă, dar 
nu prea vorbăreaţă. În timp ce ele tăifăsuiau, în cameră a intrat Profesorul 
Braddock, foarte fercheş şi vioi după plimbarea în aerul rece şi proaspăt. 
Dotat cu încrederea în sine a savantului, mititelul n-a fost deloc impresionat 
de primirea rece făcută de doamna Jasher, ci şi-a frecat vesel mâinile. 

— Ah, aici erai, Selina! a spus el cu o faţă de măcăleandru cu ochi 
albaştri. Sper că te simţi bine. 

— Cum te poţi aştepta să mă simt bine după ce mi-ai spus? a remarcat 
doamna Jasher cu reproş, dornică să facă din iertare o virtute. 

— Oh, îmi cer iertare, îmi cer iertare! Haide, Selina, doar n-ai de gând 
să faci caz de-un fleac cum e ăsta? 

— Nu ţi-am dat permisiunea să-mi spui Selina. 

— Aşa e. Dar pentru că ne vom căsători, ar trebui să mă obişnuiesc să- 
ţi spun pe numele de botez, draga mea. 

— Nu sunt aşa de sigură că ne vom căsători, a spus doamna Jasher 
înţepată. 

— Oh, dar trebuie! a strigat Braddock îngrozit. Mă bazez pe banii tăi 
să-mi finanţezi expediţia la mormântul reginei 'Tahoser. 


— Văd, a spus văduva rece în timp ce Lucy stătea liniştită şi o lăsa pe 
femeia mai vârstnică să conducă ostilitățile, că mă vrei pentru banii mei. Nu 
e vorba de dragoste. 

— Draga mea, de îndată ce voi avea răgazul, de exemplu în timpul 
călătoriei noastre spre Cairo, de unde vom merge pe Nil spre Etiopia, voi fi 
gata pentru dragoste de câte ori vei dori. Şi, la naiba Selina, “sunt mort după 
tine”, ca să folosesc o expresie argotică. Eşti o femeie fină şi cu judecată şi 
mă tem că te iroseşti cu un bătrânel morocănos ca mine. 

— Oh, nu, nu! Te rog nu spune asta! a strigat doamna Jasher vizibil 
mişcată de aceste complimente. Vei fi un soţ foarte bun, dacă vei încerca să- 
ţi stăpâneşti puţin temperamentul. 

— Temperamentul! Temperamentul! Doamne, măi femeie... vreau să 
spun Selina, am cel mai bun temperament din lume. Totuşi, dacă vrei tu, o 
să ne stăpâneşti pe el şi pe mine. Vino, a luat-o de mână, hai să fim iar 
prieteni şi să fixăm data nunţii. 

Doamna Jasher nu şi-a retras mâna. 

— Deci nu crezi c-aş avea vreo legătură cu crima asta oribilă? a spus ea 
jucăuşă. 

— Nu! Nu! Eram înfierbântat aseară. Am vorbit pripit şi cu asprime. 
lartă şi uită, Selina. Eşti nevinovată, absolut nevinovată, deşi mumia s-a 
găsit în afurisita aia de grădină a ta. La urma urmei sunt mai multe probe 
împotriva lui Random, decât împotriva ta. Poate că el a pus-o acolo, doar e 
în drumul lui spre fort. Nu contează. El s-a dezvinovăţit şi, fără îndoială, 
când îl vom confrunta cu Hervey va putea să-i închidă gura netrebnicului. 
Sunt chiar sigur că Hervey e un netrebnic, a încheiat Braddock frecându-şi 
capul chel. 

Cele două doamne s-au uitat una la cealaltă uimite neştiind ce să spună. 
Nu aflaseră nimic despre furtul smaraldelor şi acuzaţiile aduse împotriva lui 
sir Frank de căpitanul yankeu. Dar cu obişnuita lui zăpăceală, Braddock 
uitase totul despre asta şi stătea pe scaun frecându-şi capul roz şi flecărind 
vesel. 

— M-am dus cu Hope la taluz, a continuat el, dar nici unul din noi n-a 
putut vedea vreo urmă de barcă. Sigur, debarcaderul acela e scurt, 


rudimentar şi dacă ar veni vreo barcă ar putea să plece fără să lase urme. 
Poate că aşa a fost. Totuşi trebuie să aşteptăm până-i vedem pe don Pedro şi 
pe Hervey, iar apoi... 

Lucy l-a întrerupt exasperată: 

— Despre ce vorbeşti, tată? De ce vorbeşti despre sir Frank în felul 
acesta? 

— Dar ce-ai vrea să spun? i-a întors-o omuleţul. La urma urmei, 
manuscrisul a fost găsit în camera lui, iar smaraldele au dispărut. Am văzut 
asta eu însumi, la fel ca Hope şi don Pedro, în prezenţa cărora am deschis 
sarcofagul mumiei. 

Doamna Jasher s-a ridicat uimită bâiguind: 

— Smaraldele au dispărut? 

— Da! Da! Da! a ţipat iritat Braddock. Nu v-am spus exact asta? 
Aproape-l cred pe Hervey când îl acuză pe Random, şi totuşi băiatul s-a 
dezvinovăţit foarte convingător..., într-adevăr, foarte convingător. 

— Vrei să ne explici tot ce s-a întâmplat, tată? a spus Lucy care era din 
ce în ce mai nedumerită de această turuială incoerentă. Suntem complet 
nelămurite. 

— Şi eu, şi Hope, toată lumea! a chicotit Braddock. Ah, da, sigur, voi 
n-aţi fost de faţă când s-au desfăşurat eve-nimentele. 

— Evenimente? Ce evenimente? a-ntrebat doamna Jasher la capătul 
răbdării. 

— Tocmai vreau să vă spun! s-a răstit viitorul ei sot. 

Apoi a relatat tot ce se întâmplase de la sosirea căpitanului Hervey în 
muzeul de la “Pyramids”. Femeile au ascultat cu interes şi uimire 
crescândă, întrerupând naratorul doar cu exclamaţii simultane de indignare 
când au auzit că sir Frank era acuzat. Lucy a ţipat furioasă: 

— E absolut, complet, absurd! Sir Frank e un om de onoare. 

— Aşa cred şi eu, draga mea, a intervenit doamna Jasher. Şi ce spune 
despre...? 

Braddock a întrerupt-o: 

— O să vă spun imediat dacă te opreşti din trăncănit! a ţipat el furios. 
Tipic pentru o femeie! Cere o explicaţie şi apoi împiedică bărbatul să i-o 


dea... Random se apără foarte bine, trebuie să recunosc. 

După care a explicat amănunţit ce spusese sir Frank. Când a terminat, 
Lucy s-a ridicat gata să plece. S-a îndreptat grăbită spre uşă: 

— Mă duc să-l văd imediat pe Archie. 

— Pentru ce? s-a interesat cu blândeţe tatăl ei. 

Lucy s-a întors: 

— Nu se poate continua aşa! a spus ea hotărâtă. Doamna Jasher a fost 
acuzată de dumneata, tată... 

— Doar într-un moment de furie, s-a scuzat Profesorul. 

— Oricum, a fost acuzată, i-a răspuns Lucy cu încăpățânare, iar acum 
marinarul acesta îl acuză pe sir Frank. Cine ştie cine va mai fi acuzat de 
comiterea acestei crime? O să-l rog pe Archie să se ocupe de asta şi să-l 
găsească pe adevăratul criminal. Până nu se găseşte vinovatul, prevăd că nu 
vom avea nici o clipă de linişte. 

— Sunt perfect de acord cu tine, a spus sinceră doamna Jasher. Pentru 
mine însămi mi-aş dori ca misterul acesta să se limpezească... De ce nu mă 
ajuţi? a adăugat ea întorcându-se spre Braddock care asculta indiferent. 

— Dar ajut..., a spus el încet. Intenţionez să-l pun pe Cockatoo pe pistă 
imediat. O să ia o cameră la “Sailor's Rest” sub un pretext oarecare şi fără 
îndoială ca va găsi un indiciu. 

— Ce?! a strigat neîncrezătoare văduva. Un sălbatic ca el?! 

— Cockatoo e mult mai deştept, decât un alb obişnuit, a răspuns sec 
Braddock, mai ales în urmărirea unei piste. Dacă e să afle cineva adevărul, 
atunci el va fi acela. Am mai mare încredere în Kanaka, decât în tânărul 
Hope. 

— Prostii! a ţipat Lucy apărându-şi iubitul. Archie e cel care-l va 
descoperi pe asasin. O să-l întâlnesc imediat. Dar dumneata, tată? 

— Eu, draga mea, a spus calm Profesorul, voi rămâne aici şi voi face 
pace cu viitoarea doamnă Braddock. 

— Deja ai făcut! a spus văduva cu eleganţă. 

I-a întins mâna pe care, pe neaşteptate, Profesorul a sărutat-o, după care 
s-a aşezat înapoi pe scaun părând destul de jenat de această izbucnire de 
bărbat galant. Văzând că totul merge bine, Lucy a lăsat cuplul mai vârstnic 


să-şi continue idila şi s-a grăbit spre locuinţa ocupată de Archie, în sat. Dar 
s-a întâmplat ca el să nu fie acolo şi proprietăreasa nu ştia când se întoarce. 
Cam enervată de asta, fiindcă voia foarte mult să-şi descarce sufletul, 
domnişoara Kendal mergea tristă spre “Pyramids”. Pe drum a fost oprită de 
văduva Anne, care arăta mai deprimată şi mai mohorâtă ca oricând şi cam 
ameţită de-o porţie bunicică de gin. Nu era beată, dar avea limba mai 
slobodă ca de obicei şi jelea, aparent, dintr-un motiv necunoscut. Spunea că 
o oprise pe Lucy ca ea să ceară înapoi de la domnul Hope nişte articole de 
îmbrăcăminte care-i fuseseră împrumutate ca să-l sprijine în eforturile 
artistice. Acestea erau mai precis un şal, o fustă şi un corsaj de-o valoare 
extraordinară, iar doamna Bolton voia înapoi sau hainele sau banii pe ele. A 
menţionat c-ar fi preferat suma de cinci lire. 

— De ce nu-i ceri chiar dumneata lucrurile domnului Hope? a spus 
Lucy prea nerăbdătoare ca să suporte bombănelile bătrânei. Dacă i-ai dat 
lucrurile, cu siguranţă că o să ţi le dea înapoi. 

— Dacă nu sunt deja pătate de vopsea..., s-a văicărit văduva Anne. I-a 
spus lu” Sid al meu că le vrea pentru un model ca să le poarte când o 
pictează. Sid mi-a cerut şi io i le-am dat lu” Sid şi Sid le-a dat mai departe 
bunului domn al matale. Era o fustă aproape nouă şi un corsaj tare frumos 
împodobit şi un şal în carouri pe care-l aveam de la mama. Ba nu, s-a 
corectat femeia, era un şal închis la culoare cu buline roşii şi... 

— Cere-le domnului Hope, cere-le domnului Hope! a strigat 
domnişoara Kendal nerăbdătoare. Eu nu ştiu nimic despre lucrurile astea. 

Şi-a smuls rochia din încleştarea văduvei Anne şi s-a grăbit spre casă. 
Doamna Bolton s-a văitat tare văzându-se părăsită astfel şi a luat-o pe 
drumul spre locuinţa lui Hope, hotărâtă să rămână acolo până când artistul îi 
înapoiază hainele. 

Pe moment Lucy nu s-a gândit prea mult la această discuţie, dar apoi i 
s-a părut foarte straniu că Archie împrumutase haine de la doamna Bolton 
prin intermediul lui Sidney. Nu că ar fi fost ciudat ca Archie să aibă nevoie 
de ele, dacă dorise să îmbrace un model. Dar putea mai uşor să ia de la 
proprietăreasă sau, dacă le voia de la văduva Anne, să le împrumute direct 
fără să apeleze la Sidney. Atunci de ce mortul acţionase ca intermediar? Era 


o întrebare la care nu era uşor de răspuns, totuşi Lucy îşi dorea mult 
răspunsul pentru că-şi amintise brusc că o femeie în rochie neagră şi cu un 
şal tot negru pe cap fusese văzută de Eliza Flight, servitoarea de la “Sailor”s 
Rest”, vorbind cu Bolton prin fereastră. Hainele serviseră pentru o 
deghizare, iar persoana care le împrumutase dorise să dea impresia că 
văduva Anne vorbeşte cu fiul ei? O gheară rece i-a încleştat inima lui Lucy 
pe drumul spre casă pentru că vorbele doamnei Bolton păreau să-l implice 
indirect pe Hope în mister. S-a hotărât să-l întrebe despre asta imediat ce el 
va veni seara ca de obicei, să-i facă o vizită. 

La cină, Profesorul era într-o dispoziţie excelentă şi chiar s-a comportat 
galant făcându-i lui Lucy complimente pentru administrarea casei. A 
menţionat, de asemenea, că speră ca doamna Jasher să fie o gospodină 
excelentă, ca şi ea. La cafea şi-a informat fiica vitregă că reuşise să câştige 
complet inima văduvei îngenunchind la picioarele ei şi retrăgându-şi apoi 
acuzaţiile. Hotărâseră să se căsătoreasca în mai, la o săptămână sau două 
după ce Lucy devenea doamna Hope. În toamna următoare urmau să plece 
în Egipt şi să rămână în străinătate un an sau mai mult. 

— De fapt, a spus Profesorul punând jos ceaşca şi pregătindu-se să 
plece, totul s-a aranjat excelent. O să mă căsătoresc cu doamna Jasher, tu, 
draga mea, o să te căsătoreşti cu Hope şi... 

— Şi sir Frank o să se însoare cu donna Inez! a terminat repede Lucy. 

— Asta, a remarcat rigid Braddock, depinde în totalitate de ce va spune 
de Gayangos despre acuzaţiile lui Hervey. 

— Sir Frank e nevinovat! 

— Aşa sper şi cred. Dar va trebui să-şi dovedească nevinovăția. Voi 
face tot ce pot şi i-am trimis veste lui don Pedro să vină aici. Putem discuta 
despre asta. 

— Putem să fim de faţă şi eu şi Archie? a-ntrebat domnişoara Kendal 
agitată. 

Oarecum spre surprinderea ei, Profesorul a cedat imediat. 

— Sigur că da, draga mea. Cu cât avem mai mulţi martori cu atât mai 
bine va fi. Trebuie să facem tot ce putem să rezolvăm problema asta. 


Lucrurile fuseseră aranjate şi când Archie a urcat în salon, Lucy l-a 
informat că Braddock era în muzeu cu don Pedro şi-i spunea ce se 
întâmplase. Hope s-a bucurat să afle că Lucy obținuse consimţământul 
Profesorului ca ei să fie de faţă, fiindcă misterul oribilei morţi a lui Bolton îl 
irita şi dorea foarte mult să afle adevărul. De fapt, deşi nu-şi dădea seama 
de asta, el suferea de o “criză a detectivului” şi voia să rezolve misterul. 

S-a dus bucuros în muzeu cu iubita lui. Destul de ciudat, după cum şi-a 
amintit Lucy ulterior, când era deja prea târziu ca să vorbească, ea a uitat 
complet să-i repete ce spusese văduva Anne despre hainele împrumutate. 

Don Pedro, mai rigid şi mai demn ca oricând, era în muzeu cu 
Braddock. Cei doi erau aşezaţi pe scaune confortabile, iar Cockatoo, la 
oarecare distanţă, lustruia cu o cârpă lada mumiei verzi, obiectul fatal care 
declanşase toate problemele. Lucy se aştepta oarecum s-o vadă pe donna 
Inez, dar de Gayangos i-a explicat că o lăsase la “Warrior Inn” scriind nişte 
scrisori. După ce domnişoara Kendal şi Hope s-au aşezat, peruvianul s-a 
arătat foarte surprins de acuzaţiile care fuseseră aduse împotriva lui sir 
Frank. 

— Dacă pot să vorbesc despre asemenea lucruri în prezenţa unei 
doamne, a remarcat el făcând o plecăciune spre Lucy. 

— Oh, da! a răspuns ea cu entuziasm. Ştiu totul despre acuzaţii. Şi mă 
bucur că sunteţi aici, don Pedro, fiindcă vreau să spun că nu cred că e măcar 
un cuvânt adevărat în toate astea. 

— Nici eu, a spus hotărât peruvianul. 

— De acord, de acord! a strigat Braddock radios. Dar tu, Hope? 

— Eu n-am crezut nimic chiar înainte să aud apărarea lui Random, a 
spus Archie cu un zâmbet strâmb. V-aţi întâlnit personal cu căpitanul 
Hervey, domnule? s-a întors el spre don Pedro. A plecat spre Pierside să vă 
caute. 

— Nu l-am văzut, a declarat de Gayangos în felul lui demn, şi-mi pare 
rău, pentru că vreau să-l întreb ce-i cu acuzaţiile pe care a îndrăznit să le 
aducă bunului meu prieten, sir Frank Random. Aş vrea să fie aici chiar în 
clipa asta ca să-i pot spune ce cred despre acuzaţii. 


Exact în timp ce don Pedro vorbea, s-a produs ceva neaşteptat, de parcă 
un duh i-ar fi ascultat comanda. Ca şi cum ar fi fost adus de o vrajă, în 
cameră a apărut căpitanul american, dar n-a ieşit din podea, ci a intrat pe 
uşă. O servitoare l-a poftit înăuntru anunţându-i numele, apoi a ieşit repede 
ca să evite mânia stăpânului pentru că intrase în spa-ţiul sacru al muzeului. 

Căpitanul Hervey, foarte amuzat de surprinderea exprimată de fiecare 
faţă, a înaintat legănându-se, cu pălăria pe cap şi ţigara de foi în colţul gurii, 
ca de obicei. Dar când a văzut-o pe Lucy, a renunţat la amândouă cu o 
politeţe neaşteptată din partea unui marinar aşa de necioplit, repezit şi 
grosolan. 

— Îmi cer scuze c-am venit aici neinvitat, a început Hervey stângaci, 
dar am umblat după don Pedro prin tot Pierside şi tot satul acesta. Mi s-a 
spus la poliţie că dumneata, s-a întors spre de Gayanos, veneai încoace, aşa 
că iată-mă gata de-o discuţie între patru ochi. 

Peruvianul s-a uitat grav la faţa lui Hervey, bine luminată de 
numeroasele lămpi puternice cu care era plin muzeul, apoi s-a ridicat să 
facă o plecăciune. 

— Sunt bucuros să vă cunosc, domnule, a spus el politicos fixându-l cu 
şi mai mare atenţie. Cu permisiunea gazdei noastre, vă rog să luaţi loc. 

S-a întors spre Braddock, iar acesta a răspuns repede: 

— Desigur! Desigur! Cockatoo? 

— Scuze, permiteţi-mi! a spus de Gayangos aducând un scaun şi 
rămânând cu ochii fixaţi pe căpitan care era cam încurcat de atâta curtoazie. 
Luaţi loc, señor, apoi putem vorbi. 

Hervey s-a aşezat tăcut aproape de peruvian care s-a aplecat în faţă 
întinzându-i un port-ţigaret de argint. 

— Vreti o ţigară? 

— Nu, mulţumesc. O să fumez o ţigară de foi dacă domnişoara nu se 
supără. 

Lucy, care ca şi Archie, şi Profesorul, era încurcată de politeţea lui don 
Pedro, i-a răspuns: 

— Deloc! Vă rog, fumaţi! 


Retrăgând port-ţigaretul, don Pedro l-a lăsat să cadă. Fiindcă el n-a 
făcut nici o mişcare să-l ridice, Hervey, destul de enervat pe el însuşi că e 
aşa de politicos cu un gălbejit, cum îi spunea el lui de Gayangos, a fost 
obligat să se întindă să-l ia. Pe când i-l întindea lui don Pedro, ochii 
peruvianului s-au luminat, el a dat din cap cu gravitate şi a spus: 

— Mulţumesc, Vasa! 

Schimbându-se la faţă, Hervey a sărit de pe scaun de parcă l-ar fi 
împuns cineva cu un vârf de lance. 


Capitolul XIX. MAI APROAPE DE ADEVĂR 


Câteva clipe a fost linişte. Lucy şi Archie au rămas încremeniţi pentru 
că erau prea surprinşi că don Pedro îl recunoscuse în căpitanul Hervey pe 
marinarul suedez Vasa şi nu puteau vorbi sau face vreo mişcare. Dar 
Profesorul n-a părut prea uimit şi singurul sunet care a tulburat tăcerea a 
fost chicotitul lui drăcesc. Poate că omuleţul depăşise faza în care ceva îl 
mai putea uimi sau, ca şi eroul lui Moliere, era surprins doar dacă găsea 
calitatea în locuri neaşteptate. Cât despre peruvian şi căpitan, săriseră 
amândoi în picioare uitându-se ţintă unul în ochii celuilalt ca doi câini de 
luptă. Hervey a fost primul care şi-a recăpătat glasul: 

— Cred că m-ati luat drept altcineva! a spus el încercând să-l domine 
din priviri pe don Pedro, pentru a cărui naţionalitate avea cel mai profund 
dispreţ după ce călătorise atât de mult pe coasta sud-americană. 

Dar de Gayangos era un adversar neclintit. 

— Nu cred, a replicat el liniştit înfruntându-l curajos pe falsul 
american. Nu uit niciodată o faţă şi a ta e una specială. Când ai vorbit prima 
dată, mi s-a părut că-ţi recunosc vocea. Toată treaba cu scaunele a fost ca să 
fiu mai aproape şi să-ţi văd cicatricea de pe tâmpla dreaptă. Observ că e 
încă acolo. De asemenea, am lăsat să-mi cadă port-ţigaretul şi te-am forţat 
să-l ridici ca atunci când întinzi braţul să pot să-ţi văd semnul de pe 
încheietura stângă. E un şarpe în jurul soarelui, cel pe care Lola Farjados te- 
a convins să ţi-l tatuezi când erai în Lima acum treizeci de ani. Ochii îţi sunt 
albaştri şi luminoşi, iar pentru că aveai douăzeci de ani când te-am cunoscut 
eu, trebuie să ai cincizeci acum... exact vârsta de care arăţi. 

— Drace! a spus rece Hervey aşezându-se să fumeze. 

Don Pedro s-a întors spre Archie şi Braddock. 

— Domnule Hope! Profesore! Dacă vă amintiţi descrierea pe care i-am 
făcut-o lui Gustav Vasa, vă rog să vedeţi că se potriveşte exact acestui om. 

— Da, a afirmat Archie fără ezitare, deşi nu vad tatuajul de pe 
încheietura stângă despre care vorbiti. 

Hervey, care fuma încă, nu s-a oferit să arate simbolul tatuat, dar pe 
neaşteptate Braddock a sărit în ajutorul lui don Pedro remarcând: 


— E clar că omul e Vasa. N-aş putea să spun dacă e suedez sau 
american. Dar e acelaşi om pe care l-am întâlnit acum treizeci de ani la 
Lima după război. 

Hervey şi-a întors încet către savant privirea ochilor albaştri cu o 
licărire în adâncuri. 

— Deci m-ai recunoscut? a întrebat el tărăgănat, cu accentul lui de 
yankeu. 

— Te-am recunoscut în clipa în care te-am angajat să te duci cu 
“Diver” la Malta ca să aduci înapoi mumia, i-a replicat Braddock, dar nu-mi 
convenea să te demasc. Nu m-ai recunoscut? 

— Păi, nu! a spus Hervey mai tărăgănat ca oricând. N-am memoria 
fetelor, dar tu şi don Pedro păreţi s-o aveţi. Hmmm! şi-a împins scaunul şi l- 
a înfruntat deschis pe Braddock. N-aş crede că e prea înţelept să-l sprijini pe 
don, domnule! 

Ochii mici ai lui Braddock aruncau scântei. A spus foarte dispreţuitor: 

— Nu mi-e frică de tine! N-am făcut niciodată ceva pentru care m-ai 
putea şantaja, căpitane Hervey sau Gustav Vasa, sau oricum te-o fi 
chemând. 

Căpitanul a spus rece: 

— Ai fost totdeauna un om foarte abil, dar mi se pare că şi oamenii 
ăştia fac greşeli când se cred prea deştepţi. 

Braddock a ridicat din umeri şi don Pedro a intervenit remarcând 
furios: 

— Asta n-are nici o importanţă. Căpitane Hervey, negi că eşti Gustav 
Vasa când te-am pus în faţa acestor probe? 

Hervey şi-a suflecat mâneca stângă a jachetei marinăreşti şi a expus 
încheietura dezgolită care purta simbolul soarelui încercuit de-un şarpe. A 
spus rar: 

— Ajunge? Sau vreţi să vă uitaţi la asta? 

A întors capul ca să-şi arate cicatricea de pe tâmpla dreaptă: 

— Deci admiţi că eşti Vasa? 

— Da, a repetat tărăgănat căpitanul, ăsta-i unul din numele mele, aşa 
cred, deşi nu l-am mai folosit de când am vândut blestemata aia de mumie 


la Paris acum treizeci de ani. Nu-i nimic mai bun ca banul. 

— Nu sunteţi suedez? a-ntrebat timidă Lucy. 

— Cred că sunt un cetăţean al lumii, a replicat Hervey foarte politicos, 
iar America e casa mea la fel ca orice alt colţ al lumii. Aş putea fi suedez 
sau danez, sau meridional, dacă vreau. Numele meu ar putea fi Vasa sau 
Hervey, sau oricare doriţi. Dar cred că-s un bărbat din cap până-n picioare. 

— Şi un hoţ! a ţipat don Pedro care se reaşezase, dar reuşea cu greu să 
se abţină. 

— Nu al smaraldelor alea, i-a replicat rece căpitanul. Doamne, când mă 
gândesc ce şansă am pierdut! Puteam să le fur acum treizeci de ani şi de 
curând. Da” n-am ştiut nimic... n-am ştiut nimic, a repetat Hervey cu regret, 
cu ochii lui albaştri strălucitori aţintiţi pe mumie. Aş putea să-mi dau şuturi 
singur, domnilor, când mă gândesc la ce am pierdut! 

— Deci n-ai furat tu manuscrisul odată cu mumia? 

— Ba da, s-a întors Hervey nervos spre Archie, care vorbise, da” era 
într-o limbă păsărească şi n-am înţeles o iotă. Dacă aş fi ştiut-o, aş fi aflat 
de smaraldele alea blestemate. 

— Ce-ai făcut cu copia manuscrisului pe care l-ai furat? a-ntrebat aspru 
don Pedro. Ştiu că era o copie, fiindcă tatăl meu mi-a spus. Am originalul, 
dar transcrierea, şi nu o traducere aşa cum mi-am închipuit, a apărut astăzi 
în camera lui sir Frank Random ascunsă în spatele unor cărţi. 

Hervey n-a făcut nici o mişcare, a fumat mai departe cu ochii ţintă pe 
covor. Totuşi, Archie, care-l privea cu atenţie, a observat că era mai speriat 
decât voia să pară. Explicaţia îl luase prin surprindere. 

— Spune! a ţipat aspru peruvianul. 

Hervey şi-a ridicat privirea fixându-l pe don cu ochi răi. A spus: 

— Ascultă, dacă n-ar fi prezentă o doamnă ţi-aş arăta că nu primesc 
ordine de la un gălbejit... adică de la nici un don necinstit. 

— Lucy, draga mea, lasă-ne! a spus Braddock ridicându-se foarte 
agitat. Trebuie să lămurim problema asta de la rădăcină, iar dacă Hervey 
poate explica mai bine în absenţa ta... Cred c-ar trebui să pleci. 

Deşi domnişoara Kendal era foarte nerăbdătoare să audă tot ce era de 
spus, şi-a dat seama că e mai bine să asculte acest sfat, mai ales că Hope i-a 


înghiontit semnificativ braţul. 

— O să plec, a spus ea moale lăsându-se însoţită până la uşă de iubitul 
ei şi oprindu-se acolo a şoptit către Archie: să-mi spui ce se întâmplă. 

După ce el a aprobat înclinând capul, fata s-a retras rapid. Tânărul a 
închis uşa şi s-a întors la locul lui la timp ca să-l audă pe don Pedro 
repetând cererea de a primi o explicaţie. 

— Şi dacă nu vreau?! a spus căpitanul care se simţea mai în largul lui 
de când domnişoara părăsise camera. 

— Atunci o să pun să fi arestat, a fost replica. 

— Pentru ce? 

— Pentru furtul mumiei. 

Hervey a râs răguşit. 

— Mi se pare că legea n-are ce să-mi facă după treizeci de ani şi încă 
într-o ţară de nimic cum e Peru. S-au schimbat cincizeci de guverne de când 
am şutit mumia. 

Asta era perfect adevărat şi nu era nici o şansă ca marinarul să fie adus 
în faţa justiţiei. Don Pedro părea destul de nemulţumit şi a plecat ochii sub 
greutatea privirii lui Hervey, ceea ce nu era cinstit având în vedere că don 
Pedro era personajul pozitiv în timp ce căpitanul era cel negativ. don Pedro 
a mormăit: 

— Doar nu te aştepţi ca eu să te iert pentru furt?! 

— Cred că nu mă aştept la nimic, i-a replicat rece Hervey. Am furat 
mortăciunea, nu zic ba, şi... 

— După ce tatăl meu te tratase ca pe un fiu! a spus cu amărăciune don 
Pedro. Erai fără casă şi fără prieteni, iar tatăl meu te-a primit doar ca să 
constate apoi că l-ai jefuit de lucrul cel mai de preţ. 

Căpitanul a avut bunul simţ să roşească şi s-a foit neliniştit pe scaun. 

— Nimic mai adevărat, a mârâit el ferindu-şi privirea. Cred că sunt soi 
rău, asta e. Dar un prieten de-al meu voia mortu’ şi mi-a oferit o groază de 
dolari să fac treaba. 

— Vrei să spui că altcineva ţi-a cerut s-o furi? 

— Nu, a intervenit Braddock pe neaşteptate, fiindcă eu eram prietenul. 

— Dumneata! 


Don Pedro s-a întors spre el extrem de uluit, dar Profesorul l-a înfruntat 
senin ştiindu-se nevinovat. 

— Da, a spus el liniştit, după cum v-am spus, eram în Peru acum 
treizeci de ani. Căutam exemplare de mumii Inca. Vasa, omul căruia acum îi 
spunem Hervey, mi-a promis că va obţine un exemplar splendid de mumie 
şi eu am aranjat să-i dau o sută de lire ca să mi-l dea. Dar vă jur, de 
Gayangos, a continuat sincer omuleţul, că nu ştiam că vrea să fure mumia 
de la dumneata. 

— Ştiai că e “mumia verde”? a-ntrebat don Pedro răstit. 

— Nu, ştiam doar că e... o mumie. 

— Şi Vasa ţi-a dat-o? 

— Nu, a răspuns cel care purta pe atunci acel nume. Profesorul s-a dus 
la Cuzco şi a dat de bucluc... 

— Am fost dus în munţi de nişte indieni, a intervenit Profesorul, şi am 
scăpat din captivitate abia după un an. Nu m-a deranjat asta, pentru că mi-a 
dat posibilitatea să studiez o civilizaţie în declin. Dar când am fost iar liber 
şi m-am întors în Lima, am aflat că Vasa părăsise ţara cu mumia. 

— Aşa e, a recunoscut Hervey, m-am îmbarcat ca ofiţer secund pe un 
vas cu pânze care mergea spre Europa, şi fiindcă, de când săltasem mumia, 
nu prea mai eram în siguranţă, am luat-o cu mine şi-am dus-o la Paris unde 
am vândut-o pe câteva sute de lire. După asta mi-am schimbat numele şi-am 
dus-o de minune. N-am mai auzit iar de blestemăţia asta până când 
Profesorul, aici de faţă, a apărut cu domnu” Bolton la Pierside şi m-a rugat 
s-o aduc din Malta cu “Diver”. Recunosc, a fost ce se cheamă o 
coincidenţă, a adăugat molcom Hervey, da” mi-a fost ciudă când am auzit că 
Profesorul a plătit nouă sute pe-un lucru pe care io-l prăduisem cu două. 
Dac-aş fi ştiut de smaraldele alea blestemate aş fi deschis lada când era la 
bord şi le-aş fi luat chiar eu. Da” n-am ştiut nimic şi nici Bolton nu mi-a 
spus. 

— Cum putea, a întrebat liniştit Braddock, când nu ştia că sunt ascunse 
giuvaeruri cu mumia? Nici eu n-am ştiut. Şi am explicat de ce voiam 
mumia. Dar nu mi-am dat seama niciodată, până nu te-am auzit vorbind 
despre asta, că această mumie, a arătat cu capul spre lada verde, era cea pe 


care ai furat-o la Lima de la de Gayangos. Dar trebuie să-mi faci dreptate, 
căpitane Hervey, şi să-i spui lui don Pedro că eu n-am aprobat niciodată 
furtul. 

— Nu, cred că ai fost destul de cinstit! Păcatul apasă pe umerii mei şi 
nu cer să-mi fie ridicată povara. 

— Ce-ai făcut cu copia manuscrisului”? a-ntrebat don Pedro. 

Hervey s-a gândit îndelung. 

— Nu mai ştiu. Am găsit o polologhie în latină odată cu mumia când 
am furat-o din casa din Lima, dar am uitat complet ce s-a întâmplat cu ea. 
Poate i-am dat-o omului din Paris şi el a vândut-o odată cu mumia către 
omul din Malta. 

— Dar îţi spun că această copie a fost găsită în camera lui sir Frank, a 
insistat de Gayangos. Cum a ajuns acolo? 

Căpitanul Hervey s-a ridicat şi a început să se plimbe prin cameră. 
Când Cockatoo i-a stat în cale, pur şi simplu el i-a dat cu piciorul perfect 
calm. S-a oprit în faţa lui Archie, în timp ce Cockatoo s-a ferit din calea lui, 
privindu-l furios şi a întrebat: 

— Dumneata ce crezi, domnule Hope? 

— Nu ştiu ce să cred, a replicat tânărul pictor repede, doar că sir Frank 
mi-e bun prieten şi-l cred pe cuvânt că nu ştie nimic despre felul în care 
manuscrisul a ajuns să fie ascuns în biblioteca lui. 

— Hmm! a făcut Hervey dispreţuitor reîncepând să se plimbe încolo şi- 
ncoace în tăcere. Nu cred că prietenul dumitale e aşa de nevinovat. 

Hope a sărit în picioare. A spus răspicat: 

— Asta-i o minciună! 

— Pentru asta te-aş împuşca dac-am fi în Chile! a izbucnit căpitanul. 

— Se poate, i-a replicat rece artistul, dar şi eu mânuiesc bine 
revolverul. Îţi repet că minţi. Random nu-i omul care să comită o crimă atât 
de atroce. 

— Atunci cum a ajuns manuscrisul în camera lui? l-a întrebat Hervey. 

— Încearcă să afle şi când o va face, va veni aici să ne spună tuturor, 
căpitane Hervey. Dar te întreb pe ce bază îl acuzi. Oh, ştiu ce-ai spus astăzi, 


a adăugat Hope cu un gest de dispreţ, dar nu poţi dovedi că Random a luat 
manuscrisul. 

— Dacă e-n camera lui, după cum aţi recunoscut, pot. Hervey vorbea 
ca un om mai cult. Ascultaţi-mă. După cum am spus, copia trebuie să fi 
ajuns la omul din Malta odată cu mumia. Ei, atunci, Profesorul, aici de faţă, 
a cumpărat şi manuscrisul, şi mumia. 

— Nu, l-a contrazis foarte agitat omuleţul. Bolton mi-a descris în 
amănunt mumia în scrisoare, dar nu mi-a spus nimic despre vreun 
manuscris. 

— Nici n-avea de ce, a observat Hervey, din moment ce ştia latina. 

— Da, cunoştea limba, a admis stânjenit Braddock, îl învăţasem chiar 
eu. Dar vrei să spui că a luat manuscrisul, l-a citit şi intenţiona să ascundă 
existenţa smaraldelor? 

Hervey a clătinat capul de trei ori şi a răsucit în gură ţigara de foi. Apoi 
a întrebat liniştit, cu ochii ţintă la Profesor: 

— Cum altfel puteţi explica toată afacerea? Bolton trebuie să fi avut 
manuscrisul, fiindcă eu nu-mi aduc aminte să fi făcut cu el altceva decât să- 
| pun lângă mumie. El, după cum aţi admis, nu v-a spus nimic despre asta în 
scrisoare. Ei, mie mi se pare că avea de gând să aducă mumia în Anglia şi 
să fure smaraldele când era în siguranţă pe uscat. 

— Dar putea să facă asta pe vas, a spus repede Archie. 

— Nu cred, nu atâta timp cât eu eram prin preajmă, a spus calm 
Hervey. I-aş fi înţeles jocul şi l-aş fi obligat să împărţim profitul. 

— Îndrăzneşti să spui asta? a strigat cu furie de Gayangos. 

— Stai calm. Îndrăznesc să spun orice îmi trece prin tărtăcuţă, poţi să fi 
sigur. N-am de gând să mă dau înapoi în faţa unui gălbejit... 

Braţul lung al lui don Pedro a zvâcnit scurt şi Hervey a fost proiectat în 
zid. Şi-a strecurat mâna în buzunarul de la şold cu un zâmbet strâmb, dar 
înainte să poată folosi revolverul pe care l-a scos Hope i-a deviat braţul, iar 
glonţul s-a dus spre tavan. Tânărul a tipat: 

— Lucy! 

Ştia că salonul e deasupra lor şi într-o clipă a zburat pe uşă urcând în 
goană scările. Hervey a părut copleşit de ruşine, ca şi cum ar fi putut s-o 


împuşte pe fată, şi a pus înapoi revolverul în buzunar ridicând din umeri. 

— O să urc să-mi cer scuze, i-a spus el lui don Pedro care s-a înclinat 
grav. 

— Să te ia dracu, domnule, puteai să-mi împuşti fata! a strigat 
Braddock. Salonul unde stă ea e exact deasupra şi... 

În timp ce el vorbea s-a deschis uşa, iar Lucy a intrat la braţul lui 
Archie. Era palidă de frică, dar nevătămată. Se pare că glonţul trecuse prin 
fereastră la mare distanţă de unde stătea ea. Hervey i-a spus ruşinat: 

— Primiţi scuzele mele cele mai umile, domnişoară. 

— O să-ţi frâng gâtul, ticălosule! a mârâit Hope cu un aer periculos. 
Cum îndrăzneşti să tragi cu pistolul aici şi... 

— E-n regulă, a intervenit Lucy împăciuitoare. Sunt bine. Dar voi 
rămâne aici pentru restul discuţiei, căpitane Hervey, fiindcă sunt sigură că 
nu vei trage în prezenţa unei doamne. 

— Nu, domnişoară, a mormăit căpitanul. 

lar când furiosul Profesor l-a invitat din nou să vorbească, şi-a reluat 
povestea pe un ton mai potolit şi cu o privire încăpăţânată: 

— Ei, cum spuneam, Bolton avea de gând s-o şteargă cu smaraldele, 
dar cred că sir Frank i-a luat-o înainte şi l-a băgat în lada aia blestemată 
după ce-a jefuit smaraldele. Apoi a luat manuscrisul, pe care l-a găsit la 
Bolton, şi l-a ascuns printre cărţile lui, după cum spuneţi, iar nenorocita de 
mumie a lăsat-o în grădina bătrânei de care vorbeaţi. Cred că asta am avut 
de spus. 

— E doar o teorie, a spus don Pedro pe un ton arţăgos. 

— Şi nu-i nici un cuvânt adevărat aici! a spus Lucy indignată 
apărându-l pe Frank Random. 

— Nu se cade ca eu să vă contrazic, domnişoară, a spus Hervey tot 
umil, dar vă întreb, dacă ce spun nu-i adevărat, cum a ajuns copia 
manuscrisului în camera aristocratului? 

Nimeni n-a răspuns şi deşi toţi cei de faţă, cu excepţia lui Hervey, 
credeau în nevinovăția lui Random, nimeni n-a putut explica. Replica s-a 
dat mai târziu când ofiţerul însuşi a apărut îmbrăcat pentru cină. A păşit pe 


neaşteptate, în cameră, cu donna Inez la braţ şi imediat şi-a cerut scuze faţă 
de de Gayangos. 

— V-am căutat la han, domnule, şi pentru că nu eraţi acolo am adus-o 
pe fiica dumneavoastră cu mine ca să vă explic ce-i cu manuscrisul. 

— Ah, da, despre asta vorbeam acum. Cum a ajuns în camera 
dumneavoastră, domnule? 

Random a arătat spre Hervey. 

— Ticălosul ăsta l-a pus acolo, a spus el hotărât. 


Capitolul XX. SCRISOAREA 


La această a doua insultă Archie se cam aştepta să-l vadă pe căpitan 
scoțând iar revolverul şi trăgând. De aceea a sărit în picioare rapid ca să 
evite încă o dată vreo nenorocire. Dar poate că pătimaşul american era 
impresionat de prezenţa unei alte doamne, fiindcă adesea bărbaţii cei mai 
aventuroşi sunt timizi în prezenţa sexului frumos, aşa că el a rămas calm 
unde era şi nici măcar nu s-a opus. Don Pedro a dat mâna cu sir Frank şi 
atunci Hervey a zâmbit blând şi a spus batjocoritor: 

— Văd că nu credeţi teoria mea. 

— Despre ce teorie e vorba? s-a interesat repede Random. 

— Hervey declară că l-ai omorât pe Bolton, ai furat manuscrisul de la 
el şi l-ai ascuns în camera ta, i-a relatat pe scurt Archie. 

— Nu pot găsi nici o altă explicaţie pentru prezenţa lui în acea cameră, 
a observat americanul cu un rânjet. Dacă greşesc, poate acest aristocrat 
ferchezuit mă va corecta. 

Random era pe cale s-o facă pe un ton destul de pătimaş când a fost 
împiedicat de donna Inez. După cum am spus mai devreme, această tânără 
vorbea foarte rar. De obicei doar înfrumuseţa peisajul fără să se deranjeze 
să-i încânte pe cei de faţă cu vocea sa. Dar acuzaţiile aduse baronetului, pe 
care se pare că-l iubea, au transformat-o într-o adevărată luptătoare şi bună 
vorbitoare. Dându-l la o parte pe micuțul Profesor care-i stătea în cale, s-a 
avântat înainte şi a vorbit îndelung. Hervey care se făcuse mic pe scaunul 
lui, s-a văzut pus în faţa unui adversar care-l găsea dezarmat. Nu putea 
folosi forţa, ea îl domina din priviri şi când îndrăznea să deschidă gura, 
cuvintele lui puţine şi timide erau acoperite repede de torentul revărsat de 
pe buzele peruvienei. Toti au fost atât de uimiţi de această izbucnire, de 
parcă ar fi vorbit un câine. Era un miracol ca donna Inez, care până atunci 
tăcuse tot timpul, vorbea aşa de liber şi cu atâta forţă. Articula cuvintele 
foarte distinct, într-o engleză excelentă: 

— Eşti o javră şi un mincinos! Ce spui despre sir Frank e o nebunie, o 
prostie! În Genova, nici tatăl meu, nici eu n-am vorbit despre manuscris. 


Atunci cum ar fi putut sir Frank omori pe acel biet om când nu avea nici un 
motiv... 

— Pentru smaralde, a îngăimat Hervey. 

— Pentru smaralde! a repetat dispreţuitoare domnişoara, sir Frank e 
bogat. Nu are nevoie să fure ca să aibă mulţi bani. E un om de onoare, nu 
omoară cum ai făcut dumneata. 

Hervey a sărit în picioare uimit, dar sfidător şi a văzut ca era înconjurat 
de feţe ostile. 

— Cum am făcut eu! Păi eu sunt... 

Donna Inez l-a întrerupt: 

— Eşti un criminal. Chiar cred că dumneata, da, că dumneata, l-a 
împuns acuzatoare cu degetul, l-ai omorât pe sărmanul om care-i aducea 
Profesorului mumia. Dac-ai fi în ţara mea aş pune să fi biciuit ca un câine! 
Porc yankeu, drojdia... 

— Ajunge, Inez! i-a comandat de Gayangos. Dorim să-l facem pe acest 
domn să spună adevărul şi nu aşa trebuie procedat. 

— Domn! l-a îngânat peruviana. Nu e un domn! Adevărul! Nu scoţi 
nici o fărâmă de adevăr de la el, porcul porcilor! 

Apoi, fiindcă era prea furioasă ca să găsească cuvintele în engleză, a 
continuat în spaniolă, care e o limbă mult mai bogată în înjurături relativ 
politicoase. Cuvintele, pur şi simplu, se revărsau din gura ei şi arăta la fel de 
înfricoşătoare ca Bellona, zeiţa războiului. Ascultându-i cuvintele şi privind 
faţa ei, de obicei frumoasă, acum lipsită de tot farmecul, Archie s-a felicitat 
în sinea lui că nu ea este viitoarea lui mireasă. Se mira că sir Frank, un om 
blând, cumsecade, îndrăznea să o facă “lady Random” pe această femeie 
plină de temperament. Poate că tânărul a crezut că fata merge prea departe, 
fiindcă a atins-o neliniştit pe braţ. Imediat mânia donnei Inez a dispărut şi 
ea s-a lăsat condusă spre un scaun şoptind: 

— De dragul tău, îngerul meu, eram furioasă. 

Apoi a păstrat tăcere urmărind toate întâmplările cu ochi strălucitori, 
dar cu gura închisă. 

— Ei, a mormăit Hervey în felul lui tărăgănat, acum că doamna şi-a 
uşurat sufletul aş vrea să ştiu de ce acest aristocrat spune că i-am pus 


manuscrisul în cameră. 

— O să afli imediat, a spus repede Random. N-ai venit să mă vezi 
acum o zi sau două? 

— Aşa e, domnule. Voiam să vă spun ce-am descoperit ca să mă plătiţi 
să-mi ţin gura dacă vă simţiţi ame-ninţat. Am întrebat unde e camera 
dumneavoastră, domnule, şi am intrat direct fiindcă ordonanța nu era la uşă. 

— Aşa e, ai stat în camera mea câteva minute. 

— Vreo cinci, a continuat imperturbabil americanul. Şi pe urmă am 
coborât. 

— Te-ai întâlnit cu servitorul meu care ţi-a spus că nu mă întorc decât 
peste cinci-şase ore. 

— E exact cum spuneţi, domnule. Mi-a părut rău că nu v-am găsit, dar 
fiindcă timpul meu e valoros a trebuit să mă întorc la Pierside. Pentru că nu 
v-am găsit am venit să-l văd pe Profesor aici şi i-am spus lui ce-am 
descoperit. 

— Ai descoperit cai verzi pe pereţi, a spus Random dispreţuitor, dar nu 
asta-i problema. Cred că dumneata şi numai dumneata ai putut să ascunzi 
manuscrisul acela printre cărţile mele cu intenţia să fie descoperit şi eu să 
fiu implicat în crima asta. 

— Lacheul dumitale ţi-a spus toate astea? s-a interesat rece Hervey. 

— Ordonanţa mea nu mi-a spus nimic! doar că ai fost în camera mea, 
unde n-aveai ce căuta. 

— Atunci, a spus americanul liniştit şi hotărât, nu înţeleg, domnule, 
cum de arunci vina pe mine. 

— Dacă dumneata mă acuzi, de ce nu te-aş acuza şi eu? i-a replicat 
Random. 

— Pentru că eşti vinovat, iar eu nu sunt, a izbucnit americanul. 

— Nu e clar, nu e clar, a murmurat Braddock frecându-şi mâinile. 

Random n-a dat nici o atenţie întreruperii. 

— Am auzit de la domnul Hope şi Profesorul Braddock despre faptele 
pe care-ţi bazezi acuzaţia şi le-am explicat cum am ajuns la bordul navei 
dumitale şi apoi la “Sailor's Rest”. 

— lar explicaţia este perfect satisfăcătoare, a spus Hope repede. 


— Sunt de acord, a încuviinţat donna Inez cu ochii strălucitori. Sir 
Frank mi-a explicat şi mie. Nu ştia nimic despre manuscris. 

— lar dumneata, domnule, a spus liniştit don Pedro către căpitanul 
Hervey, se pare că ştiai din moment ce l-ai furat din Lima împreună cu 
mumia. 

— Recunosc furtul, dar n-am ştiut ce conţine manuscrisul, a spus sec 
căpitanul Hervey, altfel n-ar mai fi trebuit să vă întrebaţi cine a furat 
smaraldele. Nu, domnule, le-aş fi furat imediat. 

— Eu cred că aşa ai făcut după ce l-ai omorât pe Bolton! a ţipat 
Random înfierbântat. 

— Pe naiba! a replicat Hervey ridicând din umeri, dacă vroiam să mă 
descotorosesc de Bolton mai întâi îl aruncam peste bord şi pe urmă scriam 
în jurnalul de bord c-a fost un “accident”. 

Braddock s-a uitat la don Pedro, iar Archie la sir Frank. Ce spunea 
căpitanul era destul de plauzibil. Nici un om n-ar fi fost prost să-l omoare 
pe Bolton pe uscat, când putea s-o facă fără să trezească bănuieli la bordul 
vasului. În plus, Hervey vorbea cu regret sincer că ratase smaraldele, sigur 
n-ar fi ezitat să le fure chiar cu preţul uciderii lui Bolton dacă ar fi ştiut 
unde erau. Până acum se apărase bine şi văzând ce impresie produsese, s-a 
îndreptat spre uşă. Acolo s-a oprit: 

— Dacă dumneavoastră, oameni buni, vreţi să mă linşaţi, a spus el 
liniştit, o să mă găsiţi toată săptămâna la “Sailor's Rest”. Pe urmă plec 
căpitan pe “Firefly” din Londra spre Algiers. Puteţi trimite poliţia oricând 
doriţi. Dar întâi vreau să-mi văd de-ale mele şi mâine mă duc la inspectorul 
Date să-i spun povestea. Şi atunci cred că aristocratu” ăsta extraordinar o să 
intre la răcoare. 

— Stai puţin! a strigat Braddock alergând spre uşă. Aşteaptă să vorbim 
şi să vedem ce-i mai bine să facem. Dacă vrei... 

Hervey, acum stăpân pe situaţie, a ieşit pe uşă fără a-i da vreun răspuns, 
iar Profesorul l-a urmat grăbit. Cei care au rămas s-au uitat unul la celălalt 
neştiind ce să spună sau cum să se poarte. 

— Or să te aresteze, dragostea mea! a strigat donna Inez apucând braţul 
lui Random. 


— N-au decât! a replicat sfidător tânărul. Nu pot dovedi nimic. Din tot 
sufletul cred că Hervey e vinovatul. Hope, tu ce spui?... Şi dumneata, 
domnişoară Kendal? 

— Desigur, Hervey s-a aparat excelent, a spus Archie precaut. N-ar fi 
fost atât de prost să-l omoare pe Bolton pe uscat când putea s-o facă aşa de 
uşor pe mare. 

— Aici sunt de acord cu tine, a spus repede Random. Dar dacă e 
nevinovat, dacă nu el a adus manuscrisul în camera mea, cine a făcut-o? 

— Mă întreb dacă nu cumva însăşi văduva Anne e vinovată, a spus 
Lucy gânditoare. 

Toţi cei prezenţi s-au întors spre fată. 

— Cine-i văduva Anne? a întrebat don Pedro cu un aer nedumerit. 

— E mama lui Sidney Bolton, omul care a fost ucis, a răspuns repede 
Hope. Draga mea Lucy, de ce spui asta? 

Lucy a făcut o pauză înainte să răspundă şi apoi a răspuns la întrebare 
cu o alta: 

— L-ai rugat tu pe Sidney să ia nişte haine de la mama lui ca să 
îmbraci un model? 

— Niciodată în viaţa mea! a răspuns prompt Hope şi lui Lucy i s-a 
părut sincer. 

— Ei, am întâlnit-o întâmplător pe doamna Bolton şi ea insistat că fiul 
ei a împrumutat de la ea un şal negru şi o rochie neagră pentru tine. 

— Asta nu-i adevărat! a protestat Hope înfierbântat. De ce-ar spune 
femeia o asemenea minciună? 

— Păi, a spus Lucy încet, mi-am dat seama că femeia care a vorbit cu 
Sidney, la fereastră, la “Sailor's Rest”, ar putea fi văduva Anne, iar ea a 
inventat povestea cu hainele împrumutate ca să se justifice în caz că e 
descoperită. 

— Sigur că e ciudat să vorbească aşa, a spus gânditor Random, dar 
uitaţi, domnişoară Kendal, că ea are un alibi. 

— Şi ce-i cu asta? s-a repezit don Pedro, alibiurile pot fi inventate. 

— Ar fi mai bine să vedem această femeie şi s-o întrebăm pe ea, a 
sugerat donna Inez. 


Archie a aprobat tăcut. 

— Am să fac asta mâine. Apropo, vine vreodată în camera ta de la fort, 
Random? 

— Oh, da, e spălătoreasa mea, ştiţi, şi din când în când aduce înapoi 
hainele ea însăşi. Totuşi, ordonanta mea e, de obicei, acolo. Înţeleg ce vreţi 
să spuneţi: că putea să primească manuscrisul de la Bolton şi să-l lase în 
camera mea. 

— Da, aşa cred, a răspuns Archie calm. N-aş fi deloc surprins să aflu 
că o parte din teoria lui Hervey e corectă. Se poate ca Bolton să fi găsit de 
fapt manuscrisul ascuns în mumie, printre hainele de înmormântare. Dacă l- 
a citit, ceea ce putea să facă având în vedere că ştia foarte bine latina 
mulţumită îndrumărilor Profesorului Braddock, se poate să fi plănuit să fure 
smaraldele cât timp stătea la “Sailor's Rest”. Dar cineva i-a luat-o înainte şi 
l-a expediat la Gartley în locul mumiei. 

— Dar de ce ar lăsa văduva Anne manuscrisul în camera mea? a 
protestat Random. 

— Nu-nţelegi? Bolton ştia că vrei mumia pentru don Pedro şi mai ştia 
că, într-un fel, îl ameninţaseşi în prezenţa martorilor din moment ce 
vorbiseşi, cu voce tare, pe punte. 

— Doar ca să-l avertizez pe Bolton împotriva indienilor, s-a apărat 
Random. 

— Exact, dar cuvintele tale puteau fi interpretate cum a făcut-o Hervey. 
Ei, dacă văduva Anne chiar s-a dus să-şi vadă fiul, iar după minciuna cu 
hainele împrumutate se pare că aşa a fost, se poate ca el să-i fi dat 
manuscrisul ca să fi acuzat tu. 

— De crimă? 

— Nu, nu! a răspuns Archie morocănos. Bolton nu se aştepta să fie 
omorât. Dar chiar cred că avea de gând să fugă cu smaraldele şi spera că 
dacă manuscrisul va fi găsit în camera ta, tu vei fi cel acuzat. Cred că ideea 
i-a fost dată de vizita făcută de tine pe “Diver”. 

— Ce crezi, domnişoară Kendal? a-ntrebat Random neliniştit. 

— Mi se pare că e posibil. 

Sir Frank s-a întors spre peruvian şi a spus mândru: 


— Don Pedro, aţi auzit ce spune Hervey. Credeţi că sunt vinovat? 

Drept răspuns de Gayangos a luat mâna fiicei lui şi a pus-o în cea a 
tânărului ofiţer adăugând grav: 

— Asta o să vă arate ce cred. 

— Mulţumesc, domnule! a răspuns emoţionat Random strângând cu 
putere mâna socrului său în timp ce donna Inez, renunțând la orice reţinere, 
şi-a sărutat radioasă iubitul. În mijlocul acestei scene s-a întors şi profesorul 
Braddock şi arăta foarte mulţumit. 

— L-am convins pe Hervey să-şi ţină gura câteva zile ca să putem 
cerceta mai bine chestiunea, a zis el frecându-şi mâinile, dacă şi voi ceilalţi 
sunteţi de acord. Altminteri sunt gata să merg chiar eu mâine la poliţie, să 
spun totul. 

— Nu, a spus repede Archie, haideţi să rezolvăm problema singuri. 
Vom proteja cu orice preţ numele lui sir Frank de ruşinea de a fi târât prin 
tribunale. 

— Nu cred că există nici un pericol ca sir Frank să fie arestat, a spus 
don Pedro politicos, nu sunt destule probe. Şi-n cel mai rău caz, poate găsi 
un alibi. 

— Nu sunt aşa de sigur de asta, a intervenit Random neliniştit, sigur că 
am fost la Londra, dar nu m-am dus în nici un loc unde sunt cunoscut. 
Totuşi, a adăugat el vesel, cred că voi putea să mă apăr. Dar rămâne faptul 
că nu suntem mai aproape de a afla cine l-a omorât pe Bolton, decât eram 
mai devreme. 

— Mâine îl trimit pe Cockatoo la Pierside ca să stea o vreme la 
“Sailor's Rest”, a spus repede Braddock. Îl va supraveghea pe Hervey şi 
dacă există ceva suspiciuni în legătură cu mişcările lui, vom afla în curând. 

— lar eu o să fac mâine pe detectivul amator şi o s-o descos pe văduva 
Anne. 

După aceste cuvinte a trebuit să-i explice totul lui Braddock, care nu 
fusese în cameră când se discutase despre ciudata cerere a doamnei Bolton. 
Între timp, donna Inez tot şoptea ceva iubitului ei arătând spre mumie. Don 
Pedro i-a înţeles intenţia şi a ghicit ce spunea. Random i-a dovedit că 
avusese dreptate când s-a întors spre el şi a-ntrebat liniştit: 


— Chiar vreţi să duceţi mumia înapoi în Peru, domnule? 

— Desigur. Inca Caxas a fost strămoşul meu. Nu vreau să-l las în locul 
acesta. Trupul lui trebuie repus în mormânt. Toti indienii, care mă consideră 
acum conducătorul lor Inca, aşteaptă de la mine să aduc înapoi trupul. Deşi, 
a adăugat de Gayangos grav, n-am venit în Europa să caut mumia, după 
cum ştiţi. 

— Atunci voi cumpăra eu mumia! a spus Random cu avânt. Profesore, 
vreţi să mi-o vindeţi? 

— Acum, după ce-am examinat-o în detaliu, aş fi încântat s-o fac, a 
răspuns omuleţul, hai să zicem... pentru două mii de lire. 

— Nicidecum, a intervenit don Pedro, vreţi să spuneţi o mie de lire. 

— Sigur că da, a spus repede Lucy, iar cecul trebuie încasat de Archie, 
sir Frank. 

— Ba de mine, de mine! a strigat Braddock indignat. Insist! 

— Banii îi aparţin lui Archie, a repetat încăpăţânată Lucy. Ai văzut 
ceea ce doreai, tată, iar Archie doar ţi-a împrumutat banii şi e corect să-i 
primească înapoi. 

— Oh, lasă-l pe Profesor să-i ia! a spus mărinimos Archie. 

— Nu! Nu! Nu! 

Random a râs. 

— O să scriu cecul către dumneata, domnişoară Kendal, iar dumneata 
îi poţi da oricui doreşti. lar acum, pentru că totul a fost stabilit, vă sugerez 
să ne retragem. 

— Vino la mine la han, i-a spus don Pedro deschizând uşa, am multe 
să-ţi spun. Noapte bună, Profesore. Mâine, haide să mergem la Pierside, să 
vedem dacă nu putem afla adevărul. 

— lar mâine, a strigat Random, voi trimite cecul, domnule. 

După ce toţi au plecat, Lucy s-a certat din nou cu tatăl ei din cauza 
cecului. Pentru că Archie plecase, ea putea vorbi deschis, aşa că i-a atras 
atenţia că el avea venitul mamei ei şi urma să se însoare cu doamna Jasher, 
care era bogată. 

— Deci, susţinea Lucy, sunt sigură că nu vrei să păstrezi banii bietului 
Archie. 


— Mi-a plătit suma asta cu condiţia să consimt la căsătorie. 

— N-a făcut aşa ceva! a ţipat ea indignată. Nu mă las vândută şi 
cumpărată în felul acesta. Archie ţi-a împrumutat banii şi trebuie să-i dai 
înapoi. Nu mă obliga să te consider egoist, tată. 

Rezultatul acestei certe a fost că Lucy şi-a impus voinţa, iar Profesorul 
a acceptat cam fără voie să se despartă de mumie şi să înapoieze cele o mie 
de lire. Dar i-a părut rău c-o face, pentru ca voia să strângă cât mai mulţi 
bani pentru expediţia lui în Egipt, iar averea doamnei Jasher, şi-a asigurat el 
fiica vitregă, nu era aşa de mare cum s-ar fi crezut. Totuşi, Lucy l-a convins 
şi s-a dus la culcare felicitându-se că în curând se putea căsători cu Hope. 
Începea să fie cam sătulă de egoismul Profesorului şi să se întrebe cum de-l 
suportase mama ei atâta vreme. 

A doua zi Braddock nu s-a dus cu don Pedro la Pierside fiindcă era 
foarte ocupat cu muzeul. Peruvianul s-a dus singur, iar Archie, după o zi de 
muncă la şevalet, a căutat-o pe văduva Anne să-i pună câteva întrebări. 
Lucy şi donna Inez i-au făcut după-amiază o vizită doamnei Jasher şi au 
găsit-o în pat pentru că avea o uşoară răceală. Se aşteptau să-l găsească pe 
sir Frank acolo, dar se părea că el nu va apărea. Crezându-l reţinut de 
treburi ale armatei, fetele nu s-au mai gândit la absenţa lui, deşi donna Inez 
era cam abătută. Random fusese reţinut acasă de-o scrisoare, venită cu poşta 
de prânz, şi care l-a surprins destul de mult. Fusese expediată din Londra, 
iar scrisul, evident deformat, era aproape ilizibil din cauză că era grosolan. 
Conţinutul era cel de mai jos şi e de remarcat că nu avea nici dată, nici 
adresă şi era scris la persoana a treia. 


“Dacă sir Frank Random vrea ca reputaţia să-i fie redată şi orice 
bănuială de crimă care planează asupra lui să fie înlăturată, poate fi 
complet reabilitat de autorul scrisorii, dacă va plăti suma de cinci sute de 
lire. Dacă sir Frank acceptă să facă asta, să stabilească un punct de 
întâlnire în Londra, iar autorul scrisorii va trimite un mesager să ia banii şi 
să-i predea dovezile care-l vor dezvinovăţi pe sir Frank Random. Dacă sir 
Frank Random îl înşală pe autorul scrisorii sau ia legătura cu poliţia, vor 


apărea dovezile care-l vor face vinovat de moartea lui Sidney Bolton şi 
care-l vor duce la eşafod fără nici o şansă de scăpare. Câteva rânduri la 
rubrica Decese din Daily Telegraph, semnate «Artileria» şi menţi-onând un 
loc de întâlnire vor ajunge, dar să se ferească să trădeze!” 


Capitolul XXI. O POVESTE DIN TRECUT 


Într-adevăr, răceala doamnei Jasher n-a fost deloc gravă. Când donna 
Inez de Gayangos şi Lucy i-au făcut o vizită în după-amiaza zilei următoare 
celei în care a avut loc scena de la muzeu, ea era în pat şi le-a explicat că 
stătea acolo din seara precedentă, când o vizitase Profesorul. Lucy a fost 
surprinsă de asta, fiindcă o lăsase pe doamna Jasher în perfectă stare, iar 
Braddock nu menţionase nimic despre vreo boală a văduvei. Dar răceala, 
după cum a observat doamna Jasher, acţiona foarte rapid, iar ea era 
totdeauna predispusă la asta din cauză că în Jamaica avusese malarie. 
Totuşi, se simţea mai bine şi avea de gând să se ridice din pat în seara aceea, 
măcar ca să stea pe canapea în salonaşul roz. După ce explicase astfel 
cauzele bolii, văduva a întrebat despre noutăţi. Cum nimeni nu-i interzisese 
lui Lucy să povestească de vizita lui Hervey, iar doamna Jasher urma să 
facă parte din familie fiindcă se mărita cu Profesorul, domnişoara Kendal n- 
a ezitat să-i relateze tot ce se întâmplase. Povestirea a neliniştit-o pe 
doamna Jasher şi ea a întrerupt-o des cu expresii exprimând mirarea. Chiar 
şi donna Inez a devenit vorbăreaţă şi i-a spus văduvei cum îl apărase ea pe 
sir Frank în faţa căpitanului american. 

— Ce nemernic! a spus doamna Jasher când a aflat toate faptele. Chiar 
cred că el l-a omorât pe bietul Sidney. 

— Nu! a spus Lucy hotărâtă. Eu nu cred asta. Dacă ar fi avut de gând 
să-l omoare, l-ar fi omorât la bord, pentru că ar fi fost mai sigur. E la fel de 
nevinovat ca sir Frank. 

— Despre care să nu îndrăznească nimeni să spună vreun cuvânt! a 
strigat donna Inez cu ochii plini de flăcări. 

— Are o bună apărătoare, draga mea, a spus văduva bătând-o uşurel pe 
mână. 

— ÎL iubesc, a spus donna Inez ca şi cum asta explica totul, ceea ce, 
poate, era corect în ceea ce-o privea. 

Doamna Jasher a zâmbit cu indulgență, apoi s-a întors spre Lucy pentru 
mai multe informaţii. 

— Nu s-ar putea ca văduva Anne să fie vinovată? 


— Oh, nu cred asta. Nu putea să-şi omoare propriul fiu, mai ales când 
îl iubea atât de mult. Înainte de-a veni aici, Archie mi-a spus că a trecut pe 
la ea. Tot mai susţine că Sidney a împrumutat haine spunând că sunt pentru 
Archie. 

— Ce crezi despre asta, draga mea? 

— Păi, şi-a cântărit domnişoara Kendal cuvintele, sau văduva Anne 
însăşi e femeia care a vorbit cu Sidney la fereastra de la “Sailor's Rest” şi a 
inventat povestea ca să se salveze, sau Sidney a luat hainele acelea şi voia 
să le folosească pentru a se deghiza când urma să fugă cu smaraldele. 

— În cazul acesta, a replicat doamna Jasher, tot rămâne o problemă: 
cine-i femeia care a vorbit cu el la fereastră. Şi pe urmă, dacă Sidney Bolton 
avea de gând să fure smaraldele, putea s-o facă în Malta sau la bordul 
vasului. 

— Nu! a spus Lucy hotărâtă. Mumia a fost dusă direct de la casa 
vânzătorului la vas şi, probabil, Sidney n-a găsit manuscrisul până nu s-a 
uitat la mumie. Atunci căpitanul Hervey îl supraveghea pe Sidney, iar el nu 
putea deschide mumia ca să fure smaraldele. 

— Totuşi, după spusele tale Sidney, s-a uitat de fapt la mumie, adică a 
deschis lada, pentru că altfel n-ar fi găsit manuscrisul. 

Lucy a aprobat din cap. 

— Aşa cred, dar nu pot fi sigură. Dar lada în care se afla mumia se afla 
în cala vaporului şi dacă Sidney ar fi vrut să fure smaraldele, n-ar fi putut s- 
o facă fără să trezească bănuielile căpitanului Hervey. 

— Deci, hai să spunem că Sidney a jefuit mumia când era la “Sailor”s 
Rest” şi a luat hainele împrumutate de la mama lui ca să fugă deghizat. Dar 
ce-i cu femeia? 

Lucy a clătinat capul. 

— N-aş putea spune. S-ar putea să aflăm mai multe în continuare. Don 
Pedro s-a dus la Pierside să facă cercetări, iar tata spune că îl va trimite şi pe 
Cockatoo acolo cu acelaşi scop. 

— Ei, a oftat doamna Jasher istovită, sper că toate necazurile astea se 
vor sfârşi. Mumia asta verde a adus numai ghinion. Lăsaţi-mă acum, fete 
dragi, mă simt cam obosită. 


— La revedere! Lucy a sărutat-o. Sper să te simţi mai bine diseară. Nu 
te scula, decât dacă te simţi în stare. 

— Oh! O să mă odihnesc în salon. 

— Parcă totdeauna îi spuneai cameră de primire, a râs fata. 

— Ah! a zâmbit doamna Jasher, vezi că trebuie să exersez pentru când 
voi fi stăpână la “Pyramids”. Nu poţi numi camera aia imensă de acolo 
cameră de primire. 

A râs încet. Pe ansamblu, şi Lucy, şi donna Inez au fost impresionate de 
cât de slăbită era doamna Jasher, abia capabilă cum spunea ea să-şi “târască 
picioarele”. Amândouă fetele ar fi fost surprinse să vadă ce masă 
consistentă a luat această doamnă în aceeaşi seară, după ce s-a sculat şi s-a 
îmbrăcat. Poate simţea că trebuie să-şi păstreze forţele, din moment ce s-a 
servit cu generozitate de savuroasele feluri pregătite de Jane care era o 
bucătăreasă excelentă. 

După cină, doamna Jasher s-a întins pe o canapea roz din salonul roz, 
lângă un foc superb, pentru că noaptea era friguroasă, aspră, şi stătea să 
plouă. Lângă cotul ei, văduva avea o măsuţă pe care se aflau o cană de 
cafea şi un pahar de lichior. Draperiile roz erau trase, lămpile cu abajur roz 
erau aprinse, iar tot interiorul căsuţei arăta, într-adevăr, foarte intim. 
Doamna Jasher, într-o rochie de culoarea şofranului, împodobită cu dantelă 
neagră, stătea întinsă pe canapeaua ei precum Cleopatra pe luntre. La 
lumina roz arăta foarte bine, deşi faţa ei avea o expresie de îngrijorare. Asta 
se datora faptului că primise prin poştă trei scrisori de la creditori. Doamna 
Jasher făcuse totdeauna eforturi să se descurce cu banii şi luptase din greu 
să se menţină pe linia de plutire. Sigur, din moment ce moştenise banii 
fratelui ei, negustorul din Pekin, nu mai trebuia să arate aşa de îngrijorată. 
Dar arăta şi nu încerca deloc s-o ascundă pentru că era singură. 

După o vreme s-a dus la birou şi a luat un vraf de facturi, alte scrisori, 
un registru de socoteli şi un carnet de cecuri. S-a ocupat de ele cam o oră. 
Ceasul a bătut nouă înainte ca ea să termine această sarcină neplăcută, în 
urma căreia a realizat că poziţia ei financiară nu e deloc satisfăcătoare. S-a 
sculat cu un suspin de oboseală şi s-a studiat în oglinda de deasupra 
şemineului; apoi s-a încruntat. Se gândea: “Dacă nu mă căsătoresc cu 


Profesorul imediat, nu ştiu ce se va întâmpla cu mine. M-am descurcat 
foarte bine până acum, dar e un moment de criză. Dracii ăştia”, fără 
îndoială se referea la creditori, “nu mă vor lăsa în pace mult timp şi pe urmă 
va veni dezastrul. Va trebui să plec din Gartley la fel de săracă cum am 
venit şi nu-mi va rămâne decât vechiul coşmar al unei vieţi oribile. Trebuie 
să-l forţez pe Profesor să ne căsătorim mai repede. Trebuie! Trebuie!” A 
început să se plimbe de colo-colo prin camera aceea mică într-o stare de 
agitaţie şi disperare justificată. 

În timp ce încerca să se calmeze, fără să reuşească deloc, Jane a intrat 
în cameră cu o carte de vizită. S-a dovedit că e a lui sir Frank Random. 
Doamna Jasher i-a spus servitoarei: 

— E cam târziu pentru o vizită. Totuşi, sunt atât de plictisită şi poate o 
să mă înveselească puţin. Pofteşte-l înăuntru. 

După ce Jane a plecat, văduva a stat liniştită o clipă sau două încercând 
să-şi dea seama de ce tânărul venea în vizită la o oră atât de nepotrivită. Dar 
când i-a auzit paşii mai aproape de uşă a împins facturile şi scrisorile în 
sertarul biroului şi l-a încuiat repede. Când Random a apărut la uşă, ea 
tocmai se îndepărta de birou ca să-l întâmpine şi nimeni n-ar fi recunoscut 
în femeia zâmbitoare, plinuţă, bine conservată pe creatura care mai devreme 
arăta aşa nestăpânită şi frământată de griji. 

— Mă bucur să te văd, sir Frank! a spus doamna Jasher clătinând capul 
într-un mod familiar. Stai pe scaunul acesta foarte confortabil, Jane o să-ţi 
aducă o cafea şi kummel. 

— Nu, mulţumesc, a spus Random în felul lui obişnuit, protocolar, dar 
foarte politicos, tocmai am părăsit popota, unde am luat o cină bună. 

Doamna Jasher a aprobat tăcută şi s-a lăsat pe canapeaua care era 
vizavi de scaunul pe care-l alesese pentru musafir. 

— Văd că eşti îmbrăcat pentru cină, a spus ea veselă, eşti chiar elegant 
pentru salonul meu sărăcăcios. De ce nu eşti cu donna Inez? Am auzit de la 
Lucy despre logodnă. A fost astăzi aici cu señorita de Gayangos. 

— Vă cred, a replicat Random încă reţinut, dar vedeţi că eram 
nerăbdător să vin să vă văd. 


— Ah! a făcut doamna Jasher calmă. Ai auzit că sunt bolnavă. Da, am 
stat în pat de ieri după-amiază până acum câteva ore. Dar acum sunt mai 
bine. Cina mi-a făcut bine. Dă-mi te rog evantaiul. Focul e prea încins. 

Sir Frank a făcut ce i s-a spus şi ea a ţinut evantaiul de pene între faţa ei 
şi foc în timp ce el o privea întrebându-se ce să spună. În cele din urmă a 
întrebat: 

— Nu vi se pare prea zăpuşeală aici? Ar fi bine să deschidem fereastra. 

Doamna Jasher a ţipat: 

— Băiete drag, ai înnebunit?! Am un început de gripă şi o fereastră 
deschisă ar fi moarte curată. Zău, camera asta e extrem de plăcută. 

— Miroase prea tare a parfum, Random a adulmecat aerul înadins. 

— Aş fi crezut că deja cunoşti aroma asta, sir Frank. Nu folosesc şi 
niciodată n-am folosit altceva. Miroase! i-a întins ea o delicată batistă de 
dantelă. 

Random a luat batista şi a dus-o la nas. O ciudată expresie triumfătoare 
i-a apărut în ochi. Dând înapoi batista a observat: 

— Parcă mi-aţi spus odată că e parfum chinezesc. 

Doamna Jasher a aprobat foarte încântată. 

— ÎL iau de la un prieten al răposatului meu soţ care e la Ambasada 
Britanică din Pekin. Doar eu îl folosesc. 

— Puteţi jura că nimeni altcineva n-a mai folosit vreodată acest 
parfum? 

Doamna Jasher a ridicat sprâncenele bine pensate. 

— Nu ştiu de ce-mi ceri să jur, a spus ea liniştită, dar te asigur că ţin 
doar pentru mine parfumul acesta care vine din China. Nici măcar Lucy 
Kendal nu are, deşi l-a dorit mult. Noi, femeile, suntem egoiste cu unele 
lucruri, stimate domn. E un parfum absolut delicios. 

— Da, a încuviinţat sir Frank privind-o ţintă, şi foarte puternic. 

— Ce vrei să spui cu asta? 

— Nimic. Cred că un asemenea parfum ar fi bun pentru răceala pe care 
aţi contractat-o aseară când aţi fost la Londra. 

Brusc doamna Jasher a pălit sub stratul de fard roz, iar mâna ei s-a 
încleştat pe evantai atât de tare, încât aproape i-a rupt mânerul. 


— N-am mai fost la Londra de aproape o lună, a bâiguit ea. Ce 
afirmaţie ciudată! 

— Una adevărată, a răspuns baronetul căutând în buzunarul jachetei. 
Ai mers la Londra aseară cu trenul de şapte ca să expediezi asta. 

l-a întins scrisoarea anonimă. Văduva, acum foarte palidă şi 
îmbătrânită cu câţiva ani, s-a ridicat în capul oaselor pe canapea cu un efort 
evident care sugera o vârstă avansată. A încercat să rămână calmă: 

— Nu înţeleg, n-am fost la Londra şi n-am expediat nici o scrisoare. 
Dacă ai venit aici ca să mă insulţi... 

— Nu cred că e o insultă dacă pun câteva întrebări, a spus Random 
renunțând la reţinere şi vorbind hotărât. Am primit această scrisoare, care 
are ştampilă de Londra, cu poşta de prânz. Scrisul este deformat, nu are nici 
semnătură, nici dată. Ţi-ai pregătit mesajul foarte bine, doamnă Jasher, dar 
ai uitat că parfumul chinezesc te-ar putea trăda. 

— Parfumul! Parfumul! 

Doamna Jasher a tras aer în piept înțelegând într-o clipă cum 
conversaţia avută cu puţin înainte o atrăsese într-o cursă. 

— Scrisoarea are urme din parfumul pe care-l foloseşti, a continuat 
implacabil baronetul. Am un miros extrem de fin şi fiindcă mirosul ajută 
memoria cel mai bine, mi-am amintit repede că dumneata foloseşti acest 
parfum special. Mi-ai spus acum câteva momente că nu-l mai foloseşte 
nimeni altcineva, deci am dovedit că e adevărat când afirm că această 
scrisoare e scrisă de dumneata. 

— E o minciună... o greşeală! s-a bâlbâit doamna Jasher prinsă la 
strâmtoare, cu un aer periculos. 

Aerul ei de doamnă de lume dispăruse şi simpla aventurieră ieşise la 
suprafaţă. Indignat de felul în care ea înşelase pe toată lumea şi gândindu-se 
la tot ce era în joc, Random n-a cruţat-o: 

— Nu-i o greşeală şi nici o minciună. Când mi-am dat seama că 
dumneata ai scris scrisoarea m-am dus imediat la Jessum să văd dacă ai fost 
la Londra, de unde era expediată. Am aflat de la şeful de gară şi de la un 
hamal că ai plecat în oraş cu trenul de ora şapte şi te-ai întors cu cel de 
miezul nopţii. 


Doamna Jasher a sărit în picioare. 

— Nu puteau să mă recunoască. Purtam..., apoi s-a oprit, încurcată 
pentru că se trădase atât de uşor. 

— Purtai un voal. Totuşi, doamnă Jasher, toată lumea de pe-aici te 
cunoaşte prea bine ca să nu te recu-noască. Şi apoi, cuvintele dumitale 
dovedesc că am dreptate. Dumneata ai scris această scrisoare de şantaj şi 
doresc o explicaţie. 

— Nu am ce să explic! a mormăit furioasă femeia fără să cedeze nici 
un pic. 

— Dacă refuzi să-mi explici mie o vei face către poliţie, a spus sir 
Frank ridicându-se şi îndreptându-se către uşă. 

Doamna Jasher s-a ridicat şi ea şi s-a agăţat de el cu un gest disperat: 

— Pentru numele lui Dumnezeu, nu pleca! 

— Deci o să-mi explici? O să-mi spui tot? 

— Ce să-ţi spun? 

— Cine l-a omorât pe Sidney Bolton. 

— Nu ştiu. Jur că nu ştiu! a strigat ea cu înfrigurare. 

— Asta-i ridicol, a replicat rece Random. Spui în scrisoarea asta că mă 
poţi duce la spânzurătoare sau mă poţi salva. Fiindcă eu ştiu că sunt 
nevinovat, dumneata trebuie să ştii cine e vinovatul. 

— Totul e o cacialma. Nu ştiu nimic, a recunoscut doamna Jasher 
eliberându-i braţul şi aruncându-se pe canapea. Voiam doar să fac rost de 
bani. 

— Cinci sute de lire?! Cam mulţi bani! a rânjit Random punând 
scrisoarea înapoi în buzunar. N-ai cere banii ăştia degeaba, trebuie să ştii 
adevărul. Am bănuit multe persoane, doamnă Jasher, dar niciodată pe 
dumneata. 

Femeia s-a sculat şi a ridicat braţele spre cer. 

— Nu! a spus ea cu voce slabă, suferind ca un şobolan încolţit. V-am 
păcălit pe toţi până acum. Sir Frank, o să-ţi spun adevărul. 

— Despre crimă? 

— Nu ştiu nimic despre asta. Despre mine. 

Random a ridicat din umeri. 


— O să ascult povestea asta mai întâi. Poate aflu detalii despre crimă. 
Continuă. 

— Nu ştiu nimic despre crimă sau despre furtul smaraldelor... 

— Totuşi ai ascuns mumia în casa asta şi după aceea, nu ştiu din ce 
motiv, ai pus-o lângă pom ca să fie găsită de Profesor. 

— Nu ştiu nimic nici despre asta, a îngăimat doamna Jasher cu 
încăpățânare în timp ce buzele i se albiseră. Scrisoarea aceea prin care ai 
ajuns la mine e doar o cacialma. 

— Deci recunoşti că dumneata ai scris-o? 

— Da, a spus ea posacă. Ştii prea multe şi e inutil să neg adevărul când 
sunt pusă în faţa probelor pe care le aduci împotriva mea. Totuşi, aş lupta, a 
adăugat ea ridicând capul ca un şarpe gata de atac, dacă n-aş fi sătulă şi 
obosită de luptă. 

— Luptă? 

— Da, luptă cu necazurile, grijile, dificultăţile materiale şi creditorii. 
Oh, s-a bătut ea cu pumnul în piept, ce ştii tu despre viaţă, om bogat şi 
indolent?! Eu am văzut prăpastia şi nu din cauza mea. Am avut o mamă rea 
şi un soţ nemernic. Am fost târâtă în noroi de cei care ar fi trebuit să mă 
ajute să mă ridic. Am flămânzit zile întregi, am plâns ani în şir, nu există pe 
faţa pământului o fiinţă mai nefericită ca mine. 

— Vă rog, nu mai fiţi aşa melodramatică, a spus cu asprime Random. 

— Ah! doamna Jasher s-a aşezat împreunându-şi mâinile. Nu mă crezi. 
Cred că nu înţelegi, pentru că viaţa, viaţa adevărată, e o carte închisă pentru 
dumneata. E inutil să fac apel la înţelegerea dumitale când eşti aşa de 
neştiutor... Să ne rezumăm la fapte. Ce vrei să ştii? 

— Cine l-a omorât pe Sidney Bolton şi cine are smaraldele. 

— Nu pot să-ţi spun. Ascultă! n-ai nici o legătură cu trecutul meu. Voi 
începe cu momentul când am venit aici. Îmi pierdusem soţul şi am reuşit să 
strâng câteva sute de lire... oh, într-un mod foarte decent, te asigur, a 
adăugat ea sfidătoare văzând tresărirea interlocutorului. Am venit aici ca să 
încerc să trăiesc în linişte şi, dacă e posibil, să găsesc un soţ bogat. Ştiam că 
fortul e aproape şi speram să mă mărit cu un ofiţer. Totuşi am fost atrasă de 
poziţia Profesorului şi m-am hotărât să mă căsătoresc cu el. Sunt logodită şi 


dacă n-ai fi fost atât de inteligent în chestiunea cu scrisoarea aş fi devenit 
cât de curând doamna Braddock. Mi-am cheltuit toţi banii. Am numeroase 
datorii. Nu mai pot rezista. 

— Dar banii pe care i-ai moştenit... 

— Şi asta e tot o cacialma. N-am avut niciodată un frate. N-am 
moştenit nici un ban. Nu ştiu nimic despre Pekin în afară de faptul că un 
prieten îmi trimite parfumul acela în fiecare an drept cadou de Crăciun. 
Sunt o aventurieră, dar, probabil, nu atât de rea pe cât mă crezi. Lucy şi 
donna Inez n-au auzit nimic necuviincios de pe buzele mele. Am fost 
totdeauna o femeie bună, într-un fel, adică o femeie cu morală, şi voiam să 
mă căsătoresc cu Profesorul ca să trăim fericiţi. Văzând că sunt la capătul 
resurselor, iar Profesorul aştepta ca eu să am moştenirea înainte de 
căsătorie, m-am gândit cum aş putea obţine banii. Am auzit că eşti acuzat 
de căpitanul Hervey, aşa că aseară am scris acea scrisoare şi am expediat-o 
din Londra crezând că vei ceda ca să nu fi arestat. 

Random a râs cinic. Apoi a mormăit: 

— Mă credeai un om slab. 

— Aşa e, a spus sinceră doamna Jasher. Ca să fiu sinceră credeam că 
eşti un fraier. Dar mergând pe firul scrisorii şi cerându-mi socoteală, ai 
dovedit că eşti mai inteligent decât te crezusem. Ei, asta-i tot. Nu ştiu nimic 
despre crimă. Scrisoarea mea a fost o cacialma ca să-ţi storc cinci sute de 
lire. Dacă plăteai banii, îi dădeam Profesorului drept banii din moştenirea 
fratelui meu. Dar acum... 

— Acum, a spus Random ridicându-se să plece, îi voi spune 
Profesorului ce mi-ai spus şi... 

— Şi mă vei da pe mâna poliţiei, a completat doamna Jasher ridicând 
din umerii rotunzi. Ei, mă aşteptam la asta. Totuşi, speram ca de dragul 
trecutului vei fi mai indulgent. 

— N-am fost niciodată mai mult decât simple cu-noştinţe, doamnă 
Jasher, a spus cu răceală Random, aşa că, nu înţeleg de ce aştepţi milă după 
felul în care te-ai purtat. Te aştepţi să mă şantajezi şi să scapi nepedepsită. 
Trebuie să te pedepsesc cumva, aşa ca-i voi spune Profesorului Braddock, 
cu care, desigur, nu te mai poţi căsători. Dar nu te voi da pe mâna poliţiei. 


— Nu?! doamna Jasher a făcut ochii mari, abia capabilă să-şi creadă 
urechilor. 

— Nu. Lasă-mă o zi să mă gândesc la toate astea şi voi hotărî ce să fac 
cu dumneata. Cred că ai un suflet bun, doamnă Jasher, şi voi vedea dacă pot 
să te ajut. Între timp o să pun să-ţi fie supravegheată casa pentru a te 
împiedica să fugi. 

— În cazul acesta mai bine m-ai da pe mâna poliţiei, a spus ea cu 
amărăciune. 

— Deloc, a replicat calm Random. Am încredere în servitorul meu, 
care e prostănac, dar cinstit şi devotat. Voi avea grijă ca secretul să fie 
păstrat. Dar dacă încerci să fugi, voi pune să fi arestată pentru şantaj. 
Înţelegi? 

— Da. Te porţi foarte frumos cu mine, a îngăimat ea... Când te voi mai 
vedea? 

— Mâine seară. Trebuie să vorbesc despre asta cu Braddock. Mâine voi 
hotărî ce să fac şi, probabil, îţi voi da o şansă să începi o viaţă nouă într-un 
alt colţ de lume. Ce spui? 

— Accept. Într-adevăr, nu mi-a rămas nimic altceva de făcut. 

— Nu eşti prea recunoscătoare, a spus sever Random. 

— Probabil. Totuşi, putem vorbi despre recunoştinţă mâine. Între timp, 
te rog, lasă-mă singură! 

Sir Frank s-a dus până la uşă şi s-a oprit. A spus răspicat: 

— Aminteşte-ţi! Casa dumitale e supravegheată. Încearcă să scapi şi 
voi pune să fi arestată! 

Doamna Jasher a gemut îngropându-şi faţa în pernele canapelei. 


Capitolul XXII. UN CADOU DE NUNTĂ 


Doamna Jasher l-a considerat pe Random foarte inteligent pentru că se 
comportase astfel încât s-o prindă în cursă. L-ar fi considerat şi mai 
inteligent dacă ar fi ştiut că se baza doar pe forţa de sugestie când încerca s- 
o împiedice să fugă. Sir Frank nu avea nici cea mai mică intenţie să-şi pună 
ordonanța de pază, fiindcă nu asta este datoria unui asemenea soldat. Dar 
după ce a convins-o pe aventurieră că va face asta, a plecat sigur că femeia 
nu va încerca să fugă. Deşi nimeni nu supraveghea căsuţa, crezând ceea ce i 
se spusese, doamna Jasher urma să creadă că ochi vigilenţi stau aţintiţi pe 
uşa şi ferestrele ei zi şi noapte, iar dacă va încerca să fugă, va fi prinsă 
imediat de poliţia din Pierside sau chiar de polițistul din sat. Ca un vrăjitor 
asiatic, baronetul ţesuse o vrajă în jurul căsuţei, iar ea a funcţionat minunat. 
Deşi doamna Jasher dorea din suflet să fugă şi să se ascundă, a rămas pe loc 
înspăimântată de un spion care nu exista. 

A doua zi, de îndată ce timpul i-a permis, Random s-a dus la 
“Pyramids” şi s-a întâlnit cu Profesorul. I-a explicat viitorului mire tot ce se 
întâmplase, i-a arătat scrisoarea anonimă şi i-a dezvăluit cum ajunsese la 
concluzia că doamna Jasher e autoarea ei. Lui Braddock nu i se putea face 
părul măciucă pentru că nu avea, dar şi-a pierdut complet cumpătul şi a 
urlat plimbându-se, de colo-colo, prin muzeu până l-a speriat şi pe 
Cockatoo, cât era el de sălbatic. Când s-a mai potolit, a putut să discute în 
linişte problema şi a cerut repede ca doamna Jasher să fie dată pe mâna 
poliţiei. Dar trebuia să-şi închipuie că sir Frank va refuza să accepte acest 
sfat radical. El a explicat: 

— S-a comportat nedemn, recunosc. Totuşi, cred că e o femeie mai 
bună decât crezi, Profesore! 

— Cred! Cred! Cred! a tipat înfuriat omuleţul sărind iar in picioare ca 
să se plimbe prin cameră ca un pudel nervos. Cred că-i o femeie rea, o 
femeie vicioasă. Să mă înşele pretinzând că e bogată şi... 

— Dar, Profesore, sunt sigur că doreai să te căsătoreşti cu ea şi din 
dragoste!. 


— Absolut deloc, domnule, absolut exclus! Las dragostea şi alte 
asemenea fleacuri pentru cei ca dumneata sau ca Hope, care n-au altceva la 
care să se gândească. 

— Dar o căsătorie fără dragoste... 

— Ptiu! Ptiu! Ptiu! Nu te contrazice cu mine, Random! Dragostea e 
doar o iluzie. Nu mi-am iubit prima soţie, mama lui Lucy, şi totuşi am fost 
foarte fericiţi. Dacă doamna Jasher ar fi devenit a doua soţie, ne-am fi 
înţeles de minune cu condiţia să-mi dea banii pentru expediţia mea în Egipt. 
Te întreb, ce voi face acum, Random? Chiar şi mia de lire pe care o plăteşti 
pentru mumie, o primeşte afurisitul ăla de Hope din cauza ideilor prosteşti 
ale lui Lucy. Nu am nimic, absolut nimic, şi-ţi jur că mormântul e printre 
dealurile alea din Etiopia, aşteptând să fie deschis. Oh, ce şansă am ratat! 
Ce şansă! Dar o să mă duc chiar eu la doamna Jasher. Ştie despre crima 
asta. 

— Spune că nu ştie nimic. 

— Nu-mi spune asta! Nu-mi spune asta! a strigat Profesorul. N-ar fi 
scris scrisoarea aia dacă nu ştia nimic. 

— A fost o cacialma, v-am explicat asta. 

— Cacialma pe dracu”! de fapt Profesorul a folosit un cuvânt mai 
“colorat”, nu cred c-ar fi îndrăznit să acţioneze dacă n-ar fi avut mai multe 
date. O s-o văd chiar eu în după-amiaza asta şi o s-o forţez să mărturisească. 
O să găsesc asasinul, într-un fel sau altul, şi o să-l fac să scoată smaraldele 
alea, dacă nu vrea să fie spânzurat. Apoi le pot vinde ca să-mi finanţez 
expediţia în Egipt. 

— Dar uiţi, Profesore, că smaraldele îi aparţin lui don Pedro, chiar dacă 
sunt găsite. 

— Nu-i adevărat! a urlat Profesorul stacojiu de furie. Refuz să i le las! 
Am cumpărat mumia şi conţinutul ei, inclusiv smaraldele acelea. Sunt ale 
mele. 

— Nu! a spus Random hotărât. Eu cumpăr mumia de la dumneata, deci 
ele intră în posesia mea şi-i aparţin lui de Gayangos. O să i le dau lui. 

— Mai întâi va trebui să le găseşti! a spus Braddock ca turbat. Cât 
despre mumie, n-o s-o ai. Refuz s-o vând. Uite aşa! 


— Dacă refuzi, a spus Random răspicat. Don Pedro te va da în 
judecată, iar căpitanul Hervey va fi adus ca martor să dovedească faptul că 
mumia a fost furată. 

— Don Pedro n-are bani! a exclamat Braddock triumfător. Nu poate 
plăti onorariile avocaţilor. 

— Dar eu pot, a reluat foarte sec tânărul. Pentru că mă voi căsători cu 
donna Inez se cuvine să-mi ajut socrul în toate privinţele. El are sentimente 
pentru această relicvă a unei civilizaţii şi doreşte s-o ducă înapoi în Peru. 
Deci va face asta. 

— Dar eu? Dar eu? 

— Ei, a continuat Random vorbind rar cu intenţia vădită de a-l irita şi 
mai mult pe omuleţul al cărui egoism îl enerva, dacă aş fi în locul dumitale 
m-aş căsători cu doamna Jasher şi aş trăi liniştit în casa asta din venitul pe 
care-l am. 

Braddock s-a înroşit iar şi a bolborosit: 

— Cum îndrăzneşti să-mi faci o asemenea propunere, domnule?! Îmi 
ceri să mă căsătoresc cu această femeie josnică, această aventurieră, 
această... această... 

Nu-şi mai găsea cuvintele. Desigur, Random nu avea nici o intenţie să 
favorizeze o asemenea căsătorie chiar dacă nu avea despre doamna Jasher o 
părere la fel de proastă ca Profesorul. Dar omuleţul era atât de crud, încât 
tânărului îi făcea plăcere să-l aţâţe folosind numele văduvei aşa cum 
toreadorii folosesc în arenă pelerina roşie în faţa taurului. A remarcat: 

— Nu cred că doamna Jasher e o femeie rea. 

— Ce? Ce? Ce? După ce-a făcut? Şantaj! Şantaj! Şantaj! 

— Asta-i rău, recunosc, dar n-a obţinut ce dorea şi la urma urmei 
dumneata eşti indirect cauza pentru care a scris scrisoarea aceea de şantaj. 

— Eu? Eu? Cum îndrăzneşti? 

— Vezi, voia să ia cele cinci sute de lire de la mine ca un fel de zestre 
pentru ea. 

— Da, şi? Mi-a spus minciuni despre blestematul ei de frate care era 
negustor la Pekin când, de fapt, el nici nu există. 


— Oh, n-o apăr pentru asta, a spus calm Random. Per ansamblu, 
doamna Jasher nu s-a comportat bine. Totuşi, Profesore, cum am spus şi 
mai devreme, cred că are şi părţi bune. Evident a avut părinţi răi şi un soţ 
netrebnic, dar din câte mi-am dat seama, nu e o femeie imorală. Biata 
creatură a venit aici doar ca să încerce să iasă din mocirlă. Dacă s-ar 
căsători cu dumneata, sunt sigur că ar fi o soţie excelentă. 

Profesorul era atât de furios, încât s-a calmat foarte brusc. A spus 
caustic: 

— Bineînţeles, spui numai tâmpenii! Dac-ar fi după mine, femeia asta 
ar fi biciuită în piaţa publică pentru felul în care ne-a înşelat pe toţi. Totuşi, 
o s-o vizitez astăzi şi s-o fac să mărturisească cine l-a omorât pe Bolton. 

— Don Pedro îţi va fi foarte îndatorat dacă o faci. Vrea acele smaralde. 

— Şi eu, iar dacă pun mâna pe ele o să le păstrez, a izbucnit Braddock, 
iar dacă nu mai ai nimic să-mi spui, te rog să mă laşi. Sunt ocupat. 

Fiindcă nu mai era nimic de făcut la omuleţul cel coleric, sir Frank i-a 
urmat indicaţia şi a plecat. S-a dus la “Warrior Inn” să-i vadă pe don Pedro 
şi donna Inez, dar din întâmplare fata plecase la “Pyramids” în vizită la 
domnişoara Kendal, iar lui Random i-a părut rău că n-o găseşte. Totuşi, 
poate era mai bine fiindcă putea vorbi deschis cu de Gayangos. I-a spus 
toată povestea doamnei Jasher şi a descoperit că peruvianul, ca şi Braddock, 
era convins că doamna Jasher ştia adevărul. 

— N-ar fi scris scrisoarea aceea, dacă nu l-ar fi ştiut, a spus don Pedro. 

— Deci credeţi c-ar trebui arestată? 

— Nu. Ne putem ocupa de asta chiar noi. În momentul de faţă, e 
perfect în siguranţă fiindcă nu va părăsi căsuţa deoarece se crede 
supravegheată. Hai să-l lăsăm pe Braddock să vorbească cu ea şi să vedem 
ce poate afla. Apoi, putem discuta problema şi lua o hotărâre. 

Random a încuviinţat neatent. Pe urmă a remarcat: 

— Mă întreb dacă doamna Jasher e femeia cu care Bolton vorbea la 
fereastră. 

— Nu e imposibil. Totuşi asta nu explică de ce Bolton a împrumutat 
haine femeieşti de la mama lui. 

— Poate le-a purtat doamna Jasher. 


— Asta ar presupune că exista o înţelegere între Bolton şi doamna 
Jasher, precum şi cunoaşterea existenţei manuscrisului înainte ca Bolton să 
plece în Malta. Ştim că doar în Malta putea să vadă prima oară manuscrisul. 
Evident, fusese ascuns între bandajele mumiei de tatăl meu, care a uitat 
complet de el când mi-a dat originalul. 

— Şi Hervey a uitat. Mă întreb dacă asta e adevărat. 

— Eu sunt sigur că este, a declarat apăsat don Pedro. Dacă Hervey sau 
Vasa, sau cum vrei să-i zici, ar fi găsit manuscrisul şi ar fi pus să fie tradus, 
e sigur că ar fi deschis mumia şi ar fi luat smaraldele. Nu, sir Frank, cred că 
teoria lui e parţial adevărată. Bolton voia să fugă cu smaraldele şi să trimită 
mumia la Profesorul Braddock fiindcă dacă îţi aminteşti a aranjat ca 
proprietarul de la “Sailor's Rest” să trimită lada a doua zi de dimineaţă 
chiar dacă el lipseşte. Bolton ştia că va lipsi... cu smaraldele. 

— Atunci nu credeţi că Hervey mi-a pus manuscrisul în cameră? 

— El a declarat sus şi tare că n-a făcut-o. Când am fost la Pierside ieri, 
m-am dus la “Sailor”s Rest” şi l-am văzut. Îi spusese lui Braddock doar cu o 
zi în urmă că a pierdut şansa să se îmbarce şi n-a apărut nimic în 
perspectivă. Dar când s-a întors la Pierside a aflat că primise o scrisoare 
care îi dădea, după cum mi-a spus, comanda unui cargou de patru mii de 
tone numit “Firefly”. Trebuie să plece imediat, chiar mâine, mi se pare. 

— Şi ce-o să facă în legătură cu crima asta? 

— Nu poate face nimic acum, dacă rămâne în Pierside pierde comanda 
vasului. Mâine pleacă la drum, dar între timp vrea să scrie toată povestea 
furtului mumiei. l-am promis că-i dau cincizeci de lire pentru asta pentru că 
vreau să iau înapoi mumia de la Braddock, pe gratis! 

— Cred că Braddock nu va renunţa deloc la mumie, a spus Random 
mohorât. 

— O va face, după ce Hervey îşi scrie confesiunea care nu va fi gata 
până se îmbarcă, pentru că e foarte ocupat. Dar a promis să trimită o barcă 
la debarcaderul de lângă fort, mâine seară, când vasul pleacă în aval. Voi fi 
acolo cu cincizeci de lire, în aur! 

— Dar dacă nu reuşeşte să oprească şi să trimită barca? 


— Atunci nu va primi cele cincizeci de lire, a replicat don Pedro. Omul 
e un ticălos şi merită mai degrabă să stea în închisoare, decât să ia o 
recompensă, dar pentru că mumia a fost furată de el acum treizeci de ani, 
doar el poate dovedi cine-i proprietarul. 

— Dar de ce să vă faceţi atâtea probleme? a protestat baronetul. Pot să 
cumpăr eu mumia de la Braddock. 

— Nu, a spus don Pedro, am drepturi asupra proprietăţii mele. 

Random a aşteptat toată după-amiaza şi seara pentru că era nerăbdător 
s-o vadă pe donna Inez, dar ea a venit foarte târziu. Între timp a apărut 
Archie Hope care venise să-l vadă pe don Pedro în legătură cu convorbirea 
avută de el cu văduva Anne. Înainte de a veni la han, trecuse pe la 
Profesorul Braddock şi aflase de la el totul despre mişelia doamnei Jasher. 
Era foarte surprins: 

— N-aş fi crezut. Sărmana femeie! 

— Ah! a spus Random destul de mulţumit. Eşti mai milos decât 
Profesorul, Hope. El spune că-i o femeie rea. 

— Hmm! Nu cred că Braddock ar trebui să fie primul care să arunce cu 
piatra, a replicat acru Archie, doamna Jasher nu s-a comportat frumos, dar 
aş vrea să aud toată povestea ei înainte s-o judec. 'Trebuie să aibă o mulţime 
de părţi bune, altfel Lucy, care a petrecut mult timp împreună cu ea, ar fi 
descoperit cum e cu mult timp în urmă. Mă încred în aprecierea pe care o 
femeie o face alteia, iar doamna Jasher era desigur nerăbdătoare să se 
mărite. 

— Aşa e, iar Profesorul Braddock o ştie, a răspuns repede Random. 

— Mă preocupă mai puţin asta, decât ce mi-a spus văduva Anne. 

Don Pedro a ridicat privirea interesat: 

— Oh, deci ai văzut-o pe bătrână? Ce spune despre haine? 

— Repetă povestea ei. Spune că Sidney a împrumutat hainele ca să mi 
le dea mie pentru un model. Ei, cum eu nu l-am rugat niciodată pe Bolton să 
facă asta, îmi închipui că dorea să se deghizeze chiar el sau hainele erau 
pentru doamna Jasher. 

— Dar ce legătură avea doamna Jasher cu el? a întrebat aspru Random. 


— Păi, e ciudat, a răspuns ezitant Hope, dar doamna Bolton declară că 
fiul ei era îndrăgostit de doamna Jasher şi avea de gând să se căsătorească 
cu ea la întoarcerea din Malta. 

— Imposibil! a strigat sir Frank. Ea s-a logodit cu Braddock. 

— Doar după moartea lui Bolton, aminteşte-ţi! 

Don Pedro a încuviinţat: 

— Asta-i adevărat. Dar ce spui dumneata, domnule Hope, dovedeşte că 
teoria lui Hervey e adevărată. 

— Cum adică? 

— După cum ştim din spusele lui Random, doamna Jasher voia bani. 
Nu avea de gând să se mărite cu un bărbat sărac. Bolton era sărac, dar cu 
ajutorul smaraldelor se putea îmbogăţi, pentru că ele au o valoare imensă. 
Probabil avea de gând să le fure ca să se căsătorească cu această femeie. 
Asta o implică pe doamna Jasher în crimă. 

— Da, a aprobat sir Frank, dar cum Bolton nu ştia că smaraldele există 
înainte să cumpere mumia în Malta, nu văd de ce ar fi împrumutat dinainte 
o deghizare pentru doamna Jasher ca să-l întâlnească la “Sailor's Rest”. 

Hope a intervenit nerăbdător: 

— Lucrul e uşor de lămurit. Hai să mergem amândoi la doamna Jasher 
în seara asta şi să insistăm să ne spună adevărul. Dacă recunoaşte că era 
logodită în secret cu Sidney Bolton, s-ar putea să admită că hainele au fost 
împrumutate pentru ea. 

— Cum s-ar putea să admită şi că ea a pus manuscrisul în camera mea, 
a adăugat sir Frank după o pauză. Hervey nu l-a pus acolo, dar e foarte 
posibil ca doamna Jasher, care-l avea de la Bolton din seara când au vorbit 
la fereastră, s-o fi făcut. 

— Prostii! a spus Hope dovedind mult simţ practic. Doamna Jasher ar 
fi fost prinsă imediat, dacă ar fi mers în camera ta. Adu-ţi aminte c-ar trebui 
să treacă de santinelă. De fapt, nici n-am dovedit până acum că ea e femeia 
îmbrăcată cu hainele doamnei Bolton cu care Sidney a vorbit la fereastră. 
Toate astea le putem lămuri dacă vorbim cu ea în seara asta. 

— Foarte bine, Random s-a uitat la ceas. Trebuie să plec. Don Pedro, îi 
spuneţi lui Inez că trec pe-aici diseară? Putem să mai discutăm despre 


aceste chestiuni, Hope? 

— Eu rămân aici fiindcă vreau să mă consult cu don Pedro. 

Random a încuviinţat şi a plecat cam fără elan. Dorea fierbinte ca un 
adevărat îndrăgostit, să rămână sperând că donna Inez se va întoarce 
curând, dar datoria îl chema şi el era obligat să se supună. 

Noaptea era foarte întunecoasă, deşi nu era foarte târziu. Nu ploua şi 
Random a luat-o repede prin sat şi apoi pe drumul spre fort. A văzut 
luminiţele de la casa doamnei Jasher strălucind în depărtare şi a zâmbit 
amar la gândul vrăjii pe care o aruncase asupra căsuţei. Fără îndoială 
doamna Jasher tremura în pantofii ei stil Ludovic XV crezându-se 
supravegheată. Random credea sincer că merita măcar această pedeapsă. La 
intrarea în fort santinela l-a salutat ca de obicei, iar Random era gata să 
treacă, dar omul a păşit înainte întinzându-i un pachet învelit în hârtie maro. 
Santinela l-a salutat şi a spus: 

— Poftim, domnule, am găsit asta în ghereta mea. 

Sir Frank a luat pachetul. 

— Cine l-a pus acolo? Şi de ce mi-l dai mie? a întrebat el surprins. 

— Vă rog, domnule, sunteţi destinatarul, dar şi nu ştiu cine l-a pus în 
ghereta mea, domnule. Eram de serviciu, domnule, şi cred că cineva l-a 
lăsat să cadă pe podeaua gheretei când eu eram la celălalt capăt al rondului, 
domnule. Era la fel de întuneric cum e acum, domnule, aşa că n-am văzut şi 
n-am auzit nimic. Când m-am întors, domnule, m-am adăpostit de ploaie în 
gheretă şi l-am simţit sub picior. Am aprins o lumină, domnule, şi am văzut 
că e pentru dumneavoastră. 

Sir Frank a băgat pachetul în buzunar şi a plecat după ce i-a spus vreo 
două cuvinte răstite santinelei sfătuindu-l să fie mai vigilent. Era nedumerit 
cine lăsase pachetul în ghereta santinelei şi curios să afle ce conţine. 
Imediat ce a ajuns în cameră a tăiat sfoara care lega nu prea strâns hârtia 
maro. Apoi, la lumina lămpii, a văzut ieşind din pachetul prost legat un 
superb smarald verde ca marea, foarte mare, care scânteia ca un soare. În 
hârtia maro era un bileţel alb pe care era scris: “Un dar de nuntă pentru sir 
Frank Random”. 


Capitolul XXIII. EXACT LA TIMP 


Din toate surprizele apărute în legătură cu tragedia mumiei verzi, 
aceasta era cu siguranţă cea mai mare. Fără îndoială, Sidney Bolton fusese 
asasinat din cauza smaraldelor, iar asasinul scăpase cu prada pentru care îşi 
vânduse sufletul diavolului. Totuşi, iată că unul dintre smaralde îi era 
returnat de un anonim lui Random, care putea să-l dea adevăratului 
proprietar. Oricât de uimit era, sir Frank nu s-a putut abţine să nu 
chicotească la gândul furiei Profesorului Braddock când va afla despre 
norocul lui don Pedro. În ceasul al doisprezecelea, peruvianul recuperase ce 
era al lui sau măcar o parte din ce i se cuvenea. 

Punând smaraldul în sertar Random a dat ordine ordonanţei ca atunci 
când santinela îşi termină programul de gardă să fie adus la el. Random s-a 
îmbrăcat pentru cină, o operaţiune care nu i-a luat mult pentru că voia să fie 
liber să se concentreze asupra rezolvării noii probleme şi tocmai terminase, 
când a apărut soldatul care fusese de gardă. Dar nu ştia nimic în plus faţă de 
ce spusese deja. Când el era la capătul cel mai îndepărtat al rondului, în 
timp ce făcea de gardă la poarta fortului, pachetul fusese strecurat în 
gheretă. Era destul de întuneric şi soldatul a mărturisit că nu auzise nici un 
sunet şi nici nu văzuse pe nimeni. Persoana care adusese superbul giuvaer 
pândise ocazia favorabilă şi, cu paşi uşori de pisică, se strecurase în 
întuneric să lase preţiosul pachet pe podeaua gheretei. Acolo omul îl simţise 
sub picior ceva mai târziu când intrase ca să se adăpostească de ploaie. Era 
imposibil de stabilit cât timp trecuse de când pachetul fusese plasat acolo, 
până când fusese găsit de santinelă. Totuşi, după calculele lui Random, 
trecuse cam o oră fiindcă înainte de asta nu era destul de întuneric pentru ca 
o persoană, fie bărbat, fie femeie, să se poată ascunde ducând un dar regesc 
înfăşurat în hârtie maro. 

La început Random a avut tendinţa să trimită santinela în arest pentru 
că se abătuse atât de mult de la datoria lui încât cineva putuse să se apropie 
aşa de mult de fort, dar cum deja îl mustrase pe om şi dorea să ţină secret 
faptul că recuperase giuvaerul, pur şi simplu, l-a lăsat să plece. Când a 
rămas singur, s-a aşezat în faţa focului întrebându-se cine riscase atât de 


mult şi care era motivul pentru care smaraldul îi fusese trimis lui. Ar fi avut 
mai mult sens dacă ar fi fost trimis lui don Pedro sau chiar Profesorului 
Braddock. La început s-a gândit că doamna Jasher îi trimisese giuvaerul în 
semn de recunoştinţă pentru cum se purtase cu ea. Amintindu-şi experienţa 
precedentă, a mirosit pachetul, dar n-a putut să depisteze vreo urmă din 
faimosul parfum chinezesc, principalul indiciu în cazul scrisorii. Desigur, 
cuvintele de pe hârtia maro şi cele din bilet erau scrise cu un scris prefăcut, 
aşa că din asta nu putea afla nimic. Totuşi, nu mai credea că doamna Jasher 
trimisese smaraldul. Era foarte strâmtorată şi dacă ar fi obţinut giuvaerul 
prin crimă, presupunând că ea era femeia care vorbise cu Bolton la 
fereastră, cu siguranţă l-ar fi vândut ca să-şi asigure un trai îmbelşugat. 
Sigur, dacă era vinovată mai avea şi celălalt smarald, de valoare egală, dar 
dacă îşi riscase gâtul ca să câştige această avere ar fi păstrat toată prada care 
putea s-o coste aşa de scump. Nu, oricine ar fi fost persoana care se căia în 
ceasul al doisprezecelea, ea nu era doamna Jasher. 

Poate că văduva Anne era femeia care vorbise în faţa ferestrei şi care 
acum dădea înapoi smaraldul. Dar asta era imposibil din moment ce 
doamna Bolton bea, de obicei, mai mult decât ar fi trebuit, şi n-ar fi avut 
îndrăzneala să aducă giuvaerul, şi n-ar fi fost în stare să comită o crimă, mai 
ales dacă victima era chiar fiul ei. Sigur că putea afla de planul lui Sidney 
de-a fugi cu giuvaerele şi putea cere o parte. Dar dacă asta se întâmplase, la 
Pierside, în seara aceea, când de fapt trei sau patru babe juraseră că ea era în 
Gartley, ar fi ghicit cine îi strangulase băiatul. Dacă ar fi fost aşa, nici toate 
giuvaerele din lume n-ar fi împiedicat-o să-l denunțe pe criminal. Cu toate 
defectele ei, care nu erau puţine, doamna Bolton era o mamă bună şi-l 
considera pe Sidney bucuria şi mândria vieţii ei cam irosite. Doamna 
Bolton era, cu siguranţă, la fel de nevinovată ca doamna Jasher. 

Mai rămânea Hervey. Random a râs tare când acest nume s-a ivit în 
capul lui înfierbântat. Piratul ăla era, fireşte, ultimul om care şi-ar abandona 
prada sau ar avea remuşcări după comiterea unei crime. Odată ce căpitanul 
ar fi pus ghearele pe cele două giuvaere, de-o valoare colosală, nu le-ar fi 
lăsat să-i scape, nici măcar pe unul. Din aceste considerente se părea că 
Hervey iese din discuţie, iar Random nu se putea gândi la altcineva. În 


mijlocul acestei dileme şi-a amintit că două capete sunt mai bune decât unul 
şi înainte să plece la cină i-a trimis lui Archie Hope un bilet prin care îi 
cerea să vina la fort cât mai curând posibil. 

Sir Frank a fost destul de posomorât la cina din seara aceea şi n-a prea 
răspuns la glumele camarazilor săi ofiţeri. Aceştia au făcut haz de el punând 
totul pe seama dragostei, fiindcă nu era nici un secret că baronetul o admiră 
pe frumoasa peruviană, deşi nimeni nu ştia încă despre logodna lui Random 
cu ea, care avea şi consimţământul lui don Pedro. Tânărul a suportat cu 
bunăvoință tot hazul făcut pe seama lui, dar a profitat de primul prilej de a 
se retrage în camera lui de îndată ce s-au servit cafelele şi ţigările. S-a întors 
în cameră după nouă, iar acolo l-a găsit pe Hope care-l aştepta nerăbdător. 

— Văd că ai cinat la “Pyramids”, a spus Random văzând că Hope e în 
haine de seară. 

Archie a dat din cap. 

— Da. Nu mă dichisesc aşa să mănânc o amărâtă de ciosvârtă la mine. 
Dar Profesorul m-a invitat la cină să discutăm chestiunea asta. 

— Ce părere are? a-ntrebat Random căutându-şi ţigările. 

— Oh, e foarte pornit împotriva doamnei Jasher şi crede că ea l-a 
înşelat. S-a dus s-o vadă în după-amiaza asta şi, după câte spune, a avut o 
discuţie furtunoasă cu ea. 

— Nu mă mir de asta, dacă a vorbit în stilul lui obişnuit, a spus celălalt 
posac întinzându-i lui Hope cutia cu ţigări. Poftim! Whisky-ul şi sifonul 
sunt pe masă. Simte-te bine şi spune-mi ce are de gând Profesorul. 

— Păi, a spus Archie întorcându-se pe jumătate de la măsuţa unde se 
dusese ca să-şi toame whisky, deja a luat măsuri trimiţându-l pe Cockatoo 
să stea la “Sailor's Rest” şi să-l spioneze pe Hervey. 

— Ce porcărie! Hervey pleacă mâine cu “Firefly” în direcţia Algiers. 
Nu va afla nimic de la el. 

— Aşa i-am spus şi eu Profesorului, a spus Hope întorcându-se la 
fotoliul de lângă foc, şi i-am mai spus că don Pedro l-a convins pe căpitan 
să scrie o mărturisire completă a furtului mumiei din Lima, acum treizeci de 
ani. L-am anunţat şi că hârtia semnată va fi predată la debarcaderul din 
Gartley când “Firefly” trece în aval mâine seară. 


— Hmm! Şi Braddock ce-a spus despre asta? 

— Mai nimic. A spus doar că orice-ar declara Hervey pentru a dovedi 
că viitorul tău socru e proprietarul, el intenţionează să păstreze corpul 
îmbălsămat al lui Inca Caxas şi intenţionează, de asemenea, să pretindă 
smaraldele când vor fi găsite. 

Random s-a ridicat şi s-a dus la sertarul biroului. 

— Mă tem că oricum a pierdut un smarald, a spus el descuind sertarul. 

— Ce-i asta? a spus răstit Hope. De ce ai... oh, Dumnezeule! 

A sărit în picioare cu o privire uluită când Random a ridicat superbul 
giuvaer din care, la lumina blândă a lămpii, izvorau flăcări verzi. 

— Oh, Dumnezeule! a îngăimat iar artistul. De unde naiba ai asta? 

Sir Frank a pus giuvaerul în mâna prietenului şi s-a întors la locul lui. 

— Am trimis după tine ca să-ţi spun. A fost găsit în ghereta santinelei. 

Hope s-a uitat fix mai întâi la minunatul giuvaer şi apoi la sir Random. 

— Cum aducă? a-ntrebat el. Cum dracu” să fie găsit într-o gheretă de 
santinelă?! Probabil faci o greşeală. 

— Nici gând. A fost găsit pe podeaua gheretei de santinelă, aşa cum ti- 
am spus, şi eu am vrut să te consult să vedem cum naiba a ajuns acolo. 

— Hervey, a murmurat Archie fascinat de giuvaer. 

Random a ridicat din umerii puternici. 

— Nu-l prinzi pe Shylock-ul ăsta yankeu dând înapoi ceva deja înhăţat 
nici dacă e vorba să facă un cadou de nuntă. 

— Un cadou de nuntă! a repetat Hope mai nedumerit ca oricând. Dacă 
nu te deranjează, te-aş ruga să-mi dai amănunte, bătrâne, ca să nu-mi mai 
vâjâie capul. 

— Ba cred c-o să-ţi vâjâie şi mai tare, a spus sec Random. 

l-a arătat hârtia maro în care fusese învelit giuvaerul şi biletul din 
interiorul ei, apoi i-a explicat tot ce ştia el. Archie a ascultat tăcut, fără să-l 
întrerupă, dar expresia nedumerită de pe faţa lui s-a accentuat. Văzând că 
prietenul lui nu spune nimic, Random l-a întrebat: 

— Ei, ce crezi? 

— Dumnezeu ştie! O să înnebunesc dacă se mai întâmplă lucruri din 
astea. Sunt un tip simplu şi n-am nevoie de mistere care depăşesc toate 


romanele polițiste pe care le-am citit. Treburile astea pică foarte bine în 
ficţiune, dar în viaţa reală... hmm! Ce-ai de gând să faci? 

— Să-i înapoiez smaraldul lui don Pedro. 

— Desigur, deşi ţi-a fost dat drept cadou de nuntă... Şi apoi? 

— Apoi..., Random s-a uitat ţintă la foc, nu ştiu. Te-am rugat să vii ca 
să mă ajuţi. 

— Bucuros..., dar cum? 

Random a meditat câteva clipe. 

— Cine crezi că mi-a trimis smaraldul? a întrebat uitându-se drept la 
artist. 

Hope învârtea gânditor giuvaerul între degetele lui delicate. A sugerat 
pe neaşteptate: 

— De ce nu doamna Jasher? 

— Nu, a clătinat sir Frank din cap, m-am gândit c-ar putea fi ea, dar nu 
se poate. Dacă e vinovată, aşa cum ar trebui să fie, dacă ea a trimis 
smaraldul, nu s-ar despărţi de prada ei când e aşa de strâmtorată. Încep să 
cred, Hope, că ce a spus ea despre scrisoare e adevărat. 

— Mai precis, ce vrei să spui? 

— Că scrisoarea a fost doar o cacialma şi ea chiar nu ştie nimic despre 
crimă. Apropo, Braddock a aflat ceva? 

— Absolut nimic. A spus doar că ei doi s-au certat. Cred că Braddock a 
atacat-o, iar doamna Jasher i-a ripostat. Amândoi sunt prea certăreţi ca să 
ajungă la vreo înţelegere. Apropo, ca să te imit pe tine, mai bine ai ascunde 
giuvaerul acesta, altfel sunt în stare să te strangulez chiar eu ca să pun mâna 
pe el. Simpla vedere a acestei nestemate superbe mă ispiteşte, nu mai pot 
rezista. 

Random a râs şi a încuiat giuvaerul în sertar. Hope a sugerat că nu e în 
siguranţă doar cu încuietoarea aceea şubredă, dar baronetul a clătinat din 
cap declarând: 

— E mai în siguranţă aici, decât în cutia cu bijuterii a unei femei. 
Nimeni nu caută în sertarul meu şi cu siguranţă nimeni nu s-ar aştepta să 
găsească un giuvaer demn de coroana unui rege, cum e acesta, în 


apartamentul meu. Ei, el s-a întors pe scaun strecurând cheile în buzunarul 
pantalonilor, toată chestiunea mă nedumereşte. 

— De ce să nu facem cum am sugerat eu şi să mergem la doamna 
Jasher? Oricum te duci acolo în seara asta, nu-i aşa?! 

— Da. Vreau să hotărăsc ce să fac cu femeia. Voiam să merg singur, 
dar dacă tot eşti aici mai bine-ai merge cu mine. 

— Cu mare plăcere. Ce intenţionezi să faci? 

— S-o ajut, a spus Random scurt. 

— Nu merită, a replicat Hope aprinzând altă ţigară. 

— Merită cineva ceva? a întrebat cinic Random. Ce crede domnişoara 
Kendal despre toată afacerea asta? Cred că Braddock i-a spus. Are limba 
prea lungă şi nu poate ţine un secret. 

— l-a spus la cină când eram şi eu de faţă. Lucy e perfect de acord cu 
tine. Spune că o cunoaşte pe doamna Jasher de luni de zile şi are calităţi, dar 
eu trebuie să-ţi spun că Lucy a fost puţin şocată. 

— Mai vrea ca doamna Jasher să se mărite cu tatăl ei după toate astea? 

— Tatăl ei vitreg, l-a corectat repede Archie. Nu, asta-i exclus. Dar ar 
dori ca doamna Jasher să fie ajutată să iasă din impas şi să înceapă o viaţă 
nouă. Doar cu multă diplomaţie am împiedicat-o pe Lucy să se ducă s-o 
vadă pe sărmana femeie în seara asta. 

— De ce-ai împiedicat-o? 

Archie s-a îmbujorat. 

— Poate că sunt puţin cam puritan, a răspuns el, dar după ce s-a 
întâmplat, nu vreau ca Lucy să vină în contact cu doamna Jasher. Mă acuzi? 
— Nu. Oricum, nu cred deloc că doamna Jasher e o femeie imorală. 

— Poate că nu, dar n-ar trebui să vorbim despre caracterul ei, când ştim 
atât de puţine despre trecut, iar ea ţi-a spus fără îndoială povestea care i-a 
convenit. Cred că e mai bine s-o facem să ne spună tot ce ştie în seara asta 
şi apoi s-o trimitem departe de aici cu nişte bani care s-o ajute să înceapă o 
viaţa nouă. 

— Sigur că o voi ajuta, a spus Random cu ochii ţintă la foc, dar nu pot 
spune exact cum. Părerea mea e că această biată femeie a suferit mai mult 
decât a făcut pe alţii să sufere. 


— Eşti un soldat cu conştiinţă! Random. 

Baronetul a râs. 

— Şi de ce n-ar trebui un soldat să aibă conştiinţă? Îţi iei informaţiile 
despre ofiţeri de la romanciera aceea care ne prezintă pe toţi ca pe nişte 
idioţi şi pierde-vară? 

— Nu tocmai. Oricum, nu mulţi bărbaţi s-ar purta aşa, cum o faci tu, cu 
această femeie fără noroc. 

— Orice bărbat adevărat, fie soldat, fie civil, ar ajuta o fiinţă atât de 
nefericită. Şi cred, Hope, c-o vei ajuta şi tu. 

Artistul a sărit impulsiv în picioare. 

— Desigur. Sunt al tău pe toată linia, cum ar spune Hervey. Dar înainte 
să decidem ce să facem ca s-o punem iar pe picioare pe doamna Jasher, hai 
să vedem ce are de spus. 

— Nu ne poate spune nimic în plus, a replicat Random. 

— Nu cred asta, a spus Hope luându-şi paltonul. Tu poţi să crezi că 
scrisoarea n-a fost decât o cacialma, dar eu sunt sincer convins că doamna 
Jasher ştie ceva. În plus, cred că Bolton i-a dat hainele alea şi ea era femeia 
care i-a vorbit; s-a dus acolo să afle cum merge micul lor aranjament. 

— Dacă aş crede asta, a spus Random cu răceală, n-aş ajuta-o pe 
doamna Jasher. 

— Ba da, ai face-o. Cu cât păcătosul greşeşte mai tare, cu atât are mai 
multă nevoie de ajutor, dragul meu. Dar pune-ţi haina şi hai s-o zbughim. 
Nu cred că avem nevoie de pistoale. 

Sir Frank a râs în timp ce-şi punea mantaua militară ajutat de artist. A 
remarcat: 

— Nu cred că doamna Jasher va fi periculoasă. O să aflăm de la ea ce e 
de aflat şi apoi o să vedem cum să facem să-i îmbunătăţim starea financiară. 
Apoi, n-are decât să plece unde doreşte, iar noi putem, cum spun francezii, 
“să ne întoarcem la oile noastre”. 

— Cred că donna Inez şi Lucy s-ar enerva dacă ar auzi că sunt numite 
oi! a râs Archie. 

Apoi cei doi tineri au părăsit încăperea. Noaptea era mai întunecoasă 
decât oricând şi cădea o ploaie fină, monotonă. Când au ieşit de sub 


arcadele slab luminate ale fortului trecând de poarta mică, au ieşit într-o 
beznă totală, ca în miez de noapte, cum trebuie să se fi lăsat cândva peste 
pământul Egiptului. Respectând obiceiurile străvechi ale locuitorilor din 
Gartley, măcar unul din ei ar fi trebuit să aibă o lanternă, fiindcă nu era o 
treabă uşoară să găseşti un drum mai uscat prin atâta noroi. Totuşi, pentru 
că Archie cunoştea locurile mai bine ca Random, deschidea drumul şi-au 
trecut încet prin poarta de fier ajungând pe drumul pietruit care ducea la 
fort. Imediat după el au cotit pe cărarea îngustă de zgură care ducea, printre 
mlaştini, la căsuţa doamnei Jasher, trudindu-se tot timpul din cauza ploii 
mărunte care nu se mai oprea. Ceaţa se ridica de pe fluviu şi se răspândea 
atât de groasă, încât abia vedeau luminile palide din căsuţă. Totuşi, 
instinctul lui Archie îi conducea în direcţia bună şi-n cele din urmă s-au 
lovit de poarta de lemn. S-au oprit acolo foarte surprinşi să audă brusc, 
sălbatic, un țipăt de femeie. Hope a întrebat înspăimântat: 

— Ce Dumnezeu e asta? 

— Trebuie să aflăm, i-a şoptit Random. 

S-au repezit înainte pe potecă prin valurile albe de ceaţă. Când au ajuns 
pe verandă, uşa s-a deschis şi o femeie a ieşit ţipând, dar alte ţipete 
continuau în interiorul căsuţei. Random a prins femeia şi a strigat: 

— Ce s-a întâmplat? 

Femeia era Jane. 

— Oh, domnule, stăpâna mea a fost omorâtă... 

Hope a trecut pe lângă ea fugind pe coridor, fără să aştepte să audă mai 
mult. Strigătele se transformaseră într-un geamăt slab, iar el s-a repezit în 
salonul roz în care era întuneric beznă. A aprins un chibrit şi l-a ridicat 
deasupra capului. A văzut-o pe doamna Jasher prăvălită pe podea şi o 
siluetă întunecată care ieşea prin fereastra mică. S-a auzit un mârâit şi 
silueta a dispărut în timp ce chibritul se stingea. 


Capitolul XXIV. O MĂRTURISIRE 


Jane era încă ţintuită pe podea de sir Frank şi continua să ţipe convinsă 
că omul care o ţine este un hoţ, deşi îl recunoscuse după voce. Random era 
aşa de exasperat de prostia ei, încât a scuturat-o: 

— Ce-i cu tine, proasto? Nu vezi că sunt un prieten? 

— D-d-d-a, d-d-d-omnule, şi-a recăpătat Jane răsuflarea, dar mă duc 
după poliţie. Stăpâna mea e asasinată. 

— Domnul Hope are grijă de asta, iar ţipetele au încetat. Cine era cu 
stăpâna ta? 

— Nu ştiu, domnule! a hohotit servitoarea. Nu ştiam c-a venit cineva şi 
pe urmă am auzit ţipete. M-am uitat în salon să văd ce se întâmplă, dar 
lampa fusese aruncată şi se stinsese, iar în întuneric se auzeau zgomote de 
luptă, aşa că am ţipat şi am ieşit şi apoi eu... oh... oh... 

Jane părea să redevină isterică şi l-a apucat strâns pe Random fiindcă 
un om apăruse tiptil de după colţ. S-a auzit vocea lui Hope: 

— Eşti acolo, Random? E aşa de întuneric şi de ceaţă, că mi-a scăpat! 

— Cine? 

— Omul care încerca s-o omoare pe doamna Jasher. O pusese la 
pământ când am intrat şi am aprins un chibrit. Pe urmă a ieşit pe fereastră şi 
n-am reuşit să-l prind sau măcar să-l recunosc. S-a pierdut în ceaţă. 

— N-are rost să-l căutăm acum, a spus Random scrutând întunericul de 
smoală. Mai bine am avea grijă de doamna Jasher. 

— Cu cine eşti acolo? 

— Cu Jane..., dar pare să-şi fi pierdut capul. 

— E mare minune că nu mi-am pierdut viaţa, domnule, cu hoţii şi 
criminalii care bântuie peste tot, a hohotit fata prăbuşindu-se pe verandă. 

Random a ridicat-o repede în picioare. 

— Du-te, adu o lumânare şi păstrează-ţi cumpătul dacă poţi, a 
comandat el cu voce de militar. Nu-i momentul să te văicăreşti. 

Asprimea lui a avut mare efect asupra fetei, care a redevenit cea 
obişnuită. Hope a mai aprins un chibrit, iar cei trei au intrat în coridorul 
care ducea spre bucătărie unde Jane lăsase o lampă aprinsă. Luând-o din 


cui, sir Frank a făcut drumul înapoi prin coridor spre salonaşul roz, iar Hope 
şi Jane cea speriată l-au urmat îndeaproape. Au văzut o scenă groaznică. 
Camera mică şi cochetă era pur şi simplu devastată, de parcă un taur uriaş s- 
ar fi agitat înăuntru. Lampa zăcea pe podea înconjurată de mai multe 
lumânări stinse. Era un noroc că toate sursele de lumină se stinseseră când 
fuseseră răsturnate, altfel căsuţa ar fi devenit demult o torţă. Scaunele, 
mesele şi paravanele erau de asemenea răsturnate, iar singura fereastră avea 
draperiile roz rupte şi sticla spartă, ceea ce indica foarte clar pe unde 
scăpase ucigaşul. Că omul care o atacase pe doamna Jasher era un ucigaş, 
se vedea clar din firul de sânge care se prelingea încet din pieptul ei. 
Aparent, fusese înjunghiată în plămâni, fiindcă rana era pe partea dreaptă. 
Zăcea acolo, biata femeie, printre podoabele ei stridente, ciopârţită, bătută 
şi învineţită, moartă în mijlocul casei ei în ruină. Jane a început imediat să 
tipe iar. 

— Opreşte-o, Hope! a strigat Random care îngenunchease lângă 
doamna Jasher să-i palpeze inima. Doamna Jasher nu e moartă. Taci din 
gură, femeie, şi du-te după un doctor. 

Împiedicată să mai tipe, Jane a început să se smiorcăie. 

— Mai bine mă duc eu, a spus Hope repede, şi trec pe la fort să-i 
mobilizez pe toţi. Poate pot să prindă bărbatul. 

— Poţi să-l descrii? 

— Sigur că nu! a protestat Archie indignat. L-am văzut doar o clipă la 
lumina slabă a unui chibrit. Pe urmă a sărit prin fereastră şi eu după el. Am 
încercat să-l prind, dar l-am pierdut în ceaţă. N-am nici cea mai mică idee 
cum arată. 

— Atunci cum să-l aresteze cineva? a izbucnit Random ridicând capul 
doamnei Jasher. Mobilizează pe cine vrei, dar aleargă la Robinson în sat. 
Trebuie să salvăm viaţa bietei femei, chiar dacă e s-o facem numai ca să 
aflăm cine a omorât-o. 

— Dar nu e încă moartă... nu e încă moartă! se văieta Jane frângându- 
şi mâinile în timp ce Hope, care cu-noştea valoarea timpului, a alergat să 
aducă ajutoare. 


— O să moară în curând, a replicat sir Frank, care într-un moment atât 
de critic nu avea tocmai starea de spirit necesară ca să tolereze o proastă. 
Du-te şi adu-mi imediat nişte coniac, pe urmă prosoape şi apă fierbinte. 
Trebuie să facem tot ce putem să oprim hemoragia din rana asta şi s-o 
înviorăm. 

În următorul sfert de oră bărbatul şi femeia s-au străduit mult să-i 
salveze viaţa doamnei Jasher. Random a bandajat rana strâns, iar Jane a 
turnat coniac printre buzele palide ale stăpânei ei. Doamna Jasher s-a mai 
înviorat puţin câte puţin şi un suspin slab i-a scăpat de pe buze pe măsură ce 
pieptul ei rănit se ridica şi cobora în ritmul respirației. Exact când sir Frank 
spera că va vorbi, a recăzut brusc în stare de comă. Din fericire, chiar atunci 
Archie se întorcea cu tânărul doctor Robinson şi cu Painter, polițistul din 
sat, pe care-l întâlnise, printr-un noroc, în ceaţă. 

După ce s-a uitat la femeia în stare de inconştienţă Robinson a fluierat: 

— A scăpat ca prin urechile acului! a mormăit el ridicând trupul 
împreună cu Random. 

— O să-şi revină? a-ntrebat nerăbdător Hope. 

— Încă nu pot să vă spun, a răspuns doctorul. 

Împreună cu sir Frank a cărat corpul greu al văduvei în dormitorul ei şi 
s-a interesat: 

— Cum s-a întâmplat? 

— Asta-i treaba mea! a intervenit Painter care intrase şi el şi acum îşi 
dădea importanţă. Dumneata ai grijă de trup, domnule, iar eu o să-i 
interoghez pe aceşti doi domni şi pe servitoare. 

— Interoghează-te singur! Ce neruşinare! a mormăit Jane aruncând 
înfuriată cu boneta spre tânărul poliţist. Nu ştiu nimic, mi-am lăsat stăpâna 
în salon scriind scrisori şi n-am auzit pe nimeni intrând. Clopoţelul n-a 
sunat deloc. Prima dată când mi-am dat seama că se întâmplă ceva rău, a 
fost când am auzit ţipete. Când m-am uitat în salon lumânările şi lampa erau 
stinse şi cineva se lupta pe întuneric. Pe urmă am tipat, ceea ce mi se pare 
foarte normal, şi am alergat drept în braţele acestor domni de îndată ce am 
putut deschide uşa din faţă. 


După ce a făcu această relatare, Jane a fost chemată să-l ajute pe doctor 
în dormitor, iar polițistul, însoţit de Archie şi Random, s-a dus în salonul 
roz să audă ce au de spus. Desigur că l-au putut lămuri chiar mai puţin ca 
Jane, iar Archie a declarat că-i era absolut imposibil să-l descrie pe omul 
care scăpase pe fereastră. 

— Ah, a făcut pe deşteptul Painter, a ieşit pe acolo, dar cum a intrat? 

— Fără îndoială pe uşă, i-a replicat nervos Random. 

— Nu ştim asta, domnule. Jane spune că n-a auzit clopoţelul. 

— Poate doamna Jasher i-a deschis în secret bărbatului, oricine ar fi 
fost el. 

— De ce-ar fi făcut-o, domnule? 

— Ah, acum mă întrebaţi mai multe decât vă pot spune. Doar doamna 
Jasher poate explica şi mi se pare că ea e pe moarte. 

Între timp, printr-un fenomen necunoscut, vestea despre crimă se 
răspândise în sat şi deşi se făcuse târziu, fiindcă era trecut de ora zece, cam 
o duzină de săteni apăruseră. Mai veniseră şi nişte soldaţi conduşi de un 
sergent isteţ căruia sir Frank i-a explicat ce s-a întâmplat. Într-un fel destul 
de stângaci, pentru că ceața era deja groasă ca un fuior de lână, militarii şi 
civilii au scotocit mlaştinile din jurul căsuţei sperând ca asasinul să se 
ascundă într-un şanţ. Inutil să spunem că n-au găsit nimic şi pe nimeni, 
deoarece era mai rău decât să cauţi acul în carul cu fân. Omul venise din 
ceaţă şi după ce săvârşise fapta se întorsese în ceaţă, fără să lase cea mai 
mică şansă de a-l găsi. Încet-încet, aproape de miezul nopţii, soldaţii s-au 
întors la fort, iar sătenii pe la casele lor. Au mai rămas doctorul, polițistul, 
Hope şi prietenul lui, baronetul. Erau hotărâți să intre în miezul misterului 
şi sperau ca doamna Jasher să le poată spune adevărul când îşi recăpăta 
cunoştinţa. 

— Are legătură cu trimiterea smaraldului, i-a spus Random pictorului, 
iar după cum ştim aceasta e legată de moartea lui Bolton. 

— Crezi că bărbatul ăsta care a atacat-o pe doamna Jasher e acelaşi 
care l-a strangulat pe Sidney Bolton? 

— Aşa cred. Poate că totuşi doamna Jasher e cea care a trimis 
smaraldul, iar acest om a omorât-o ca răzbunare. 


— Dar de unde ştia el că ea are smaraldul? 

— Dumnezeu ştie! Poate ea îi era complice. 

Archie s-a încruntat. 

— Cine naiba poate fi această persoană misterioasă? 

— Pot doar să-ţi răspund exact ca tine, prietene. Dumnezeu ştie! 

— Ei, sunt sigur că Dumnezeu nu-l va lăsa să scape de data asta. 
Gartley va deveni din nou celebru, a continuat Hope. Apropo, am văzut pe 
unul din servitorii de la “Pyramids” aici. Sper că prostul ăla nu va alerga 
acasă s-o sperie de moarte pe Lucy cu palavrele lui. 

— Du-te la “Pyramids” s-o vezi, i-a sugerat sir Frank. Doamna Jasher e 
tot inconştientă şi va rămâne aşa ore întregi mi-a spus doctorul. 

— E prea târziu ca să merg la “Pyramids”, Random. 

— Dacă ştiu de noua tragedie de aici, pariez că nu sunt în pat. 

Hope a încuviinţat, dar a adăugat: 

— Oricum, voi rămâne aici până va putea doamna Jasher să vorbească. 

A stat cu Random fumând în sufragerie, care era cea mai confortabilă 
cameră din casă. Painter, polițistul, şi-a “făcut tabăra” în salon supraveghind 
scena crimei şi a pus paravanul chinezesc în faţa ferestrei sparte ca să nu 
lase frigul să intre. În dormitor, Jane şi doctorul Robinson aveau grijă de 
muribundă. Da, conform tânărului medic, ea chiar era pe moarte şi el nu 
credea că femeia va mai rezista mult. Ceaţa albă şi groasă înconjurase 
căsuţa singuratică, iar întunericul se făcea mai dens până când, cum spune 
expresia, “puteai să-l tai cu cuțitul”. N-a mai existat vreodată o veghe atât 
de stranie, epuizantă şi cumplită ca aceasta. 

Pe la patru, Hope a aţipit în timp ce se odihnea în fotoliu, dar a fost 
deodată trezit de o exclamaţie a lui sir Frank, care era încă treaz şi fuma 
trabuc după trabuc. Într-o clipă artistul a sărit în picioare alarmat şi lucid. 

— Ce e? 

Random s-a dus repede la uşa sufrageriei: 

— Mi s-a părut că-l aud pe Painter strigând, a răspuns el grăbindu-se 
spre salon urmat de Hope. 

Camera era goală, dar paravanul din faţa ferestrei sparte fusese doborât 
şi Painter era ghemuit imediat lângă fereastră, afară. 


— Ce dracu s-a întâmplat?a întrebat Random. Ai strigat, Painter? Mi s- 
a părut că aud ceva. 

Polițistul a intrat în cameră. 

— Am strigat, domnule, a mărturisit el. Adormisem pe jumătate pe 
scaun când deodată m-am trezit şi mi s-a părut că văd o faţă privindu-mă pe 
la colţul paravanului. Am sărit ca ars şi v-am strigat, domnule, şi am 
răsturnat paravanul. 

— Şi? Şi? a întrebat sir Frank nerăbdător văzând că omul ezită. 

— N-am văzut pe nimeni, domnule. Oricum, aveam o bănuială şi o mai 
am, că un bărbat a intrat pe fereastră şi mă studia din spatele paravanului. 

— Bărbatul care a atacat-o pe doamna Jasher? 

— N-aş putea să spun, domnule. Dar a fost cineva. Oricum, a dispărut 
din nou, asta dacă a fost, într-adevăr, aici, şi nu e nici o şansă să-l găsim. 
Afară e o ceaţă foarte deasă. 

Hope şi Random au ieşit în acelaşi timp pe fereastră, dar n-au putut 
vedea nici la cinci centimetri în faţa lor, aşa de groasă era ceața, aşa de 
compact era întunericul. Întorcându-se, au pus la loc paravanul şi spunându- 
i lui Painter să fie mai vigilent s-au întors tremurând lângă focul din 
sufragerie. După ce s-au aşezat, Archie a întrebat: 

— Crezi că polițistul a visat? 

— Nu, a replicat repede Random, cred că omul care-a atacat-o pe 
doamna Jasher se învârte pe-aici şi s-a aventurat înapoi în cameră bazându- 
se pe faptul că poate scăpa în ceaţă dacă e descoperit. 

— Dar omul n-ar fi aşa de nebun să se întoarcă într-un loc periculos... 

— Decât dacă ar vrea ceva cu disperare, a adăugat Random accentuând 
cuvintele. 

Hope a scăpat ţigara pe care şi-o aprindea. 

— Cum adică? 

— Sigur, s-ar putea să greşesc. Dar impresia mea e că în salon este 
ceva ce omul doreşte şi pentru care a încercat s-o omoare pe doamna Jasher. 
Noi l-am întrerupt şi a fost obligat să fugă. Ascuns în ceaţă, el pândeşte să 
vadă dacă poate pune mâna pe lucrul pentru care şi-a riscat gâtul. 


— Ce poate fi? a murmurat Archie impresionat de cât de corectă părea 
această teorie. 

— Probabil al doilea smarald, a remarcat sumbru sir Frank. 

— Cum?! Doar nu crezi că... 

— Nu cred nimic. Sunt prea obosit ca să mai gândesc vreun pic. Totuşi 
Painter va sta de veghe şi de dimineaţă putem să căutăm prin cameră. Omul 
a intrat în casă de două ori ca să ia ce vrea. Nu va mai risca încă o dată, 
acum când ştie că stăm de pază. O să încerc să aţipesc puţin. Tu rămâi treaz 
pentru că ai dormit deja. 

Hope a fost de acord, dar exact când Random se pregătea să doarmă un 
somn chinuit, în cameră a venit în grabă Jane, trasă la faţă şi cu ochii roşii. 

— Dacă vreţi, domnilor, doctorul vrea să veniţi şi s-o vedeţi pe stăpâna 
mea. E conştientă şi... 

Cei doi n-au aşteptat să audă mai multe, au intrat rapid, dar în linişte în 
camera în care zăcea muribunda. Robinson stătea lângă pat ţinând mâna 
pacientei şi luându-i pulsul. Şi-a dus degetul la buze în timp ce tinerii intrau 
tiptil, şi în acelaşi timp, în camera slab luminată de o singură lumânare s-a 
auzit vocea doamnei Jasher, foarte stinsă din cauza epuizării. Nou veniţii s- 
au oprit la un semn al lui Robinson. În ciuda grijii cu care intraseră, doamna 
Jasher le auzise paşii, aşa că a-ntrebat cu voce slabă: 

— Cine-i acolo? 

— Domnul Hope şi sir Frank Random, a şoptit doctorul la urechea 
muribundei. Au venit la timp ca să vă salveze. 

— La timp ca să mă vadă murind, a murmurat ea, dar nu pot muri dacă 
nu spun adevărul. Sunt bucuroasă că Random e aici, e un tânăr cu suflet 
mare şi s-a purtat cu mine mai bine decât avea motive. Eu... oh... puţin 
coniac... coniac... 

Robinson i-a dat o lingură de băutură şi i-a comandat: 

— Acum stati liniştită şi nu încercaţi să vorbiti. Trebuie să vă păstraţi 
forţele. 

— Aş... să spun ce vreau să mărturisesc, a şoptit doamna Jasher 
încercând să se ridice. Sir Frank! Sir Frank! 

Vocea îi era răguşită şi slabă. 


— Da, doamnă Jasher! a spus tânărul apropiindu-se încet de pat. 

Ea a întins o mână slăbită şi l-a apucat: 

— Trebuie să-mi fi preot şi duhovnic, trebuie să auzi tot. Ai primit 
smaraldul? 

— Cum?! 

Random s-a tras înapoi. 

— Da, eu ţi l-am trimis drept cadou de nuntă. Mi-a părut rău şi m-am 
temut şi eu... eu..., a tras aer în piept. 

Doctorul a intervenit şi i-a mai dat coniac insistând cu seriozitate: 

— Nu trebuie să mai vorbiţi, altfel îi dau afară din cameră pe sir Frank 
şi pe domnul Hope. 

— Nu! Nu! Mai dă-mi coniac... mai mult... mai mult!.. 

Când doctorul i-a pus la buze un pahar, ea a băut atât de lacomă, încât a 
trebuit să i-l retragă ca să nu se înece. Dar băutura tare i-a dat forţe noi şi cu 
un efort supraomenesc s-a ridicat deodată în pat şi a vorbit cu voce mai 
clară: 

— Vino încoace, Hope... vino încoace, Random! Am multe să vă spun. 
Da, după ce s-a lăsat întunericul am luat smaraldul şi l-am aruncat în 
ghereta santinelei... când omul nu se uita. Am scăpat de spionul tău, 
Random, şi am înşelat vigilenţa santinelei. Am mers ca o pisică şi tot aşa 
văd în întuneric. Sunt bucuroasă că ai smaraldul... 

— De unde îl ai? a-ntrebat calm Random. 

— E o poveste lungă. Nu ştiu dacă am puterea s-o spun... Am scris-o. 

— Aţi scris-o? a spus Hope apropiindu-se repede. 

— Da. Jane a crezut că scriu scrisori, dar eu scriam întreaga poveste a 
crimei... Ai fost bun cu mine, Random, băiatule drag, şi sub un impuls de 
moment ţi-am dat smaraldul. Mi-a părut rău când m-am întors, dar era prea 
târziu să mă căiesc fiindcă nu îndrăzneam să mă apropii iar de fort. Spionul 
tău, care mă supraveghea, putea să mă prindă de data asta... Şi pe urmă m- 
am gândit că aş putea să scriu povestea crimei ca să mă dezvinovăţesc. 

— Deci nu eşti vinovată de moartea lui Bolton? a întrebat sir Frank 
încurcat de confesiunea ei cam incoerentă. 


— Nu. Nu eu l-am strangulat... Dar ştiu cine a făcut-o. Am scris totul. 
Tocmai terminasem când am auzit bătăi la fereastră. l-am dat drumul 
înăuntru şi... el a încercat să ia hârtiile, fiindcă i-am spus ce făcusem. 

— Cui i-ai spus? a intervenit Hope foarte agitat. 

Doamna Jasher nu i-a dat atenţie. 

— Confesiunea e pe biroul meu, toate foile sunt împrăştiate. N-am avut 
timp să le pun împreună pentru că a intrat el... Voia smaraldul şi 
confesiunea. l-am spus că-ţi dădusem smaraldul ţie, Random, şi că 
mărturisisem totul în scris. Atunci parcă a înnebunit... şi s-a repezit la mine 
cu un cuţit enorm. A răsturnat lumânările şi lampa. Toate s-au stins şi s-a 
făcut întuneric beznă, iar eu am ţipat după ajutor pe când diavolul ăla mă 
lovea iar... şi iar... ah! 

— Pentru numele lui Dumnezeu, cine-i omul? a întrebat Random 
ridicându-se în culmea nerăbdării. 

Dar doamna Jasher leşinase şi căzuse înapoi pe pat, iar Robinson îi 
dădea coniac. Pe urmă doctorul a spus: 

— Voi doi mai bine aţi părăsi camera, altfel nu răspund de viaţa ei. 

Random a ripostat hotărât: 

— Trebuie să rămân şi să aflu adevărul, iar tu, Hope, du-te în salon şi 
găseşte mărturisirea aceea. A spus că e pe birou, foile sunt împrăştiate. Fără 
îndoială că a doua dată când a venit omul căuta exact această mărturisire. S- 
ar putea să mai facă o încercare când Painter adoarme. Grăbeşte-te!... 
Grăbeşte-te! 

Archie n-a avut nevoie de alt îndemn fiindcă şi-a dat seama câte 
depindeau de obţinerea acestei mărturisiri. A fugit repede afară din cameră 
închizând uşa după el. Chiar dacă sunetul fusese slab, doamna Jasher l-a 
auzit, a deschis ochii şi a spus abia şoptit: 

— Nu pleca, Random... Mai am multe de spus deşi confesiunea le va 
lămuri pe toate. Aproape îmi pare rău c-am scris-o, de fapt mi-a părut rău şi, 
probabil, aş fi ars-o dacă n-ar fi fost... accidentul ăsta. 

— Accident! a repetat sir Frank dispreţuitor. Crimă vrei să spui. 

Sinistrul cuvânt a electrizat-o pe muribundă readucând-o la viaţă, iar ea 
s-a ridicat iar în capul oaselor în pat. 


— Crimă! Da, e o crimă! a strigat ea tare... L-a omorât pe Sidney 
Bolton pentru smaralde, iar pe mine ca să-mi închidă gura... 

— Cine te-a înjunghiat? Vorbeşte! Vorbeşte! a tipat nerăbdător 
Random. 

— Cockatoo! El e vinovat de... moartea mea şi a lui Bolton, a spus ea. 

Apoi s-a prăbuşit în pat moartă. 


Capitolul XXV. ÎNCERCĂRILE DOMNULUI 


La orele reci şi cenuşii ale dimineţii, Hope şi prietenul lui au părăsit 
căsuţa în care avusese loc tragedia. Moarta zăcea ţeapănă şi rece pe patul ei, 
acoperită cu un cearşaf pe care deja fuseseră presărate crizanteme 
multicolore luate din salonul roz de înlăcrimata Jane. Sărmana femeie care 
avusese o viaţă aşa de agitată şi nefericită avea cel puţin o persoană care o 
regreta sincer pentru că fusese totdeauna blândă cu servitoarea care era 
singurul ei “personal domestic”, iar Jane n-ar fi lăsat pe nimeni să spună 
vreun cuvânt rău despre moartă. De fapt, nici nu spunea nimeni nimic 
fiindcă Random şi Hope păstrau secret conţinutul confesiunii ei. Era destul 
timp ca reputaţia doamnei Jasher să fie pătată după ce conţinutul acelei 
mărturisiri devenea public. 

După ce biata femeie a murit, Random i-a lăsat pe doctor şi pe 
servitoare să aibă grijă de cadavru şi el s-a dus în salon. Acolo se afla Hope 
cu hârtiile în mână. Din nefericire, Painter nu era în cameră în momentul 
respectiv, altfel el l-ar fi împiedicat pe pictor să ia hârtiile. Urmând 
indicaţiile doamnei Jasher, Hope găsise confesiunea, care era scrisă pe 
multe foi de hârtie, exact pe birou. Ea se întrerupea brusc spre sfârşit şi nu 
era semnată. Aparent acesta era momentul când doamna Jasher fusese 
întreruptă, după cum declarase, de bătăile în fereastră ale lui Cockatoo. 
Probabil ea îl lăsase imediat înăuntru, iar când refuzase să-i dea smaraldul şi 
când îi spusese despre mărturisirea scrisă, el răsturnase lampa şi lumânările 
cu scopul de a o ucide. Planul mârşav al lui Kanaka fusese încununat de 
succes. 

Archie a băgat confesiunea în buzunar înainte ca polițistul să se 
întoarcă şi apoi a părăsit căsuţa împreună cu Random şi cu doctorul, din 
moment ce nu mai era nimic de făcut. Era trecut de şapte, poate opt şi se 
crăpa de ziuă; o zi rece, dar ceața stăruia leneşă, grea, peste mlaştini de 
parcă ar fi fost un giulgiu. 

Robinson s-a dus acasă să-şi ia brişca şi să plece la Jessum unde să 
prindă trenul şi bacul spre Pierside. Era nevoie ca inspectorul Date să fie 
informat fără întârziere de această nouă tragedie şi pentru că polițistul 


Painter se ocupa cu supravegherea căsuţei, nu rămăsese alt mesager 
disponibil în afară de doctorul Robinson. Random s-a oferit să trimită un 
soldat sau să-i permită lui Robinson să telefoneze de la fort, dar doctorul 
prefera să-l vadă pe Date personal ca să-i povestească, în detaliu, ce se 
întâmplase. Poate că tânărul doctor căuta să devină celebru ca să-şi 
sporească clientela, pentru că părea foarte dornic să se implice mult în tot ce 
era legat de moartea doamnei Jasher. 

După ce a plecat Robinson, Random şi Hope s-au dus acasă la acesta 
din urmă ca să citească destăinuirea şi să afle mai exact în ce măsură fusese 
implicată doamna Jasher în tragedia mumiei verzi. Se declarase nevinovată 
chiar şi pe patul de moarte şi, după câte îşi puteau da seama cei doi, nu ea 
fusese cea care îl strangulase pe Sidney Bolton. Dar se putea, şi devenea din 
ce în ce mai probabil, ca ea să fie un complice la faptă. Însă asta puteau afla 
din confesiunea ei, aşa că s-au aşezat în salonul micuţ al lui Hope, unde 
focul tocmai fusese aprins de proprietăreasă şi au aranjat foile de hârtie 
frumos în faţa lor. Archie a sugerat: 

— Poate vrei o cană de cafea sau nişte whisky cu sifon înainte să ne 
apucăm de citit. 

— Aş vrea, a consimţit Random, care arăta palid şi obosit. 
Evenimentele din noaptea asta m-au cam dat gata. Aleg cafeaua, o cafea 
bună, neagră, tare, fierbinte. 

Hope a dat din cap şi s-a dus să ceară. Când s-a întors, a închis atent 
uşa, s-a aşezat şi a vrut să citească. Dar înainte ca el să poată vorbi, Random 
a ridicat mâna: 

— Hai să stăm de vorbă până primim cafeaua ca să nu fim întrerupţi 
din lectură. 

— Bine, a spus Hope. Ia un trabuc! 

— Nu, mulţumesc. Am fumat toată noaptea. O să stau aici lângă foc şi 
să aştept cafeaua... Şi tu arăţi cam botit. 

— Nici nu-i de mirare, a spus Archie obosit. Nu ne-a trecut prin minte 
când am plecat, aseară, de la fort ce noapte vom avea. Ca să vezi, de fapt 
chiar doamna Jasher ţi-a trimis smaraldul! 


— Da. S-a căit, după cum a spus ea şi îndrăznesc să spun şi eu, şi s-a 
temut, după cum a spus tot ea, că a acţionat după primul impuls. Dacă n-ar 
fi fost înjunghiată de blestematul de Cockatoo, fără îndoială că ar fi distrus 
confesiunea. Cred că şi pe aceea a scris-o tot dintr-un impuls de moment. 

— Cel puţin a mărturisit, a spus Hope lăsându-şi capul în palme şi 
uitându-se gânditor la foc. Cred că a ştiut tot timpul adevărul. Mă întreb 
dacă a devenit complice înainte sau după faptă. 

Random s-a gândit puţin: 

— Mă întreb e ce legătură are Braddock cu toate astea. 

Hope a ridicat surprins capul. 

— Păi, nici una. Doamna Jasher n-a spus nici o vorbă despre Braddock. 

— Ştiu asta. Totuşi, Cockatoo e complet sub influenţa Profesorului şi 
probabil el l-a pus să-l stranguleze pe Bolton. 

— Asta-i imposibil! a tipat artistul foarte agitat. Gândeşte-te la ce 
vorbeşti, Random. Ce lucru oribil ar fi pentru Lucy dacă Profesorul ar fi 
vinovat, aşa cum sugerezi tu! 

— Nu înţeleg de ce. Domnişoara Kendal nu e rudă cu Braddock decât 
prin alianţă. Mârşăviile lui n-au nici o legătură cu ea sau cu tine. 

— Dar îţi spun că e imposibil, Random. Pe tot parcursul acestor 
întâmplări Braddock a creat impresia unui om perfect nevinovat. 

— Aşa e, a spus caustic sir Frank, a creat impresia. În ciuda pretinsei 
lui dureri pentru pierderea smaraldelor, n-aş fi surprins să aflu de aici, a 
arătat spre confesiunea de pe masă, că le-a avut tot timpul. Cockatoo n-avea 
nici un motiv să fure smaraldele pentru el, mai ales că, probabil, nici nu le 
cunoaşte valoarea, pentru că e doar un sălbatic pe jumătate civilizat. El a 
acţionat din ordinele stăpânului şi deşi Cockatoo l-a strangulat pe Bolton, 
de fapt Profesorul este autorul, beneficiarul şi factorul motor aici. 

— Îl consideri pe Braddock complice înainte de săvârşirea faptelor? 

— Da, şi pe doamna Jasher un complice după săvârşirea lor. Cockatoo 
e veriga de legătură fiindcă e chiar criminalul care i-a unit pe cei doi în 
delict. Nu-i de mirare că Braddock voia s-o ia de nevastă pe femeia asta, 
deşi n-o iubea; ea ştia prea multe ca el să fie liniştit. 


— Asta-i oribil, a murmurat disperat Hope, dar e o simplă teorie. Nu 
putem fi siguri până nu citim confesiunea. 

— Curând vom fi siguri, fiindcă uite cafeaua. 

Random a făcut ultima remarcă după ce se auzise un ciocănit timid la 
uşă, iar câteva clipe mai târziu proprietăreasa a intrat cu o tavă pe care erau 
ceşti, farfurioare şi o carafă cu cafea fierbinte. Femeia blândă, timidă, a 
intrat şi a pregătit totul într-o tăcere respectuoasă, iar peste câteva momente 
au rămas iar singuri. Au băut fiecare o ceaşcă cu cafea şi apoi Hope a 
început citirea confesiunii. 

Povestea spusă de doamna Jasher începea cu o scurtă relatare a 
copilăriei ei. Se pare că tatăl ei era un nobil ruinat şi un cartofor, iar mama 
ei fusese actriţă. A trăit într-un stil de viaţă boemă până a ajuns la vârsta 
căsătoriei şi mama ei, o femeie rea şi fără inimă, a obligat-o să se mărite cu 
un om destul de bogat numit Jasher. Acest soţ în vârstă, pentru că Jasher nu 
mai era tânăr, şi-a tratat soţia foarte prost şi molipsindu-se de la tatăl ei de 
microbul jocului de cărţi şi-a pierdut toţi banii. Atunci doamna Jasher a 
plecat cu el în America şi a urcat pe scenă ca să aibă din ce trăi. A avut un 
copil care a murit, spre disperarea, dar şi spre uşurarea ei, pentru că era 
săracă şi nefericită. Doamna Jasher nu spunea prea multe despre anii aceia 
de necazuri şi încercări dure, de eşecuri şi tristeţe. Ea şi soţul ei au străbătut 
toată America, apoi Australia şi Noua Zeelandă, unde au dus un trai mizer 
mai mulţi ani. În cele din urmă, soţul a murit de atâta băutură, la o vârstă 
avansată, iar doamna Jasher s-a trezit că e o văduvă cam coaptă. 

Biata femeie a încercat iar să urce pe scenă ca să-şi câştige existenţa, 
dar n-a reuşit. După aceea a ţinut prelegeri. Apoi a avut o pensiune şi-n cele 
din urmă, s-a făcut asistentă medicală. Se pare că încercase prin toate 
mijloacele să se menţină pe linia de plutire şi migrase, cum fac păsările, fără 
să găsească odihnă şi un petic de pământ solid pe care să pună piciorul. 
Totuşi din povestea ei, tinerii au putut vedea că totdeauna îşi dorise o 
existenţă liniştită, decentă, respectabilă, şi doar forţa împrejurărilor o 
aruncase în vâltoarea vieţii. Ajuns în acest punct al povestirii Random a 
exclamat: 


— După cum am mai spus, această femeie nefericită a suferit mai mult 
decât a făcut pe alţii să sufere. 

— Totuşi, se pare că simţul ei moral s-a cam atrofiat, a spus Archie cu 
îndoială. 

— Şi nu-i de mirare când era înconjurată de asemenea oameni, dar mi 
se pare că s-a descurcat, în aceste împrejurări, mult mai bine decât ar fi 
făcut-o alte femei. Continuă! 

În Melbourne a făcut o speculație norocoasă cu acţiuni la nişte mine, 
iar asta i-a adus o mie de lire. Cu această sumă a venit în Anglia şi a hotărât 
să încerce să fie o femeie respectabilă. Şansa a adus-o în apropiere de 
Gartley şi s-a gândit că, dacă se stabileşte în această localitate, se poate 
mărita cu un ofiţer de la fort, deoarece în asemenea regiune aridă un tânăr 
poate fi mai uşor cucerit de o femeie de lume; prin urmare, a închiriat 
căsuţa dintre mlaştini la un preţ foarte mic. Aici spera să chivernisească 
puţinii bani rămaşi, câteva sute de lire, până la împlinirea râvnitei căsătorii. 
După aceea l-a întâlnit pe Profesorul Braddock şi s-a hotărât să se mărite cu 
el pentru că părea un bărbat mai uşor de dominat. A reuşit s-o atragă pe 
Lucy de partea ei şi totul mergea de minune până când mumia verde a adus 
ghinionul la “Pyramids”. 

Bolton a fost cel care a pomenit primul de mumia verde. Sidney era un 
tânăr deştept, chiar dacă era de origine foarte umilă, şi pentru că fusese ales 
de Profesorul Braddock să-i fie asistent, putea visa ca într-o zi să-i ia locul. 
Braddock îl educa, dar îi plătea un salariu foarte mic. Sidney s-a îndrăgostit 
de doamna Jasher şi cumva, ea nu preciza cum, i-a câştigat încrederea. 
Poate că femeia atât de singuratică se bucura să aibă un prieten înţelegător. 
Oricum, ea i-a povestit lui Sidney tot trecutul ei şi i-a spus că vrea să se 
mărite cu Braddock. Sidney a insistat să se mărite cu el şi i-a promis să facă 
destui bani ca să fie o partidă bună pentru ea, pentru că doamnei Jasher nu-i 
păsa deloc de originea lui umilă. 

Atunci i-a povestit Sidney ce descoperise Braddock când fusese în Peru 
cu mulţi ani în urmă şi încercase să obţină mumia pentru lucrările lui 
ştiinţifice. Când Hervey, pe vremea aceea numit Vasa, i-a promis atunci să-i 
facă rost de mumia ultimului Inca, Braddock a fost extrem de mulţumit. 


Hervey a furat mumia şi odată cu ea o copie a manuscrisului scris în latină. 
A trimis documentul, ca probă că obținuse mumia, lui Braddock, pe atunci 
aflat la Cuzco, urmând să-i dea Profesorului şi mumia când se întorcea la 
Lima. Din nefericire Braddock a fost luat un an în captivitate, iar când a 
scăpat, Vasa deja dispăruse cu mumie cu tot. Fiindcă Profesorul descifrase 
manuscrisul în latină, ştia despre smaralde şi apoi ani de zile a căutat 
mumia, care putea fi uşor recunoscută după neobişnuita sa culoare verde, cu 
scopul de a lua giuvaerele şi a-şi finanța expediţia în Egipt. Se pare că tot 
timpul Profesorul fusese mânat doar de pasiunea pentru ştiinţă, pentru că 
nu-i păsa deloc de bani în sine. Bolton i-a spus doamnei Jasher că Braddock 
i-a explicat ce mult îşi dorea mumia, dar nu i-a spus nimic despre giuvaere. 
Mult timp Sidney a avut impresia că şeful lui voia mumia doar ca să vadă 
diferenţa dintre modurile de îmbălsămare egiptean şi peruvian. 

Apoi, într-o zi, Sidney a dat întâmplător peste manuscrisul în latină şi a 
aflat că motivul real pentru care Braddock voia mumia era să scoată 
smaraldele din încleştarea cadavrului. Sidney a păstrat secretul, iar 
Braddock n-a ghicit niciodată că asistentul lui cunoaşte adevărul. Pe urmă, 
pe neaşteptate, Braddock a dat peste anunţul despre descoperirea unei 
mumii verzi care era de vânzare în Malta. După culoare a fost sigur că era 
cea a lui Inca Caxas aşa că s-a făcut luntre şi punte să facă rost de bani. În 
sfârşit, a reuşit să-i obţină de la Archie Hope cu condiţia să fie de acord cu 
căsătoria acestuia cu fiica lui vitregă. Crezând că Sidney nu ştie nimic 
despre giuvaere, Braddock l-a trimis să aducă acasă mumia. 

Sidney i-a spus doamnei Jasher că va încerca să fure smaraldele în 
Malta sau la bordul cargoului. Dacă nu reuşea, avea de gând să întârzie 
predarea mumiei sub un pretext oarecare şi să jefuiască mumia la Pierside. 
Ca să fie sigur că va scăpa, a împrumutat nişte haine de la mama lui pe 
motiv că Hope le voia pentru un model. Sidney avea aceste haine cu el şi 
după ce fura giuvaerele voia să scape deghizat într-o bătrână. Pentru că era 
zvelt, fără barbă sau mustăţi şi destul de bun actor, putea s-o facă cu 
uşurinţă. 

Apoi a plănuit ca doamna Jasher să-l întâlnească la Paris unde urmau să 
vândă smaraldele şi apoi să plece în America, să se căsătorească şi să 


trăiască fericiţi toată viaţa, ca într-o poveste. Din nefericire pentru acest 
plan, doamna Jasher s-a gândit că Profesorul ar fi un soţ mai distins, aşa că 
l-a trădat pe Sidney. 

— Ce lucru josnic! a intervenit dezgustat Random. Doar nu voia să-l 
ajute pe Braddock! Am despre doamna Jasher o părere mai proastă ca 
oricând. Ar fi trebuit să-şi amintească un lucru, că până şi hoţii au onoare! 

— Ei, acum e moartă, biata de ea! a oftat Hope. Dumnezeu ştie că dacă 
a păcătuit a şi plătit din plin pentru asta. 

Apoi, pentru că sir Frank a rămas tăcut, Hope şi-a reluat lectura. 

Braddock a fost furios când a auzit ce şmecherie pusese la cale 
asistentul lui şi s-a hotărât să-i dejoace planul. A fost de acord să se 
căsătorească cu doamna Jasher fiindcă dacă n-ar fi făcut-o, ea l-ar fi putut 
preveni pe Sidney, iar el ar fi scăpat şi cu mumia, şi cu smaraldele, 
asociindu-se cu Hervey. Profesorul nu putea risca asta, mai ales că-l recu- 
noscuse în Hervey pe Gustav Vasa aşa că ştia cât de inteligent şi fără 
scrupule este. Era greu de spus dacă Braddock chiar avusese vreodată de 
gând să se căsătorească cu văduva, dar e sigur că se prefăcuse de acord cu 
logodna, la care Lucy contribuise foarte mult. Apoi urmau detalii despre 
crimă, aşa cum le aflase doamna Jasher. 

Într-o seară, de fapt chiar în seara comiterii crimei, femeia se plimba 
seara târziu în grădina ei. La lumina lunii i-a văzut pe Braddock şi 
Cockatoo mergând pe poteca de zgură către debarcaderul de lângă fort. 
Întrebându-se ce caută acolo, i-a aşteptat şi i-a văzut, pentru că luna 
strălucea, venind înapoi mult timp după miezul nopţii. A doua zi a auzit de 
crimă şi a ghicit că Profesorul şi sclavul lui, aşa cum îl considera pe 
Cockatoo, vâsliseră până la Pierside într-o barcă, acolo îl strangulaseră pe 
Sidney şi furaseră mumia. L-a vizitat pe Braddock şi l-a acuzat. Profesorul 
a deschis lada şi s-a prefăcut uimit să descopere corpul bărbatului pe care 
Cockatoo îl strangulase, deşi cunoştea foarte bine faptele. La început 
Braddock negase că a fost la Pierside, dar doamna Jasher insistase că va 
spune totul poliţiei, aşa că el fusese obligat să i se destăinuiască femeii. 

— Să auzim! a spus Random pregătindu-se să asculte detalii despre 
crimă fiindcă se întrebase adesea cum fusese înfăptuită. 


Archie a citit mai departe. Braddock, după cum vedem doamna Jasher 
nu s-a obosit să găsească o formulare mai politicoasă, a explicat că atunci 
când a primit scrisoarea prin care Sidney îi comunica intenţia de a rămâne 
peste noapte cu mumia la Pierside, a ghicit că asistentul trădător are de gând 
să jefuiască mumia. Se pare că din greşeală Sidney uitase acasă hainele în 
care voia să se deghizeze şi să scape. Ştiind asta, Profesorul l-a pus pe 
Cockatoo să se îmbrace cu ele şi să vâslească pe fluviu până la “Sailor's 
Rest”. Kanaka putea cu uşurinţă să fie luat drept o femeie pentru că, 
asemenea lui Sidney, era zvelt şi fără păr pe faţă. Purta şalul pe cap pentru 
a-şi ascunde cât mai mult posibil părul rebel şi faţa tatuată. Pe întuneric, 
fiindcă era trecut de nouă, Cockatoo a vorbit cu Sidney prin fereastră după 
ce-l văzuse acolo mai devreme, când îl căutase. Sălbaticul spunea că Sidney 
fusese speriat aflând că planul lui era descoperit de Profesor. I-a oferit lui 
Kanaka o parte din pradă, iar Cockatoo a acceptat spunând că se va întoarce 
mai târziu şi vrea ca Sidney să-i dea drumul în cameră unde să deschidă 
împreună lada şi să fure giuvaerele de pe mumie. Sidney chiar a crezut că 
Cockatoo e trup şi suflet alături de el, mai ales când vicleanul Kanaka a 
jurat că e sătul de tirania stăpânului. Exact când Cockatoo vorbea aşa, a fost 
văzut de Eliza Flight care, foarte normal de altfel, l-a luat drept o femeie. 
Cockatoo s-a întors cu barca la debarcaderul de la Gartley şi i-a povestit 
stăpânului totul. După aceea, mult mai târziu, Profesorul a mers la 
debarcader şi a fost dus la Pierside de către Kanaka. 

— Atunci i-a văzut doamna Jasher! a spus Random foarte interesat 

— Da, a răspuns Archie. Şi apoi, dacă-ţi aminteşti, ea i-a aşteptat să se 
întoarcă. 

Era aproape miezul nopţii când barca a ajuns lângă taluzul de piatră 
care urca în pantă spre aleea ce trece pe lângă “Sailor's Rest”. Nu mai era 
nimeni în preajmă la ora aceea, nici măcar un poliţist, iar fereastra lui 
Sidney Bolton nu era luminată. Braddock a fost foarte neliniştit crezând că 
Bolton deja fugise. A aşteptat în barcă şi l-a trimis pe Cockatoo să 
ciocănească la fereastră. S-a aprins lumina şi fereastra s-a deschis în linişte. 
Kanaka s-a strecurat înăuntru şi a rămas acolo cam zece minute după ce 
fereastra s-a închis. Când a ieşit, lumina era stinsă. I-a şoptit stăpânului că 


Sidney deschisese lada şi coşciugul mumiei şi sfâşiase bandajele ca să ia 
smaraldele. Când Sidney a refuzat să-i dea lui Kanaka smaraldele, aşa cum 
i-a cerut acesta, Cockatoo, care avea deja pregătit şnurul luat pe tăcute de la 
jaluzea, s-a repezit la nefericit şi l-a strangulat. Cockatoo i-a spus toate 
astea stăpânului îngrozit, apoi i-a cerut să vină să-l ajute să ascundă 
cadavrul în ladă. Braddock a refuzat şi atunci Cockatoo i-a spus că va 
arunca în fluviu giuvaerele pe care le jefuise de la Sidney. Poziţia stăpân- 
servitor era inversată, iar Braddock a fost obligat să se supună. 

Profesorul s-a strecurat în tăcere pe țărm şi în cameră. Cei doi bărbaţi 
au reaprins lumânarea şi au tras jaluzeaua. Au pus cadavrul lui Sidney în 
ladă şi apoi înapoi capacul, aproape fără să facă zgomot. Când au terminat 
şi erau gata să care la barcă mumia în coşciugul ei, după ce puseseră înapoi 
şi acel capac, au auzit paşi în depărtare, probabil cei ai poliţistului care îşi 
făcea rondul. Au stins imediat lumânarea şi, cel puţin aşa i-a spus Braddock 
doamnei Jasher, au stat aşa tremurând în întuneric, sau cel puţin el a 
tremurat. Dar polițistul, dacă ai lui fuseseră paşii, a trecut spre o altă stradă 
şi cei doi au fost în siguranţă. Fără să reaprindă lumânarea, au strecurat fără 
zgomot mumia pe fereastră, în timp ce Cockatoo o susţinea de afară, iar 
Braddock o împingea dinăuntru. Sarcofagul cu conţinutul lui nu erau grele 
şi celor doi bărbaţi nu le-a fost greu să-l ducă la barcă. După ce coşciugul a 
fost bine aşezat, Cockatoo, despre care stăpânul spunea că era viclean ca 
diavolul însuşi, s-a întors în dormitor şi a descuiat uşa. Apoi a trecut o 
sfoară la îmbinarea de sus şi de jos a ferestrei şi a reuşit să tragă zăvorul. 
După aceea s-a întors la barcă şi a vâslit înapoi până la Gartley. Pe drum, 
Cockatoo i-a spus stăpânului că Sidney lăsase instrucţiuni ca lada cea mare 
să fie dusă a doua zi dimineaţa la “Pyramids” şi n-au de ce să se teamă. Au 
ascuns mumia într-o nişă de sub debarcader şi au acoperit-o cu iarbă. 

Auzind asta Random a întrebat: 

— De ce n-au dus-o în casă? 

Hope a ridicat ochii de pe manuscris şi a răspuns: 

— Ar fi fost periculos având în vedere că era evident că mumia fusese 
furată de criminal. Era mai uşor s-o ascundă printre ierburile de lângă 


debarcader pentru că nimeni nu vine acolo vreodată. Fi, a întors el câteva 
pagini, practic asta e tot. Restul e despre ce s-a întâmplat după aceea. 

— Vreau să aud! a spus Random luând altă porţie de cafea. 

Hope şi-a trecut ochii rapid peste cât mai rămăsese din hârtii şi i-a dat 
repede prietenului următoarele detalii: 

— Ştii ce s-a întâmplat, Profesorul s-a prefăcut surprins când a găsit 
cadavrul pe care chiar el îl închisese în ladă şi... 

— Da! Da! Dar de ce era mumia plasată în grădina doamnei Jasher? 

— A fost ideea lui Braddock. Şi-a închipuit că mumia putea fi 
descoperită acolo sub debarcader şi se pot pune întrebări incomode. De 
asemenea, dorea s-o poată implica pe doamna Jasher ca s-o împiedice să 
spună la poliţie ce-i mărturisise el. El şi Cockatoo s-au dus până la fluviu, 
într-o noapte, şi au cărat în linişte mumia până la copac. Apoi s-a prefăcut 
uimit când a descoperit-o. Trebuie să spun că atunci şi-a jucat rolul foarte 
bine, a spus Hope gânditor, chiar când a acuzat-o pe doamna Jasher. Asta a 
fost o lovitură îndrăzneață, o mişcare genială. 

— Una foarte periculoasă. 

— Deloc. I-a jurat doamnei Jasher că dacă spune ceva el va mărturisi 
poliţiei că ea a luat de la “Pyramids” hainele împrumutate de Sidney şi se 
dusese să vorbească la fereastră cu el ca să fugă împreună cu smaraldele. 
Pentru că descoperirea mumiei în grădina doamnei Jasher ar fi făcut 
minciuna credibilă, ea a fost obligată să-şi ţină gura. Şi de fapt, spune ea, 
nici nu-i păsa, pentru că era logodită cu Profesorul şi avea unul din 
smaralde. 

— Ah! Cel pe care mi l-a dăruit mie. Cum a pus mâna pe el? 

Hope s-a uitat iar pe manuscris: 

— A insistat ca Braddock să i-l dea ca un semn de încredere. El a 
trebuit s-o facă, altfel risca să piardă complicitatea ei. lată de ce a pus 
mumia în grădină, ca s-o implice şi pe ea şi s-o împiedice să vorbească. 

— Dar celălalt smarald? 

— Braddock l-a dus la Amsterdam când a plecat la Londra atunci... 
dacă-ţi aminteşti, când a venit don Pedro. Braddock a vândut smaraldul 


pentru trei mii de lire, iar acum piatra e pe drum spre un rajah indian. Mă 
tem că don Pedro nu va găsi niciodată piatra aceea. 

— Unde sunt banii? 

— l-a depus la bancă pe un nume fals în Amsterdam şi voia să-i scoată 
la lumină când se căsătorea cu doamna Jasher spunând că i-au fost lăsaţi ei 
de acel frate negustor la Pekin inventat. Pricepi? 

— Da. Ce ticălos diabolic! Şi cred că aseară el l-a trimis pe Cockatoo 
să ia celălalt smarald. 

— Nu scrie despre asta în manuscris, a spus Archie punând jos ultima 
foaie de hârtie şi luându-şi cafeaua. Mărturisirea se termină brusc, cred că 
în momentul când Cockatoo a bătut în fereastră. Dar pe patul de moarte 
doamna Jasher a spus că sălbaticul Kanaka i-a cerut al doilea smarald. Dacă 
nu ţi l-ar fi trimis ţie într-o criză de slăbiciune, cred că i l-ar fi dat lui. Nu 
înţeleg, a adăugat Archie gânditor, de ce doamna Jasher a mărturisit când 
totul era atât de sigur. 

— Păi, văzând că-l are la mână pe Braddock, i-a replicat Random 
frecându-şi bărbia cu ochii ţintă la foc, a făcut greşeala de a încerca să mă 
şantajeze, deşi n-aş putea spune de ce a încercat asta. Poate voia cele cinci 
sute de lire doar pentru ea fiindcă ştia că banii rezultați din jaful 
Profesorului se vor irosi pe expediţia lui blestemată. Oricum s-a trădat prin 
acest şantaj şi cred că i s-a făcut frică. Dacă poliţia îi percheziţiona casa sau 
dacă eu ceream să fie arestată pentru şantaj, s-ar fi găsit smaraldul, iar ea ar 
fi fost incriminată. Prin urmare s-a descotorosit de el cu isteţime trecându-l 
asupra mea ca dar de nuntă. Apoi i s-a făcut iar frică şi a scris această 
confesiune pentru a se dezvinovăţi prin ea. 

— Dar n-o face! a insistat Hope. Se demască foarte clar drept complice 
după săvârşirea faptei. 

— O femeie nu înţelege detaliile astea legale. Ea a scris confesiunea ca 
să se dezvinovăţească dacă e arestată pentru şantaj şi, probabil, în caz că 
Braddock refuză s-o ajute, aşa cum a şi făcut, dacă-ţi aminteşti. 

— A fost dur cu ea, a spus încet Archie. 

— Când e şi el aşa de ticălos! a adăugat Random înverşunat. Dar din 
nefericire Cockatoo a intrat în scenă şi când a aflat că nu mai avea 


smaraldul şi scrisese adevărul, a înjunghiat-o. Dacă noi n-am fi picat exact 
la tanc, ar fi luat confesiunea şi n-am fi ştiut niciodată adevărul. Nimeni, a 
încheiat Random ridicându-se şi întinzându-se, n-ar fi făcut legătura între 
Braddock sau Cockatoo şi moartea doamnei Jasher. 

— Sau cu moartea lui Sidney Bolton, a spus Hope sculându-se şi el şi 
punându-şi pălăria. Ce actor e omul ăsta! 

— Unde te duci? a întrebat sir Frank căscând. 

— La “Pyramids”. Vreau să văd ce face Lucy. 

— O să-i spui de mărturisire? 

— Mai târziu. O să i-o dau inspectorului Date când vine. Profesorul 
trebuie să doarmă cum şi-a aşternut. Când o să mă însor cu Lucy o s-o duc 
departe de locul ăsta blestemat. 

— Atunci însoară-te imediat, l-a sfătuit Random. până să meargă 
Profesorul la închisoare, iar Cockatoo să fie spânzurat. Între timp cred că 
mai bine ţi-ai pune paltonul dacă nu vrei să te plimbi prin sat în haine de 
seară şifonate, ca un student petrecăreţ. 

Deşi era epuizat, Archie a râs îmbrăcându-şi paltonul în acelaşi timp în 
care Random şi-l punea pe-al lui. Cei doi tineri au mers prin sat spre 
“Pyramids” pentru că şi Random voia să-l vadă pe Braddock înainte să se 
întoarcă la fort. Au găsit deschisă uşa imensei case şi pe servitori în hol. 

— Ce se-ntâmplă aici? a întrebat Hope intrând. De ce sunteţi aici şi nu 
la treburile voastre? Unde e stăpânul? 

— A fugit! a spus bucătăreasa cu voce ascuţită. Dumnezeu ştie de ce, 
domnule. 

— Archie! Archie! 

Lucy venea dinspre muzeu, alergând, palidă la faţă. 

— Tata a fugit cu Cockatoo şi mumia verde. Ce înseamnă asta? Şi 
exact acum când biata doamnă Jasher a fost asasinată! 

— Ssst, linişteşte-te, draga mea! Vino înăuntru şi o să-ţi explic, a spus 
cu blândeţe Hope. 


Capitolul XXVI. ÎNTÂLNIREA 


Biata Lucy Kendal a fost groaznic de şocată şi mâhnită după ce i s-a 
făcut o relatare completă a fărădelegilor tatălui ei vitreg. Archie a încercat 
să-i dea vestea cât mai delicat posibil, dar nici un cuvânt nu putea îndulci 
sordida poveste. La început, Lucy n-a putut crede că e posibil ca un om, pe 
care-l cunoştea de atâta timp şi cu care se înrudea prin alianţă, să se 
comporte atât de josnic. Ca să o convingă, Hope a fost obligat să-i citească 
ceea ce scrisese doamna Jasher. După ce-a aflat faptele, prima dorinţă a 
bietei fete a fost să treacă totul sub tăcere şi l-a implorat pe iubitul ei cu 
lacrimi în ochi să ascundă documentul incriminant, dar Hope a spus ferm: 

— Asta-i imposibil şi dacă o să te gândeşti mai bine, draga mea, n-o să 
repeţi această rugăminte. E absolut necesar să fie predată poliţiei, iar 
adevărul să se cunoască foarte bine. Dacă nu se lămuresc lucrurile o dată 
pentru totdeauna, altcineva poate fi acuzat de crimă. 

— Dar ce ruşine! a plâns Lucy ascunzându-şi faţa pe umărul iubitului. 

El şi-a trecut braţul în jurul taliei fetei. 

— Draga mea, ruşinea există chiar dacă e publică sau particulară. La 
urma urmei Profesorul nu ţi-e rudă. 

— Nu. Dar toată lumea ştie că sunt fiica lui vitregă. 

— Toată lumea! a repetat Archie oarecum ironic. Draga mea, toată 
lumea înseamnă în cazul acesta puţinii oameni care trăiesc în satul ăsta uitat 
de Dumnezeu. Numele tău nu va apărea în ziare. Şi dacă întâmplător va 
apărea, n-are importanţă fiindcă în curând îl vei schimba cu al meu. Cred că 
cel mai bun lucru pe care-l putem face e să vii cu mine la Londra săptămâna 
viitoare şi să ne căsătorim. Pe urmă putem merge în sudul Franţei tot restul 
iernii, până îţi revii. Când ne vom întoarce şi vom lua o casă în Londra, să 
zicem peste un an, toată povestea va fi de mult uitată. 

— Dar cum poţi să te însori cu mine când ştii ca vin dintr-o asemenea 
familie? a plâns Lucy un pic mai consolată. 

— Draga mea, trebuie să-ţi reamintesc că nu eşti rudă cu Profesorul 
Braddock, n-ai nici un strop din sângele lui de ticălos în vene. Şi chiar dacă 
ai avea, tot m-aş însura cu tine. Pe tine te iubesc, cu tine mă însor şi nu mai 


e nimic de spus. Hai, draga mea, spune că-mi vei deveni soţie săptămâna 
viitoare. 

— Dar Profesorul? 

Archie a zâmbit trist. Îi venea greu să-l ierte pe Braddock pentru 
dezonoarea pe care o adusese fetei. După o pauză a spus: 

— Nu cred că Profesorul ne va mai tulbura vreodată. S-a pierdut în 
necunoscut cu acel infernal Kanaka. 

— Dar de ce-a fugit, Archie? 

— Pentru că ştia că jocul s-a sfârşit. Doamna Jasher a scris această 
confesiune şi i-a mărturisit asta lui Cockatoo când el a venit să ia smaraldul. 
Ca să-şi salveze stăpânul, Kanaka a înjunghiat-o pe biata femeie, iar dacă n- 
ar fi fost întrerupt de Random şi de mine ar fi luat mărturisirea. Sunt 
convins că devreme dimineaţa, a venit prin ceaţă ca s-o fure. Dar când şi-a 
dat seama că totul e în zadar, s-a întors aici şi i-a spus Profesorului că 
doamna Jasher scrisese povestea crimei. Lui Braddock nu-i mai rămăsese 
decât să fugă. Deşi, a adăugat Hope gândindu-se puţin, nu-mi imaginez de 
ce fugarii ar târî mumia aia blestemată cu ei. 

— Dar de ce să fugă Profesorul? a întrebat iar Lucy, după câte scrie 
doamna Jasher nu el l-a strangulat pe bietul Sidney. 

— Nu. Şi recunosc că el nu avea nici o intenţie să-şi omoare asistentul. 
Sângele de sălbatic al lui Cockatoo l-a îndemnat la fapta asta şi probabil 
totul se explică prin devotamentul lui Kanaka faţă de Profesor. La fel şi în 
cazul morţii doamnei Jasher. Omorându-l pe Bolton, Kanaka spera să obţină 
smaraldele pentru Braddock, înjunghiind-o pe doamna Jasher spera să 
salveze viaţa Profesorului. 

— Oh, Archie, o să-l spânzure pe tata? 

Hope a tresărit. 

— Numeşte-l tată vitreg, a spus el repede. Nu, draga mea, nu cred că va 
fi spânzurat, dar în calitate de complice după săvârşirea faptei, sigur va fi 
condamnat la mulţi ani de închisoare. Dar Cockatoo va fi, cu siguranţă, 
spânzurat şi asta va fi foarte bine. E doar un sălbatic şi prin urmare e un 
pericol pentru o comunitate civilizată. Mă întreb unde s-au dus. I-a auzit 
cineva plecând? 


— Nu, a spus Lucy fără să ezite. Bucătăreasa a venit în dimineaţa asta 
în camera mea şi mi-a spus că tata, vreau să spun tatăl meu vitreg, a fugit cu 
Cockatoo şi mumia verde. Nu ştiu ce i-a venit să spună asta din moment ce 
Profesorul pleca des pe neaşteptate. 

— Probabil a auzit zvonuri prin sat şi a pus lucrurile cap la cap. N-aş 
putea să explic. Probabil a ştiut instinctiv, dar cred că Braddock şi 
complicele lui au fugit în zori, la adăpostul ceţii. Sigur şi-au dat seama că 
această mărturisire îi va aduce aici pe poliţişti. 

— Sper să scape! a murmurat Lucy. 

— Hmm, eu nu sunt sigur, a spus Hope şovăielnic. Sigur, de dragul tău, 
aş vrea să evit un scandal şi totuşi e corect ca cei doi să fie pedepsiţi. 
Aminteşte-ţi, Lucy dragă, cum ne-a înşelat Braddock pe toţi. Ştia tot, dar 
nici unul din noi nu-l suspecta. 

În timp ce Archie o consola aşa pe biata fată, satul Gartley era în 
fierbere. Toată lumea vorbea despre această nouă crimă şi toată lumea se 
întreba cine o înjunghiase pe biata femeie. Confesiunea doamnei Jasher nu 
ajunsese încă în mâinile poliţiei, aşa că nimeni nu ştia că tocmai Cockatoo 
era criminalul care se pierduse în ceaţă. Inspectorul Date a venit repede le 
faţa locului cu subalternii lui făcându-şi sediul în căsuţă. Mai târziu în 
aceeaşi zi, după ce Hope făcuse o baie rece şi se înviorase, a adus 
confesiunea. I-a dat-o ofițerului, explicându-i cele întâmplare din noaptea 
precedentă. Date a fost mai mult decât uluit, a fost stupefiat. A citit 
confesiunea şi a luat notite, apoi a trimis după sir Frank Random şi l-a 
interogat în acelaşi mod sever în care vorbise şi cu artistul. Şi Jane a fost 
interogată. Văduva Anne a fost chemată ca martor să povestească despre 
hainele împrumutate şi astfel Date a câştigat material pentru o nouă 
judecată. La cea precedentă nu putuse prezenta juriului decât puţine dovezi, 
iar verdictul fusese considerat nesatisfăcător de public. Cu această ocazie, 
văzând că martorii pot rezolva atât misterul primei crime, cât şi pe al doilea, 
inspectorul Date pur şi simplu jubila. Se şi vedea promovat, cu salariul 
mărit şi numele lăudat în ziare, ca al unui ofiţer deştept şi plin de zel. Până 
să ajungă la judecată, inspectorul se convinsese singur că întregul mister 
fusese rezolvat de el. Înainte de asta s-a mai întâmplat un eveniment care a 


uimit pe toată lumea şi care a făcut ca faza finală a crimelor legate de 
mumia verde să fie cea mai senzaţională. Şi doar Dumnezeu ştie că, de la 
început la sfârşit, totul n-a fost decât o melodramă sângeroasă. 

Don Pedro de Gayangos a fost extrem de uimit de întorsătura 
neaşteptată a cazului. L-a tulburat peste măsură că atâta vreme el încercase 
să rezolve un mister adânc, iar soluţia fusese tot timpul în mâinile 
Profesorului. A admis că nu-i plăcuse niciodată Braddock, dar a mai 
explicat că nu se aşteptase să audă că micuțul şi arţăgosul om de ştiinţă e 
aşa un netrebnic. După cum mărturisea don Pedro, pentru el tot răul era spre 
bine din moment ce rezolvarea acestui tragic mister era regăsirea unui 
smarald. Sir Frank i-a dat giuvaerul în după-amiaza zilei care a urmat morţii 
doamnei Jasher, când tot satul era în fierbere. Random a fost cel care a dat 
toate detaliile donnei Inez şi tatălui ei; i-a condus din dezvăluire în 
dezvăluire, iar la sfârşit a încununat această poveste extraordinară scoțând 
la lumină splendidul giuvaer. 

— E-al meu! E-al meu! a strigat don Pedro cu ochi strălucitori. Lăudată 
fie Fecioara Maria, lăudaţi fie toţi sfinţii! 

Şi-a plecat capul şi a făcut pios semnul crucii peste piept. Donna Inez a 
bătut din palme, iar ochii îi sclipeau tare, pentru că iubea mult giuvaerele, 
ca orice femeie. 

— Oh, ce minunat e, Frank! Cred că valorează o groază de bani. 

— Profesorul Braddock l-a vândut pe celălalt unui rajah indian în 
Amsterdam, printr-un agent, şi mi se pare că a luat trei mii de lire. 

— Eu voi obţine mai mult, a spus repede don Pedro. Profesorul l-a 
vândut în grabă şi n-a avut timp să negocieze, dar eu o să obţin pe acesta 
cinci mii de lire, mai devreme sau mai târziu, a ridicat piatra în lumină, 
unde a strălucit ca un soare de smarald. Ce mai, e demn de coroana unui 
rege! 

— Mă tem că nu veţi obţine niciodată celălalt giuvaer, a spus Random 
cu regret. Dacă o credem pe doamna Jasher, acum piatra e în drum spre 
India. 

— Nu contează. Mă voi mulţumi cu acesta, señor. Am gusturi simple şi 
această piatră va ajuta mult la refacerea averii familiei mele. Când mă voi 


întoarce cu giuvaerul şi cu mumia verde, toţi indienii care ştiu că sunt un 
descendent din vechii incaşi vor fi încântați şi mă vor trata cu mai mult 
respect. 

— Dar aţi uitat, a spus Random încruntându-se, că mumia verde a fost 
furată de Profesorul Braddock. 

— Nu puteau să ajungă departe cu ea, a spus donna Inez ridicând din 
umeri. 

— Nu ştiu ce să spun despre asta, draga mea, i-a răspuns sir Frank. 
Aparent, după cum au manipulat-o în noaptea crimei, e mai uşor de cărat 
decât ne-am imagina. lar azi-noapte, sau mai exact de dimineaţă, au fugit la 
adăpostul unei ceţi dese. 

— Acum e destul de senin, a spus de Gayangos uitându-se pe fereastră 
afară, unde un soare palid de iarnă strălucea pe cerul gri ca oţelul. În cele 
din urmă vor fi prinşi. 

— Vreţi să fie prinşi? a întrebat brusc Random. 

— Nu Profesorul. De dragul domnişoarei Lucy sper că va scăpa, dar aş 
vrea ca sălbaticul care a omorât aceste două fiinţe fără noroc, să fie dus la 
spânzurătoare. 

— Şi eu, a spus Random. Fi, don Pedro, mi se pare că misiunea 
dumneavoastră în Gartley s-a încheiat. Tot ce aveţi de făcut e să aşteptaţi 
procesul şi să asistați la înmormântarea doamnei Jasher, biata femeie! Apoi 
puteţi merge la Londra şi rămâne acolo până după Crăciun. 

— Dar de ce să rămân la Londra? a întrebat peruvianul surprins. 

Random a aruncat o privire spre donna Inez, care a roşii. 

— Aţi uitat că v-aţi dat consimţământul la căsătoria mea cu... 

— Ah, da! don Pedro a zâmbit grav. Mă întorc cu un giuvaer la Lima, 
dar îl las în urmă pe celălalt. 

— Lasă, a spus fata sărutându-şi tatăl, după ce Frank şi cu mine ne 
căsătorim, vom veni la Callao cu iahtul lui. 

— lahtul nostru, a spus Random zâmbind. 

— lahtul nostru, a repetat donna Inez. Şi atunci o să vezi, tată, că am 
devenit o adevărată lady englezoaică. 

— Dar să nu uiţi de tot că eşti peruviană! a spus don Pedro glumeţ. 


— Şi o descendentă a lui Inca Caxas, a adăugat donna Inez. 

Apoi şi-a fluturat evantaiul, de care nu se despărțea, şi a râs spre iubitul 
ei: 

— Nu uita, señor, că te căsătoreşti cu o prinţesă. 

— Mă căsătoresc cu cea mai fermecătoare fată din lume, a replicat el 
luând-o în braţe, gest care l-a cam scandalizat pe de Gayangos, care avea 
despre comportarea cuplurilor logodite ideile rigide ale etichetei spaniole. 

Don Pedro a spus calm: 

— E ceva ce trebuie să faceţi pentru mine, señor, înainte să încheiem 
pentru totdeauna acest caz absolut nefericit de crimă şi furt. 

— Care anume? s-a interesat sir Frank dansând cu Inez în braţe. 

— În seara asta la ora opt, căpitanul Hervey, adică marinarul Gustav 
Vasa, dacă preferaţi acest nume, coboară pe fluviu cu noul lui vapor, 
“Firefly”. Am primit un bilet de la el, don Pedro a arătat hârtia, în care-mi 
scrie că va trece pe la debarcaderul de la Gartley la ora aceea şi va aprinde o 
lumină albastră. Dacă eu trag un foc de pistol, el va trimite o barcă să aducă 
o relatare completă a furtului mumiei lui Inca Caxas, relatare scrisă de el. 
Atunci eu voi înmâna mesagerului cincizeci de monede de aur pe care-i am 
aici, don Pedro a arătat spre o pungă de pânză de pe masă, iar el va pleca. 
Aş vrea să vii cu mine, señor, şi să vină şi prietenul dumitale, domnul Hope. 

— Vă aşteptaţi ca acest căpitan Hervey să vă trădeze? a întrebat 
Random. 

— N-aş fi surprins dacă ar încerca să mă înşele cumva şi aş vrea ca 
dumneata şi prietenul dumitale să-mi fiţi aproape. Dacă omul ar fi singur m- 
aş duce şi eu singur, dar el va avea cu el întreg echipajul. E mai bine să fiu 
în siguranţă. 

— Sunt de acord cu dumneata, a spus Random repede. Hope şi cu mine 
vom veni şi ne vom lua revolverele. Nu e bine să avem încredere în acest 
pirat. Ha! Ha! Mă întreb dacă ştie de fuga Profesorului. 

— Nu cred. Având în vedere ce părere avea Profesorul despre Hervey, 
el ar fi ultima persoană în care ar avea încredere. Mă întreb ce s-o fi 
întâmplat cu el! 


Mulţi oameni, în afară de don Pedro, se întrebau pe unde-or fi 
Braddock şi servitorul lui, toata lumea se interesa de ei şi-i căuta. Erau 
explorate mlaştinile din jurul căsuţei, se percheziţiona casa cea mare şi 
multe căsuțe din sat, se făceau cercetări la toate gările locale. Dar totul 
degeaba. Braddock, Cockatoo şi împovărătoarea mumie, în sarcofagul ei, se 
evaporaseră complet, de parcă i-ar fi înghiţit pământul. Ideea inspectorului 
Date era că cei doi duseseră mumia la digul Gartley după ce soldaţii 
cercetaseră zona şi de acolo lansaseră o barcă pe care Cockatoo, judecând 
după vizita lui la Pierside, o ţinea ascunsă într-o firidă. Date mai spunea că, 
probabil, cei doi vâsliseră în jos pe fluviu şi reuşiseră să urce la bordul 
vreunui cargou care pleca în străinătate. Puteau cu uşurinţă înjgheba o 
poveste şi pentru că Braddock avea sigur bani, putea plăti o sumă mare ca 
să fie primiţi. Cargoul fiind străin, cu siguranţă căpitanul şi echipajul n-ar 
şti nimic despre crimă şi chiar dacă fugarii ar fi suspectaţi, ei ar fi duşi afară 
din Anglia dacă ar mitui destul de bine. Deci se poate vedea că inspectorul 
Date nu avea o părere prea bună despre căpitanii de vase. 

Deşi se însera, nu se auzise încă nimic despre Braddock şi Cockatoo 
sau despre mumie şi când a venit noaptea, satul s-a umplut de reporteri 
locali şi jurnalişti veniţi din Londra, toţi punând întrebări. “Warrior Inn” a 
câştigat bani frumoşi pe băutură, mâncare şi cazare, iar ţăranii au fost tare 
mulţumiţi să răspundă la întrebări despre doamna Jasher, Profesor şi 
Kanaka, sălbaticul cu înfăţişare stranie. Câţiva reporteri au îndrăznit să intre 
în “Pyramids”, unde Lucy plângea de tristeţe şi ruşine, dar Archie, ajutat de 
doi poliţişti trimişi de inspectorul Date, a reuşit repede să-i pună pe fugă. 
Hope ar fi vrut să rămână cu Lucy toată seara, dar la şapte şi jumătate 
trebuia să se întâlnească cu don Pedro şi Random, în faţa fortului, ca să 
meargă la debarcaderul Gartley. 


Capitolul XXVII. PE FLUVIU 


Fiindcă goana după fugari continuase toată ziua, toată lumea, adică 
poliţiştii, sătenii şi soldaţii, erau obosiţi şi descurajaţi. De aceea, când cei 
trei bărbaţi s-au apropiat de fort nu era multă lume prin preajmă. Asta era, 
de fapt, bine, pentru că i-ar fi urmărit până la debarcader şi era evident mai 
bine să ţină strania întâlnire cu căpitanul Hervey pe cât de secretă posibil. 
Totuşi, don Pedro se destăinuise şi inspectorului Date fiindcă era imposibil 
de trecut pe lângă căsuţa doamnei Jasher, unde-şi stabilise inspectorul 
cartierul general, fără să fie văzut. Date a acceptat uşor ca cei trei să se 
ducă, dar a cerut să meargă cu ei. Auzise totul despre rolul căpitanului 
Hervey în povestea mumiei şi s-a gândit că ar putea să-i pună marinarului 
câteva întrebări importante. 

— Şi dacă socotesc de cuviinţă, îl pot reţine până se termină procesul, a 
spus Date. 

Asta era doar o cacialma, pentru că inspectorul nu avea mandat ca să 
oprească “Firefly” sau să-l aresteze pe căpitan. Când au ajuns la poteca de 
zgură care trecea pe lângă căsuţă, celor trei bărbaţi li s-a alăturat Date, iar 
cuartetul a pornit imediat, mai departe, mergând prin ierburile aspre către 
vechiul debarcader rudimentar de lemn, lângă care voia Hervey să-şi 
oprească vasul. Nu era deloc ceaţă în noaptea aceea, ceea ce e ciudat dacă te 
gândeşti la influenţa mării, dar bătuse vântul toată ziua şi o împrăştiase. 
Luna plină încorona o puzderie de stele care străluceau ca nişte diamante. 
Aerul era rece, geros, iar pământul şi ierburile scurte trosneau sub paşii lor 
în timp ce se îndreptau repede spre taluz. 

Când au ajuns în vârf, au putut vedea clar debarcaderul aproape sub ei 
şi în depărtare luminile strălucind în Pierside. Pe apă se conturau vagi 
siluete de vase ancorate, iar luna, cu valuri de lumină, croia poteci argintii. 
După o privire fugară bărbaţii au început să coboare panta spre debarcader. 
Cel puţin trei din ei aveau revolvere, pentru că Hervey era un om dificil de 
abordat, dar probabil Date, care era prea prost ca să se gândească la 
consecinţe, era neînarmat. Nici don Pedro n-a considerat necesar să-i spună 
ofițerului că el şi cei doi tovarăşi erau pregătiţi să tragă, dacă e necesar. 


Inspectorul Date, fiind un englez obişnuit, n-ar fi fost de acord cu asemenea 
fapte contrare legii în ţara lui liniştită şi cu respect pentru lege. 

Când au ajuns la debarcader, don Pedro s-a uitat la ceas luminând 
cadranul cu vârful aprins al trabucului din care-a tras cu sete. Era foarte 
puţin după opt şi exact în clipa aceea o exclamaţie a lui Date l-a făcut să 
ridice capul. Inspectorul arăta în zare spre un vas mare care se apropiase de 
țărm atâta cât să rămână în siguranţă. Probabil Hervey îi urmărea printr-un 
binoclu, pentru că deodată o lumină albastră s-a înălţat deasupra punţii. Don 
Pedro, conform înţelegerii, a tras un foc de pistol şi atunci Date şi-a dat 
seama că însoțitorii lui sunt înarmaţi. A întrebat nervos: 

— De ce naiba ai făcut asta? Toţi poliţiştii mei vor veni încoace. 

— Nu mă deranjează din moment ce-i poţi controla, a spus rece de 
Gayangos. Trebuia să dau semnalul. 

— Şi noi avem revolvere, a spus repede Random. Hervey e un om 
periculos, inspectore. 

— Vă aşteptaţi la o luptă? a spus Date în timp ce se uitau cum e 
coborâtă o barcă. Dacă-i aşa, trebuia să-mi spuneţi şi mi-aş fi luat şi eu un 
revolver. Dar nu cred să fie necesar. Doar văzându-mi uniforma acest om va 
şti că legea e de partea mea! 

— Nu cred că asta va conta pentru Hervey, a spus sec Archie. Atât cât 
îl cunosc, cred că e un om fără respect pentru lege. 

Date a râs puţin acid: 

— Mi de pare, domnilor, că m-ati antrenat într-o aventură cu pirati, a 
spus el părând că savurează noutatea situaţiei. 

Date fusese înfăşurat în coconul civilizaţiei multă vreme, dar instinctele 
primitive au ieşit la suprafaţă de îndată ce şi-a dat seama că s-ar putea să 
treacă printr-o încăierare dezordonată. A spus cu regret: 

— Dar nu cred că va fi vreo burduşeală, uniforma mea o va împiedica. 

Uniforma se pare că l-a enervat considerabil pe căpitanul Hervey, 
pentru că pe măsură ce barca se apropia de țărm şi la lumina lunii a văzut 
clar o uniformă de poliţist, a dat un ordin. Omul s-a oprit din vâslit, iar 
barca a rămas să se legene la oarecare distanţă de debarcader. Hervey a 
strigat foarte nemulţumit: 


— Ai cam mulţi tovarăşi cu tine, don Pedro! E chiar îngeraşu” ăla în 
haine militare cu nasturi de alamă, marele aristocrat! 

— Nu, numai eu sunt aici! a strigat Random râzând de descrierea în 
care s-a recunoscut. Cu mine sunt Hope, prietenul meu, şi inspectorul Date. 
Cred c-ai auzit ce s-a întâmplat. 

— Da, am aflat, a răspuns Hervey acru. Cred că toată lumea din 
Pierside a aflat veştile. Ei, cred că nu-i treaba mea. Aşa că azvârle auru” ăla- 
ncoa, don Pedro, şi eu o să-ţi trimit hârtiile. 

— Nu, a spus don Pedro după ce Date îi suflase asta. Trebuie să vii la 
mal. 

— Ba nu prea cred, a spus Hervey apăsat. Vrei să mă bagi la zdup. 

— Pentru furtul acela de acum treizeci de ani! a râs de Gayangos. 
Prostii! Vino încoace! Eşti în perfectă siguranţă. 

— N-o să te cred pe cuvânt, blestematule! a mârâit Hervey. Dar dacă 
cei doi tineri jură că nu-i nici o înşelătorie la mijloc, o să vin. Mă pot baza 
oricând pe cuvântul unui aristocrat englez. 

— Vino. Eşti complet în siguranţă, a spus sir Frank, iar Hope a repetat 
aceleaşi cuvinte. 

După ce primise aceste asigurări Hervey a dat un ordin şi barca a fost 
adusă la debarcader. Cei patru bărbaţi tocmai voiau să coboare, iar Hervey 
părea că nu doreşte să le facă nici o greutate. A sărit pe mal spunând: 

— Staţi pe loc, domnilor. Vin eu sus. 

Lui Date, care era mereu suspicios, i s-a părut straniu că marinarul e 
aşa de politicos, mai ales că înţelesese că de obicei Hervey nu era un om 
prea îndatoritor. A mai văzut că în timp ce căpitanul urca malul, barca, 
rămasă sub comanda secundului, după cum şi-a dat seama inspectorul 
judecând după uniforma cu nasturi de alamă, plutea la capătul 
debarcaderului legănându-se lângă unul din stâlpii acoperiţi de scoici. În 
fine, Hervey a ajuns la nivelul debarcaderului, dar a refuzat să înainteze pe 
el. I-a invitat pe don Pedro şi pe ceilalţi să meargă înainte până în zona unde 
se găsea el. De asemenea, părea foarte domic să tragă de timp şi chiar după 
ce a înmânat peruvianului sulul de hârtie care conţinea declaraţia lui şi a 
primit în schimb banii, a continuat să se contrazică pe un ton arţăgos. 


Pretinzând că nu crede că de Gayangos a adus suma exactă, el a deschis 
punga şi a insistat să numere banii. În faţa acestei insulte, don Pedro şi-a 
ieşit din fire şi a înjurat în spaniolă, iar Hervey a răspuns imediat cu atâta 
fluentă, încât toţi şi-au dat seama că era un expert în înjurăturile din 
Castilia. S-a făcut destulă zarvă, mai ales că Random şi Hope râdeau în 
acest timp. Ei credeau că Hervey e cam băut şi e mai certăreţ dar Date, isteţ 
pentru prima dată în viaţă, nu era de aceeaşi părere. I se părea că barca se 
dusese la capătul debarcaderului dintr-un motiv care avea legătură cu ceea 
ce-l făcuse pe căpitan să lungească întâlnirea antrenându-se într-o ceartă 
inutilă. Căpitanul se tot uita în jurul lui şi insista ca cei patru să rămână 
împreună la celălalt capăt al debarcaderului. 

— Probabil vrei să-ţi baţi joc de mine, a spus el încruntat după ce 
verificase că suma e corectă, da? mi-am luat pistolul. 

— Şi eu! a strigat indignat don Pedro pipăindu-şi buzunarul de la şold, 
şi dacă vei continua să mă insulti voi... 

— Oh, poţi să fi sigur că ştiu şi eu jocul ăsta, a strigat Hervey 
scoţându-şi revolverul înainte ca spaniolul să poată să pună mâna pe al lui. 
Mâinile sus sau trag! 

Dar nu-şi făcuse bine socotelile. În timp ce-l ame-ninţa pe de 
Gayangos, uitase că Random şi Hope erau pe aproape. În clipa imediat 
următoare, în timp ce don Pedro ridica mâinile, banditul s-a trezit ameninţat 
de două revolvere aţintite asupra lui de doi bărbaţi foarte destoinici. 

— La naiba! a strigat Hervey lăsând arma jos. Doar glumeam un pic, 
domnilor. Ei, du-te înapoi! 

Ultimele cuvinte erau adresate inspectorului Date care fusese foarte 
atent la toate astea, iar acum se îndrepta în goană spre capătul dinspre apă al 
debarcaderului. Ajungând acolo s-a aplecat ca să se uite în jos şi a scos un 
urlet. 

— Mi-am închipuit... mi-am închipuit! Uite-l pe negru cu mumia! 

Hervey a înjurat, a trecut în goană pe lângă cei trei, fără să ţină seama 
de armele ridicate, a alergat până la capătul debarcaderului şi luându-l în 
braţe pe Date a sărit cu el în mare. Random s-a dus şi el la margine şi a 
văzut că au căzut exact lângă barcă. S-a ridicat un val de înjurături 


amestecate în timp ce barca se îndepărta de stâlpul plin de cochilii, fiindcă 
secundul o împingea cu o cange. Hervey şi Date erau în apă, dar fiindcă 
barca era scăldată de lumina lunii, mai întâi Random şi apoi Hope şi de 
Gayangos, care se apropiaseră, au văzut un obiect lunguieţ şi verde printre 
marinari şi l-au distins foarte clar pe Cockatoo cu claia lui de păr blond. 
Date, care se lupta cu căpitanul în apa mică de lângă țărm, a strigat: 

— Trageţi! Trageti! Nu-i lăsaţi să scape! 

Hope s-a dus până pe margine şi a tras de trei ori în aer sigur că 
focurile de armă vor atrage atenţia celor patru sau cinci poliţişti care făceau 
de pază la căsuţa care nu era la mare distanţă. Random a trimis un glonţ în 
mijlocul încărcăturii bărcii şi imediat secundul a ripostat. Glonţul i-a şuierat 
lui Random pe la ureche şi înnebunit de furie a vrut să sară imediat peste 
netrebnici şi să se lupte cu ei corp la corp. De Gayangos l-a oprit cu o voce 
deformată de furie. Se auzeau deja zgomotele şi glasurile poliţiştilor care se 
apropiau. Disperat, Cockatoo s-a aruncat peste lada mumiei în timp ce 
marinarii încercau să vâslească spre vas. Exact atunci de Gayangos a scos 
un strigăt şi a sărit în gol în timp ce barca trecea pe lângă piciorul 
debarcaderului. A aterizat chiar peste Cockatoo şi deşi un nor care trecea 
peste lună l-a împiedicat să vadă, Random a auzit focurile revolverului lui. 
Între timp Date i-a dat drumul lui Hervey fiindcă poliţiştii deja coborau de 
pe debarcader pe mal. Înotând cu mişcări energice spre barcă el a tipat: 

— Aruncaţi mumia şi negrul peste bord şi plecaţi către vas! 

Marinarilor le-a convenit acest ordin pentru că nu se aşteptaseră la o 
asemenea luptă. Vreo şase mâini vânjoase i-au apucat pe Cockatoo şi lada, 
astfel că în ciuda ţipetelor lui Kanaka el şi mumia au ajuns peste bord. În 
timp ce lada cădea peste bord, ţinându-se în echilibru pe marginea bărcii, de 
Gayangos a tras în Cockatoo. Glonţul nu l-a nimerit pe Kanaka, dar a găurit 
lada mumiei. Atunci dinăuntru s-a auzit un strigăt pătrunzător de furie şi 
durere. Hope, care privea totul, a ţipat: 

— Doamne Dumnezeule! Cred că Braddock e în blestemăţia aia! 

În secunda următoare de Gayangos a căzut din barcă, iar marinarii l-au 
ridicat pe Hervey la bord. Barca aproape s-a răsturnat, dar el a reuşit să se 
urce, iar ambarcaţiunea a pornit spre vasul de unde se semnalizase iar cu o 


rachetă albastră. Random a tras un foc în direcţia bărcii şi apoi a alergat să-i 
ajute pe poliţişti să-l scoată pe de Gayangos care se zbătea în apă. Au reuşit 
să-l scoată pe mal aproape leşinat, iar după ce l-au depus acolo în siguranţă, 
au văzut că barca se apropia de vapor şi că Date, cu hainele rupte, ud şi 
murdar, aflat în apă până la brâu, se lupta ajutat de trei poliţişti să-l aducă la 
mal pe Cockatoo şi lada mumiei de care acesta se încleştase ca o lipitoare. 
Hope a alergat să dea o mână de ajutor şi peste câteva minute, Kanaka era la 
mal zbătându-se ca un drac, exact ce era. Radom şi de Gayangos au venit şi 
ei în ajutorul celorlalţi, care erau aproape epuizați, iar Cockatoo a fost 
imobilizat de doi tineri puternici care şi-au folosit toată forţa pentru asta; în 
timpul acesta, Date, care auzise strigătul lui Hope referitor la conţinutul 
lăzii, trăgea de capac. Nu era prea bine fixat şi s-a desprins repede. Atunci, 
la lumina lunii toţi cei de faţă au zărit cadavrul Profesorului Braddock care 
fusese împuşcat în inimă. În timp ce toţi se uitau la mort, Cockatoo a scăpat 
din încleştarea celor doi şi s-a aruncat peste trupul stăpânului urlând 
îngrozitor, jelind de parcă i s-ar fi frânt inima. Exact atunci de pe “Firefly” 
s-a auzit un şuierat puternic şi au văzut cargoul cel mare înaintând încet în 
aval şi mărindu-şi treptat viteza. Braddock fusese prins, dar Hervey scăpase. 

La procesul care a urmat morţii lui Braddock şi a doamnei Jasher s-a 
dovedit că Cockatoo îşi prevenise stăpânul că jocul s-a terminat şi-i 
sugerase că poate scăpa ascunzându-se în lada mumiei. Corpul lui Inca 
Caxas a fost pus într-un sarcofag gol de mumie egipteană, unde a fost mai 
târziu găsit, iar Braddock, bineînţeles ajutat de fidelul Kanaka, a dus lada 
goală până la vechiul debarcader. Acolo, într-un ungher în care înainte 
ţinuseră barca, Profesorul s-a ascuns toată noaptea şi toată ziua următoare. 
Cockatoo, care se descotorosise de mult de barca lui pentru ca nu cumva să 
fie folosită drept probă împotriva lui şi a stăpânului, a alergat toată noaptea 
prin ceața compactă până la Pierside unde l-a întâlnit pe căpitanul Hervey şi 
i-a promis o mie de lire mită cu condiţia să-i salveze stăpânul. După ce 
Hervey s-a asigurat că banii erau în siguranţă pentru că erau depuşi sub un 
nume fals într-o bancă din Amsterdam, a acceptat târgul şi a aranjat să-l 
urce pe Profesor la bord în lada mumiei. 


Prin urmare, Hervey îi reţinuse pe cei patru la debarcader ca să discute 
pentru că ştia că în acest timp Cockatoo şi marinarii lui îl urcă pe Profesor, 
aflat în ladă, în barca de dedesubt pe care cei patru nu o pot vedea. 
Cockatoo venise cu “Firefly” şi de aceea nu fusese descoperit. Toată ziua 
aceea lungă, nenorocitul de Braddock stătuse ghemuit ca o broască în 
ascunzătoarea lui tremurând la fiecare zgomot făcut de urmăritori, pentru că 
ştia că tot satul îl caută. Dar Cockatoo îl ascunsese bine în ladă şi făcuse 
găuri în capac să poată respira. Avea coniac şi mâncare şi mai ştia că se 
poate baza pe Kanaka. Dacă Date n-ar fi fost suspicios, trucul ar fi reuşit, 
dar ca să se salveze pe el însuşi Hervey a trebuit să-l sacrifice pe nefericitul 
Profesor, un lucru pe care l-a făcut fără cea mai mică ezitare. Apoi a venit 
glonţul nefast tras din revolverul lui de Gayangos, glonţul care pusese capăt 
vieţii ticălosului Profesor. Fusese mâna Sorţii. 

La proces, împotriva lui Kanaka s-a dat verdictul “crimă cu 
premeditare”, iar peruvianul a primit verdictul “crimă în legitimă apărare”. 
Cockatoo a fost spânzurat pentru cele două crime, iar don Pedro a fost 
eliberat. A stat în Londra până când fiica lui s-a căsătorit cu bărbatul ales, 
apoi s-a întors la Lima. 

Desigur, toată povestea a fost mai mult decât o furtună într-un pahar cu 
apă, toate ziarele erau pline cu relatări despre crime şi fuga plănuită. Lucy a 
scăpat de toată această publicitate fiindcă mai întâi, numele ei n-a fost 
publicat în ziare şi apoi, s-a căsătorit urgent cu Archie care la două 
săptămâni de la moartea tatălui ei vitreg a dus-o în sudul Franţei şi pe urmă 
în Italia. Cu banii lui şi cu cei pe care ea îi moştenise de la mama ei, din 
care Braddock avea doar o rentă viageră, tânărul cuplu avea aproape o mie 
de lire pe an. 

Şase luni mai târziu sir Frank a sosit de braţ cu soţia în micuțul San 
Remo unde trăiau domnul şi doamna Hope. Lady Random era absolut 
fermecătoare şi, cu siguranţă, mai vorbăreaţă. Aceasta era prima dată când 
cele două cupluri de îndrăgostiţi se întâlneau după tragedie şi, între timp, 
fiecare fată se căsătorise cu omul iubit. Toţi erau foarte exuberanţi. 

— lahtul meu e la Monte Carlo, a spus Random, iar eu mă duc cu Inez 
în America de Sud. Vrea să-şi vadă tatăl. 


— Aşa e, a confirmat lady Random, şi vrem să veniţi şi voi, Lucy, tu şi 
iubitul tău soţ. 

Archie şi soţia lui s-au privit şi au clătinat din cap simultan. 

— Am prefera să rămânem aici, în San Remo, a spus doamna Hope 
pălind un pic. Nu mă crede nerecunoscătoare, Inez, dar n-aş suporta să merg 
în Peru. În mintea mea numele acesta e prea mult legat de groaznica mumie 
verde. 

— Oh, don Pedro a dus-o înapoi în Anzi, a explicat sir Frank, şi acum 
se odihneşte în cavoul în care a fost aşezată acum sute de ani de către 
indienii credincioşi lui Inca Caxas. Inez şi cu mine mergem într-un fel de 
oraş interzis, unde don Pedro domneşte ca Inca şi cred că ne vom simţi 
foarte bine. Am auzit că poţi să vânezi animale mari acolo. 

— Cum rămâne cu cariera ta militară? a întrebat Hope cam surprins că 
prietenul lui plănuise o călătorie atât de lungă. 

— Oh, soţul meu nu mai e în armată, s-a bosumflat Inez. Datoria îl 
ţinea departe de mine aproape tot timpul şi m-am plictisit să rămân mereu 
singură. 

— Vezi, doamnă Hope, a râs cu poftă Random, că a trebuit să mă 
supun tiranului de lângă mine. Vom merge să vedem acest oraş de basm şi 
ne vom întoarce la mine acasă, în Oxfordshire. Acolo Inez va deveni o 
adevărată soţie englezoaică, iar eu mă voi transforma într-un moșier de ţară. 
Deci, după toate frământările, va veni şi pacea. 

— Şi dacă nu vreţi să veniţi în ţara mea, a spus lady Random către 
fermecătoarea ei gazdă, nu puteţi refuza să ne vizitaţi, pe Frank şi pe mine, 
la Grange. Am trecut prin atâtea necazuri împreună, încât nu putem să nu 
ţinem legătura. 

— Aşa e, a spus Lucy sărutând-o. Vom veni la Oxfordshire. 

Totul a rămas stabilit, iar a doua zi domnul şi doamna Hope s-au dus la 
Monte Carlo să-i conducă pe sir Frank şi pe soţia lui. Au stat undeva, sus, 
urmărind cum micuțul şi cochetul iaht se îndreaptă spre America de Sud. 
Archie a observat puţină tristeţe pe faţa soţiei lui. 

— Îţi pare rău că n-am plecat cu ei, iubito? 


— Nu, a răspuns ea strecurându-şi braţul pe sub al lui. Vreau să fiu 
doar cu tine. 

El i-a mângâiat mâna: 

— Aşa e. Acum, după ce-am vândut toată mobila de la “Pyramids” şi 
am renunţat la contractul de închiriere, nimic nu ne va mai aminti de mumia 
verde. 

— Totuşi nu pot să nu mă gândesc la nefericitul meu tată vitreg, la 
biata doamnă Jasher şi la Sidney Bolton. Oh, Archie, chiar dacă nu ne prea 
permitem, mă bucur că i-am dat doamnei Bolton o sumă mică pe an. La 
urma urmei, din cauza tatălui meu vitreg a fost ucis fiul ei. 

— Nu sunt de acord cu tine, draga mea. De vină a fost sângele de 
sălbatic al lui Cockatoo, Profesorul Braddock nu dorea şi nu intenţiona să se 
ajungă la crimă. Dar hai, scumpo, nu te mai gândi la lucrurile astea 
înfiorătoare. Visează la vremea când eu voi fi preşedintele Academiei 
Regale, iar lui vei fi o lady. 

— Sunt şi acum o lady pentru tine. Dar, a adăugat Lucy probabil 
gândindu-se la Academie şi la culori, voi urî verdele tot restul vieţii. 

— Asta nu e bine dacă te gândeşti că e culoarea naturii. Draga mea, 
peste un an sau doi tragedia, sau mai degrabă cele trei tragedii, totul va 
părea un vis. Nu mai vreau să aud nici un cuvânt acum. Mumia verde a ieşit 
din vieţile noastre şi a luat cu ea ghinionul. 

— Amin, aşa să fie! a spus Lucy Hope. 

Apoi tânărul cuplu s-a îndreptat spre casă lăsând în urmă toată tristeţea, 
în timp ce fumul vasului dispărea încet la orizont. 


